
SECUNDUM 


MENTEM  D.  THOMAE 

AUCTORE 


SACERDOTE  CONGREGATIONIS  A  PASSIONE  D.N.J.C. 


Cor  regis  in  manu  Domini:  quocunque 
voluerit,  inclinabit  illud.  —  Deus  est  qui 
operatur  in  vobis  et  velle,  et  perficere,  pro 
bona  voluntate-  Prov.  Ad  Philip. 

Quidam  non  intelligentes  qualiter  motum 
voluntatis  Deus  in  nobis  causare  possit 
absque  praejudicio  libertatis  voluntatis,  co¬ 
nati  Sunt  has  auctoritates  male  exponere, 
ut  Spilicet  dicerent,  quod  Deus  causat  in 
nobis  velle  et  perficere,  in  quantum  dat 
nobis  virtutem  volendi,  non  autem  sic  quod 
faciat  nos  velle  lioc  velle  illud. 

D.  Thom.  III  Cont.  Gent.  c.  89. 

Reservantur  omnia  proprietatis  jura  secundum  leges. 

APPROBATIONES 


Majori  qua  potui  solertia  legi  librum  manuscriptum,  cujus  titulus 
est :  l>c  libertate  et  praemotion©  secundum  mentem 

11.  Tliomae  ete.$  et  praeterquam  quod  nihil  in  eo  reperi  quod  fidei 
aut  bonis  moribus  repugnet,  non  possum  non  probare  vere  eum  esse 
secundum  mentem  D.  Thomae  prout  inscribitur. 

Potest  igitur  typis  edi:  immo  valde  opportunum  id  videretur, 
ad  multorum  dissipanda  praejudicia  in  veram  scholam  sancti  Thomae. 

Datum  Romae  in  Conventu  S.  Mariae  supra  Minervam  die  14  Mar¬ 
tii  1881. 

P.  FR.  PAULUS  CARBO 

MAGISTER  ET  THEOLOGUS  CASANATENSIS  ORD.  PRAED. 


Cum  opus  cujus  titulus:  Dc  libertate  ©t  pracinotione 

secuudiim  mentem  II.  Tliomae,  auctore  sacerdote  Congrega¬ 
tionis  Nostrae  a  duobus  theologis  quibus  id  commisimus  diligenti  exa¬ 
mine  recognitum  fuerit,  ab  iisdemque  probatum,  non  modo  ut  doctrinae 
sanae  et  catholicae,  sed  etiam  thomisticae,  facultatem  concedimus  illud 
typis  vulgandi,  si  iis  ad  quos  spectat  ita  videbitur. 

Datum  Romae  in  Recessu  SS.  Martyrum  Joannis  et  Pauli,  die  festo 
S.  Thomae  Aquinatis  7  Martii  1882.. 

BERNARDUS  MARIA  A  JESU 

CONGREGATIONIS  SS.  CRUCIS  ET  PASSIONIS  D.  N.  J.  C.  PRAEPOSITUS  GENERALIS. 

Loc.  SB  si  g- 


IMPRIMATUR 

P.  Fr.  Arch.  Salini  0.  P.  S.  P.  A.  Mag.  Soc. 


LECTORI  BENEVOLO 


Nulla  fortasse  aetate  tot  excogitatae  sunt  absonae 
sententiae  quot  hac  luctuosissima;  qua  et  ob  novi¬ 
tatis  studium  et  ob  gloriae  cupiditatem  a  compluribus 
sapientiae  cultoribus  improba  quaedam  philosophandi 
ratio  adstructa  est,  quae  citra  quempiam  ad  fidem 
respectum  omnia  vera  perturbat  tum  naturalis  ordinis 
tum  supernaturalis.  Novatores  enim  saeculi  XVI  Ca¬ 
tholicae  Ecclesiae,  quae  juxta  sacra  eloquia  columna  est 
et  firmamentum  veritatis,  refragantes  se  praebuere; 
Voltairius  autem  ej usque  procaces  sectatores  iis  omni¬ 
bus  veritatibus  repugnarunt  quas  admirabili  divinae 
Sapientiae  consilio  coelitus  edocti  sumus ;  at  vero  qui 
hisce  temporibus  in  peritia  philosophicarum  discipli¬ 
narum  se  magnificentissime  jactant,  et  Catholicae  Ec¬ 
clesiae  et  oraculis  coelitus  editis  et  ipsius  mentis  vir¬ 
tuti  adversantur,  fide  et  ratione  posthabitis.  Complures 
enim  non  modo  arcanis  mortalium  generi  divinitus 
apertis  obsistunt,  verum  etiam  iisdem  rebus  quarum 
in  animo  insitam  informationem  quamdam  habemus, 


1 


10 


et  quae  vel  ethnicis  philosophiae  cultoribus  perspicuae 
fuerunt;  ab  iisdemque  comprobatae,  et  communi  po¬ 
pulorum  consensu  pro  certis  habitae.  Cujus  quidem 
indigni  facinoris  causam  afferens;  ac  aequam  de  eodem 
querimoniam  effundens,  Leo  XIII,  Pontifex  Maximus, 
in  Epistola  Encyclica  Aeterni  Patris  ajebat:  “  Adniten- 
tibus  Novatoribus  saeculi  XVI,  placuit  philosophari  ci¬ 
tra  quempiam  ad  fidem  respectum,  petita  dataque  vi- 
cissim  potestate  quaelibet  pro  lubitu  ingenioque  ex¬ 
cogitandi.  Qua  ex  re  pronum  fuit  genera  philosophiae 
plus  aequo  multiplicari,  sententiasque  diversas  atque 
inter  se  pugnantes  oriri  etiam  de  iis  rebus,  quae  sunt  in 
humanis  cognitionibus  praecipuae.  A  multitudine  sen¬ 
tentiarum  ad  haesitationes  dubitationesque  persaepe 
ventum  est:  a  dubitationibus  vero  in  errorem  quam  facile 
mentes  hominum  delabantur,  nemo  est  qui  non  videat.  „ 

Porro  autem  ex  effraena  istac  philosophandi  ratione 
quam  maxima  effluere  mala,  erroribus  facile  evin¬ 
citur,  in  quos  prolapsi  sunt,  qui  eadem  utuntur.  Op¬ 
pugnantes  enim  summa  illa  vera,  quae  (ut  inquit  Ci¬ 
cero)  prodere  scelus  est  non  minas  quam  patriam, 
mortalem  immortalem  animum  ii  dixerunt,  (1)  eum- 
demque  nihil  aliud  esse  nisi  quarumdam  virium  in 
superioribus  hominis  collectionem;  (2)  qua  de  causa 

(1)  Vide,  si  lubet,  Eenaissance  du  Catholic.  en  Englelerre  par 
M.r  VAbbe  de  Madaune  p.  440;  et  L’Atheisme  et  le  perii,  sociat  par 
Mgr.  Eupanloup  passim. 

(2)  Dictionnaire  des  Sciences  medicales;  art.  cime,  esprit ,  idee,  vie. 

rationem  vel  brutis  animantibus  tribuendam,  simiisque 
rationales  homines  aequiparandos  (1).  Ad  haec  Deum 
0.  M.,  cujus  nutu  reguntur  omnia,  cujus  providentia 
temperantur  et  gubernantur,  summum  esse  hujus  uni¬ 
versi  Rectorem  et  Gubernatorem  procacissime  impu¬ 
gnarunt,  hominem  quacumque  re  potiorem  et  superio¬ 
rem,  eumdemque  ad  orbis  terrarum  gubernacula  sedere 
inepte  asserentes,  Immanitatemque  suam  sibi  esse  pro¬ 
videntiam  deblaterantes  (2).  Compertum  est  praeterea 
eosdem  a  rebus  rerum  omnium  sapientissimum  Opificem 
atque  praepotentem  Effectorem  minime  distinguere, 
foedumque  tradere  pantheismum:  quorum  alii  profi¬ 
tentur,  a  Beo  personali  eorum  principia  aperte  discrepare; 
alii  vero,  inter  Deum  et  humanitatem  discrimen  nullum 
esse ;  alii  demum  clarius,  nihil  aliud  esse  naturam 
quam  Deum  et  divinam  rationem  toti  mundo,  parti¬ 
busque  ejus  insertam,  parentem  et  rerum  omnium 
opificem  (3).  Ex  quo  pronum  fuit  incommutabilem 
Divinitatem  cum  materia  confundere,  et  abjectum  ma- 
terialismum  non  ambiguis  propugnare  verbis;  cujus- 
modi  sunt :  Nihil  praeter  materiam ,  vim  et  motum  extare; 
immo  iclcirco  materialismi  nomen  admittendum,  quod  Dei 
notionem  excludit,  et  alia  generis  ejusdem  (4).  Quibus 
quidem  inepte  prolatis  et  impie,  haud  difficile  certe 

(1)  Didionnaire  des  Sciences  medicales;  art.  raison,  Jiomme. 

(2)  Ibid.  Art.  mort,  et  Renan,  Explications  a  c nes  collegues  p.  24. 

(3)  Dublin  Beview,  Eovernb.  1868;  Bevae  des  deux  mondes  15 
Juin  1860. 

(4)  Naquet,  De  la  Methode  p.  52. 

fuit  in  atheismum  delabi,  asserereque  impudenter, 
Deum,  providentiam,  animum,  immortalitatem  nihil  aliud 
esse  quam  verba,  et  vel  Dei  notionem  anarchicam  esse,  at¬ 
que  publicae  utilitati  repugnantem  (1).  Praeclara  equidem 
philosophandi  ratio !  Si  enim  (ut  inquit  Tullius)  nemo 
est  tam  vecors  qui  aut  quum  suspexit  in  coelum,  deos 
esse  non  sentiat;  huc  tamdem  devenisse  gloriari  po¬ 
terunt  philosophi,  labore  atque  studio,  ut  non  modo 
Christianam  fidem  verum  etiam  Dei  notionem  amitte¬ 
rent,  ejusdem  cultum  abjicerent,  novamque  religionem 
excuderent  atque  moralem 

Sed  istiusmodi  philosophandi  genus  procul  a  ca¬ 
tholicis  abest  ?  Utinam  qui  inter  catholicos  sapientiae 
cultores  de  philosophicis  rebus  disceptant,  sibi  ante 
mentis  oculos  non  gloriae  inane  simulacrum,  sed  in¬ 
crementum  veracis  doctrinae,  quae  fidei  comes  est, 
constituentes,  se  perperam  non  patiantur  abduci  abs- 
trahique  in  absurdas  opinationes.  Visum  est  enim  in¬ 
terdum  catholicorum  quoque  philosophorum  mentes 
tetra  contagione  studium  novitatis  afflasse;  quapropter 
in  Encyclica  laudata  ajebat  Pontifex  Maximus:  “  Hoc 
autem  novitatis  studium,  cum  homines  imitatione  tra¬ 
hantur,  catholicorum  quoque  philosophorum  animos 
visum  est  alicubi  pervasisse:  qui  patrimonio  antiquae 
sapientiae  posthabito,  nova  moliri,  quam  vetera  novis 
augeri  et  perficere  maluerunt,  certe  minus  sapienti 

(1)  Renan,  Etades  ddiistoire  religieuse,  p.  419;  et  Naquet,  Etu- 
des  de  philosophie  positive  p.  183. 


consilio,  et  non  sine  scientiarum  detrimento.  Etenim 
multiplex  haec  ratio  doctrinae,  cum  in  magistrorum 
singulorum  auctoritate  arbitrioque  nitatur,  mutabile 
habet  fundamentum,  eaque  de  causa  non  firmam  atque 
stabilem  neque  robustam,  sicut  veterem  illam,  sed  nu¬ 
tantem  et  levem  facit  philosophiam.  Cui  si  forte  con¬ 
tingat,  hostium  impetu  ferendo  vix  parem  aliquando 
inveniri,  ejus  rei  agnoscat  in  seipsa  residere  causam  et 
culpam.  „ 

Quibus  quidem  ex  causis  atque  rationibus  nemo  est 
qui  non  videat  ad  catholicos  philosophos  valde  perti¬ 
nere,  atque  rem  omnino  postulare,  ut  iidem  dejecto 
novitatis  studio,  non  modo  veterem  eam  restituant  phi¬ 
losophiam,  quae  fidem  comitatur,  scientiaeque  patri¬ 
monium  auget,  non  absumit,  verum  etiam  quidquid 
eis  est  studii,  industriae,  curae,  operae,  diligentiaeque 
conferant  ad  ejus  summi  Doctoris,  Thomae  Aquinatis, 
sapientiam  propagandam,  qui  philosophorum  omnium 
princeps,  firma  doctrina,  stabili  atque  robusta,  viam 
reclusit  tutam  ad  subtiliora  quaelibet  vera  perspi¬ 
cienda,  erroresque  coarguendos.  Etenim  (ut  celeberrima 
Academia  parisiensis  inquiebat)  Thomas  fuit  universae 
Ecclesiae  lumem  praefulgidum,  gemma  radians  Cleri¬ 
corum,  fons  Doctorum,  Academiae  ejusdem  speculum 
clarissimum,  et  candelabrum  insigne  ac  lucens,  per 
quod  omnes  qui  vias  vitae  et  scholas  doctrinae  sanae 
ingrediuntur,  lumen  vident,  claritatis  vitae,  famae  cla¬ 
rae  et  scientiae  lucidae,  veluti  stella  splendida  et  ma- 

tutina  refulgens.  Verum  non  est  quamobrem  in  Tho- 
mam,  cujus  memoriam  excipient  omnes  anni  conse¬ 
quentes,  laudes  conferantur;  quum  Pontifex  Maximus, 
in  Encyclica  eadem,  omnia  praeconia  in  eumdem  deri¬ 
vasse  cuique  catholico  visus  est,  praeclaris  quae  se¬ 
quuntur  testimoniis:  “  Clemens  VI,  Nicolaus  V,  Bene¬ 
dictus  XIII,  aliique  testantur,  admirabili  ejus  doctrina 
universam  Ecclesiam  illustrari;  S.  Pius  V  vero  fatetur 
eadem  doctrina  haeres  confusas  et  convictas  dissipari, 
orbemque  universum  a  pestiferis  quotidie  liberari  erro¬ 
ribus;  alii  cum  Clemente  XII,  uberrima  bona  ab  ejus 
scriptis  in  Ecclesiam  universam  dimanasse,  ipsumque 
eodem  honore  colendum  esse  affirmant,  qui  summis 
Ecclesiae  doctoribus,  Gregorio,  Ambrosio,  Augustino  et 
Hieronimo  defertur;  alii  tandem  S.  Thomam  proponere 
non  dubitarunt  Academiis  et  magnis  Lyceis  exemplar 
et  magistrum,  quem  tuto  pede  sequerentur....  His  vero 
Pontificum  Maximorum  de  Thoma  Aquinate  judiciis, 
veluti  cumulus,  Innocentii  VI  testimonium  accedat: 
Hujus  (Thomae)  doctrina  prae  ceteris ,  excepta  canonica , 
liabet  proprietatem  verborum,  modum  dicendorum,  veritatem 
sententiarum,  ita  ut  numquam  qui  eam  tenuerint,  inve¬ 
niantur  a  veritatis  tramite  deviasse;  et  qui  eam  impugna¬ 
verit  semper  fuerit  de  veritate  suspectus.  „  His  de  causis 
Pontifex  Maximus  omnes  catholici  orbis  Episcopos 
quam  enixe  adhortatur,  ut  auream  Thomae  sapientiam 
restituant,  et  quam  latissime  propagent. 

Haec  autem  omnia  mihi  interdum  consideranti  at¬ 
que  animo  perpendenti,  incommodum  visum  est  quam 
maximum,  eos  catholicos  sapientes,  quibus  in  philo¬ 
sophicis  disciplinis  tradendis,  stabilem  atque  robustam 
Aquinatis  doctrinam  sequi  propositum  est,  inter  se  dis¬ 
sidere,  praesertim  de  iis  rebus  quae  in  philosophicis 
cognitionibus  sunt  praecipuae.  Quamquam  enim  veri¬ 
tatis  amore  omnes  ducuntur,  ista  tamen  opinionum 
dissensione  magnum  sanae  philosophiae  inferri  detri¬ 
mentum,  perspicuum  est.  Etenim  quemadmodum  hosti¬ 
bus  progredientibus  frustra  resistitur,  confusa  sparsa- 
que  multitudine,  sed  iisdem  necesse  est  aciem  opponere 
ordinatam;  ita  profecto  absona  eorum  commenta,  qui 
se  gloriosius  de  philosophicis  rebus  jactant,  dissipari 
dissolvique  non  poterunt,  nisi  catholici  sapientiae  cul¬ 
tores,  una  mente,  animoque  concordi,  ad  ea  oppu¬ 
gnanda  procedant.  Qua  quidem  ex  causa  haud  exigua 
Christianae  philosophiae  in  eo  verti  commoda  et  mo¬ 
menta,  ut  praeclara  catholicorum  multitudo  quae  au¬ 
ream  Thomae  doctrinam  sequi  jam  profitetur,  in  ea¬ 
dem  propugnanda,  unius  sit  mentis  et  cordis,  nemo  est 
qui  non  videat. 

Atque  id  ratio  est,  benevole  Lector,  cur  quamvis 
a  disputationibus  abhorrens,  paci  tamen  atque  con¬ 
cordiae  inter  catholicos  philosophos  studens,  ad  opu¬ 
sculum  hoc  publici  juris  faciendum,  animum  induxi: 
in  quo  quidem  quaenam  Thomae  sit  mens  super  cele¬ 
berrima  phisicae  praemotionis  quaestione,  ejusdem  ver- 

bis,  quantum  fieri  potest,  declaretur.  Etenim  arbitratus 
sum,  multa  Aquinatis  testimonia,  in  unum  coacta, 
aliquid  in  eorum  utilitatem  conferre  posse,  qui  ab 
amore  partis  systematis  ve  alieni,  atque  ab  inanibus 
futilibusque  disceptationibus,  veritatem  inquirunt  corde 
sincero.  Neque  enim  contingere  unquam  posse  opina¬ 
tus  sum,  ut  qui  in  Thomae  verbis  non  ejusdem  men¬ 
tem  agnoscere,  sed  propriam  adnituntur  reperire  sen¬ 
tentiam,  ad  veritatis  cognitionem  hac  de  re  queant 
pervenire. 

Quoniam  vero  phisicae  praemotionis  quaestionem 
arctum  habere  nexum  perspicuum  est  cum  iis  rebus, 
quae  tum  a  philosophis  tum  a  theologis  dicuntur  de 
libertate,  de  hac  eadem  imprimis  mihi  aliquid  deli¬ 
bandum  esse  existimavi :  eaque  de  causa  De  libertate 
et  praemotione  opellam  lianc  censui  inscribendam.  Quam 
ob  rem  ita  res  opusculi  hujus  in  ordinem  rediguntur, 
ut  prius  sermo  de  libertate  instituatur,  paucis  ejus¬ 
dem  explanando  naturam  et  objectum  et  alia  quae 
arcte  connectuntur  eidem;  posterius  vero  istius  phisicae 
praemotionis  ipsius  quaestio  proponatur,  atque  inuti¬ 
libus  disquisitionibus  et  ad  rem  non  pertinentibus 
omnino  dejectis,  expendatur  solvaturque,  Thomae  ver¬ 
bis,  quantum  possibile  erit,  ratioque  permittet.  Quia 
vero  inter  dissidentes  pacem  componere  studeo,  illud 
praecipue  propositum  mihi  fuit  ut  ne  ullius  quidem 
viventis  auctoris  nomen  proferrem,  omnes,  eosdem 
quoque  adversarios,  prosequerer  honore,  pacatissime 

loquerer,  paucis  scriberem  ita,  ut  nemini  aequa  esset 
mecum  expostulatio.  Attamen  veritas,  quum  rebus 
omnibus  anteire  necesse  sit,  a  me  dicetur  liberrime; 
quae  quidem  cum  ab  Aquinate  stabilietur  aperte,  tum 
ejusdem  verbis,  cum  vero  ex  ejus  doctrina  ratiocina¬ 
tione  quadam  deducenda  erit,  tum  auctoritate  disci¬ 
pulorum  ejus  firmabitur.  Etenim  Pontifex  Maximus,  in 
Encyclica  quae  supra  producta  est,  catholicos  adhorta¬ 
tur,  “  Ut  sapientia  Thomae  ex  ipsis  ejus  fontibus  hau¬ 
riatur,  aut  saltem  ex  iis  rivis,  quos  ab  ipso  fonte  dedu¬ 
ctos,  adhuc  integros  et  illimes  decurrere  certa  et  concors 
doctorum  hominum  sententia  est  „ :  qua  quidem  de  re 
pro  iis  praecipue  te,  Lector,  admonitum  volui,  quae 
de  phisica  praemotione  pariter  quantum  ad  actus  exer¬ 
citium  ac  quantum  ad  specificationem  ejusdem,  mihi 
dicenda  erunt. 

Interea  quoad  Thomae  sententia  de  phisica  prae¬ 
motione  aperiatur,  animo  est  ponderandum,  tum  com¬ 
muni  vitae  consuetudine  tum  copia  doctrinae  splen¬ 
dorem  eumdem  addidisse  familiae  Dominici;  quae  qui¬ 
dem  non  modo  eum  virum  eximium  et  singularem, 
at  etiam  Exemplar  et  Magistrum,  quem  tuto  pede  se¬ 
queretur,  semper  habuisse,  vera  cum  gloria  de  se  prae¬ 
dicare  potest.  Etenim  praeterquamquod  in  ea  Ponti¬ 
ficis  Maximi  Littera  Encyclica,  quae  supra  est  adducta, 
de  eadem  familia  dicitur:  Summo  lioc  magistro  (Thoma) 
jure  quodam  suo  gloriatur,  praeterea  in  ejusdem  Con- 

stitutionibus  ipsis  (1)  ejus  rei  praeclarum  extat  testi¬ 
monium,  quod  hic  praetermittere  non  licet.  “  Decla¬ 
ramus  quod,  a  primo  ordinis  nostri  saeculo,  multoties, 
in  Capitulis  Generalibus,  sancitae  sunt  ordinationes 
de  tenenda  fideliter  Angelici  Praeceptoris  doctrina, 
additis  contra  transgressores  poenis  gravioris  culpae, 
et  privationis  perpetuae  utriusque  vocis,  omniumque 
Officiorum,  graduum  et  dignitatum.  {Vicle  Fontana , 
Doctr.  S.  Thom.)  Sic  re  vera  ordinatum  est  Parisiis, 
anno  1279,  quinto  a  transitu  S.  Thomae:  Cum  vene¬ 
rabilis  vir  memoriae  recolendae  F.  Thom  as  de  Aquino  sua 
conversatione  laudabili  et  scriptis  suis  multum  onoraverit 
ordinem ,  nec  sit  aliqualiter  tolerandum  quod  de  ipso  vel 
scriptis  suis  aliquid  irreverenter  vel  indecenter  Fratres  lo¬ 
quantur ',  et  aliter  sentiant :  ideo  injungimus  Prioribus ,  Pro¬ 
vincialibus,  et  Conventualibus,  ac  eorum  Vicariis  et  Visita¬ 
toribus,  ut,  si  quos  invenerint  excedere  in  praedictis,  eos 
punire  acriter  non  postponant.  Item  Parisiis  1611:  Ordi¬ 
namus  et  alias  pluries  ordinatum  confirmamus,  et  praecipi¬ 
mus  omnibus  et  singulis  Sacrae  Theologiae  Magistris,  Bac- 
calaureis,  Lectoribus  et  Praedicatoribus,  ut  in  suis  lectio-  * 
nilus,  disputationibus,  decisionibus,  praedicationibus  aut  com¬ 
positionibus,  numquam  recedant  a  solida  Angelici  JD  odoris 
nostri  S.  Thomae  doctrina,  eamque  non  solum  in  sententia, 
sed  et  in  proprietate  quoque  verborum,  ubique  referre  ac 
tueri  conentur.  Qui  contra  fecerint,  priventur  gradibus,  et 

(1)  Distinctio  2,  cap.  14,  De  studentibus,  Declaratio  6,  De  te¬ 
nenda  S.  Thomae  doctrina. 

poenae  gravioris  culpae  subjiciantur .  Habentur  similia 

in  multis  aliis  Capitulis.  Nec  sub  silentio  praeterire 
fas  est  quod  Benedictus  XIII,  Benedictus  XIV,  Pius  YI 
et  Pius  IX  Angelicum  Doctorem  laudibus  certatim  ex¬ 
tulerunt,  Ordini  nostro  gratulantes  de  felici  quam  sibi 
imposuerat  necessitate  sectandi  doctrinam  Aquinatis, 
nostros  quoque  exhortantes  ad  illam  perpetuo  et  stre¬ 
nue  propugnandam .  Possunt  etiam  videri  apud  Or¬ 

dinis  Bullarium  triginta  et  octo  Constitutiones,  quibus 
decem  et  octo  Summi  Pontifices  doctrinam  S.  Thomae 
impense  commendarunt.  „ 

Quibus  quidem  testimoniis  atque  rationibus  cuique 
pronum  est  conficere,  vel  fidelem  Aquinatis  discipulum 
nullum  unquam  repertum  esse,  aut  vix  ullum;  vel  recte 
quidem  dicendum,  doctos  viros  Dominici  familiae,  qui 
tum  philosophicis  cognitionibus,  tum  theologicis  eni¬ 
tuere  ,  quique  Thoma  magistro  usque  gloriati  sunt, 
ejusdem  discipulos  esse  germanos.  Sed  quid  multis  opus 
est?  Ea  enim  res  eadem  a  Benedicto  XIII,  Pontifice 
Maximo,  declarata  est,  qui  in  suis  litteris  Demissas  pre¬ 
ces,  eosdem  germanos  S.  Thomae  discipulos  renunciavit, 
honestavitque  laudibus.  Xe  autem  inducas  in  animum, 

in  aliis  tantummodo  quaestionibus,  non  vero  in  ea  de 

« 

qua  hic  sermo  est,  praeclaro  illo  testimonio  eosdem 
elatos  voluisse,  sic  habeas  volo,  Lector,  ad  calumnias 
intentatas  eorum  doctrinae  super  gratia  per  se  et  ab  in¬ 
trinseco  efficaci  contemnendas,  eosdem  Pontificem  Ma¬ 
ximum  hortatum  esse.  Compertum  est  enim,  eos  qui 

Thomam  summum  magistrum  habent,  quibusque  Tho- 
mistarum  nomen  est,  gratiae  efficaciam  istam  phisica 
praemotione  exponere;  etsi  utriusque  impliciti  nodi 
explicationem  permiscere  prohibeant. 

His  de  causis  quum  ab  iis  qui  Aquinatem  sodalem 
et  magistrum  colunt,  valide  constituatur  atque  stabi¬ 
liatur  egregie,  phisicae  praemotionis  doctrinam  in  ejus¬ 
dem  scriptis  apertissime  tradi;  certe  fides  habenda  iis 
minime  videtur,  qui  eam  numquam  eumdem  agnovisse 
asserere  audent,  tametsi  ejusdem  libris  pervolutandis 
multum  temporis  impertisse  confirment.  Eorum  saltem 
hac  de  re  sententiam  in  dubium  vocare  fas  erit;  coe- 
citatis  enim  tot  viros  doctissimos  ac  in  Thomae  scriptis 
perite  versatos  ii  videntur  insimulare.  Praeterea  si 
germani  Aquinatis  discipuli  opinione  falluntur,  num  alii 
aberrare  non  poterunt? 

At  de  his  rebus  satis,  non  enim  rationibus  generis 
hujus,  etiamsi  maximi  sint  ponderis,  sed  verbis  potius 
atque  testimoniis  Angelici  doctoris  ipsius  difficultas  diri¬ 
menda  est.  Haec  tamen,  benevole  Lector,  me  tibi  praelo¬ 
qui,  non  modo  oportuit,  verum  etiam  necesse  fuit,  ut 
quod  in  quaestione  versatur,  id  in  ipso  quasi  vestibulo 
dignosceres,  opusculique  hujus  rationem  et  ordinem. 
Caeterum  si  in  tuam  utilitatem  opella  haec  aliquid 
conferat,  Deo  0.  M.  gratias  agam;  sin  autem,  in  spem 
ingredi  placet  fore  ut  eamdem  nihilo  minus  benigne 
velis  accipere.  Yale. 

CAPUT  I. 

-v 

De  libertatis  natura  generatim  considerata. 


1.  Liberum  arbitrium  atque  voluntatem  re  vera  eamdem  esse 
potentiam,  objectoque  solummodo  discrepare,  imprimis  ostenditur.  — 
2.  Corollaria  praecedentis  doctrinae,  et  libertatis  definitio.  —  3.  Li¬ 
bertas  multifarie  dividitur:  exponitur  quid  sit  libertas  indifferentiae 
et  spontaneitatis,  libertas  exercitii  et  specificationis.  —  4.  Prima  li¬ 
bertatis  radix,  ut  causa,  ratio  est.  —  5.  Radix  altera,  ut  subjectum, 
est  voluntas  ipsa. 

1.  Natura  id  a  philosophis  esse  dicitur,  quod  rem 
unamquamque  facit,  a  ceterisque  distinguit :  qua  ex 
causa  quoniam  de  libertate  aliquid  delibandum  est, 
quomodo  praemonui,  claritas  atque  rectus  ordo  postu¬ 
lare  videntur,  ut  ab  ejusdem  natura  inquirenda  ini¬ 
tium  petatur;  hac  enim  perspecta  alia  quae  connectun- 
tur  eidem,  facilius  pertractari,  animoque  comprehendi 
poterunt.  Constat  autem  imprimis  eamdem  potentiam 
esse  quae  vult,  et  quae  eligit;  sicut  eadem  potentia 
est  quae  intelligit,  et  quae  ratiocinatur;  quam  ob  rem 
ait  Aquinas:  “  Potentias  appetitivas  oportet  esse  pro- 
portionatas  potentiis  apprehensivis.  Sicut  autem  ex 
parte  apprehensionis  intellectivae  se  habent  intellectus 
et  ratio;  ita  ex  parte  appetitus  intellectivi  se  habent 
voluntas  et  liberum  arbitrium,  quod  nihil  aliud  est 

quam  vis  electiva  (1).  ,,  Et  certe  proprius  voluntatis 
actus  est  velle;  atque  velle  unum  prae  alio,  quod  electio 
nuncupari  solet,  peculiaris  actus  est  liberi  arbitrii;  igi¬ 
tur  ejusdem  potentiae  est  velle,  cujus  est  eligere;  “  Et 
propter  hoc  (inquit  Thomas)  voluntas  et  liberum  arbi¬ 
trium  non  sunt  duae  potentiae,  sed  una  (2).  „  His  ex 
rebus  facile  est  colligere,  cur  a  divinis  eloquiis  volun¬ 
tatis  nomen  libero  arbitrio  saepissime  tribuatur.  “  Quis 
est  homo  qui  vult  vitam  (3);  Exultent  et  laetentur  qui 
volunt  justitiam  meam  (4);  Si  quis  vult  me  sequi  (5); 
Si  quis  voluerit  voluntatem  ejus  facere  (6).  „  Verum 
rem  hanc  attentius  consideranti  ex  facili  in  promptu 
erit,  inter  voluntatem  et  liberum  arbitrium  aliquod 
esse  discrimen;  illius  enim  obiectum  (ut  capite  tertio  di¬ 
cetur)  hujus  objecto  latius  porrigitur.  Etenim  fertur 
liberum  arbitrium  in  media,  idest  in  bona  peculiaria 
quae  finem  respiciunt,  quibusque  eumdem  assequimur, 
quippe  Angelicus  ait :  “  Eligere  est  appetere  aliquid 
propter  alterum  consequendum:  unde  proprie  est  eorum 
quae  sunt  ad  finem  „  (7);  praeterea  eas  in  res  solum¬ 
modo,  quarum  est  penes  voluntatem  nostram  potestas 
atque  dominatus.  Voluntas  autem  in  media  et  in  finem 
ducitur;  in  ea  quae  arbitratu  nostro  moderamur,  et 
in  ea  quae  a  nobis  non  pendent;  non  enim  omne  id 
quod  voluntarium  est,  liberum  dici  potest.  Igitur  apte 
congruenterque  loqui  si  volumus,  citra  dubium  dicen¬ 
dum  erit,  potentiam  electivam,  seu  liberum  arbitrium, 
re  vera  esse  ipsam  voluntatem  eamdem,  sed  inadae- 
quate  sumptam.  Id  tamen  notandum,  rationem,  liber- 

(1)  1.  p.  q.  83.  a.  4.  -  (2)  Ibid.  -  (3)  Psal.  33.  13.  — 
(4)  Psal.  34.  27.  —  (5)  Evang.  Mare.  8.  34.  —  (6)  Item  Joan.  7.  17  — 
(7)  Loc.  cit.  1.  p. 

tatis  radix,  seu  causa,  cum  sit  (ut  est  apud  Thomam, 
ac  ut  infra  enucleabitur)  antecedere  potentiam  electi¬ 
vam,  hic  pro  certo  poni;  qua  de  causa  merito  atque 
jure  optimo  liberum  arbitrium  ab  Aquinate  nuncupa¬ 
tur:  Facultas  voluntatis  et  rationis . 

2.  Ex  dictis  autem  jam  sequitur,  1°  liberum  ar¬ 
bitrium  potentiam  esse  activam ;  quippe  dictum  est, 
nihil  aliud  idem  esse  nisi  voluntatem  ipsam:  at  vero 
potentia  activa  est  voluntas,  quod  enim  ejusdem  actio 
immanens  est,  idcirco  ab  eo  principio'  in  quo  tamquam 
in  subjecto  recipitur,  ut  proficiscatur  oportet.  Prae¬ 
terea  si  liberum  arbitrium  potentia  non  esset  activa, 
liberum  falso  diceretur;  in  agente  enim  est  ejus  rei 
quam  in  alio  efficit  sita  potestas,  sed  ejus  in  manu 
non  est,  quod  fit  in  eodem.  Sequitur  2°  hanc  poten¬ 
tiam  ipsam  electivam  esse  mediorum,  idest  non  finem 
sed  media  eligere,  quibus  eumdem  consequimur,  nam 
finis  sub  electionem  non  cadit.  Etenim  quemadmodum 
argumentatio  a  principiis  evincendis  abstrahit,  quae 
pro  certis  ponit,  totaque  circa  conclusiones  versatur 
ex  iisdem  deducendas;  ita  electio  non  circa  fiuem,  qui 
ejusdem  causa  est,  sed  circa  media  quae  ad  eum  obti¬ 
nendum  sunt  constituenda,  versatur.  Verum  quod  ad 
mediorum  electionem  attinet,  cum  Aquinate  diligenter 
est  perpendendum,  finem  aliquem  ad  superiorem  alium 
finem  obtinendum  adhiberi  interdum  posse  contingere, 
ac  ideo  sub  voluntatis  electionem  cadere:  “  Sicut  in 
speculativis  nihil  prohibet  id  quod  est  unius  demon¬ 
strationis,  vel  scientiae  principium,  esse  conclusionem 
alterius  demonstrationis,  vel  scientiae,  primum  tamen 
principium  indemonstrabile  non  potest  esse  conclusio 
alterius  demonstrationis,  vel  scientiae;  ita  etiam  con- 

tingit  id  quod  est  in  una  operatione  ut  finis,  ordinari 
ad  aliquem  ut  ad  finem,  et  hoc  modo  sub  electione 
cadit  (1).  „  Ejus  rei  dilucida  expositio  fit  a  Thoma  exem¬ 
plo  sanitatis,  quam  quidem  in  medici  operatione  finem 
esse,  atque  proinde  sub  ejusdem  electionem  non  cadere, 
omnibus  est  perspicuum :  at  vero  in  eo  qui  mentem 
suam  eo  dirigit  ut  saluti  prospiciat  aeternae,  sanita¬ 
tem  ipsam  superiorem  finem  manifestum  est  posse  re¬ 
spicere:  quapropter  de  prospera  valetudine  adversaque 
consultationem  idem  habere  poterit,  alterutramque 
eligere.  Demum  sequitur  3°  liberum  arbitrium  media 
eligere,  quae  congruunt  fini;  etenim  (ut  inquit  noster 
Doctor)  quemadmodum  defectu  intellectus  accidit,  ut 
idem  in  conclusionem  aliquam  a  principiorum  tramite 
recedendo  eat;  ita  profecto  voluntatis  defectu  contin¬ 
git,  ut  ea  in  aliquam  pergat  electionem  a  fine  defle¬ 
ctendo.  Quibus  ex  rebus  minime  dubiam  est,  liberum 
arbitrium  apte  definiri  posse:  Facultatem  eligendi  media 
quae  fini  conveniunt.  Attamen  definitionem  placet  tueri, 
quam  Aquinatis  doctrinam  sectantes  communiter  tra¬ 
dunt  Thomistae,  quaeque  in  idem  *cum  praecedenti 
redit,  atque  liberun  arbitrium  dicit:  Vim  electivam  me¬ 
diorum  servaio  ordine  finis.  Mihi  equidem  exploratum 
est,  hisce  praesertim  temporibus  huc  novitatis  studium 
devenisse,  ut  definitioni  quoque  liberi  arbitrii  caliginem 
offundere  moliretur;  sed  ea  res  indignum  facinus  et 
audax  cuilibet  sapienti  facile  videtur;  immutabilis  enim 
est  veritas,  ej usque  argumentum  antiquitas :  et  non 
raro  accidit  (inter  catholicos  dico)  ut  qui  nova  adni- 
tuntur  invenire,  in  errores  inextricabiles  delabantur. 


(1)  1.  2.  q.  13.  a.  2. 

3.  Multifarie  vero  dividitur  libertas  tum  a  philo- 

*  » 

sophis  tum  a  theologis;  sed  ne  ab  argumento  degrediar, 
aliis  partitionibus  missis,  eam  in  libertatem  spontaneitatis 
et  in  libertatem  indifferentiae ,  velut  in  duas  partes  prae¬ 
cipuas,  placet  dispertire.  Prima  nihil  aliud  est  nisi  im¬ 
munitas  a  vi  ab  exteriori  agente  illata;  quapropter  de¬ 
terminationi  ad  unum  a  natura  minime  opponitur;  ac 
proinde  in  brutis  quoque  animantibus  planum  est  eam- 
dem  reperiri.  Haec  porro  libertas  in  omnibus  est  actibus 
a  voluntate  elicitis;  etenim  nemo  iisdem  vim  potest 
inferre,  secus  enim  sequeretur,  voluntatem  posse  velle 
nolentem,  quod  plane  absurdum  est.  Alterum  libertatis 
genus  latius  primo  porrigitur,  non  modo  enim  vim  arcet 
extrinsecus  illatam,  verum  etiam  interiorem  rei  agendae 
necessitatem,  qua  quispiam  devinciatur  a  natura.  Inte¬ 
riori  autem  hac  necessitate  res  devinciuntur  quae  ca¬ 
rent  sensibus,  quippe  easdem  natura  ad  unum  compellit, 
puta  ad  centrum;  atque  etiam  bruta  animantia,  quae 
quidem  quum  ea  virtute  careant,  qua  plures  res  inter 
se  conferre  possint,  singularemque  solummodo  speciem 
sensibus  recipiant,  necessitate  hanc  eamdem  prose¬ 
quendi  adstringuntur;  ea  de  causa  libertas  indifferen¬ 
tiae  in  creaturis  ratione  utentibus  solummodo  repe¬ 
riri  potest.  Subdividitur  vero  in  libertatem  exercitii ,  seu 
contradictionis ,  et  in  libertatem  specificationis ,  seu  contra- 
rietatis.  Exercitii  libertas  est  quae  potestatem  tribuit 
ad  duo  contradictorie  opposita,  qua  de  causa  contra¬ 
dictionis  libertas  solet  nuncupari.  Itaque  facultas  est 
quae  actum  respicit  et  non  actum,  idest  actum  actus¬ 
que  negationem  cessationemve,  ut  velle  et  non  velle, 
agere  et  non  agere,  amare  et  non  amare,  odisse  et 
non  odisse.  Specificationis  libertas  ea  dicitur,  quae  ad 


2 


-  26  - 

duo  contrarie  opposita  tribuit  potestatem,  ut  sunt  pro¬ 
secutio  et  fuga,  amor  et  odium.  Itaque  ut  hac  in  re 
nulla  sit  aequivocatio,  quippe 

“  Erroris  mater  fuit  aequivocatio  semper;  „ 

id  attentius  considerandum,  non  duos  positivos  actus 
sed  actum  ejusdemque  negationem,  seu  cessationem, 
exercitii  libertatem  respicere ;  libertatem  vero  speci¬ 
ficationis,  seu  contrarietatis,  positivos  quidem  actus, 
sed  contrarie  oppositos.  Actus  autem  solummodo  di¬ 
versi  si  sint,  non  tamen  contrarii,  ad  eosdem  potestas 
libertas  disparitatis  a  philosophis  nuncupatur. 

4.  Quae  libertas  ad  opposita  potestatem  tribuit, 
indifferentiaequae  dicta  est,  atque  in  libertatem  exer¬ 
citii  et  specificationis  dispertita,  ea  reapse  id  est,  quod 
hominem  facit  liberum ;  quapropter  antequam  aliis  de 
rebus  sermo  instituatur,  ejusdem  causa,  sua  radix, 
juxta  Thomae  doctrinam  est  dilucide  explicanda.  Quum 
autem  quispiam  animo  contemplatur  duas  profecto 
reperit  causas  cur  homo  dicatur  liber;  primam,  quod 
plures  res  animo  comprehendere  possit;  secundam,  quod 
ejusdem  voluntas  necessitate  prosequendi  earum  unam¬ 
quamque  non  devinciatur  a  natura.  Itaque  prima  li¬ 
bertatis  radix,  ut  ejusdem  causa,  ratio  est;  cui  quidem 
veritati  vel  Poeta  noster  testimonium  perhibuit: 

“  Lo  maggior  don,  che  Dio  per  sua  larghezza 
Fesse  creando,  ed  alia  sua  bontade 
Piu  conformato,  e  quel  cli’ei  piu  apprezza, 

Fu  della  volonta  la  libertate, 

Di  che  le  creature  intelligenti , 

E  tutte  e  sole  furo  e  son  dotate  (1).  „ 


(1)  Dante:  Divin.  Comra.  Parad.  eant.  5. 

Hanc  rem  eamdem  aperte  palamque  enunciat  Aquinas: 

“  Totius  libertatis  radix  est  in  ratione  constituta.  Unde 
secundum  quod  aliquid  se  habet  ad  rationem,  sic  se 
habet  ad  liberum  arbitrium.  Ratio  autem  plene  et  per¬ 
fecte  invenitur  solum  in  homine;  unde  in  eo  solum 
liberum  arbitrium  plenarie  invenitur  (1).  ;;  Ut  perspi- 
ciatur  autem  quo  modo  ratio  libertatis  sit  causa,  animo 
est  perpendendum,  creaturas  rationales,  quum  ob  ea¬ 
rum  immaterialitatem  plurium  rerum  formas,  seu  spe¬ 
cies,  excipere  atque  in  se  ipsis  retinere  possint,  plura, 
earum  quoque  judicium  reflexione  posse  dignoscere: 
quam  ob  rem  plures  in  iisdem  species  boni  esse  pos¬ 
sunt,  atque  proinde  plura  objecta  quae  voluntati  obji¬ 
ciantur,  ut  illa  ea  rejiciat  vel  prosequatur:  igitur  ex 
pluribus  (ut  est  apud  Thomam)  moveri  potest  appe¬ 
titus  intellectivus  et  non  ex  uno  ex  necessitate.  His 
de  rebus  Aquinas  ait:  “  Ex  hoc  voluntas  libere  potest 
ad  diversa  ferri,  quia  ratio  potest  habere  diversas  con¬ 
ceptiones  boni.  Et  ideo  Philosophi  definiunt  liberum 
arbitrium,  quod  est  liberum  de  ratione  judicium,  quasi 
ratio  sit  causa  libertatis  (2).  „  Hanc  rationem  eam¬ 
dem  adhibet  Thomas,  ad  evincendum  substantiis  in¬ 
tellectualibus  liberum  esse  arbitrium.  Quoniam  vero 
ejusdem  verba  huic  rei  lumen  afferre  videntur,  ea  pla¬ 
cet  integre  producere:  “  Quaecumque  igitur,  habent 
judicium  de  agendis  non  determinatum  ad  unum  a 
natura,  necesse  est  liberi  arbitrii  esse.  Hujusmodi  au¬ 
tem  sunt  omnia  intellectualia:  intellectus  enim  appre¬ 
hendit  non  solum  hoc  vel  illud  bonum,  sed  ipsum 
bonum  commune:  unde  quum  intellectus  per  formam 


(1)  Q.  24.  de  verit.  a.  2.  —  (2)  1.  2.  q.  17.  a.  1.  ad  2. 

apprehensam  moveat  voluntatem;  in  omnibus  autem 
movens  et  motum  oporteat  esse  proportionata ;  vo¬ 
luntas  substantiae  intellectualis  non  erit  determinata 
a  natura  nisi  ad  bonum  commune.  Quidquid  igitur 
offertur  sibi  sub  ratione  boni,  poterit  voluntas  incli¬ 
nari  in  illud,  nulla  determinatione  naturali  in  contra¬ 
rium  prohibente.  Omnia  igitur  intellectualia  liberam 
voluntatem  habent  ex  judicio  intellectus  venientem; 
quod  est  liberum  arbitrium  habere,  quod  definitur  li¬ 
berum  de  ratione  judicium  (1).  „ 

5.  Ista  Angelici  Doctoris  verba  non  modo  libertatis 
radicem,  ut  causam,  in  ratione  positam  esse  dicunt, 
quod  nempe  quum  plurium  rerum  species,  seu  formas 
ea  excipere  queat,  judicium  liberum,  idest  ad  unum 
non  determinatum  habet;  verum  etiam  libertatis  ipsius 
radicem  alteram  enunciant  aperte,  ipsam  scilicet  vo¬ 
luntatem  eamdem,  quae  a  natura  communi  bono  non 
tamen  alicui  peculiari,  est  necessitate  devincta.  Et  re 
quidem  vera  de  utraque  palam  loquitur  Thomas:  "  Ra¬ 
dix  libertatis  est  voluntas  sicut  subjectum;  sed  sicut 
causa  est  ratio  (2).  „  Haec  autem  res  ita  profecto  est 
intelligenda,  ut,  quoniam  objectum,  rationalem  appe¬ 
titum  explens,  bonum  est  universale  atque  perfe¬ 
ctum;  nullum  peculiare  bonum,  seu  ne  ullum  quidem 
bonum  sub  judicii  indifferentia  propositum,  quacum¬ 
que  perfectione  praeditum  sit,  eidem  satietatem  potest 
afferre:  qua  ex  re  quod  ad  peculiaria  bona  attinet, 
libera  manet  voluntas,  nullaque  naturali  necessitate 
vincitur.  His  de  causis  ait  Aquinas:  “  Cum.  possibilitas 
voluntatis  sit  respectu  boni  universalis  et  perfecti,  non 


(1)  2.  Cont.  gent.  c.  48.  —  (2)  1.  2.  q.  17.  a.  1.  ad  2. 

subjicitur  ejus  possibilitas  tota  alicui  particulari  bono: 
et  ideo  non  ex  necessitate  movetur  ab  illo  (1).  „  Et 
certe  perperam  hominem  liberum  dici,  quod  plurium 
rerum  species  ratio  excipiens,  plura  voluntati  objicere 
potest,  si  haec  ab  eorum  unoquoque  ex  necessitate 
moveatur,  nemo  est  qui  non  videat.  Igitur  optimo  jure 
finis  huic  capiti  imponitur,  asseverando,  duplicem  ab¬ 
sque  ulla  dubitatione  libertatis  esse  radicem,  scilicet  in¬ 
tellectus  universalitatem  atque  voluntatis  aptitudinem 
ad  omne  et  universale  bonum.  Prima  enim  efficit  (quo¬ 
modo  dictum  est)  ut  intellectus  plura,  suam  quoque 
operationem,  reflexione  possit  agnoscere ;  quapropter 
quum  ejusdem  judicium  uni  rei  ex  necessitate  non 
adhaereat,  ex  pluribus  rationalis  appetitus,  seu  vo¬ 
luntas,  potest  moveri.  Quam  ob  causam  rationem  re¬ 
ferens  discriminis  quod  est  inter  bruta  animantia  et 
homines  hac  de  re,  Thomas  ait:  “  Vis  sensitiva  non 
est  vis  collativa  diversorum,  sicut  ratio,  sed  simpli¬ 
citer  aliquid  unum  apprehendit;  et  ideo  secundum  illud 
unum  determinate  movet  appetitum  sensitivum.  Sed 
ratio  est  collativa  plurium;  et  ideo  ex  pluribus  moveri 
potest  appetitus  intellectivus,  scilicet  voluntas,  non  ex 
uno  ex  necessitate  (2).  „  Radix  autem  altera,  volun¬ 
tatis  nempe  ad  universale  bonum  et  perfectum  apti- 
tudo,  efficit  ut  quodlibet  peculiare  bonum  appetitum 
nequeat  explere;  ex  quo  fit  (quomodo  jam  dictum  est) 
ut  a  nullo  eorum  ipse  ex  necessitate  trahatur,  possitque 
eorum  unumquodque  prosequi  aut  rejicere,  prout  sibi 
libuerit. 


(1)  1.  p.  q.  82.  a  2.  ad  2.  —  (2)  Loco  citat  ad  3. 

CAPUT  II. 

Nonnullae  difficultates 
de  libertatis  natura  exsolvuntur. 


6.  Demonstratur  imprimis  peccandi  facultatem  libertatis  natu¬ 
ram  non  ingredi;  sed  eidem  solum  per  accidens,  ob  statum  quem  ea 
in  viatoribus  habet,  convenire.  —  7.  Eadem  veritas  alia  ratione  sta¬ 
bilitur.  —  8.  Verae  tamen  libertatis  notioni  immunitatem  a  vi  ex¬ 
trinsecus  illata  satis  non  esse,  ostenditur.  —  9.  Confirmatur  veritas 
eadem,  atque  contraria  sententia  ut  falsa  et  haeretica  cum  Thoma 
rejicitur.  —  10.  Difficultas  de  praecedenti  doctrina  in  medium  ad¬ 
ducitur,  profligaturque.  —  11.  Hujus  capitis  conclusio,  in  qua  ve¬ 
ritas  stabilita  magis  firmatur. 


6.  Jam  satis  patefactum  est  quid  sit  libertas,  ejus 
partes  descriptae  sunt,  causaeque  explanatae ;  attamen 
ut  ejusdem  natura  undequaque  explorata  habeatur,  quod 
plurimum  interest,  nonnullas  difficultates,  quae  ejus 
notioni  caliginem  offundere  possunt,  disputationique  ar¬ 
gumentum  tribuere,  capite  hoc  placet  enodare.  Itaque 
videndum  imprimis,  ne  cum  peccandi  facultate  libertas 
aut  contradictionis  aut  contrarietatis  permisceatur;  ea 
namque  non  ad  verae  rationem  libertatis,  sed  ad  ejus 
solummodo  statum,  quem  in  viatoribus  habet,  spe¬ 
ctare,  rem  attentius  consideranti  facile  videbitur.  Et 
certe  secundum  definitionem,  quae  in  principio  proposita 


est,  nihil  aliud  esse  ©onstat  libertatem,  seu  liberum 
arbitrium,  nisi  facultatem  media  eligendi  ad  finem  obti¬ 
nendum;  qua  ex  causa,  ut  quisque  maxime  perspicit, 
in  eo  posita  esse  nequit  libertatis  ratio,  quod  quis¬ 
piam  a  fine  deflectendo,  quae  media  ad  eumdem  non 
perducunt,  ea  possit  eligere.  At  vero  quum  qui  peccat, 
a  Deo  qui  rerum  omnium  ultimus  finis  est,  recedat, 
seque  ad  creatas  res  convertat,  is  solummodo  peccare 
dici  potest,  qui  a  fine  deflectendo  eligit.  Itaque  in  prom¬ 
ptu  est ,  peccandi  facultatem  ad  libertatis  naturam  non 
spectare;  libertateque  majori  qui  peccare  nequeunt 
eos  gaudere,  quam  ii  qui  peccare  possunt.  Eadem  ve¬ 
ritas  ipsa  alia  ratione  potest  evinci:  libertas  enim  (ut 
a  philosophis  dicitur)  perfectio  est  simpliciter  simplex; 
atqui  asserere  non  licet,  majorem  perfectionem  in  iis 
qui  in  peccata  delabuntur,  illam  habere,  quam  in 
iis  qui  beatitudine  donati,  ita  summo  bono  sunt  con¬ 
juncti,  ut  in  malum  collabi  nequeant:  igitur  liber¬ 
tatis  diminutio  quaedam  dicenda  est  peccandi  facultas. 
His  de  causis  noster  Thomas  ait:  “  Liberum  arbitrium 
sic  se  habet  ad  eligendum  ea  quae  sunt  ad  finem,  sicut 
se  habet  intellectus  ad  conclusiones.  Manifestum  est 
autem  quod  ad  virtutem  intellectus  pertinet,  ut  in 
diversas  conclusiones  procedere  possit  secundum  prin¬ 
cipia  data;  sed  quod  in  aliquam  conclusionem  proce¬ 
dat  praetermittendo  ordinem  principiorum,  hoc  est  ex 
defectu  ipsius.  Unde  quod  liberum  arbitrium  diversa 
eligere  possit  servato  ordine  finis,  hoc  pertinet  ad  per¬ 
fectionem  libertatis  ejus,  sed  quod  eligat  aliquid  di¬ 
vertendo  ab  ordine  finis,  hoc  pertinet  ad  defectum 
libertatis:  unde  major  libertas  arbitrii  est  in  Angelis, 

qui  peccare  non  possunt,  quam  in  nobis  qui  peccare 
possumus  (1).  „ 

7.  Allatis  rationibus  vix  esset  necesse  addere  ali¬ 
quid  ;  attamen  ut  majus  lumen  huic  veritati  afferatur, 
aliud  argumentum  in  medium  proferre  lubet.  Hoc  vero 
obiectum  liberi  arbitrii  nobis  facile  praebet;  voluntas 
enim,  liberumque  arbitrium  (ut  superiori  capite  dictum 
est)  non  sunt  duae  potentiae,  sed  una  eademque  poten¬ 
tia  reapse  hoc  est  atque  ista;  qua  ex  re,  quoniam  volun¬ 
tas  nonnisi  bonum  naturaliter  prosequitur,  nec  mali  cu¬ 
piditate  potest  duci,  absque  negotio  colligitur,  defectu 
solummodo  liberum  arbitrium  rem  malam  expetere, 
posse  contingere.  Quam  quidem  rationem  Thomas  pro¬ 
posuit,  exposuitque  dilucide:  “  Ad  rationem  liberi  ar¬ 
bitrii  non  pertinet  quod  indeterminate  se  habeat  ad 
bonum  vel  ad  malum;  quia  liberum  arbitrium  per  se 
in  bonum  ordinatum  est,  cum  bonum  sit  objectum  vo¬ 
luntatis;  nec  in  malum  tendat,  nisi  propter  aliquem 
defectum,  quem  apprehendit  ut  bonum,  cum  non  sit 
voluntas  aut  electio  nisi  boni,  aut  apparentis  boni :  et 
ideo  ubi  perfectissimum  est  liberum  arbitrium,  ibi  in 
malum  tendere  non  potest,  quia  imperfectum  esse  non 
potest  (2).  „  His  ex  causis  atque  rationibus  pronum 
est  intelligere,  ad  libertatis  naturam  non  pertinere 
peccandi  facultatem,  sed  ad  ejusdem  solummodo  sta¬ 
tum  quem  in  iis  habet,  qui  ad  immortalem  vitam  gra¬ 
diuntur,  quique  viatores  a  theologis  consueverunt  dici. 

8.  Verum  quod  delinquendi  potestas  est  a  libertatis 
natura  semota,  non  idcirco  illud  in  animum  inducere 
licet,  liberum  quempiam  dici  posse,  quod  a  vi  extrin- 

(1)  1.  p.  q.  62.  a.  8.  ad  3.  —  (2)  2.  Dist.  25.  q.  1.  a.  1.  ad  2. 

secus  illata  sit  immunis;  id  enim  verae  libertati  satis 
non  esse,  sed  immunitatem  quoque  ab  interiori  neces¬ 
sitate  omnino  requiri,  facile  comprobatur.  Et  sane  li¬ 
bertatis  ratio  postulat,  ut  is  suorum  actuum  sit  do¬ 
minus,  qui  liber  esse  dicitur;  et  hoc  quidem  secundum 
illud  Genesis :  “  Subter  te  erit  appetitus  ejus,  et  tu 
dominaberis  illius.  „  At  immunis  solummodo  a  vio¬ 
lentia,  seu  a  vi  ab  exteriori  agente  illata  si  quis  est, 
non  tamen  ab  interiori  necessitate  qua  ad  unum  a 
natura  compellatur,  is  suorum  actuum  dominium  ha¬ 
bere  non  dicitur;  nam  bruta  quoque  animantia  ejus¬ 
modi  immunitate  gaudent,  nec  tamen  in  suos  actus 
ea  dominium  habere  dicuntur.  Igitur  is  liber  dici  ne¬ 
quit,  qui  a  vi  extrinsecus  illata  solummodo  immunis 
est,  necessitate  tamen  interiori  devincitur,  ad  unum- 
que  a  natura  compellitur.  Eam  ob  causam  Thomas 
ait:  “  Dominium  quod  habet  voluntas  supra  suos  actus, 
per  quod  est  in  ejus  potestas  velle  et  non  velle,  ex¬ 
cludit  determinationem  virtutis  ad  unum,  et  violen¬ 
tiam  causae  exterius  agentis  (1).  „ 

9.  Contrariam  tamen  sententiam  nonnullis  placuit 
propugnare,  qui,  Jansenio  duce,  spontaneas  actiones, 
idest  a  vi  illata  immunes,  liberas  esse  tradiderunt,  in 
hominisque  potestate.  Illud  autem  mirum,  quod  etsi 
hominis  libertatem  ii  labefactant  atque  funditus  con¬ 
vellunt,  in  libertatem  brutorum  animantium  eamdem 
reducendo,  maximam  tamen  perfectionem  ab  hominibus 
exigere  se  magnificentissime  jactant.  Qua  quidem  de 
re  Montii  nostri  illa  praeclara: 


(1)  1.  Cont.  gent.  c.  68. 

“  Si  crudo  e  il  Nume  di  costor,  si  morta, 

Si  ripiena  d’orror  dei  ciel  la  strada, 

Clie  a  creder  nulla  e  a  disperar  ne  porta. 

Per  lor  sovrasta  al  pastoral  la  spada, 

Per  lor  tanfalto  il  soglio  si  sublima, 

Clfial  fine  e  forza  che  nel  fango  cada  (1).  „ 

Verum  praeterquamquod  eorum  sententiam  quae  supra 
dicta  sunt,  aperte  falsam  demonstrant,  praeterea  eam- 
dem  jam  pridem  Pontifex  Maximus,  Pius  V,  exploserat 
qui  in  ea  bulla  quam  ad  cardinalem  De  Gfranvelle, 
Archiepiscopum  Mechliniensem  anno  1567  dedit,  illas 
propositiones  damnavit:  “  Quod  voluntarie  fit,  etiamsi 
necessario  fiat,  libere  tamen  fit.  Sola  violentia  repu¬ 
gnat  libertati  hominis  naturali.*  Homo  peccat  etiam 
damnabiliter  in  eo  quod  necessario  facit.  „  Quarum 
quidem  propositionum  damnatione  Bajanismus  pro¬ 
scriptus  fuit,  qui  postmodum  in  Jansenismum  est  trans¬ 
fusus.  Praeterea  apertissime  Baji,  Janseniique  senten¬ 
tiam,  ut  falsam  et  haereticam,  praedamnaverat  Aqui¬ 
nas  :  “  Quidam  posuerunt  quod  voluntas  ex  necessitate 
moveretur  ad  aliquid  eligendum,  nec  tamen  ponebant 
quod  voluntas  cogeretur:  non  enim  omne  necessarium 
est  violentum,  sed  solum  id  cujus  principium  est  extra, 
unde  et. motus  naturales  inveniuntur  aliqui  necessarii, 
non  tamen  violenti...  Haec  autem  opinio  est  haeretica; 
tollit  enim  rationem  meriti  et  demeriti  in  humanis 
actibus :  non  enim  videtur  esse  meritorium  vel  deme- 
ritorium,  quod  aliquis  sic  ex  necessitate  agit,  quod 
vitari  non  possit.  Est  etiam  annumeranda  inter  ex- 

(1)  In  morte  d’Ugo  Bass-ville  c.  3. 

traneas  philosophiae  opiniones :  quia  non  solum  con- 
trariatur  fidei,  sed  subvertit  omnia  principia  philoso¬ 
phiae  moralis :  si  enim  non  sit  liberum  aliquid  in  nobis, 
sed  ex  necessitate  movemur  ad  volendum,  tollitur  deli¬ 
beratio,  exhortatio,  praeceptum  et  punitio  et  laus  et  vi- 
tuperium,  circa  quae  moralis  philosophia  consistit  (1).  „ 
10.  Sed  fortasse  dixerit  quispiam  cum  Jansenio, 
vera  libertatis  notio  in  indifferentia  ad  agendum  et 
non  agendum,  non  vero  in  immunitate  a  vi  extrin¬ 
secus  illata,  si  ponatur,  efficacem  Dei  gratiam  homi¬ 
nis  libertatem  profecto  convellere;  quippe  quia  efficax 
gratia  indifferentiam  tollit,  quum  ad  actum  efficaci¬ 
ter  voluntatem  impellat:  quam  porro  rem  absurdam 
esse,  communique  sensui  repugnantem,  neminem  esse 
qui  non  videat.  At  vero  efficacem  Dei  gratiam  ho¬ 
minis  libertatem  ex  eo  facile  intelligitur  non  labefa¬ 
ctare,  quod  indifferentia  actuali  atque  positiva  ea  vo¬ 
luntatem  non  privet,  sed  suspensi va  solummodo  atque 
potentiali:  quae  quidem  res  de  phisica  quoque  prae- 
motione  dicenda  erit.  Itaque  duplex  hic  distinguenda 
est  voluntatis  indifferentia,  potentialis  et  actualis:  pri¬ 
ma  in  eo  posita  est,  quod  potentia,  idest  voluntas,  non 
operetur,  seu  praesenti  operatione  careat;  quae  pro¬ 
inde  quum  nihil  aliud  sit  nisi  potentialitas  quaedam, 
neque  in  voluntate  cum  operatur,  neque  in  Deo  un¬ 
quam  potest  reperiri.  Porro  autem  indifferentiam  istam 
a  voluntate  removet  divina  gratia;  neque  tamen  ea  ex 
re  unquam  cogi  poterit,  eamdem  libertatem  subvertere. 
Etenim  potentialis  indifferentia  libertatis  naturam  in¬ 
gredi  nequit,  sed  potius  ejusdem  imperfectio  dicenda 


(1)  Q.  6.  De  mal.  a.  unie. 

est;  quam  ob  causam  cum  Dei  gratia  eamdem  a  vo¬ 
luntate  expellit,  lianc  ipsam  operationi  applicando,  seu 
jungendo,  non  modo  libertatem  non  laedit,  verum 
etiam  ad  perfectionem  adducit,  quum  imperfectionem 
potentialitatis  ab  eadem  removeat.  Altera  autem  in¬ 
differentia,  quae  actualis  et  positiva  nuncupata  est, 
ea  esse  dicitur,  qua  voluntas  ita  agit  et  se  movet,  seu 
determinat,  ut  potestatem  in  oppositum  non  amit¬ 
tat;  quae  quidem  indifferentia  tum  in  voluntate,  quo¬ 
tiescumque  libere  agit,  tum  in  Deo  formaliter  repe- 
ritur.  Sed  divina  gratia  actualem  indifferentiam  istam 
a  voluntate  non  sejungit;  quum  planum  sit  illam  nihil 
aliud  efficere,  nisi  hanc  sua  perfectione,  quae  operatio 
est,  augere,  quin  facultatem  ad  oppositum  ne  tantu¬ 
lum  quidem  laedat.  Neque  illud  dici  potest,  quod  facit 
determinate  velle,  idcirco  libertatem  auferre;  nam  (ut 
Gfonetus,  vir  praeclara  eruditione  atque  doctrina  pe¬ 
ritus,  ait)  ipsa  eadem  volitio  non  minus,  sed  multo 
magis  determinate  efficit  velle  quam  gratia;  quum 
volitio  forma  sit  constituens  volentem  formaliter,  gra¬ 
tia  vero  solummodo  effective,  idest  ad  volendum  im¬ 
pellat.  Quemadmodum  enim  magis  determinate  album 
facit  albedo,  quam  agens  eamdem  adjungens;  ita  pro¬ 
fecto  magis  determinate  volentem  efficit  volitio,  quam 
agens  ad  volendum  impellens,  seu  eidem  volitioni  vo¬ 
luntatem  applicans.  Atqui  neminem  unum  animo  fin¬ 
gere  posse,  a  volitione  libertatem  convelli,  omnibus 
est  perspicuum. 

1 1 .  Itaque  capiti  huic  finis  imponitur,  ea  quae  dicta 
sunt  paucis  concludendo.  Quoniam  vera  libertatis  ratio 
in  eo  sita  esse  dicitur,  quod  ad  opposita  sit  facultas,  non 
modo  ut  vim  excludat  ab  exteriori  agente  illatam  opor- 

tet,  verum  etiam  interiorem  agendi  necessitatem,  qua 
quis  devinciatur,  quaque  ad  unum  compellatur.  Pecu¬ 
liare  enim  liberi  arbitrii  munus  electio  est,  quum  nihil 
aliud  sit  illud  nisi  vis  quaedam  electiva;  quam  ob  cau¬ 
sam  “  Cum  electio  (ut  est  apud  Thomam)  sit  praeceptio 
unius  respectu  alterius,  necesse  est  quod  electio  sit 
respectu  plurium  quae  eligi  possunt;  et  ideo  in  eis 
quae  sunt  penitus  determinata  ad  unum,  electio  lo¬ 
cum  non  habet  (1).  „  Plura  autem  quae  a  libero  ar¬ 
bitrio  respici  Thomas  asserit,  contradictorie  opposita, 
vel  contrarie  (ut  supra  dictum  est)  possunt  conside¬ 
rari;  ex  quo  fit,  duplicem  esse  libertatem,  contradi¬ 
ctionis  et  contr arietatis,  quarum  unaquaeque  in  supe¬ 
riore  capite  declarata  est.  Illud  tamen  hic  non  prae¬ 
termittendum  ,  contradictionis  libertatem  libertatis 
essentiam  constituere,  seu  id  esse  quod  liberum  es¬ 
sentialiter  quempiam  facit;  voluntatem  enim  non  in¬ 
teriori  ex  necessitate  qua  ad  unum  compellatur,  sed 
proprio  ex  consilio  ad  agendum  vel  non  agendum  mo¬ 
veri  si  ponatur,  eamdem  actus  proprios  arbitratu  suo 
moderari  ac  regere,  atque  proinde  liberam  esse,  omnibus 
est  perspicuum.  Qua  de  re  illud  Thomae  de  spirituali 
substantia  loquentis:  “  Est  domina  sui  actus,  utpote 
in  ipsa  existens  agere,  et  non  agere  (2).  „  De  liber¬ 
tatis  natura  satis  superque  dictum  est. 


(1)  1.  2.  q.  13.  a.  2.  -  (2)  2.  Cont.  Gent.  c.  47. 

CAPUT  III. 


De  objecto  liberi  arbitrii. 


12.  Praenotanda  de  appetitu  generatim.  —  13.  Objectum  volun¬ 
tatis  imprimis  demonstratur.  —  14.  Animadversiones  de  eodem  ob¬ 
jecto.  —  15.  Objectum  liberi  arbitrii  ostenditur.  —  16.  Corollaria 
praecedentis  doctrinae.  —  17.  Difficultas  de  postremo  corollario  in 
medium  affertur.  —  18.  Eadem  difficultas  profligatur,  quae  vera  sunt 
a  falsis  secernendo. 


12.  Deinceps,  ut  erat  propositum,  de  objecto  liberi 
arbitrii  dicatur;  potentia  enim  quaelibet  tum  perfectius 
dignoscitur,  ab  aliisque  facilius  secernitur,  cum  non 
modo  ea  in  se,  idest  in  natura  sua,  verum  etiam  id 
in  quod  ea  fertur,  consideratur.  Quoniam  vero  liberum 
arbitrium  (ut  jam  dictum  est)  a  voluntate  reapse  non 
discrepat,  ut  rebus  dicendis  modus  adhibeatur  et  ordo, 
primum  de  hujus  objecto  aliquid  delibandum  esse  vi¬ 
detur.  At  notandum  imprimis,  triplicem  esse  rerum 
inclinationem,  seu  appetitum,  triplici  naturae  ordini 
respondentem;  nam  (ut  est  apud  Thomam)  inest  omni¬ 
bus  appetitus  boni,  quum  bonum  sit  quod  omnia  ap¬ 
petunt.  Prima  inclinatio  est  earum  rerum  quae  carent 
sensibus,  quarum  quidem  naturalis  propensio,  seu  na¬ 
turae  proclivitas,  ad  unum  necessario  vergit,  puta  ad 

centrum,  atque  naturalis  appetitus  a  philosophis  nun¬ 
cupatur.  Altera  inclinatio  est  quae  brutorum  animan¬ 
tium  naturam  consequitur,  quaeque  in  speciem  sen¬ 
sibus  apprehensam  tendit,  et  animalis  seu  sensitivus 
appetitus  solet  appellari.  Tertia  denique  inclinatio  est 
rationalis  naturae,  et  ea,  quum  ratio  multarum  rerum 
species  excipere  queat,  ad  plura  est  indifferens,  et  ap¬ 
petitus  rationalis,  seu  voluntas,  communiter  dicitur. 
His  de  rebus  Thomas  ait :  “  Appetitus  in  his  quidem 
quae  cognitione  carent,  dicitur  naturalis  appetitus,  si¬ 
cut  dicitur  quod  lapis  appetit  esse  deorsum;  in  his  au¬ 
tem  quae  cognitionem  sensitivam  habent,  dicitur  ap¬ 
petitus  animalis,  qui  dividitur  in  concupiscibilem  et 
irascibilem;  in  his  vero  quae  intelligunt,  dicitur  appe¬ 
titus  intellectualis,  seu  rationalis,  qui  est  voluntas  (l).v 
Attentius  autem  considerandum,  magnum  esse  discri¬ 
men  appetitum  naturalem  inter  et  rationalem,  ac  etiam 
sensitivum;  primus  enim  quod  in  formam,  seu  speciem, 
apprehensam  non  inclinatur,  sed  in  aliquid  in  natura 
extans,  idcirco  in  bonum  semper  tendit  reapse  sibi 
conveniens,  atque  proinde  in  bonum  verum;  alter  vero 
quum  formam  apprehensam  prosequatur,  etiam  in  id 
quod  re  vera  bonum  non  est,  tendere  potest.  Etenim 
planum  est  ratione  sensibusve  quod  bonum  non  est 
ut  bonum  apprehendi,  posse  contingere,  eaque  de  causa 
et  appetitum  rationalem  et  sensitivum  idem  prose¬ 
quendo  posse  deludi. 

13.  His  rebus  praenotatis  statuere  placet  imprimis, 
appetitus  rationalis,  seu  voluntatis,  objectum,  genera- 
tim  consideratum,  esse  bonum.  Appetitus  enim  quilibet 


(1)  2.  Cont.  Gent.  c.  47. 

(ut  ex  dictis  est  perspicuum)  quaedam  inclinatio  est; 
at  inclinari  nemo  potest  nisi  in  bonum,  tum  quod  in¬ 
clinatur  unusquisque  in  quodpiam  sibi  simile  atque  con¬ 
veniens,  tum  quod  bonum  solummodo  ad  sui  amorem 
incitat  ac  impellit:  qua  ex  causa  a  philosophis  cum 
Aristotele  dicitur  communiter,  bonum  esse  quod  omnia 
appetunt.  Igitur  bonum  est  objectum  voluntatis,  sicut 
objectum  est  cujuslibet  appetitus.  Ea  de  re  Aquinatis 
illud  praeclarum:  “  Dicendum  quod  voluntas  est  ap¬ 
petitus  quidam  rationalis :  omnis  autem  appetitus  non 
est  nisi  boni.  Cujus  ratio  est,  quia  appetitus  nihil  aliud 
est  quam  quaedam  inclinatio  appetentis  in  aliquid. 
Nihil  autem  inclinatur  nisi  in  aliquid  simile  et  con¬ 
veniens.  Cum  igitur  omnis  res  in  quantum  est  ens  et 
substantia,  sit  quoddam  bonum,  necesse  est  ut  omnis 
inclinatio  sit  in  bonum.  Et  inde  est  quod  Philosophus 
dicit,  quod  Ionum  est  quod  omnia  appetunt  (1).  „ 

14.  Verum  hac  de  re  illud  notandum,  quamquam 
bonum  est  voluntatis  objectum,  non  tamen  id  esse  re 
vera  bonum  quod  a  voluntate  appetitur,  esse  necessa¬ 
rium;  sed  aut  vere  bonum,  aut  boni  speciem  praeseferre, 
quum  bonum  animo  apprehensum  sit  illud,  quomodo 
in  principio  dictum  est.  Attentius  quoque  erit  pon¬ 
derandum,  voluntatis  objectum,  quatenus  ab  objecto 
liberi  arbitrii  discrepare  consideratur,  bonum  esse  per¬ 
fectum;  hoc  unum  enim  voluntatis  satietatem  potest 
explere,  qua  ex  causa  quum  voluntas  in  illud  ex  ne¬ 
cessitate  tendat  neque  in  deliberationem  venire,  neque 
sub  electionem  liberi  arbitrii  idem  cadere  poterit.  Qua 
quidem  de  re  est  illud  nostri  Doctoris:  Si  proponatur 


(1)  1.  2.  q.  8.  a.  1. 

aliquod  objectum  voluntati,  quod  sit  universaliter  bo¬ 
num,  et  secundum  omnem  considerationem,  ex  neces¬ 
sitate  voluntas  in  illud  tendit,  si  aliquid  velit ;  non 
enim  poterit  velle  oppositum  (1).  „  Dicit  autem  Aquinas, 
si  aliquid  velit ,  potest  enim  non  velle,  quum  quantum 
ad  sui  actus  exercitium,  ne  ab  universali  quidem  bono 
voluntas  necessario  moveatur,  ut  infra  erit  dicendum. 

15.  His  delibatis  objectum  liberi  arbitrii  statuatur, 
quod  quidem  absque  ullo  negotio  jam  perspici  potest. 
Etenim  voluntatis  adaequatum  objectum,  bonum  quod 
ab  eadem  rejici  nequit  si  est;  eo  quod  perfectum  est, 
atque  (ut  Tliomas  ait)  secundum  omnem  consideratio¬ 
nem  bonum;  planum  est,  quodlibet  bonum,  quod  quo¬ 
vis  modo  a  boni  ratione  potest  deficere,  objectum  esse 
liberi  arbitrii.  Hoc  enim  quoniam  a  ratione  ut  non 
bonum  considerari  potest,  a  rationali  appetitu,  quem 
formam  animo  apprehensam  sequi  necesse  est,  expeti 
rejicive  potest  secundum  diversas  considerationes.  Igi¬ 
tur  quatenus  ad  bonum  istud  spectat,  nulla  necessitate 
appetitus  devincitur;  atque  proinde  liberi  arbitrii  illud 
esse  objectum,  est  perspicuum.  Eam  ob  causam  post 
verba  quae  supra  produxi,  subdit  Thomas:  “  Si  autem 
proponatur  ei  ( voluntati )  aliquod  objectum  quod  non 
secundum  quamlibet  considerationem  sit  bonum,  non 
ex  necessitate  voluntas  fertur  in  illud.  Et  quia  defectus 
cujuscumque  boni  habet  rationem  non  boni,  ideo  illud 
solum  bonum  quod  est  perfectum,  et  cui  nihil  deficit, 
est  tale  bonum  quod  voluntas  non  potest  non  velle, 
quod  est  beatitudo.  Alia  autem  quaelibet  particularia 
bona,  in  quantum  deficiunt  ab  aliquo  bono,  possunt 

(1)  Loc.  cit.  q.  10.  a.  2. 

accipi  ut  non  bona;  et  secundum  hanc  considerationem 
possunt  repudiari  vel  approbari  a  voluntate,  quae  potest 
in  idem  ferri  secundum  diversas  considerationes.  „ 

16.  Ex  iis  quae  dicta  sunt  sequitur,  1°  quod  ad 
actus  exercitium  attinet,  a  nullo  objecto  voluntatem  mo¬ 
veri  ex  necessitate.  Etenim  ut  necessario  quantum  ad 
actus  exercitium  moveatur  voluntas,  nullam  mali  ra¬ 
tionem  posse  apprehendi  non  modo  in  objecto,  verum 
etiam  in  ejus  appetitione  est  necesse,  alioquin  haec  ap¬ 
petitio  ipsa  a  voluntate  repelli  poterit.  At  vero  ratio¬ 
nem  aliquam  mali  in  omni  appetitione  posse  conside¬ 
rari  extra  dubium  est,  quum  appetitionem  quoque 
ultimi  finis  molestam  saltem  esse  existimari  queat. 
Igitur  quantum  ad  actus  exercitium,  planum  est  vo¬ 
luntatem  nulla  necessitate  vinciri.  His  rebus  accedat 
quod  ait  noster  Hoctor:  “  Potest  aliquis  de  quocumque 
objecto  non  cogitare ;  et  per  consequens  neque  actu 
velle  illud  (1).,,  Sequitur  2°  quantum  ad  specificationem , 
a  bono  generatim,  seu  in  communi,  apprehenso  volun¬ 
tatem  necessario  moveri;  bonum  enim  istud  ejus  est 
objectum  adaequatum,  ut  dictum  est;  potentia  autem 
quaelibet  ita  tendit  in  objectum  suum,  ut  in  ejus  op¬ 
positum  nullam  habeat  potestatem.  Super  haec  nulla 
boni  ratio  in  opposito  apprehendi  potest;  voluntas  vero 
in  malum  ferri  nequit;  qua  de  re  illud  Thomae:  “  Vo¬ 
luntas  se  habet  ab  bonum  et  ad  malum,  sed  ad  bonum 
appetendo  ipsum,  ad  malum  vero  fugiendo  illud,  fuga 
autem  mali  magis  dicitur  noluntas;  unde  sicut  voluntas 
est  boni,  ita  noluntas  est  mali  (2).  „  Ob  hanc  rationem 

eamdem  sequitur  3°  ad  ultimum  quoque  finem,  seu  ad 

* 

(1)  Ibid.  —  (2)  1.  2.  q.  8.  a.  1.  ad  1. 

beatitudinem  generatim  consideratam,  voluntatem  ne¬ 
cessario  inclinari;  ultimus  enim  finis  bonum  est  per¬ 
fectum  ,  in  cujus  proinde  opposito  aliqua  boni  ratio 
nequit  reperiri.  Demum  sequitur  4°  quod  ad  peculiaria 
bona  spectat,  voluntatem  ab  eorum  nullo  quantum  ad 
specificationem  ex  necessitate  moveri.  Et  certe  nullum 
peculiare  bonum  est  ita  perfectum,  ut  nihil  ei  deesse 
videatur;  ac  proinde  nullum  peculiare  bonum  est,  quod 
aliqua  ratione  ut  non  bonum  animo  apprehendi  queat; 
quapropter  nullum  peculiare  bonum  est,  quod  a  volun¬ 
tate,  quae  (ut  dictum  est)  in  malum  non  tendit,  ne¬ 
queat  rejici. 

17.  Sed  dixeris  fortasse,  id  non  modo  Thomae  menti, 
verum  etiam  apertis  ejusdem  testimoniis  repugnare; 
quod  is  non  sit  de  peculiaribus  bonis  ita  generatim 
loquutus,  sed  quae  cum  bono  perfecto,  aut  cum  fine 
ultimo,  necessarium  habent  nexum,  ea  citra  dubium 
exceperit.  Qua  quidem  de  re  est  illud:  “  Dicendum  quod 
finis  ultimus  ex  necessitate  movet  voluntatem,  quia  est 
bonum  perfectum,  et  similiter  illa  quae  ordinantur  ad 
hunc  finem,  sine  quibus  finis  haberi  non  potest,  sicut 
esse,  vivere  et  hujusmodi  (1).  „  Huic  testimonio  aliud 
accedit:  “  Non  enim  per  voluntatem  appetimus,  solum 
ea  quae  pertinent  ad  potentiam  voluntatis,  sed  etiam 
ea  quae  pertinent  ad  singulas  potentias,  et  ad  totum 
hominem.  Unde  naturaliter  homo  non  solum  vult  obje¬ 
ctum  voluntatis,  sed  etiam  alia  quae  conveniunt  aliis 
potentiis,  ut  cognitio  veri,  quae  convenit  intellectui;  et 
esse  et  vivere  et  hujusmodi  alia,  quae  respiciunt  con- 


(1)  Ibid.  q.  10.  a.  2.  ad  3. 

sistentiam  naturalem,  quae  omnia  comprehenduntur 
sub  objecto  voluntatis,  sicut  quaedam  particularia 
bona  (1).  „ 

18.  Verum  cum  quis  animo  contemplatur,  facile 
verum  hac  de  re  a  falso  secernit.  Duplici  enim  modo 
peculiaria  bona,  de  quibus  in  proposita  difficultate  lo¬ 
quitur  Thomas,  possunt  considerari:  primo  quidem  in 
se,  idest  quatenus  ab  his  illisve  circumstantiis  abstra¬ 
hunt,  quibus  in  nobis  junguntur,  jungive  possunt;  vel 
(quod  in  idem  redit)  quatenus  ita  apprehenduntur  bea- 
titudini  conjuncta,  ut  sine  illis  haec  nequeat  haberi.  Al¬ 
tero  autem  quatenus  eadem  bona  reperiuntur  in  indi¬ 
viduis,  horumque  peculiaribus  circumstantiis  j  unguntur. 
Jam  vero  primum  illud  bonorum  genus  voluntatem  ex 
necessitate  irretire  absque  negotio  intelligitur;  nullum 
enim  eorum  rationem  non  boni  potest  habere;  de  qui¬ 
bus  profecto  sunt  illa  Aquinatis  in  difficultate  quae  obji¬ 
citur:  “  Et  similiter  illa  quae  ordinantur  ad  hunc  finem, 
sine  quibus  finis  haberi  non  potest.  „  Genus  autem  al¬ 
terum  et  in  deliberationem  venire  et  sub  electionem  ca¬ 
dere  facile  quisque  perspicit;  etenim  quamquam  vivere 
est  bonum  in  se,  item  et  veritatem  agnoscere,  posse 
tamen  contingere  utramque  rem  magno  incommodo 
in  individuis  conjungi,  et  proinde  ut  non  bona  con¬ 
siderari,  atque  a  voluntate  rejici,  nemo  est  qui  non 
videat.  Quam  profecto  ob  causam  Aquinas  supra  pro¬ 
ductus  (15)  ait:  “  Quia  defectus  cujuscumque  boni 
habet  rationem  non  boni,  ideo  illud  solum  bonum  quod 
est  perfectum,  et  cui  nihil  deficit,  est  tale  bonum, 


(1)  Ibid.  a.  l. 

quod  voluntas  non  potest  non  velle,  quod  est  beati- 
tudo.  Alia  autem  quaelibet  particularia  bona,  in  quan¬ 
tum  deficiunt  ab  aliquo  bono,  possunt  accipi  ut  non 
bona:  et  secundum  hanc  considerationem  possunt  re¬ 
pudiari  vel  approbari  a  voluntate  „  (1). 


CAPUT  IV. 

De  diverso  motionis  genere 
intellectus  et  voluntatis. 


19.  Notiones  de  voluntatis  indifferentia  —  20.  Praecedentis  doctri¬ 
nae  corollarium.  —  21.  Voluntatem  quantum  ad  exercitium  ex  se 
moveri  comprobatur ;  explicaturque  modus,  quo  internum  suum  mo¬ 
tum  ea  libere  exercet.  —  22.  Intellectum  quoque  a  voluntate  quan¬ 
tum  ad  exercitium  moveri,  Thomae  auctoritate  stabilitur.  —  Quod 
ad  specificationem  attinet,  ab  intellectu,  seu  ab  objecto  mente  appre¬ 
henso,  voluntas  movetur.  —  24.  Intellectus  tamen  voluntatem  neces¬ 
sario  non  movet.  —  25.  Voluntatis  motio  est  in  genere  causae  effi¬ 
cientis,  sed  motio  intellectus  dici  nequit  generis  ejusdem.  —  26.  In¬ 
tellectum  in  genere  causae  finalis  et  formalis  voluntatem  movere 
declaratur. 


19.  Quoniam  liberum  arbitrium  voluntatis  ratio¬ 
nisque  facultas  ab  Aquinate  nuncupatur,  atque  reapse 
voluntas  et  ratio  mutuam  operam  ad  hominis  liber¬ 
tatem  conferunt,  de  utraque  ista  potentia  aliquid  scri¬ 
bere  necesse  est.  At  ne  ultra  quam  satis  est  dicatur, 


(1)  Cf.  Billuart,  Tract.  de  act.  hum.  Diss.  3.  a.  4. 

aliis  rebus  missis,  quibus  hic  nequaquam  opus  esse 
videtur,  de  diverso  motionis  genere  quo  intellectus  at¬ 
que  voluntas  ad  agendum  se  vicissim  impellunt,  sermo 
instituetur.  Primum  tamen  de  voluntatis  indifferentia 
quaedam  sunt  praenotanda,  quibus  lumen  iis  rebus 
afferatur,  quae  pertractandae  sunt.  Itaque  mente  pon¬ 
derandum,  movere  animae  potentias,  nihil  aliud  esse, 
nisi  ad  actum  ponendum  easdem  impellere ;  oportet 
enim  (ut  ait  Aquinas)  ut  id  quod  est  in  potentia,  re¬ 
ducatur  in  actum  per  aliquid  quod  est  in  actu.  Porro 
autem  dupliciter  in  potentia  voluntas  considerari  po¬ 
test:  primum  ad  duo  quae  contradictorie  opponantur, 
ut  agere  et  non  agere,  amare  et  non  amare,  odisse 
et  non  odisse,  et  ejusmodi  alia.  Iste  voluntatis  status 
indifferentia  contradictionis  a  philosophis  nuncupatur 
ideo,  quia  ad  contradictoria,  idest  ad  actum  ejusdem- 
que  negationem  cessationem  ve,  voluntas  est  indifferens. 
Deinde  ad  duo  contraria,  seu  (ut  dicitur)  contrarie  op¬ 
posita,  voluntas  in  potentia  potest  considerari;  ejus 
generis  sunt,  agere  hoc  aut  illud,  prosequi  vel  fugere 
et  amare  aut  odisse:  ac  iste  voluntatis  status  indif¬ 
ferentia  contrarietatis  dici  solet,  idcirco  quod  termi¬ 
nos  positivos  respiciat  contrarie  oppositos.  Duplicem 
vero  istam  voluntatis  indifferentiam  exemplo  oculi  il¬ 
lustrat  Aquinas;  si  enim  oculus  in  potentia  ad  visio¬ 
nem  ej usque  negationem  consideratur,  indifferentia  con¬ 
tradictionis  habetur;  si  vero  ad  hunc  colorem  potius 
quam  ad  alium  contingendum,  indifferentia  contrarie¬ 
tatis.  Quae  omnia  in  pauca  conferens  Thomas  ait:  “  Du¬ 
pliciter  autem  aliqua  vis  animae  invenitur  esse  in  po¬ 
tentia  ad  diversa:  uno  modo  quantum  ad  agere  vel 
non  agere,  alio  modo  quantum  ad  agere  hoc  vel  illud : 

sicut  visus  quandoque  videt  actu,  et  quandoque  non 
videt,  et  quandoque  videt  album,  et  quandoque  videt 
nigrum  (1)..  „ 

20.  Ex  iis  autem  quae  de  ista  duplici  voluntatis 
indifferentia  enucleata  sunt,  absque  negotio  colligitur, 
duplici  impulsu,  seu  motione,  voluntatem  indigere  ut 
in  actum  peculiarem  exeat:  uno  quidem  quo  ad  ipsum 
ponendum  impellatur,  ad  quem  habet  facultatem,  al¬ 
tero  autem  quo  ad  actum  hujus  speciei  potius  quam  al¬ 
terius.  Etenim  (quomodo  dictum  est)  tum  ad  agendum 
et  non  agendum,  tum  ad  agendum  hoc  et  illud,  volun¬ 
tas  in  potentia  est  atque  indifferens;  quapropter  tum 
ad  actum  tum  ad  actus  speciem  eamdem  motione,  seu 
impulsu,  planum  est  indigere,  ajente  Thoma:  Oportet 
ut  id  quod  est  in  potentia  reducatur  in  actum  per  ali¬ 
quid  quod  est  in  actu.  Itaque  primus  impulsus  quo  vo¬ 
luntas  ad  actum  ponendum  provehitur,  motio  quantum 
ad  exercitium  solet  nuncupari;  alter  autem  quo  ad  actus 
speciem  impellitur,  motio  quantum  ad  specificationem . 
De  utraque  motione  est  illud  praeclarum  Aquinatis, 
qui  de  voluntate  loquens  ait :  “  Indiget  igitur  movente 
quantum  ad  duo,  scilicet  quantum  ad  exercitium,  vel 
usum  actus  et  quantum  ad  determinationem  actus: 
quorum  primum  est  ex  parte  subjecti,  quod  quandoque 
invenitur  agens,  quandoque  non  agens;  aliud  autem 
est  ex  parte  objecti,  secundum  quod  (objectum)  speci- 
ficatur  actus  (2). 

21.  His  rebus  praenotatis,  negotii  nihil  est,  Tho- 
mae  doctrina  imprimis  stabilire,  voluntatem  ex  se 
quantum  ad  actus  exercitium  moveri.  Id  enim  ex  ac- 

(1)  1.  2.  q.  9.  a.  1.  —  (2)  Loc.  cit. 


-  48  — 


tuum  suorum  potestate,  quae  penes  eam  est,  facile 
cogitur;  nam  si  eidem  non  adesset  facultas,  se  ipsam 
ad  volendum  movere,  profecto  actus  ejus  potestas  in 
ea  sita  non  esset :  quod  quidem  absurdum  esse,  com¬ 
munique  sensui  repugnans,  nemo  est  qui  non  videat. 
His  de  causis  Thomas  ait:  a  Voluntas  domina  est  sui 
actus,  et  in  ipsa  est  velle  et  non  velle;  quod  non  esset 
si  non  haberet  in  potestate  movere  seipsam  ad  volen¬ 
dum.  Ergo  ipsa  movet  seipsam  (1).  „  At  ne  hac  de 
re  cuipiam  nimius  fortasse  videar,  potiusquam  alias 
rationes  in  medium  producere,  modum  explicare  placet, 
quo  internum  suum  motum  voluntas  libere  exercet: 
quod  quidem  nullius  laboris  esse  videtur,  Aquinatis 
vestigia  persequendo.  Itaque  secundum  Thomae  doc¬ 
trinam  (2),  quod  operationis  principium  est  forma,  qua 
aliquis  est  in  actu,  cum  unusquisque  agat,  quatenus 
est  in  actu ;  idcirco  operationis  modus  consequitur  mo¬ 
dum  formae,  quae  ejusdem  est  principium.  Quam  ob 
causam  forma  quae  ab  eo  non  procedit,  qui  ea  ope¬ 
ratur,  actionem  efficit,  quae  in  agentis  potestate  non 
est;  forma  vero  quae  ab  eo  fit,  qui  eadem  agit,  pro¬ 
ducit  actionem,  quae  est  in  agentis  manu ;  quum  enim 
in  ejus  potestate  actionis  sit  principium,  ejusdem  quo¬ 
que  actionis  ipsius  potestatem  in  eo  sitam  esse,  est  ne- 
cesse.  At  vero  naturalis  forma  quae  in  rebus  quae  carent 
sensibus,  principium  est  naturalis  actionis,  ab  eo  non 
fit,  cujus  est  forma;  ea  enim  unaquaeque  res  habet 
esse  in  natura,  nihilque  sui  esse  causa  esse  potest : 
igitur  quae  res  naturaliter  moventur,  eae  ex  se  non 
moventur,  id  est  se  non  movent.  A  brutis  quoque  ani- 


(1)  1.  2.  q.  9.  a,  3.  -  (2)  Vide,  si  lubet,  II  Cont.  Gent.  c.  47. 

mantibus  forma  sensibilis  procedere  minime  dicitur; 
eam  enim  a  rebus  exterioribus  illa  recipiunt,  natura- 
lique  quadam  aestimatione  judicant,  non  tamen  ratio¬ 
nis  collatione.  Ex  quo  fit,  quamquam  aliquo  modo  ea 
se  movere  dicuntur,  tamen  id  eis  non  esse  ex  se  ipsis, 
sed  tum  ex  natura,  tum  ex  rebus  exterioribus.  Etenim 
se  movere  dicuntur,  quatenus  appetitus  membra  movet; 
sed  quod  ex  formis  sensibus  exceptis,  judicioque  natu¬ 
rali  aestimationis  sequitur  necessario  appetitio,  qua  ad 
agendum  impelluntur,  idcirco  causa  sui  motus  ne¬ 
queunt  dici:  itaque  quoniam  in  eorum  potestate  non 
est  principium  actionis,  hujus  dominatum  nequeunt 
habere.  A  substantiis  autem  intellectualibus  forma 
procedit,  qua  eaedem  operantur;  in  iis  enim  mente  con¬ 
cepta  est,  et  quodam  modo  inventa  atque  excogitata: 
ut  patet  in  artifice,  qui  forma  operatur  a  se  inventa. 
Itaque  cum  in  creaturis  quae  rationis  sunt  participes, 
sit  formae,  seu  principii  operationis,  sita  potestas,  eas 
ex  se  moveri,  suoque  arbitratu  operationes  moderari, 
ac  regere,  omnibus  est  perspicuum.  Atque  iste  profecto 
libertatis  est  modus,  quo  voluntas,  quae  rationem  co¬ 
mitatur,  suum  internum  motum  exercere  dicitur.  De 
voluntatis  tamen  motione  quantum  ad  exercitium,  illud 
non  praetermittendum,  non  ideo  Dei  impulsum  esse 
rejiciendum,  quod  voluntas  ex  se  moveri  dicitur;  nam 
(ut  est  apud  Thomam)  cum  aliquicl  movet  seipsum ,  non 
excluditur  quin  ab  alio  moveatur ,  a  quo  habet  hoc  ipsum 
quod  seipsum  moveat  (1). 

22.  De  intellectu  autem  illud  est  Thomae  apertum 
testimonium,  quo  quidem  dilucide  exponitur  ac  egre- 


(1)  Q.  3.  De  malo  a.  2.  ad  4. 

gie  stabilitur,  eumdem  quantum  ad  exercitium  a  vo¬ 
luntate  moveri:  “  Alio  modo  dicitur  aliquid  movere 
per  modum  agentis,  sicut  alterans  movet  alteratum, 
et  impellens  movet  impulsum:  et  hoc  modo  voluntas 
movet  intellectum  et  omnes  animae  vires,  ut  Ansel- 
mus  dicit  in  libro  de  similitudinibus.  Cujus  ratio  est 
quia  in  omnibus  potentiis  activis  ordinatis  illa  poten¬ 
tia  quae  respicit  finem  universalem,  movet  potentias 
quae  respiciunt  fines  particulares.  Et  hoc  apparet  tam 
in  naturalibus  quam  in  politicis;  coelum  enim,  quod 
agit  ad  universalem  conservationem  generabilium  et 
corruptibilium,  movet  omnia  inferiora  corpora,  quo¬ 
rum  unumquodque  agit  ad  conservationem  propriae 
speciei,  vel  etiam  individui.  Kex  etiam  qui  intendit 
bonum  commune  totius  regni,  movet  per  suum  im¬ 
perium  singulos  praepositos  civitatum,  qui  singulis  ci¬ 
vitatibus  curam  regiminis  impendunt.  Objectum  autem 
voluntatis  est  bonum  et  finis  in  communi.  Quaelibet  au¬ 
tem  potentia  comparatur  ad  aliquod  bonum  proprium 
sibi  conveniens,  sicut  visus  ad  perceptionem  coloris, 
et  intellectus  ad  cognitionem  veri.  Et  ideo  voluntas 
per  modum  agentis  movet  omnes  animae  potentias  ad 
suos  actus,  praeter  vires  naturales  vegetati  vae  partis, 
quae  nostro  arbitrio  non  subduntur  (1).  „  De  impulsu, 
seu  motione,  quantum  ad  exercitium  satis  dictum  est. 

23.  Deinde  de  motione  quantum  ad  specificationem 
dicetur,  ostendeturque  voluntatem  ad  actus  speciem  ab 
intellectu  pertrahi.  Id  tamen  non  ita  accipiendum  est, 
ut  intellectus  ipse  actui  voluntatis  det  speciem,  sed  ut 
objectum  eodem  apprehensum,  voluntatique  proposi- 


(1)  1.  p.  q.  82.  a.  4. 

tum,  hanc  ad  hujus  speciei  actum  potiusquam  alterius 
impellat.  Quod  quidem  facili  ratiocinatione  potest  sua¬ 
deri:  nam  voluntas  quaedam  inclinatio  est  in  bonum 
mente  apprehensum,  sibique  ut  conveniens  propositum; 
ea  de  causa  si  bonum  istud  hujus  sit  speciei  potius¬ 
quam  alterius ,  ad  eam  speciem  voluntatis  actum  in 
illud  tendentem  pertinere,  est  perspicuum:  ut  puta  si 
quidpiam  ut  amabile  voluntati  objciatur,  atque  id  ut 
tale  ea  prosequatur,  in  amoris  actum  eadem  exibit. 
Itaque  objectum  ab  intellectu  ostensum  voluntati,  eam 
ad  actus  speciem  pertrahere  est  dicendum;  quod  quidem 
cum  nihil  aliud  sit  nisi  eamdem  quantum  ad  specifi¬ 
cationem  movere ,  planum  est  eo  modo  eam  moveri 
ab  intellectu.  Ea  de  re  est  illud  Thomae :  “  Intelle¬ 
ctus  movet  voluntatem,  sicut  praesentans  ei  objectum 
suum  (1).  „ 

24.  Verum  hic  obiter  notandum,  Aquinatem  aper¬ 
tissime  tradere,  voluntatem  ab  intellectu  non  moveri 
necessario.  Etenim  is  difficultatem  in  medium  adducit 
ex  illis  Augustini  verbis,  quae  ab  intellectu  nullatenus 
moveri  voluntatem  evincere  videntur:  Praevolat  intel¬ 
lectus ,  sequitur  tardus  aut  nullus  affectus:  scimus  bonum , 
nec  delectat  agere;  atque  eamdem  profligat,  clare  dicendo: 
“  Quod  ex  illa  auctoritate  non  habetur  quod  intellectus 
non  moveat,  sed  quod  non  moveat  ex  necessitate  (2). „ 
Quae  verba  profecto  adsignificant,  objectum  ab  intel¬ 
lectu  voluntati  demonstratum,  eam  quidem  movere 
sed  non  ita  ut  ullam  necessitatem  ei  inferat,  utpote 
ejusdem  libertati  repugnantem.  Quam  ob  causam  egre¬ 
gie  P.  Nicolai  eam  responsionem  in  notis  enucleans, 


(1)  1.  2.  q.  9.  a.  1.  —  (2)  Ibidem  ad  1. 

ait:  “  Non  sic  movet  ut  inferat  necessitatem  voluntati; 
nam  ex  necessitate  quidem  plane  movet,  si  referatur 
ad  principium,  quia  omnino  necesse  est  ut  voluntas  ab 
intellectu  moveatur;  non  ex  necessitate  vero  si  refera¬ 
tur  ad  effectum,  quia  ex  intellectus  motione,  sive  im¬ 
pressione  in  voluntatem  nulla  sequitur  necessitas,  ut- 
pote  libertati  repugnans.  „ 

25.  Ut  autem  tractatio  utriusque  motionis,  scilicet 
quantum  ad  exercitium  et  quantum  ad  specificationem, 
perficiatur,  pervestigandum  est,  quo  causarum  genere 
moveat  tum  voluntas  tum  intellectus.  Verum  quod  ad 
voluntatem  spectat,  omnem  dubitandi  ansam  aufert 
Thomas,  qui  eam  intellectum  aliasque  potentias  mo¬ 
vere  asserit  per  modum  agentis,  ut  supra  dictum  est; 
ex  quo  pronum  est  intelligere,  voluntatis  motionem  ad 
genus  causarum  efficientium  esse  referendam.  Sed  vel 
inter  Thomae  discipulos  in  disceptationem  venit,  quo 
modo  intellectus  moveat  voluntatem.  Nonnulli,  inter 
quos  doctissimus  Cajetanus,  quo  modo  causa  efficiens 
movet,  eo  voluntatem  moveri  ab  intellectu  arbitrati 
sunt:  qnod  tamen  non  ita  ab  iisdem  explicatur,  ut  in¬ 
tellectus,  seu  objectum  eo  apprehensum,  sit  causa  ef¬ 
ficiens  ut  quod  volitionis,  quemadmodum  voluntas  in¬ 
tellectum  suo  peculiari  actui  adjungendo,  dicitur  causa 
efficiens  ut  quod  intellectionis ;  sed  ita  ut  objectum 
animo  comprehensum  sit  efficiens  causa  ut  quo,  per¬ 
ficiens  voluntatem,  quae  ex  se  impotens  dicitur  ad 
actum  suum  ponendum,  seu  producendum,  quantum 
ad  rationem  specificam:  quod  sat  obscurum  videtur. 
Itaque  secundum  sententiam  hanc  voluntas  atque  obje¬ 
ctum  eo  fere  modo  ad  volitionis  actum  efficiendum  ope¬ 
ram  contribuunt,  quo  ad  actum  intellectionis,  intelle- 

ctus  speciesque  intelligibilis.  Yerum  id  omnino  falsum, 
et  a  Thomae  doctrina  alienum  videtur.  Etenim,  ut 
quisque  maxime  perspicit,  principium  quo  in  ipso  agente 
reperiri  est  necesse,  ut  manifestum  fit  exemplo  ignis, 
cujus  principium  quo  calor  est,  atque  vel  ipsius  intel¬ 
lectus,  cujus  principium  quo  est  species  intelligibilis; 
at  vero  objectum  animo  comprehensum  a  voluntate 
non  excipi,  sed  in  intellectu  permanere,  omnibus  phi¬ 
losophis  est  perspicuum;  itaque  nequit  objectum  ap¬ 
prehensum  esse  principium  quo  volitionis.  Neque  illud 
dicere  licet,  ut  principium  quo  sit  in  eadem  potentia, 
quae  operatur ,  non  esse  necesse ,  sed  satis  superque 
esse,  ut  intus  sit  in  animae  essentia;  nam  si  voluntas 
ex  se  impotens  est  ad  rationem  specificam  attingendam, 
oportet  profecto  ut  quidpiam  intus  in  se  recipiat,  quo 
ad  id  fiat  potens;  potentis  enim  denominatio  est  (ut 
dicitur)  intrinseca,  ideoque  a  forma  interiori  repetenda 
est.  Quod  quidem  exemplo  causae  instrumentalis  potest 
comprobari;  instrumentum  enim  ad  effectum  suum 
emittendum  potens  non  fit,  nisi  motionem  causae  prin¬ 
cipalis  in  se  recipiat :  qua  quidem  ratione  necessitatem 
phisicae  praemotionis  tum  quantum  ad  exercitium, 
tum  quantum  ad  specificationem,  statuunt  Thomistae. 
His  de  causis  atque  rationibus  Aquinas,  de  motione  lo- 
quens,  qua  voluntas  ab  intellectu  ad  agendum  pertra¬ 
hitur,  causae  efficientis  genus  apertissime  rejicit:  “In¬ 
tellectus  non  secundum  modum  causae  efficientis,  vel 
moventis,  sed  secundum  modum  causae  finalis  movet 
voluntatem,  proponendo  ei  suum  objectum,  quod  est 
finis  (1).  „ 


(1)  I.  Cont-.  Gent.  c.  72. 

26.  Itaque  omnino  affirmandum  videtur,  intelle¬ 
ctum,  seu  objectum  eo  apprehensum,  ut  causam  fi¬ 
nalem  et  formalem,  voluntatem  permovere,  cum  de 
utraque  Thomas  loquatur.  Verum  quod  ad  causam 
formalem  pertinet,  illud  animadvertendum,  hic  de  for¬ 
ma  exteriori  sermonem  esse;  nam  (ut  est  apud  Thomam) 
objectum  non  est  materia  ex  qua,  sed  circa  quam,  et 
habet  aliquo  modo  rationem  formae  in  quantum  dat 
speciem.  De  forma  vero  ita  considerata  est  illud  nostri 
Doctoris,  quod  secundam  propositionem  partem  con¬ 
firmat,  exponi tque  dilucide:  u  Sed  objectum  movet  de¬ 
terminando  actum  ad  modum  principii  formalis,  a  quo 
in  rebus  naturalibus  actio  specificatur,  sicut  calefactio 
a  calore.  Primum  autem  principium  formale  est  ens, 
et  verum  universale,  quod  est  objectum  intellectus; 
et  ideo  isto  modo  motionis  intellectus  movet  volun¬ 
tatem,  sicut  praesentans  ei  objectum  suum  (1).  „  Moveri 
autem  voluntatem  ab  objecto  ut  a  causa  finali,  aper¬ 
tissime  docet  Aquinas,  ut  dictum  est  (25),  brevique 
ratiocinatione  suaderi  potest.  Objectum  voluntatis 
cum  sit  bonum,  quo  genere  causae  bonum  movet, 
eo  intellectus  voluntatem  movere  dicendus  est;  porro 
autem  bonum  non  nisi  ut  causa  finalis  movere  di¬ 
citur,  voluntatem  scilicet  ad  se  alliciendo  atque  per¬ 
trahendo;  quapropter  ut  causam  finalem  intellectum, 
seu  objectum  eo  apprehensum,  planum  est  volunta¬ 
tem  permovere. 


(1)  1.  2.  q.  9.  a.  1. 

CAPUT  V. 

De  necessario  nexu 

electionem  inter  et  ultimum  rationis  judicium. 


27.  Quaestionis  status  imprimis  aperitur.  —  28.  Deinde  Thomae 
auctoritate  statuitur,  ita  voluntatem  ultimum  sequi  rationis  judi¬ 
cium,  ut  ea  nequeat  aliud  eligere,  nisi  id  quod  ipso  eligendum  ei¬ 
dem  proponitur.  —  29.  Prima  difficultas  profligatur.  —  30.  In  me¬ 
dium  adducitur,  exsolviturque  secunda  difficultas.  —  31.  Tertia  dif¬ 
ficultas  evolvitur.  —  32.  Veritas  jam  stabilita  Bellarmini  auctoritate 
confirmatur.  —  33.  Eadem  veritas  ipsa  eo  comprobatur,  quod  e 
duobus  bonis  sibi  propositis,  minus  vel  aequale  eligere  nequit  vo¬ 
luntas,  eodem  ultimo  judicio  permanente.  —  34.  Quam  quidem  do¬ 
ctrinam  ab  Aquinate  traditam  fuisse  demonstratur. 

27.  Ut  quaestionis  status  perspiciatur,  imprimis 
illud  animadvertendum,  varios  actus  rationis  et  vo¬ 
luntatis  continuata  serie  se  excipere,  antequam  electio 
fiat.  Primus  actus  est  intellectus,  qui  finem  apprehen¬ 
dit;  iliumque  alius  voluntatis  actus  consequitur,  qui 
est  ejusdem  finis  appetitio.  Ea  de  re  est  illud  Tho¬ 
mae:  “  In  ordine  autem  agib ilium,  primo  quidem  opor¬ 
tet  sumere  apprehensionem  finis,  deinde  appetitum 
finis  (1).  ;;  Finis  autem  appetitionem  alter  rationis  ac¬ 
tus  super  mediis  consequitur,  quem  consilium  philo- 


(1)  1.  2.  q.  15.  a.  3. 

sophi  appellant,  quemque  alius  voluntatis  excipit  actus, 
qui  mediorum  appetitio  nuncupatur.  His  de  rebus  post 
verba  supra  producta  Aquinas  ait:  “  Deinde  consilium 
de  his  quae  sunt  ad  finem,  deinde  appetitum  eorum 
quae  sunt  ad  finem  Dationis  inquisitione,  seu  con¬ 
silio,  super  mediis,  horumque  appetitione  expletis,  sub¬ 
sequitur  intellectus  judicium,  seu  sententia,  de  mediis 
eligendis  ad  finem  obtinendum;  et  deinde  medii  illius 
quod  ab  intellectu  proponitur,  fit  electio.  Itaque  tria 
hac  de  re  animo  ponderanda  sunt:  1°  consilium  ad 
media  solmnmodo  referri;  nam,  ut  est  apud  Thomam; 
“  Cum  consilium  sit  quaestio,  de  fine  non  est  consi¬ 
lium,  sed  solum  de  his  quae  sunt  ad  finem  (1).  „ 
2°  Iudicium  de  mediis  eligendis,  quod  judicium  pra- 
cticum,  seu  ultimum,  a  philosophis  nuncupatur,  sub¬ 
sequi  consilium,  ac  ejus  esse  veluti  conclusionem;  ete¬ 
nim,  ut  ait  Aquinas:  “  In  rebus  agendis  multa  incer- 
titudo  invenitur,  quia  actiones  sunt  circa  singularia 
contingentia,  quae  propter  sui  variabilitatem  incerta 
sunt.  In  rebus  autem  dubiis  et  incertis  ratio  non  pro¬ 
fert  judicium  absque  inquisitione  praecedenti:  et  ideo 
necessaria  est  inquisitio  rationis  ante  judicium  de  eli¬ 
gendis.  Et  haec  inquisitio  consilium  vocatur;  propter 
quod  Philosophus  dicit,  quod  electio  est  appetitus  prae - 
consiliati  (2),,.  3°  Tandem  considerandum,  postremum 
voluntatis  actum,  qui  electio  est,  rationis  sententiam, 
idest  judicium  practicum,  immediate  consequi;  atque 
in  illud  peculiare  bonum  ferri,  quod  eodem  judicio  vo¬ 
luntati  eligendum  demonstratur.  His  de  rebus  Thomas 
ait:  “  Dicendum  quod,  sicut  jam  dictum  est,  art.  1. 


(1)  1.  2.  q.  14.  a.  2. 


(2)  Ibld.  a.  1. 

huj.  quaest.  ad  2,  electio  consequitur  sententiam,  vel 
judicium,  quod  est  sicut  conclusio  syllogismi  operativi. 
Unde  illud  cadit  sub  electione,  quod  se  habet  ut  con¬ 
clusio  in  syllogismo  operabilium  (1).  „  In  loco  autem 
ad  quem  hic  revocat,  dixerat  noster  Doctor:  “  Ad  se¬ 
cundum  dicendum  quod  conclusio  syllogismi,  quae  fit 
in  operabilibus,  ad  rationem  pertinet,  et  dicitur  sen¬ 
tentia,  vel  judicium,  quam  sequitur  electio;  et  ob  hoc 
ipsa  conclusio  pertinere  videtur  ad  electionem  tan- 
quam  ad  consequens.  „  Quibus  quidem  ex  rationibus 
atque  auctoritatibus  pronum  est  colligere ,  ultimum 
rationis  judicium  nihil  esse  aliud,  nisi  quamdam  con¬ 
silii  conclusionem,  qua  medium  aliquod  voluntati  pro¬ 
ponitur  ad  finem  obtinendum ,  quaeque  voluntatis 
ipsius  electionem  immediate  praecedit.  Itaque  quae¬ 
ritur,  utrum  voluntas  ita  judicium  istud,  seu  objectum 
eo  propositum,  ex  necessitate  sequatur,  ut  aliud  ne¬ 
queat  eligere. 

28.  Sententiae  partis  abnuentis  videtur  Suarezius, 
sed  Tliomistae,  Angelico  Doctore  duce,  aj entium  sen¬ 
tentiam  tuentur;  quam  quidem  a  Platone  et  Aristotele 
accepit  noster  Doctor;  quem  Bellarminus,Leibnitius  alii¬ 
que  bene  multi  sunt  sequuti.  Verum  illud  non  praeter¬ 
mittendum,  de  absoluta  necessitate  hic  sermonem  non 
esse,  sed  de  hypothetica,  scilicet  posito  quod  voluntas 
practicum  judicium  immutare  nolit;  etenim  (ut  in  ca¬ 
pite  sequente  effuse  dicetur)  id  potest,  si  velit;  qua 
ex  re  ante  voluntatis  acceptationem,  practicum  judi¬ 
cium,  apte  congruenterque  loqui  si  volumus,  ultimum 
dici  nequit.  Itaque  communem  Thomistarum  senten- 

(1)  Loc.  cit.  q.  13.  a.  3. 

tiam,  eo  sensu  explanatam,  Aquinatem  tradidisse  in 
dubium  non  venit;  quum  non  modo  eam  Thomas  as¬ 
serit,  verum  etiam  evincit,  atque  objecta  refellit:  *  Tota 
ratio  libertatis  ex  modo  cognitionis  dependet.  Appe¬ 
titus  enim  cognitionem  sequitur,  cum  appetitus  non 
sit  nisi  boni,  quod  sibi  per  vim  cognitivam  proponitur. 
Et  quod  quandoque  appetitus  videatur  cognitionem 
non  sequi,  hoc  ideo  est,  quia  non  circa  idem  accipitur 
appetitus  et  cognitionis  judicium.  Est  enim  appetitus  de 
particulari  operabili,  judicium  vero  rationis  quandoque 
est  de  aliquo  universali,  quod  est  quandoque  contra¬ 
rium  appetitui.  Sed  judicium  de  hoc  particulari  opera¬ 
bili,  ut  nunc ,  numquam  potest  esse  contrarium  appetitui. 
Qui  enim  vult  fornicari,  quamvis  sciat  in  universali 
fornicationem  malum  esse,  tamen  judicat  sibi  ut  nunc, 
bonum  esse  fornicationis  actum,  et  sub  specie  boni 
ipsum  eligit  (1).  „  Quibus  quidem  ex  verbis  citra  du¬ 
bium  omnibus  in  promptu  est,  voluntatem,  quod  non 
nisi  in  bonum  fertur  mente  apprehensum,  sibique  ab 
ea  demonstratum,  idcirco  rationem  sequi  esse  necesse; 
ex  quo  fit,  aliud  profecto  eamdem  eligere  non  posse, 
nisi  id  quod  practico  judicio  ei  ratio  proponit;  etenim 
eodem  practico  judicio  permanente  aliud  si  appeteret, 
rationem  eam  non  sequi,  nemo  est  qui  non  videat. 

29.  Jam  dictis  autem  facile  eorum  difficultas  pro¬ 
fligatur,  qui  illud  Medeae,  apud  Poetam,  opponunt: 

. video  meliora  proboque:  deteriora  sequor. 

Etenim  secundum  Thomae  doctrinam  atque  veritatem 
duplex  est  judicium  de  actionis  alicujus,  reive,  bonitate 


(1)  Q.  24.  de  verit.  a.  2. 

aut  malitia:  unum  speculativum,  de  bonitate  aut  ma¬ 
litia  actionis  in  se  consideratae;  practicum  alterum  de 
bonitate  aut  malitia  actionis  nunc  ponendae.  Ejusmodi 
exempla  in  Thomae  testimonio  supra  proposito  con¬ 
spiciuntur;  speculativum  enim  judicium  illa  verba  exhi¬ 
bent,  fornicationem  malum  esse ;  practicum  vero  quae  con¬ 
sequuntur,  bonum  esse  fornicationis  actum.  Atqui  minime 
asseritur  a  Thomistis,  voluntatem  speculativum  judi¬ 
cium  ex  necessitate  sequi,  quod  certe  a  veritate  alie¬ 
num  est;  sed  solummodo  practicum,  electionis  actum 
immediate  praecedens,  de  quo  citra  dubium  Poeta  non 
loquitur.  De  eodem  vero  est  illud  Thomae  praecla¬ 
rum,  supra  productum:  “  Judicium  de  hoc  particulari 
operabili,  ut  nunc,  numquam  potest  esse  contrarium 
appetitui.  „ 

30.  Neque  illud  objicere  quispiam  poterit,  volun¬ 
tatem  sui  actus  esse  dominam  atque  reginam;  eaque 
de  causa  penes  eamdem  esse  potestatem,  secundum  vel 
contra  rationis  judicium  agendi,  esse  necesse.  Etenim 
voluntatis  dominium  facile  ab  exitio  vindicatur,  si 
ponatur,  eamdem  agere  et  non  agere  semper  posse; 
quod  quidem  in  Thomistarum  quoque  sententia  nul¬ 
lae  dubitationi  potest  esse  obnoxium.  Nam  ut  in  vo¬ 
luntatis  potestate  sit,  actum  non  emittere,  procul  dubio 
satis  est,  ut  objectum  ei  demonstratum  non  sit  bonum 
perfectum,  sed  contingens  quatenus  ultimum  finem  re¬ 
spicit;  quum  enim  ad  bonum  istud  appetendum,  voluntas 
nulla  necessitate  vinciatur,  ab  emittendo  actu  libera 
est.  His  rebus  accedit,  voluntatem  semper  judicium 
immutare  posse,  intellectum  ad  alia  in  objecto  demon¬ 
strato  consideranda  impellendo;  etenim  (ut  jam  innui) 
practicum  judicium  ultimum  apte  dici  nequit,  nisi  post 

voluntatis  acceptationem.  Si  tamen  ponatur,  judicium 
idem  permanere,  aliud  eligere  voluntas  nequit;  pro- 
pterea  quod  appetitus  rationalis  ea  est,  formam  mente 
apprehensam  sequens;  idcirco  si  aliud  quam  id  quod 
ab  intellectu  ei  proponitur,  eligeret,  absque  motivo 

utique  ageret. 

31.  At  dices  fortasse,  motivum  sufficiens  esse,  quia 
voluntas  ita  vult.  Respondeo:  jocaris;  etenim  (ut  ait 
alicubi  D.  Thomas)  manifestum  est,  quod  omnis  ap¬ 
petitus  est  propter  aliquid;  stultum  est  enim  dicere 
quod  aliquis  appetat  propter  appetere:  nam  appetitus 
est  quidam  motus  in  aliud  tendens.  Quibus  ex  verbis 
absque  negotio  colligitur,  non  esse  in  voluntatis  po¬ 
testate,  rationis  judicio  repudiato,  ex  se  actum  emit¬ 
tere.  Itaque  idcirco  quod  quispiam  vult,  judicium  im¬ 
mutare  poterit,  et  aliud  eligere;  sed  quia  tum  aliud 
ideo  eligit,  quod  ut  liberum  se  esse  demonstret,  melius 
esse  judicat,  planum  est  etiam  tunc  electionem  judi¬ 
cium  consequi.  Ea  de  re  est  illud  praeclarum  Bellar- 
mini :  “  Hoc  ipsum  tunc  futurum  ultimum  judicium 
practicum  omnibus  consideratis,  bonum  mihi  est  nunc 
contra  rationem  agere,  ut  me  liberum  esse  demonstrem. 
Atque  ita  falsum  erit,  posse  reddi  rationem,  cur  aliquis 
egerit  contra  determinationem  ultimi  judicii  practici; 
nec  non  et  illud  erit  falsum,  posse  fieri,  ut  quis  agat 
aliquid,  repugnante  ultimo  judicio  rationis  (1).  „ 

32.  Sed  quoniam  Bellarmini  mentionem  feci,  ra¬ 
tiones  placet  subjicere,  quibus  idem  doctissimus  Gai- 
dinalis,  cui  quidem  verissima  videtur  Tb.omae  sententia, 
veritatem  nostram  confirmat.  Voluntas  (ut  is  ratio- 


(1)  De  grat.  et  lib.  arb.  1.  3.  c.  8. 

cinatur)  sine  praecedenti  rationis  judicio  nihil  velle 
potest;  appetitus  enim  ea  est  rationalis,  cujus  quidem 
objectum  bonum  est  apprehensum  et  conveniens  judi¬ 
catum;  quapropter  si  absque  praecedenti  judicio  aliquid 
vellet,  sine  objecto  ageret,  quod  nequit  admitti.  Prae¬ 
terea  eadem  veritas  ipsa  eo  comprobatur,  quod  pro¬ 
pter  aliquem  finem  homo  semper  agit;  ex  quo  fit,  num- 
quam  ad  aliquid  eligendum  eumdem  moveri,  nisi  illud 
medium  aptum  esse,  ad  finem  sibi  propositum  obti¬ 
nendum,  ei  demonstret  intellectus.  Quae  quidem  res 
experientia  potest  evinci;  nemo  enim  est,  qui  si  inter¬ 
rogetur,  cur  agat,  non  respondeat,  quia  ita  faciendum 
esse  judicat.  His  de  rebus  atque  rationibus  omnibus 
compertum  est,  sine  praecedenti  rationis  judicio  nihil 
voluntatem  velle  posse.  Itaque  ubi  ratio  aliquod  pe¬ 
culiare  bonum  voluntati  eligendum  demonstrat,  seu 
(ut  dicitur)  ubi  judicium  ad  unum  determinatum  est, 
tum  voluntatem  idem  bonum  eligere  est  necesse:  aliud 
enim  si  eligeret,  absque  praecedenti  judicio  electio  da¬ 
retur,  actioque  sine  objecto,  quod  absurdum  est.  Jam 
vero  ultimum  rationis  judicium  ad  aliquod  peculiare 
bonum  est  determinatum;  dicit  enim  ratio  illud  pro¬ 
ferens,  hoc  rebus  omnibus  consideratis  melius  est  et 
magis  conveniens:  quocirca  si  aliud  quam  id  quod 
eo  judicio  ei  proponitur,  voluntas  eligeret,  sine  judicio 
utique  ageret,  proindeque  actio  sine  objecto  daretur: 
“  Voluntas  non  potest  aliquid  velle  sine  praecedenti 
judicio  rationis;  ergo  si  judicium  sit  indeterminatum, 
et  ipsa  erit  indeterminata,  si  judicium  determinatum 
sit,  et  ipsa  determinata  erit:  at  judicium  ultimum 
practicum  est  omnino  determinatum;  dicit  enim  tunc 
ratio,  hoc  nunc  (omnibus  consideratis)  est  faciendum; 

igitur  voluntas  necessario  eliget  ici  quod  ultimum  judi¬ 
cium  practicum  determinavit  esse  eligendum  (1).  „ 
33.  Ratio  ista  quam  diserte  Bellarminus  persequi¬ 
tur,  praeterea  demonstrat,  voluntatem  e  duobus  bonis 
sibi  practico  judicio  ab  intellectu  propositis,  minus  aut 
aequale  eligere  non  posse,  judicio  eodem  permanente : 
quod  quidem  cum  veritatem  nostram  confirmet,  paucis 
nunc  placet  exponere.  Quia  voluntas,  ut  saepius  di¬ 
ctum  est,  rationalis  est  appetitus,  ac  ideo  bonum  mente 
apprehensun  prosequitur,  idcirco  quo  modo  intellectus 
dicit,  eo  in  bonum  eamdem  inclinari  est  necesse.  Porro 
autem  duo  bona  ab  intellectu  demonstrata  inaequalia 
si  sunt,  ratio  melius,  seu  aptius  ad  finem  obtinendum 
eligendum  esse  dicit;  quapropter  eodem  permanente 
judicio,  illud  ex  necessitate  eligetur.  Qua  de  re  Goudin, 
omni  philosophica  doctrina  peritissimus  ait :  “  Ceterum 
fieri  nequit,  ut  quod  hic  et  nunc  ultimato  judicio  minus 

eligibile  _ judicatur,  praeeligatur  alteri  quod  magis 

eligibile  judicatur.  Tum  quia  electio  est  appetitus  prae- 
consiliati ,  id  est  in  collatione  praelati,  tum  quia  vo¬ 
luntas  cum  supponat  et  sequatur  intellectum,  eo  modo 
tendit  in  bonum  quo  tendendum  dictat  intellectus. 
Ergo  impossibile  est  ut,  si  intellectus  dictet  aliquid 
praeeligendum  et  aliud  postponendum,  voluntas  istud 
praeeligat,  illud  postponat  (2)  „.  Quod  si  duo  bona 
voluntati  demonstrata,  aequalia  sunt,  tum  unum  al¬ 
teri  ratio  praeferre  nequit;  quod  enim  judicium  inde¬ 
terminatum  est,  ideo  voluntatem  esse  indeterminatam 
est  necesse;  quae  proinde  eorum  nullum  eligere  po¬ 
test,  nisi  ad  considerandum  aliquid  in  alterutro,  quo 


(1)  Loc.  cit.  —  (2)  De  act.  hum.  a.  3. 

ea  inclinetur,  intellectum  impellat.  Ea  de  re  est  illud 
praeclarum  nostri  Poetae: 

“  Intra  duo  cibi,  distanti  e  moventi 

D’un  modo,  pria  si  morria  di  fame, 

Che  1’  iber  nomo  1’  un  recasse  a’  denti : 

Si  si  starebbe  un  agno  intra  duo  brame 
N  Di  fieri  lupi,  igualmente  temendo : 

Si  si  starebbe  un  cane  intra  due  dame  (1) 

34.  Ea  vero  doctrina  absque  dubio  ab  Aquinate 
tradita  est;  etenim  is  statuens  egregie,  non  ex  neces¬ 
sitate  hominem  eligere,  sed  libere,  in  medium  profert 
difficultatem  illam:  “  Si  aliqua  duo  sunt  penitus  ae¬ 
qualia,  non  magis  movetur  homo  ad  unum  quam  ad 
aliud ;  sicut  famelicus  si  habet  cibum  aequaliter  ap¬ 
petibilem  in  diversis  partibus,  et  secundum  aequalem 
distantiam,  non  magis  movetur  ad  unum  quam  ad 
alterum....  Sed  multo  minus  potest  eligi  quod  acci¬ 
pitur  ut  minus,  quam  quod  accipitur  ut  aequale.  Ergo 
si  proponantur  duo,  vel  tria,  vel  plura,  inter  quae 
unum  majus  appareat,  impossibile  est  aliquod  alio¬ 
rum  eligere.  Ergo  ex  necessitate  eligitur  illud  quod 
eminentius  apparet.  Sed  omnis  electio  est  de  eo  quod 
videtur  aliquo  modo  melius.  Ergo  omnis  electio  est 
ex  necessitate  (2)  Quam  quidem  difficultatem  Tho- 
mas  evolvens,  e  duobus  bonis  voluntati  demonstratis 
minus  aut  aequale  eligi  non  posse  non  negat,  immo 
id  silens  probat,  respondetque,  hominis  libertati  eam 
rem  non  obesse;  propterea  quod  in  illorum  alterutro 
aliqua  ratio  considerari  potest,  qua  melius  appareat, 


(1)  Div.  Comm.  Parad.  Cant.  4.  —  (2)  1.  2.  q.  13.  a.  6. 

magisque  in  illud  inclinetur  voluntas  quam  in  aliud  : 
“  Ad  tertium  dicendum  quod  nihil  prohibet  si  aliqua 
duo  aequalia  proponantur  secundum  unam  conside¬ 
rationem,  quin  circa  alterum  consideretur  aliqua  con¬ 
ditio,  per  quam  emineat,  et  magis  flectatur  voluntas 
in  ipsum  quam  in  aliud  Quibus  ex  verbis  omnibus 
in  promptu  est,  secundum  Thomae  doctrinam,  e  duo¬ 
bus  bonis  voluntati  propositis  unum  prae  alio  eam- 
dem  eligere  non  posse,  nisi  circa  alterum  consideretur 
aliqua  conditio ,  per  quam  emineat ,  et  magis  flectatur  volun¬ 
tas  in  ipsum  quam  in  aliud.  Itaque  quae  hactenus  dispu¬ 
tata  sunt  concludendo,  placet  replicare,  voluntatem, 
quae  rationalis  est  appetitus,  ita  ultimum  rationis  ju¬ 
dicium  ex  necessitate  sequi,  ut  eo  immutato  aliud  nisi 
id  quod  eodem  eligendum  ei  demonstratur,  queat  eli¬ 
gere;  eamque  rem  ex  Angelico  Praeceptore  Thomistas 
didicisse;  neque  eam  certe  improbare  voluisse  qui  ait: 
Sit  pro  ratione  voluntas. 


CAPUT  VI. 


De  libertate  ultimi  judicii. 


35.  Multiplex  significatio  exponitur,  quae  his  verbis  judicii  li¬ 
beri  subjecta  est;  et  quaestionis  status  praefinitur.  —  36.  Thomae 
doctrina  evincitur,  ultimum  rationis  judicium  liberum  esse,  seu  in 
potestate  voluntatis.  — •  37.  Secunda  ejusdem  rei  probatio  in  me¬ 
dium  adducitur.  —  38.  Difficultas  ex  praecedentibus  probationibus 
ducta  proponitur  et  profligatur.  —  39.  Proponitur  tertia  probatio, 
qua  Thomam  ostenditur  eamdem  veritatem  aperte  tradidisse.  — 
40.  Quod  quidem  aliis  ejusdem  testimoniis  confirmatur.  —  41.  Hu¬ 
jus  capitis  conclusio. 

35.  Voluntatem  ultimum  rationis  judicium  ex  ne¬ 
cessitate  sequi,  probationibus  in  superiore  capite  re¬ 
latis  planum  factum  est;  at  ne  cuipiam  eam  ob  cau¬ 
sam  hominis  libertas  periclitari  fortasse  videatur,  pe¬ 
culiarem  tractationem  placet  instituere  de  libertate 
ejusdem  ipsius  ultimi  judicii.  Praenotandum  tamen, 
judicium  dupliciter  liberum  nuncupari  posse:  primum 
quidem  quatenus  judicium  ipsum,  seu  ratio,  ut  liber¬ 
tatis  subjectum  consideratur;  deinde  quatenus  volun¬ 
tatis  dominationi  idem  judicium  existimatur  subesse. 
Porro  autem  primo  modo  judicium  non  licet  liberum 
dicere ;  etenim  (ut  in  primo  capite  dictum  est)  liberum 
arbitrium  reapse  est  voluntas  ipsa,  in  qua  proinde 
tamquam  in  subjecto,  libertas  esse  debet.  Enim  vero  si 

in  ratione,  tamquam  in  subjecto,  esset  sita  libertas, 
multa  ea  ex  re  sequerentur  incommoda,  quae  quidem 
in  praeclaro  illo  Bellarmini  testimonio  recensentur : 
“  Si  formaliter  esset  in  ratione  libertas,  sequeretur, 
primo :  hominem  peccare  ante  consensum  voluntatis. 
Secundo  eumdem  bis  peccare,  cum  primo  judicat  esse 
faciendum  id  quod  non  licet  et  deinde  ipsum  eligit. 
Tertio :  ignorantiam  plane  involuntariam  a  peccato 
non  excusare.  Nam  ad  peccandum  non  requiritur  nisi 
libertas:  libera  enim  transgressio  legis  peccatum  est. 
Quare  si  ante  consensum  voluntatis  libertas  est  in  ra¬ 
tione,  ante  consensum  voluntatis,  ratio  peccare  poterit, 
et  cum  postea  accedit  consensus,  erit  aliud  peccatum, 
et  ignorantia  erit  libera,  quamvis  sit  involuntaria. 
Haec  autem  absurda  esse  nemo  negare  poterit,  cum 
repugnent  communi  sensui  generis  humani  (1)„.  His 
ex  rebus  atque  rationibus  satis  leviter  potest  colligi, 
ultimum  rationis  judicium  liberum  solummodo  dici 
posse  secundo  modo,  in  principio  proposito;  id  est 
quatenus  in  voluntatis  potestate  idem  est,  seu  quatenus 
voluntas  arbitratu  suo  ipsum  moderatur  atque  regit. 
Ea  est  libertas  de  qua  hic  sermo  est:  atque  Thomae 
rationibus  practicum  judicium  eo  sensu  vere  liberum 
esse  erit  stabiliendum. 

36.  Verum  id  iis  ex  rebus  quae  in  superiore  ca¬ 
pite  disputatae  sunt,  parvo  negotio  colligi  posse  vi¬ 
detur;  si  enim  (ut  Thomae  auctoritate  est  statutum) 
judicium  de  hoc  particulari  operabili  ut  nunc  (seu  practi- 
cum  judicium)  nunquam  potest  esse  contrarium  appetitui ; 
ut  voluntatis  electio  libere  fiat,  profecto  necesse  est, 


(1)  De  grat.  et  lib.  arb.  ].  3.  c.  8. 

judicium  istud  in  potestate  esse  ejusdem  voluntatis 
ipsius.  Etenim  si  rationis  judicium  alicui  peculiari  bono 
firmiter  adhaereat,  voluntas  vero  pro  arbitratu  suo 
illud  nequeat  moderari,  aut  immutare,  et  tamen  illud 
ipsum  ex  necessitate  sequatur,  quomodo  electionis  li¬ 
bertas  ab  exitio  vindicari  poterit?  Quod  quidem  in 
brutis  animantibus,  aut  vehementi  passione  agitatis 
quisque  perspicit;  quod  enim  eorum  judicium  uni  rei 
adhaeret,  seu  ut  dicitur,  ad  unum  est  determinatum, 
neque  tamen  in  eorumdem  manu  est,  idcirco  libertate 
eos  omnino  carere  est  necesse.  Qua  de  re  est  illud 
Thomae:  “  Si  judicium  cognitivae  non  sit  in  potestate 
alicujus,  sed  sit  aliunde  determinatum;  nec  appetitus 
erit  in  potestate  ejus  (l).  „  Quam  ob  causam  citra 
dubium  affirmandum  est,  practicum  rationis  judicium 
sic  in  voluntatis  esse  potestate,  ut  antequam  ea  ele¬ 
ctionis  actum  emittat,  illud  immutare  queat.  Id  autem 
fieri  posse  facili  argumento  suadetur;  voluntas  enim 
(ut  jam  ex  Thoma  alibi  dictum  est)  omnes  animae 
vires  ad  suos  actus  impellit,  praeter  vires  vegetativae 
partis,  quae  arbitrio  nostro  non  subduntur;  neque  im¬ 
pulsioni  isti  rationis  deliberationem  praeire  est  necesse, 
uti  in  difficultatum  solutione  demonstrabitur:  quocirca 
priusquam  ea  electionis  actum  edat,  ad  aliud  in  obje¬ 
cto  proposito  considerandum  intellectum  potest  impel¬ 
lere,  ut  tandem  quod  sibi  libuerit,  id  eligere  queat. 
Quod  quidem  Aquinas  tum  innuisse  videtur,  quando 
loco  citato  dicit,  judicium  de  particulari  operabili  esse 
in  potestate  judicantis,  quatenus  hic  mentis  reflexione 
judicium  suum  dignoscens,  rationes  denuo  considerare 


(1)  Q.  24.  de  verit,  a.  2, 

potest,  ob  quas  illud  emisit:  “  Judicium  autem  est  in 
potestate  judicantis,  secundum  quod  potest  de  suo  ju¬ 
dicio  judicare :  de  eo  enim  quod  est  in  nostra  pote¬ 
state  possumus  judicare.  Judicare  autem  de  judicio 
suo  est  solius  rationis,  quae  super  actum  suum  refle¬ 
ctitur,  et  cognoscit  habitudines  rerum  de  quibus  ju¬ 
dicat  et  per  quas  judicat.  „ 

37.  Praeterea  eadem  veritas  ipsa  eo  facile  evin¬ 
citur,  quod  linis  quoque  intentione  posita,  ab  objecto 
ei  judicio  practico  demonstrato,  voluntas  ex  necessitate 
non  movetur;  qua  ex  re  pronum  est  colligere,  eamdem 
judicium  istud  immutare,  aliudque  eligere  posse.  Vo¬ 
luntas  enim  erga  quaelibet  peculiaria  bona,  tum  quan¬ 
tum  ad  exercitium  tum  quantum  ad  specificationem 
est  libera;  atque  a  bono  sub  communi  notione  ap¬ 
prehenso,  solummodo  quantum  ad  specificationem,  a 
Deo  autem  clare  viso  quantum  ad  exercitium  et  quan¬ 
tum  ad  specificationem  movetur  ex  necessitate.  Porro 
autem  objectum,  quod  judicio  practico  intellectus  pro¬ 
ponit  voluntati  expetendum,  bonum  est  peculiare;  qua¬ 
propter  ab  illo  eligendo  eamdem  liberam  esse  nemo 
non  videt.  Et  re  vera  libera  est  voluntas  erga  quod¬ 
libet  bonum,  quod  sub  judicii  indifferentia  ei  ab  intel¬ 
lectu  demonstratur;  at  quodvis  bonum  peculiare,  cum 
a  ratione  boni  perfecti  deficiat,  sub  eadem  indifferentia 
semper  ei  propositum  censetur.  Neque  illud  quispiam 
dicat,  bonum  hoc  a  practico  judicio  aliis  bonis  praeferri; 
quamquam  enim  judicium  bonum  istud  aliis  praefert, 
bonum  tamen  peculiare  esse,  non  negat:  ex  quo  fit, 
voluntatem,  efficaci  quoque  intentione  finis  obtinendi 
posita,  nulla  necessitate  sic  vinciri  ut  illud  eligere 
cogatur.  Eam  ob  causam  Cajetanus,  in  Aquinatis  doc- 

trina  peritissimus ,  illud  ejusdem  explanans:  “Nihil 
prohibet  si  aliqua  duo  aequalia  proponantur  secun¬ 
dum  unam  considerationem,  quin  circa  alterum  con¬ 
sideretur  aliqua  conditio,  per  quam  emineat,  et  magis 
flectatur  voluntas  in  ipsum  quam  in  aliud  „  ,  ait : 
“  Proposito  voluntati  aliquo  eligibili  eminentiore  aliis, 
non  necessitatur  voluntas  ad  eligendum  illud :  quia 
potest  movere  ad  considerandum  in  altero  aliquid 
aliud,  quo  praestet,  et  sic  illud  eligere  „  ;  et  postea 
subdit:  “  Et  haec  intellige  supposito  quod  voluntas 
velit  eligere:  simpliciter  namque  et  absolute  voluntas 
a  toto  genere  eligibilium  libera  est,  ad  nullumque  ne¬ 
cessario  inclinatur.  „ 

38.  Dices:  Iis  ex  rebus  quae  hactenus  sunt  dispu¬ 
tatae,  facile  cogi  posse  videtur,  voluntatem  ultimum 
rationis  judicium  non  sequi  necessario;  potest  enim 
voluntas,  ut  in  prima  probatione  dictum  est,  practi- 
cum  judicium,  quoties  voluerit,  immutare:  quam  ob 
rem  necessitas  illud  sequendi  ex  finis  intentione  nequit 
oriri,  nisi  fortasse  cum  unicum  medium  adest,  ad  eum- 
dem  obtinendum.  Praeterea  in  secunda  probatione  di¬ 
ctum  est,  objectum  practico  judicio  voluntati  propo¬ 
situm,  quod  bonum  peculiare  est  ideo  a  ratione  boni 
perfecti  deficere,  eaque  de  causa  ad  illud  eligendum 
ex  necessitate  eamdem  non  moveri.  Unde  ergo  in  vo¬ 
luntatem  necessitas  ultimum  judicium  sequendi  po¬ 
test  existere,  cum  eadem  ex  se  indifferens  sit  atque 
libera?  Respondetur,  necessitatem  istam  ex  naturali 
modo  agendi  voluntatis  oriri;  rationalis  enim  appetitus 
ea  est,  atque  proinde  rationem  eamdem  sequi  est  ne- 
cesse:  itaque  si  ratio  dicit,  hoc  rebus  omnibus  per¬ 
pensis  esse  eligendum,  id  ea  necessario  eliget,  judicio 

eodem  permanente;  si  autem  duo  bona  esse  aequalia, 
nullum  eliget;  et  si  inaequalia,  minus  eligere  non  po¬ 
terit.  Quod  tamen  sic  intelligendum  est ,  ut  in  ejus 
potestate  sit  judicium  immutare,  ut  jam  dictum  est. 

39.  Quam  porro  doctrinam  pluribus  in  locis  no¬ 
strum  Doctorem  apertissime  tradidisse,  facile  compro¬ 
batur.  Etenim  quaerit  Thomas,  utrum  consensus  sit  de 
ftne ,  vel  de  his  quae  sunt  ad  finem  (1),  et  aperte  palamque 
enunciat,  consensum  nihil  esse  aliud,  nisi  applicationem 
motus  voluntatis  alicui  rei  in  potestate  ejusdem  vo¬ 
luntatis  ipsius  praeexistenti:  “  Dicendum  quod  consen¬ 
sus  nominat  applicationem  appetitivi  motus  ad  aliquid 
praeexistens  in  potestate  applicantis.  „  Porro  autem 
secundum  Thomae  doctrinam.,  consilio,  seu  consilii  con¬ 
clusioni,  aut  determinationi,  consensus  adjungitur;  nam 
is  discrimen,  quod  est  consensum  inter  et  electionem, 
explanans  dicit,  nihil  aliud  hanc  isti  addere,  nisi  rela¬ 
tionem  quamdam  respectus  ejus  cui  aliquid  praeeligitur :  et 
si  unum  solummodo  quod  placeat  inveniatur,  reapse 
consensum  ab  electione  non  discrepare :  “  Dicendum 
quod  electio  addit  supra  consensum  quamdam  relatio¬ 
nem  respectus  ejus  cui  aliquid  praeeligitur ;  et  ideo 
post  consensum  adhuc  remanet  electio.  Potest  enim 
contingere  quod  per  consilium  inveniantur  plura  du¬ 
centia  ad  finem,  quorum  dum  quodlibet  placet,  in  quod¬ 
libet  eorum  consentitur,  sed  ex  multis  quae  placent, 
praeaccipimus  unum  eligendo.  Sed  si  inveniatur  unum 
solum  quod  placeat,  non  differunt  re  consensus  et  ele¬ 
ctio,  sed  ratione  tantum;  ut  consensus  dicatur  secun¬ 
dum  quod  placet  ad  agendum;  electio  autem,  secundum 


(1)  1.  2.  q.  15.  a.  3. 

quod  praefertur  his  quae  non  placent  (1).  „  Quibus  ex 
verbis  haud  dubie  colligitur,  consilio,  seu  consilii  con¬ 
clusioni,  quae  certe  nihil  aliud  est  quam  practicum 
judicium,  consensum  applicari;  qua  de  re  est  illud 
praeclarum  Aquinatis :  “  Et  ideo  applicatio  appetitivi 
motus  ad  determinationem  consilii  proprie  est  con¬ 
sensus  (2)  Itaque  quoniam  consensus  nominat  applica¬ 
tionem  appetitivi  motus  ad  aliquid  praeexistens  in  potestate 
applicantis ,  idemque  adjungitur  consilii  conclusioni, 
seu  practico  rationis  judicio,  hoc  in  manu  applicantis , 
id  est  in  voluntatis  potestate  esse,  secundum  Thomae 
doctrinam,  nemo  est  qui  non  videat. 

40.  Quod  quidem  Thomas  etiam  clarius  alibi  do¬ 
cuit;  demonstrans  enim  liberum  arbitrium  potentiam 
esse  appetitivam,  seu  voluntatem,  illius  naturam  ex 
electione  dicit  esse  dijudicandam.  Qua  ex  causa  ele¬ 
ctionem  perpendens,  ad  eam  constituendam  aliquid 
concurrere  affirmat  ex  parte  intellectus,  et  aliquid  ex 
parte  voluntatis:  ex  parte  illius  consilium  esse  neces¬ 
sarium,  quo  quidem  quid  sit  praeferendum  constitua¬ 
tur;  ex  parte  vero  hujus  quod  in  consilio  praelatum 
est,  id  ut  accipiatur,  seu  admittatur,  omnino  oportere: 
“  Ad  electionem  autem,  concurrit  aliquid  ex  parte  co¬ 
gnitivae  virtutis,  et  aliquid  ex  parte  appetitivae.  Ex 
parte  quidem  cognitivae  requiritur  consilium,  per  quod 
dijudicatur  quid  sit  alteri  praeferendum.  Ex  parte 
autem  appetitivae  requiritur  quod  appetendo  accepte¬ 
tur,  quod  per  consilium  dijudicatur  (3).,,  Quo  ex  testi¬ 
monio  facile  intelligitur,  quod  practicum  rationis  judi¬ 
cium  a  voluntate  est  admittendum,  ut  electionis  actus 


(1)  Ibid.  ad  3.  —  (2)  Ibid.  in  o.  —  (3)  1.  p.  q.  83.  a.  3. 

consequatur,  idcirco  illud  liberum  esse,  seu  in  ejus¬ 
dem  potestate.  Quam  quidem  veritatem  ibidem  noster 
Doctor,  difficultates  enucleando,  confirmat.  Etenim  sibi 
illud  objicit:  ''Liberum  arbitrium  dicitur  quasi  libe¬ 
rum  judicium.  Sed  judicare  est  actus  cognitivae  vir¬ 
tutis.  Ergo  liberum  arbitrium  est  cognitiva  potentia.  „ 
Difficultati  isti  satis  facere  Thomas  poterat  majorem 
argumenti  explanando,  scilicet  quamquam  liberum  ar¬ 
bitrium  idem  dicit  quod  liberum  judicium,  potentiam 
tamen  significare,  qua  quisque  libere  judicat,  id  est 
voluntatem;  ita  enim  illud  incommodum  vitasset,  li¬ 
berum  arbitrium  esse  potentiam  cognitivam.  Et  certe  su¬ 
pra  (2)  jam  is  dixerat :  "  Quod  quamvis  liberum  arbi¬ 
trium  nominet  quemdam  actum  secundum  propriam 
significationem  vocabuli,  secundum  tamen  communem 
usum  loquendi  liberum  arbitrium  dicimus  id  quod  est 
hujus  actus  principium,  scilicet  quo  homo  libere  ju¬ 
dicat.  „  Attamen  illa  majori  missa,  minori  respondet, 
practicumque  judicium  non  modo  ad  intellectum  spe¬ 
ctare  asseverat,  sed  etiam  ad  ipsam  voluntatem  qua¬ 
tenus  illud  determinatum,  id  est  ultimum,  dici  nequit, 
nisi  ab  eadem  admittatur :  "  Ad  secundum  dicendum, 
quod  judicium  est  quasi  conclusio  et  determinatio  con¬ 
silii.  Determinatur  autem  consilium  primo  quidem  per 
sententiam  rationis,  et  secundo  per  acceptationem  ap¬ 
petitus.  Unde  philosophus  dicit,  quod  ex  consiliari  ju¬ 
dicantes  desideramus  secundum  consilium.  Et  hoc  modo 
ipsa  electio  dicitur  quoddam  judicium,  a  quo  nomi¬ 
natur  liberum  arbitrium.  „ 

41.  Quibus  quidem  ex  rebus  atque  rationibus  ab- 


(2)  Ibid.  a.  2. 

sque  ullo  dubio  potest  colligi,  practicum  judicium,  seu 
(ut  Thomae  placet)  judicium  de  particulari  operabili, 
apte  congruenterque  ultimum  non  dici,  nisi  postquam 
a  voluntate  fuerit  admissum.  Dictum  est  enim  ut  ele¬ 
ctionis  libertas  ab  exitio  vindicetur,  illud  esse  in  vo¬ 
luntatis  potestate  omnino  necesse  esse;  si  enim  (ut 
est  apud  Thomam)  judicium  non  sit  in  potestate  ali- 
cujus,  neque  appetitus  erit  in  potestate  ejus.  Quae  qui¬ 
dem  veritas  eo  confirmata  est,  quod  quum  objectum 
practico  judicio  propositum  bonum  sit  peculiare,  nul¬ 
lam  necessitatem  voluntati  potest  inferre.  Itaque  vo¬ 
luntas,  quae  omnes  animae  potentias  ad  suos  actus 
impellit,  intellectum  movere  potest  ad  aliud  in  objecto 
sibi  demonstrato  considerandum,  quo  quidem  minus 
bonum,  seu  minus  aptum  ad  finem  obtinendum  illud 
judicetur.  Neque  enim  verum  est  (ut  Gazzaniga,  vir 
praeclara  eruditione  atque  theologica  doctrina  ornatus, 
ait)  quod  aliqui  dicunt,  nostram  voluntatem  esse  instar 
bilancis,  cujus  ea  pars  inclinatur,  quae  majori  pondere 
premitur,  ut  nempe  et  nos  semper  illud  amplectamur, 
quod  omnibus  consideratis  melius  apparet,  illudque 
declinemus,  quod  minus  bonum,  aut  omnino  malum 
videtur.  Haec  similitudo  a  re  nostra  quam  longissime 
abest;  nam,  ut  saepius  dictum  est,  a  nostra  voluntate 
pendet,  in  objecto  considerare  plures  aut  minores  ra¬ 
tiones  boni,  illudque  proinde  appetere  vel  respuere. 
Hinc  frequentissime  contingit,  ut  idem  objectum  modo 
prosequamur,  modo  aversemur,  prout  scilicet  diversa 
facie  nobis  objicitur  (1).  Quae  omnia  profecto  demon¬ 
strant,  practicum  judicium  a  voluntate  semper  posse 

(1)  De  act.  hum,  Diss.  1.  c.  5. 

immutari,  proindeque  ultimum  apte  non  dici,  prius¬ 
quam  ea  illud  excipiat.  Ea  de  causa  Thomam  palam 
enunciasse  vidimus,  et  ab  intellectu  electionem  pen¬ 
dere  et  a  voluntate,  a  qua  tamen  eo  sensu,  ut  quod 
in  consilio  praelatum  est,  id  recipiat.  Praeterea  ju¬ 
dicium  consilii  determinationem  esse,  illudque  impri¬ 
mis  rationis  sententia,  deinde  voluntatis  admissione 
determinari,  id  est  id  praefigi  quod  est  eligendum. 
Itaque  omnibus  hac  de  re  Thomae  mens  est  perspecta, 
quae  quidem  ex  eo  testimonio,  quod  tamquam  cumu¬ 
lum  iis  quae  jam  producta  sunt  placet  adjungere,  ma¬ 
gis  dignoscitur;  in  quo  profecto  noster  Doctor  enun- 
ciat  aperte,  ultimam  de  rebus  agendis  sententiam  non 
ad  rationem,  sed  ad  voluntatem  pertinere;  ita  ut  nihil 
ante  electionem  absolute  praefinitum  sit,  atque  tum 
solum  judicium  queat  ultimum  dici,  quando  ea  per¬ 
acta  immediate  illud  eamdem  praecessit:  u  Manifestum 
est  autem  quod  superior  ratio  est  quae  habet  de  omni¬ 
bus  judicare....  Finalis  autem  sententia  de  agendis  est 
consensus  in  actum  (1)  „. 

(1)  1.  2.  q.  15.  a.  4. 


CAPUT  VII. 


Nonnullae  difficultates  solvuntur. 


42.  Proponitur  exsolviturque  prima  difficultas,  ex  eo  ducta  quod 
ultimum  judicium  non  sit  electionis  objectum.  —  43.  Instantia  evol¬ 
vitur,  quae  rationis  deliberatione  opus  esse  dicit,  ut  voluntas  intel¬ 
lectum  impellat,  ad  aliud  de  eodem  objecto  considerandum.  —  44.  Se¬ 
cunda  difficultas,  deducta  ex  eo  quod  libertas  oriatur  ex  delibera¬ 
tione.  —  45.  Tertia  difficultas  ex  Bellarmino,  qui  voluntatem  non 
posse  non  eligere  peculiare  bonum,  quod  ultimo  judicio  ei  intellectus 
proponit,  palam  enunciat.  —  46.  In  medium  profertur,  atque  ad  exi¬ 
tum  deducitur  postrema  difficultas,  qua  ex  iis  quae  dicta  sunt,  col¬ 
ligendum  dicit,  voluntatem  practicum  rationis  judicium  non  sequi 
necessario. 

42.  Practici  judicii  libertate  demonstrata,  nonnullas 
difficultates  placet  exsolvere,  quae  ei  caliginem  quam¬ 
dam  offundere  videntur.  Imprimis  vero  illam,  quae 
nuper  in  medium  prolata  est:  Ut  practicum  judicium 
liberum  dici  queat,  quod  voluntati  subjiciatur,  satis 
non  est;  sed  praeterea  sub  ejusdem  electionem  illud 
cadere  omnino  est  necesse.  At  vero  id  rectae  rationi 
repugnare  nemo  non  videt;  practicum  enim  judicium 
immediate  electionem  praecedit;  neque  alia  prior  ele¬ 
ctio  potest  poni,  tum  quia  id  difficultatem  non  dirime¬ 
ret,  propterea  quod  denuo  esset  investigandum,  utrum 
judicium  istam  electionem  antecedens  liberum  esset, 

tum  quia  id  esset  in  infinitum  abire.  Itaque  quoniam 
practicum  rationis  judicium  praeit  electioni,  neque  hu¬ 
jus  objectum,  neque  liberum  dici  potest. 

Verum  qui  ita  loquitur,  ambiguo  verborum  eum 
ludere,  ex  iis  rebus  quae  hactenus  dictae  sunt,  facili 
negotio  potest  colligi.  Etenim  practicum  judicium  (ut 
in  capite  superiore  dictum  est)  liberum  non  est,  neque 
potest  dici,  quatenus  est  objectum  deliberationis,  ele¬ 
ctionisque  praecedentis,  id  enim  difficultatem  non  sol¬ 
veret,  ut  ab  adversariis  merito  dicitur.  Praeterea  judi¬ 
cium  ad  electionem  praerequiritur,  at  ridiculum  pro¬ 
fecto  esset  asseverare ,  ad  actus  quoque  qui  veluti 
dispositiones ,  seu  praerequisita ,  sunt  ad  electionem 
eamdem ,  illud  praerequiri.  Itaque  judicium  dicitur 
liberum,  ut  jam  dictum  est,  quatenus  in  voluntatis 
est  potestate,  seu  quatenus  ea  arbitratu  suo  illud  mo¬ 
derari,  regere  ac  immutare  potest.  Quum  enim  judi¬ 
cium  reapse  ultimum  non  sit,  nisi  postquam  voluntas 
illud  admisit  (quemadmodum  Thomae  auctoritate  est 
statutum) ;  atque  objectum  eo  demonstratum ,  quod 
bonum  peculiare  est,  nullam  necessitatem  inferre  possit 
voluntati;  haec,  quae  quidem  omnes  animae  potentias 
ad  suos  actus  impellit,  intellectum  movere  potest,  ad 
considerandum  bonum  esse,  quod  non  bonum  videba¬ 
tur  :  ita  ut  judicium  semper  ex  necessitate  sequens, 
quod  sibi  libuerit,  id  tandem  ea  eligat. 

43.  Sed  instabis  fortasse,  ut  voluntas  intellectum 
impellat  ad  alias  rationes  in  objecto  sibi  demonstrato 
considerandas,  praecedentem  deliberationem  esse  ne¬ 
cessariam;  a  quopiam  enim  ad  actum  illum  ponendum 
ea  debet  moveri,  nisi  eamdem  absque  motivo  agere 
quispiam  ponere  velit.  At  vero  praecedente  delibera- 

tione,  judiciove  si  opus  est,  jam  est  in  infinitum  abire, 
quod  nequit  admitti.  Itaque  dicere,  quod  voluntas  in¬ 
tellectum  movet,  idcirco  judicium  esse  liberum,  non 
est  difficultatem  profligare. 

Respondeo  difficultatem  istam,  quemadmodum  prae¬ 
cedentem,  aequivocatione  laborare.  Imprimis  autem 
illud  falsum,  deliberatione  praecedente  opus  esse,  ut 
intellectum  voluntas  moveat,  ad  aliud  in  objecto  sibi 
practico  rationis  judicio  proposito  considerandum,  seu 
ad  rationes  denuo  ponderandas,  ob  quas  judicium  illud 
emisit;  ad  id  enim  satis  superque  est  finis  appetitio. 
Si  ponatur  enim  voluntatem  finem  expetere,  eumque 
assequi  velle  mediis  aptioribus,  quum  tunc  appetitione 
ista  jam  ea  sit  in  actu,  praecedente  consilio,  seu  de¬ 
liberatione,  planum  est  eamdem  non  indigere,  ut  ad 
aptius  medium  inquirendum  intellectum  permoveat. 
Quod  quidem  adversariorum  aequivocationem  aperien¬ 
do  facilius  percipietur.  Itaque  illud  attentius  conside¬ 
randum,  diversum  esse  modum  quo  voluntas  intellectum 
impellit,  et  quo  hic  ab  ista  movetur  (1);  jam  enim 
alibi  dictum  est,  ab  intellectu  voluntatem  moveri  quan¬ 
tum  ad  actus  specificationem,  idest  quatenus  hujus 
speciei  objectum  potiusquam  alterius  ille  huic  demon¬ 
strans,  ad  ejusdem  speciei  actum  ipsam  determinat; 
at  vero  a  voluntate  intellectus  quantum  ad  exercitium 
movetur,  quatenus  ea  omnes  animae  potentias,  tam¬ 
quam  causa  efficiens,  ad  agendum  impellit.  Itaque  si 
consideretur  voluntas  in  primo  illo  genere  causae  mo¬ 
ralis,  idest  quatenus  ad  aliquod  peculiare  bonum  ex¬ 
petendum  ab  intellectu  moraliter  impellitur,  practico 


(1)  Cf.  D.  Thom.  1.  p.  q.  82.  a.  4. 

rationis  judicio,  quo  bonum  istud  ei  demonstretur,  eam- 
dem  indigere,  omnibus  est  perspicuum;  sin  autem  in 
secundo  genere,  id  est  quatenus  jam  in  actu  finis  ap¬ 
petitione,  intellectum  movet  quantum  ad  exercitium, 
quod  tunc  ut  potentia  appetiti va  quae  ab  objecto  ra¬ 
tione  demonstrato  moveri  debeat,  non  agit,  sed  ut  causa 
efficiens,  aliam  potentiam  impellens,  idcirco  practico 
rationis  judicio  planum  est  eam  non  indigere. 

44.  At  oppones:  Ex  deliberatione  tamquam  ex  pro¬ 
prio  fonte  oritur  libertas,  electio  enim  libera  est  ideo, 
quia  deliberata:  itaque  nulla  libertas  esse  potest,  ubi 
nulla  ponitur  deliberatio.  At  vero  actus  electioni  praee¬ 
untes  non  ponuntur  deliberati:  igitur  eos  necessarios 
esse  nemo  negare  poterit. 

Respondeo  difficultatem  istam  sine  causa  veram 
notionem  libertatis  judicii  practici  perturbare,  quod 
quidem  (ut  saepius  dictum  est)  ideo  liberum  dicitur, 
quod  in  voluntatis  est  potestate.  Itaque  actus  electioni 
praeeuntes  non  ideo  dicuntur  liberi,  quod  deliberati 
sunt,  sed  quod  voluntas  arbitratu  suo  eosdem  regit 
atque  moderatur.  Illud  tamen  falsum,  ex  deliberatione 
solummodo  libertatem  oriri;  nam  ex  judicii  indifferen¬ 
tia  (ut  in  capite  sequente  latius  dicetur)  tamquam  ex 
primo  fonte  ea  defluit:  qua  ex  re  simplex  quoque  vo- 
litio  finis  libera  est,  si  objectum  sub  eadem  indiffe¬ 
rentia  sit  propositum.  Quod  quidem  ne  aequivocationi 
locus  pateat,  paucis  modo  placet  enucleare.  Animad¬ 
vertendum  igitur,  quatenus  de  voluntate  sermo  est, 
aliud  esse  actum  libere  emittere,  atque  ad  eumdem 
deliberate  se  liabere.  Ad  primum  namque  satis  est, 
quod  cum  dominio  atque  indifferentia,  saltem  in  exer- 

citio,  voluntas  actum  emittat,  ita  ut  ad  unum  neque 
ex  objecti  meritis  neque  alia  ex  causa  ea  necessario 
moveatur.  Ad  secundum  vero  necesse  est,  ut  voluntas 
ex  consilio  et  deliberatione  rationis  procedat,  ex  aliquo 
priori  actu  in  alium  se  reducens.  Ea  de  re  est  illud 
doctissimi  Groneti:  “  Ut  libere  operetur  (voluntas),  suf¬ 
ficit  quod  j,jus  actus  reguletur  per  judicium  indifferens ;  ut 
vero  se  moveat  specialiter,  necesse  est  ut  illud  judi¬ 
cium  sit  ex  aliquo  alio  priori  motu,  quo  intellectus 
applicetur  ad  consiliandum  et  judicandum  (1).  „  Infra 
vero  idem  subdit:  “  Quod  voluntas  se  moveat  in  ra¬ 
tione  principii  applicantis  se  ad  operationem  (quod  est 
movere  se  quoad  exercitium)  non  est  differentia  actus 
liberi  a  necessario,  sed  actus  liberi  perfecti  tendentis  in 
media ,  ab  actu  libero  tendente  in  finem :  nam  cum  prior 
supponat  alium  actum  voluntatis,  scilicet  volitionem 
finis,  bene  potest  intelligi  quod  voluntas  ex  intentione 
finis  seipsam  applicet  ad  ea  quae  sunt  ad  finem.  „  Qui¬ 
bus  ex  rebus  absque  negotio  intelligitur,  quid  sibi  velit, 
illud  Thomae  testimonium,  quod  quidem  ab  adversariis 
nobis  perperam  opponitur:  “  Homo  est  dominus  suo¬ 
rum  actuum  et  volendi,  et  non  volendi  propter  deli¬ 
berationem  rationis,  quae  potest  flecti  ad  unam  par- 
vel  ad  aliam.  Sed  quod  deliberet  vel  non  deliberet,  et 
si  hujusmodi  etiam  sit  dominus,  oportet  quod  hoc  sit 
per  deliberationem  praecedentem  (2).  ,,  Quibus  verbis 
certe  non  negat  Aquinas,  consilium,  seu  deliberatio¬ 
nem  esse  in  manu  voluntatis,  quatenus  scilicet  finis 
appetitione  posita,  intellectum  ad  aptiora  media  in¬ 
quirenda  ea  impellens,  potest  impulsione  eadem  ratio- 


(1)  De  motiv.  volant.  Disp.  5.  a.  2.  §  3.  — (2)  1. 2.q.  109.  a.  2.  ad  1. 

nis  judicium  quo  modo  sibi  lubet,  immutare;  immo 
id  illis  verbis  aperte  innuere  videtur:  Quae  (deliberatio) 
potest  flecti  ad  unam  partem  vel  ad  aliam.  Illud  solum  igi¬ 
tur  affirmat  Thomas,  quempiam  deliberate  se  ad  de¬ 
liberationem,  non  habere,  nisi  alia  praecedente  delibe¬ 
ratione;  qua  quidem  ex  re,  cum  in  infinitum  ea  pro¬ 
cedere  nequit,  ad  aliquod  tandem  principium  a  quo 
liberum  arbitrium  moveatur,  deveniendum  esse,  idem 
colligit.  Itaque  nihil  aliud  eo  testimonio  is  vult,  nisi 
voluntatis  dominium  non  esse  supremum,  sed  alteri 
subordinatum,  quam  ob  causam  post  verba  supra  pro¬ 
ducta  mox  subdit:  “  Et  cum  hoc  non  procedat  in  in¬ 
finitum,  oportet  quod  finaliter  deveniatur  ad  hoc  quod 
liberum  arbitrium  hominis  moveatur  ab  aliquo  exte¬ 
riori  principio,  quod  est  supra  mentem  humanam,  sci¬ 
licet  a  Deo,  unde  mens  hominis  etiam  sani  non  ita 
habet  dominium  sui  actus  quin  indigeat  moveri  a  Deo; 
et  multo  magis  liberum  arbitrium  hominis  infirmi  post 
peccatum,  per  quod  impeditur  a  bono  per  corruptio¬ 
nem  naturae 

45.  Dices  praeterea:  Secundum  doctrinam  quae 
proposita  est,  numquam  ex  necessitate  voluntas  eligit, 
quod  ei  judicio  practico  ab  intellectu  proponitur;  di¬ 
ctum  quippe  fuit,  earndem  judicium  immutare  semper 
posse,  quum  necessitas  sequendi  illud  in  eam  ex  pe¬ 
culiari  bono  ab  intellectu  demonstrato  non  existat, 
sed  ex  ejus  natura,  quae  in  incognitum  ferri  nequit. 
Porro  autem  Bellarminum  pluribus  in  locis  contrariam 
doctrinam  aperte  tradidisse  nemo  negare  poterit’:  “  Igi¬ 
tur  (inquit  doctissimus  auctor)  voluntas  necessario  eli¬ 
get  id,  quod  ultimum  judicium  practicum  determinavit 

esse  eligendum  (1)  „.  Atque  ibidem  in  probationibus 
replicat:  "  Si  cum  est  judicium  plane  determinatum 
ad  unum,  voluntas  possit  aliud  eligere,  aut  illud  non 
eligere ,  nulla  reddi  poterit  ratio,  cur  voluntas  aliud  non 
judicatum  elegerit,  aut  illud  jam  judicatum  non  elegerit  „. 
Demum  difficultates  exsolvens  ait:  “  Neque  hinc  sequi¬ 
tur  posse  voluntatem  non  operari  praesente  objecto 
proposito  per  ultimum  judicium  rationis,  quia  tunc  non 
proponitur  objectum  nisi  sub  una  ratione;  ac  proinde 
non  datur  locus  amplius  optioni.  ,,  Quibus  ex  testimo¬ 
niis  in  promptu  est,  Bellarminum  apertissime  tradere, 
quod  ultimo  rationis  judicio  ab  intellectu  voluntati 
proponitur,  id  eam  ex  necessitate  eligere:  quod  tamen 
falsum  probatum  cum  sit,  libertatemque  labefactare, 
clarissimus  auctor  liberum  hominis  arbitrium  convel¬ 
lere  videtur. 

Verum  quamquam  Bellarminus  palam  enunciat  vo¬ 
luntatem  non  posse  non  eligere  peculiare  bonum,  sibi 
ultimo  rationis  judicio  propositum,  hominis  tamen  li¬ 
bertatem  eum  non  convellere,  iis  ex  rebus  quae  in 
locis  citatis  disputat,  facile  intelligitur.  Tradit  namque 
ibidem  practicum  judicium, in  voluntatis  potestate  esse, 
propterea  quod  ab  ea  omnino  pendet  ut  ultimum  sit: 
qua  quidem  ex  re  pronum  est  colligere  ultimum  judi¬ 
cium  esse  in  ejusdem  manu.  Id  vero  ex  iis  quae  se¬ 
ptimo  argumento  satisfaciens  is  dicit,  quisque  potest 
percipere:  “  Voluntas  in  eligendo  libera  est,  non  quod 
non  determinetur  necessario  a  judicio  ultimo  etpractico 
rationis;  sed  quoniam  istud  ipsum  judicium  ultimum 
et  practicum  in  potestate  voluntatis  est.  Sciendum  est 

(1)  De.  grat.  et  fib.  arb.  c.  8, 

enim,  post  cognitionem  boni  in  universum  mox  exi- 
stere  in  voluntate  inclinationem  aliquam  in  illud,  non 
tamen  plenam  electionem:  deinde  cum  proponuntur  a 
ratione  varia  media,  et  ostenditur  quid  boni  et  quid 
mali  sit  in  unoquoque,  voluntatem  inclinari  modo  in 
unam  partem,  modo  in  aliam;  et  in  ejus  potestate  esse, 
ut  sinat  se  moveri,  vel  resistat,  non  quidem  actu  po¬ 
sitivo,  sed  negativo,  non  sinendo  videlicet  se  moveri. 
Per  hoc  enim  quod  voluntas  sinit  se  moveri  ab  una 
ratione  proposita,  fit  ut  mens  omissa  alia  inquisitione 
pergat  et  concludat  judicium  particulare,  ad  quod  con¬ 
tinuo  sequitur  electio.  Itaque  libertas  voluntatis  in  eo 
proprie  sita  esse  videtur,  quod  propositis  variis  ratio¬ 
nibus  non  necessariis,  sinat  se  moveri  ab  una  et  non 
ab  alia.  Atque  hinc  est  quod  Philosophus  dicit,  vir¬ 
tutes  et  vitia  esse  in  nostra  potestate,  licet  omnes  ap¬ 
petant  id  quod  bonum  eis  videtur,  quia  unusquisque 
sibi  quodammodo  causa  est,  ut  hoc,  aut  illud  sibi  vi¬ 
deatur.  Ubi  Philosophus  ponit  in  nostra  potestate  vir¬ 
tutes,  quia  in  nostra  potestate  sunt  bonae  electiones, 
ex  quarum  frequentatione  generantur  habitus :  ipsas 
autem  electiones  ponit  in  nostra  potestate,  quia  judi¬ 
cia,  seu  visiones,  ad  quas  electiones  sequuntur,  sunt 
in  nostra  potestate  (1).  „  Eo  praeclaro  tetimonio  citra 
ullum  dubium  planum  fit,  Bellarmini  sententiam  hac 
de  re,  eo  modo  quo  ab  ipso  proponitur,  hominis  liber¬ 
tatem  minime  labefactare. 

46.  Denique  oppones:  Quae  de  libertate  practici  ju¬ 
dicii  hactenus  disputata  sunt,  ea  sat  aperte  demonstrant, 
illud  necessario  voluntatem  reapse  non  sequi;  ea  enim 


(1)  Loc.  cii.  c.  9. 

illud  semper  immutare  potest,  nullaque  vincitur  neces¬ 
sitate  objectum  appetendi  eo  judicio  sibi  propositum; 
atque  practicum  judicium  ipsum  apte  ultimum  dici 
nequit,  nisi  ea  illud  excipiat.  Itaque  sine  causa  po¬ 
nitur  quaestio,  num  voluntas  practicum  rationis  judi¬ 
cium  ex  necessitate  sequatur  ?  potius  dicendum  videtur, 
eam  judicium  istud  non  necessario,  sed  libere  seqni, 
id  est  si,  et  quando  ei  libuerit. 

Respondeo,  quae  de  practici  judicii  libertate  ha¬ 
ctenus  dicta  sunt,  ea  non  ostendere,  voluntatem  illud 
non  sequi  ex  necessitate,  sed  illud  solummodo  non 
sequi  ex  necessitate  absoluta  et  antecedente.  Dictum 
quippe  est,  in  voluntatis  potestate  esse,  ut  practicum 
judicium  permaneat  vel  non  permaneat  idem,  et  tamen 
eam  judicium  semper  sequi  esse  necesse;  quae  quidem 
res  quamquam  necessitatem  antecedentem  et  absolu¬ 
tam  excludunt,  non  tamen  consequentem  et  hypothe¬ 
ticam.  Itaque  duplex  necessitas  est  distinguenda,  ante¬ 
cedens,  quae  et  absoluta  dicitur,  et  consequens,  quae 
etiam  dicitur  hypotetica:  prima  est  qua  voluntas  judi- 
dicium  consequitur,  quod  in  ejus  potestate  non  est, 
ut  puta  in  amentibus;  altera  vero,  qua  voluntas  se¬ 
quitur  judicium,  quod  eadem  ipsa  vult  libere  perma¬ 
nere.  Porro  autem  antecedentem  necessitatem  liber¬ 
tatem  convellere,  ea  omnia  evincunt,  quae  de  practici 
judicii  libertate  hactenus  dicta  sunt;  secundam  vero 
ei  non  obesse,  praeterquamquod  in  capite  quinto  aperte 
est  demonstratum,  praeterea  ex  eo  facile  potest  intel- 
ligi,  quod  necessitas  istaec  ex  ipsa  defluit  voluntate. 
Itaque  cum  his  de  rebus  sermo  instituitur,  ut  omnis 
aequivocatio  amoveatur,  neque  voluntatem  practicum 
rationis  judicium  ex  necessitate  non  sequi,  neque  istam 

hoc  sequi  ex  necessitate,  est  dicendum;  sed  potius  pro¬ 
posita  distinctione  adhibita,  affirmandum  est,  volunta¬ 
tem  judicium  istud  non  sequi  ex  necessitate  antecedente, 
seu  absoluta,  sequi  vero  ex  necessitate  consequente, 
seu  hypothetica.  Istam  autem  distinctionem  non  re¬ 
centem  esse,  viris  doctis,  tum  philosophis,  tum  theo¬ 
logis,  sat  compertum  est.  Billuart,  rerum  theologicarum 
in  primis  peritus,  sibi  illam  proponens  difficultatem: 
“  Voluntas  non  sequitur  necessario  judicium  practicum, 
alioquin  non  maneret  libera;  ergo  illo  stante  potest 
quod  voluerit  eligere  „,  respondet:  “  Voluntas  non  se¬ 
quitur  necessario  judicium  practicum,  necessitate  ab¬ 
soluta  et  antecedente,  concedo ;  necessitate  hypothetica 
et  consequente,  nego .  Ex  suppositione  enim  quod  vo¬ 
luntas  libere  velit  permanere  hoc  judicium,  quod  mu¬ 
tare  potest,  necessitatur  illud  sequi;  sed  ista  necessitas, 
cum  ab  ipsa  voluntate  descendat,  non  officit  ej  us  liber¬ 
tati.  Unde  facta  illa  suppositione  voluntas  potest  aliud 
eligere,  in  sensu  diviso,  non  in  sensu  composito,  quia 
non  potest  simul  stare  judicium  practicum  de  meliori 
bono-  cum  electione  minoris  (1).  „  Sine  causa  vero  non 
instituitur  disputatio  de  necessario  nexu  electionem 
inter  et  ultimum  rationis  judicium;  non  solum  quia 
id  est  voluntatis  naturam  investigare,  quae  appetitus 
rationalis  cum  sit,  intellectus  judicium  sequi  debet; 
sed  etiam,  et  multo  magis,  quia  hac  quaestione  male 
exsoluta,  in  grave  discrimen  adduci  poterit  hominis  li¬ 
bertas,  ut  ex  difficultatibus  in  hoc  eodem  capite  pro¬ 
positis,  jam  facile  quisque  perspicit. 

(1)  De  act.  hum.  Diss.  3.  a.  6.  §  4. 

CAPUT  VIII. 

De  causa  externa  libertatis  creatae. 

47.  Externam  causam  libertatis,  tum  actualis  tum  potentialis, 
Deum  esse,  Thomae  doctrina  statuitur.  —  48.  Prima  difficultas  ex 
libertatis  laesione  deducta,  proponitur  et  enucleatur.  —  49  In  me¬ 
dium  adducitur,  profligaturque  difficultas  altera.  —  50.  Evincitur 
Thomae  rationibus,  contradictionem  involvere,  ex  necessitate  moveri 
voluntatem,  judicii  indifferentia  permanente.  —  51.  Prima  difficultas 
evolvitur.  —  52.  Proponitur  et  enodatur  difficultas  altera. 

47.  Quae  ad  liberum  arbitrium  spectant  paucis  jam 
delibavimus,  sed  antequam  ad  quaestionem  pliisicae 
praemotionis  dirimendam  animum  adjiciamus,  externa 
libertatis  causa  est  investiganda.  Libertas  enim  non 
est  ens  a  se,  sed  ab  alio;  quapropter  Deus  ejusdem 
causa  atque  conditor,  quemadmodum  cujuslibet  rei, 
necessario  est  dicendus.  Duo  vero  in  hoc  capite  pro¬ 
ponentur,  statuenturque  invincibiliter,  Thomae  doc¬ 
trina;  primo  (ut  jam  innui)  libertatis  non  modo  poten¬ 
tialis  verum  etiam  actualis  Deum  esse  causam;  deinde 
ne  eam  ob  rem  periclitari  libertas  ipsa  videatur,  con¬ 
tradictionem  involvere,  voluntatem  a  Deo  ex  necessi¬ 
tate  moveri  ad  agendum,  indifferentia  judicii  rationis 
permanente.  Imprimis  autem  Deum  libertatis  causam 
esse  facili  ratiocinatione ,  e  Thoma  derivata ,  potest 

suaderi.  Etenim  libertas  cum  potentialis  tum  actualis 
est  modus  atque  perfectio  spiritualis  substantiae  ejus- 
demque  operationum;  quod  quidem  cum  perspicuum  sit, 
probatione  non  eget;  porro  autem  Deus  causa  est  totius 
entis, id  est  tum  entis,  tum  omnium  modorum  ejus; quod 
enim  is  causa  est  summe  efficax,  causaque  efficacissima 
effectum  non  modo  quantum  ad  substantiam,  verum 
etiam  quantum  ad  omnes  ejusdem  modos  attingit,  id¬ 
circo  ens  ej usque  modos  eum  attingere  est  necesse.  Ita¬ 
que  quoniam  libertas  non  modo  potentialis  verum  etiam 
actualis  est  modus  et  perfectio  entis,  Deus  ejusdem 
causa  est  dicendus.  Ea  de  re  est  illud  praeclarum 
Aquinatis:  “  Cum  aliqua  causa  efficax  fuerit  ad  agen¬ 
dum,  effectus  consequitur  causam,  non  tantum  secun¬ 
dum  id  quod  fit,  sed  etiam  secundum  modum  flendi  vel 
essendi:  ex  debilitate  enim  virtutis  activae  in  semine 
contingit  quod  filius  nascitur  dissimilis  patri  in  acciden¬ 
tibus,  quae  pertinent  ad  modum  essendi.  Cum  igitur 
voluntas  divina  sit  efficacissima,  non  solum  sequitur 
quod  fiant  ea  quae  Deus  vult  fieri,  sed  et  quod  eo  modo 
fiant,  quo  Deus  ea  fieri  vult.  Yult  autem  quaedam  fieri 
Deus  necessario,  quaedam  contingenter  (1).  „  Quibus 
verbis  perspicuum  est,  ex  divina  voluntate,  tamquam  ex 
causa  efficacissima,  hominis  libertatem  Thomam  dedu¬ 
cere.  Eam  vero  doctrinam  saepissime  is  replicat,  sed 
ne  hac  in  re  nimius  sim,  aliud  solummodo  testimonium 
de  medio  sumam:  “  Dicendum  quod  voluntas  divina 
non  solum  se  extendit,  ut  aliquid  fiat  per  rem  quam 
movet,  sed  ut  etiam  eo  modo  fiat  quo  congruit  na¬ 
turae  ipsius  (2)  „. 

(1)  1.  p.  q.  19.  a.  8.  Vide  1.  Perhierra.l.  14.  --  (2)  1.  2.  q.  10.  a.  4.  ad  1. 


-  87  - 

48.  Sed  oppones:  Externam  causam  libertatis  prae¬ 
cipue  actualis,  asserere,  profecto  est  repugnantia  di¬ 
cere;  liberam  enim  voluntatis  operationem,  seu  deter¬ 
minationem,  ab  interiore  principio  defluere  est  necesse; 
nam  voluntaria  esse  debet,  voluntarium  vero  a  scho¬ 
lasticis  communiter  definitur :  Quod  est  a  principio  in¬ 
trinseco  cum  cognitione  finis.  Quod  quidem  e  contrariis 
facilius  percipitur;  libera  enim  operatio  ab  externa 
causa  si  procedat,  violenta  potiusquam  voluntaria  est 
dicenda ;  quippe  quia  violentum  cum  Aristotele  vel 
Thomistae  definiunt:  Id  cujus  principium  est  extra . 

Verum  difficultas  ista  facile  profligatur;  libera  enim 
operatio  a  voluntate,  tamquam  ab  interiori  principio, 
defluit;  sed  id  tamen  haud  impedit,  quominus  ab  alio 
externo  principio ,  scilicet  a  Deo ,  tamquam  a.  prima 
causa,  proficiscatur,  ita  ut  ad  eumdem  actus  actusque 
libertas  referantur.  Qua  profecto  de  re  est  illud  prae¬ 
clarum  nostri  Doctoris :  “  De  ratione  voluntarii  est 
quod  principium  ejus  sit  intra;  sed  non  oportet  quod 
hoc  principium  intrinsecum  sit  primum  principium  non 
motum  ab  alio.  Unde  motus  voluntarius  etsi  habeat 
principium  proximum  intrinsecum,  tamen  principium 
primum  est  ab  extra,  sicut  et  primum  principium  motus 
naturalis  est  ab  extra,  quod  scilicet  movet  naturam  (1).„ 
De  eo  vero  quod  additur,  operationem  ab  exteriori 
principio  defluentem,  violentam  potiusquam  volunta¬ 
riam  esse  dicendam,  est  illud  Thomae:  “  Non  suf¬ 
ficit  ad  rationem  violenti,  quod  principium  sit  extra; 
sed  oportet  addere  quod  nihil  conferat  vim  patiens : 
quod  non  contingit  dum  voluntas  ab  exteriori  movetur: 


(1)  Ibid.  q.  9.  a.  4.  ad  1. 

nam  ipsa  est  quae  vult,  ab  alio  tamen  mota.  Esset 
autem  motus  iste  violentus,  si  esset  contrarius  motui 
voluntatis:  quod  in  proposito  esse  non  potest,  quia  sic 
idem  vellet,  et  non  vellet  (1).  „  Quibus  ex  verbis  omni¬ 
bus  in  promptu  est,  liberam  voluntatis  operationem 
duplex  principium  a  quo  ea  defluat,  habere,  interius 
atque  exterius,  id  est  ipsam  voluntatem  eamdem  et 
Deum,  a  quo  proinde  tamquam  a  causa  libertas  existit; 
neque  id  obesse  libertati,  propterea  quod  motio  Dei 
motui  voluntatis  non  est  contraria. 

49.  Instabis:  Doctrina  quae  proposita  est,  hominis 
libertatem  omnino  convellere  videtur;  ut  enim  volun¬ 
tatis  operatio  vere  sit  libera,  satis’  non  est,  quod  ab 
interiori  principio  absque  violentia  ea  proficiscatur;  sed 
praeterea  necesse  est,  eam  a  principio  defluere,  quod 
causa  sit  sui  motus,  sine  dependentia  ab  alia  causa. 
Etenim  liberum  (ut  saepe  replicat  Aquinas)  dicitur  id 
quod  est  causa  sui;  qua  ex  re  si  ponatur,  Deum  cau¬ 
sam  esse  actionis  liberae,  seu  motus  voluntatis,  etsi 
huic  nulla  vis  inferri  dicatur,  tamen  libertatem  con¬ 
velli  nemo  non  videt. 

Despondeo,  liberum  arbitrium,  seu  voluntatem,  esse 
vere  causam  sui  motus,  id  est  suae  liberae  operatio¬ 
nis;  et  tamen  id  nullo  modo  impedire,  quominus  ejus¬ 
dem  operationis,  Deus  vere  causa  dicatur;  illud  enim 
causa  secunda  est,  huic,  ut  primae  causae,  subordinata. 
Itaque  illud  ab  adversariis  serio  animo  ponderandum, 

ad  libertatis  rationem  haud  pertinere,  ut  liberum  sit 

* 

prima  causa  sui,  seu  primum  movens,  aut  primum 
determinans;  immo  id  ejus  rationi  causae  secundae 


(1)  Loc.  cit.  ad  2. 

omnino  repugnare,  quippe  quia  (ut  Thomas  ait)  quod 
a  se  esse  non  liabet,  ex  se  agere  nequit.  Ea  de  re  est 
illud  insigne  nostri  Doctoris,  quod  adversariorum  obje¬ 
cta  penitus  diluit:  “  Dicendum  quod  liberum  arbitrium 
est  causa  sui  motus,  quia  homo  per  liberum  arbitrium 
seipsum  movet  ad  agendum:  non  tamen  hoc  est  de 
necessitate  libertatis  quod  sit  prima  causa  sui  id  quod 
liberum  est:  sicut  nec  ad  hoc  quod  aliquod  sit  causa 
alterius,  requiritur  quod  sit  prima  causa  ejus.  Deus 
igitur  est  prima  causa  movens  et  naturales  causas  et 
voluntarias;  et  sicut  naturalibus  causis,  movendo  eas, 
non  aufert  quin  actus  earum  sint  naturales,  ita  mo¬ 
vendo  causas  voluntarias  non  aufert  quin  actiones 
earum  sint  voluntariae;  sed  potius  hoc  in  eis  facit; 
operatur  enim  in  unoquoque  secundum  ejus  proprie¬ 
tatem  (1).  „  Quibus  ex  verbis  non  modo  adversariorum 
difficultas  dilucide  enucleatur,  verum  etiam  thesis  sta¬ 
tuta  egregie  firmatur;  duo  enim  Aquinas  aperte  pa¬ 
lamque  enunciat,  primum  divinam  motionem  libertati 
non  opponi,  deinde  istam  hujus  esse  causam:  “  Sed 
potius  hoc  in  eis  facit;  operatur  enim  in  unoquoque 
secundum  ejus  proprietatem.  „ 

50.  Verum  ut  hac  de  re  omne  prorsus  dubium  au¬ 
feratur,  evincendum  modo  est  (ut  erat  propositum) 
Thomae  rationibus,  omnino  contradictionem  involve¬ 
re,  voluntatem  ad  unum  ex  necessitate  moveri,  judicii 
indifferentia  permanente.  Hic,  ut  patet,  phisica  prae- 
motio,.quae  quidem  controversa  est,  pro  certa  sumitur; 
sermo  est  enim  de  phisica  Dei  motione,  efficaci  ac  in¬ 
fallibili;  asseriturque ,  ea  quoque  posita,  impossibile 

(1)  1  p.  q.  83.  a.  1.  ad  3. 

esse,  voluntatem  ad  unum  moveri  necessario,  manente 
judicii  indifferentia.  Eam  vero  doctrinam  omnem  dif¬ 
ficultatem  de  rebus  hactenus  disputatis  profligare,  nemo 
non  videt;  si  ponatur  enim  Dei  motionem,  efficacem, 
infallibilemque  voluntatem  ad  unum  ex  necessitate  mo¬ 
vere  non  posse,  posita  judicii  indifferentia,  facili  ne¬ 
gotio  intelligetur  Deum,  ut  primum  movens,  liberam 
voluntatis  operationem  efficientem  libertatem  non  con¬ 
vellere,  immo  eam  facere.  Evincitur  autem  doctrina 
proposita  facili  ratiocinatione;  jam  enim  in  promptu 
est  iis  ex  rebus,  quae  supra  de  necessario  nexu  inter 
practicum  judicium  et  electionem  disputatae  sunt,  nihil 
voluntatem  posse  velle  absque  praecedente  rationis  ju¬ 
dicio.  Quod  quidem  ex  eo  aperte  colligitur,  quod  ea 
appetitus  sit  rationalis,  cujus  proinde  objectum  bo¬ 
num  est  mente  apprehensum,  ut  saepius  dictum  est: 
ex  quo  fit,  eamdem  procul  dubio  sine  objecto  agere, 
si  absque  praecedente  rationis  judicio  aliquid  velit, 
quod  est  absurdum.  Eaque  de  re  est  illud  Aquinatis: 
“  Tota  ratio  libertatis  ex  modo  cognitionis  dependet. 
Appetitus  enim  cognitionem  sequitur,  cum  appetitus 
non  sit  nisi  boni,  quod  sibi  per  vim  cognitivam  pro¬ 
ponitur  (1).  „  Porro  autem  judicii  indifferentia  posita, 
si  ad  agendum  voluntas  ex  necessitate  moveretur,  abs¬ 
que  praecedente  rationis  judicio  aliquid  profecto  vellet; 
non  enim  judicium  ea  sequeretur,  quod  ei  objectum 
sub  indifferentia  demonstrat,  nam,  ut  hic  pro  certo 
assumitur,  libere,  seu  indifferenter  objectum  istud  non 
prosequeretur,  sed  necessario:  aliud  vero  judicium  quod 
objectum  ex  necessitate  appetendum  proponat,  ponitur 


(1)  Q.  24-  de  verit.  a.  2. 

abesse.  Itaque  judicii  indifferentia  permanente,  con¬ 
tradictionem  involvit,  voluntatem  ad  unum  necessario 
moveri:  et  quemadmodum  impossibile  est,  intellectum 
necessario  objecto  adhaerere,  quod  incertum  esse  co¬ 
gnoscit;  ita  profecto  fieri  nequit,  voluntatem  ex  ne¬ 
cessitate  objectum  expetere,  quod  sub  judicii  indiffe¬ 
rentia  ei  demonstratur.  Quod  quidem,  etsi  planum  sit, 
alia  tamen  ratiocinatione  placet  comprobare:  Aquinatis 
enim  verbis  supra  productis;  “  Tota  ratio  libertatis  ex 
modo  cognitionis  dependet,  „  ex  dialecticae  praeceptis 
sequens  argumentum  struitur.  Quo  modo  erga  obje¬ 
ctum  se  habet  intellectus,  eo  erga  illud  se  habet  volun¬ 
tas;  nam  libertatis  modus  modum  cognitionis  conse¬ 
quitur.  Atqui  indifferenter  erga  objectum  se  habet 
intellectus,  judicii  indifferentia  permanente :  ergo  ea 
posita  aut  voluntas  cognitionem  non  sequetur,  aut 
indifferenter,  id  est  libere,  se  habebit  erga  illud.  Quibus 
quidem  ex  rebus  atque  rationibus  omnibus  in  promptu 
est,  nullam  Dei  motionem,  quamquam  efficacissimam 
ac  infallibilem,  hominis  libertatem  posse  convellere, 
quoad  judicii  indifferentia  permaneat. 

51.  Sed  dices:  Plane  ridiculum  videtur,  Deum  ex 
necessitate  movere  voluntatem  non  posse,  et  tamen 
eam  sic  posse  movere,  ut  ejus  libertati  non  noceat. 
Hujus  enim  rei  intelligentiam  difficulter  consequimur; 
et  tamen  quisque  facile  percipit,  Deum  necessitatem 
inferre  voluntati,  eam  ad  agendum  impellendo.  Prae¬ 
terea  si  statuatur,  Deum  hominis  voluntatem  judicii 
indifferentia  permanente,  saltem  de  potentia  absoluta, 
immutare  non  posse,  ex  ejusdem  omnipotentia  profecto 
derogatur.  His  ex  rebus  omnino  colligendum  videtur, 
nullam  contradictionem  involvere,  voluntatem  a  Deo 

ex  necessitate  ad  objectum  moveri,  sibi  sub  judicii 
indifferentia  propositum. 

Verum  cum  quis  animo  contemplatur,  facile  repe- 
rit,  nullam  in  eo  esse  contradictionem,  quod  Deus  mo¬ 
veat  ex  necessitate  voluntatem,  ab  ea  judicii  indiffe¬ 
rentiam  tollendo;  at  id  rectae  rationi  repugnare,  eadem 
indifferentia  permanente.  Voluntas  enim  (ut  jam  di¬ 
ctum  est)  appetitus  est  rationalis,  qui  in  bonum  non 
fertur  nisi  quo  modo  ab  intellectu  proponitur :  qua¬ 
propter  si  objectum  sub  indifferentia  propositum  sit, 
ea  necessario  ferri  in  illud  nequit,  nisi  appetitus  ratio¬ 
nalis  esse  desinat.  Quod  quidem  planum  est,  facilique 
negotio  percipitur;  at  contrarium  ne  concipi  quidem 
mente  potest,  nisi  dicatur,  contra  Thomae  doctrinam, 
libertatem  non  manare  ex  indifferentia  judicii.  De  eo 
vero  quod  additur,  ex  divina  omnipotentia  detrahi,  si 
statuatur,  Deum  hominis  voluntatem  immutare  non 
posse,  judicii  indifferentia  manente,  nulla  est  difficul¬ 
tas.  Etenim  aliud  est,  efficaciter  hominis  voluntatem 
immutare,  atque  eamdem  ex  necessitate  movere:  pri¬ 
mum  certe  Deus  potest,  ijudicii  quoque  indifferentia 
permanente,  quum  ea  in  re  nulla  sit  contradictio;  at 
secundum  fieri  profecto  nequit,  nam  ea  ex  re  seque¬ 
retur,  voluntatem  esse  et  non  esse  rationalem  appe¬ 
titum,  quod  quidem  apertam  contradictionem  involvit, 
communi  que  sensui  repugnat.  Id  vero  ex  Dei  omni¬ 
potentia  non  derogare,  ex  eo  facile  intelligitur,  quod 
idem  simul  esse  et  non  esse ,  nequit  fieri. 

52.  Instabis:  Voluntas  est  intrinsecus  libera,  obje- 
ctiva  vero  judicii  indifferentia  in  ea  intrinsecus  minime 
reperitur;  qua  ex  re  sequens  argumentum  conficitur. 
Ut  ex  necessitate  moveatur  voluntas,  satis  superque 

est,  quod  ea  intrinsecus  immutetur;  sed  judicii  quoque 
indifferentia  manente,  ea  intrinsecus  immutari  a  Deo 
potest,  uti  jam  supra  dictum  est :  igitur  ex  necesssi- 
tate  a  Deo  potest  moveri,  eadem  indifferentia  per¬ 
manente. 

Respondeo,  equidem  voluntatem  intrinsecus  esse 
liberam,  sed  istam  libertatem  ipsam  ex  judicii  indif¬ 
ferentia,  tamquam  ex  proprio  fonte,  in  eamdem  ma¬ 
nare.  Objectiva  enim  judicii  indifferentia  radix  est 
indifferentiae  subjectivae  voluntatis,  in  qua  est  for- 
maliter  sita  libertas.  His  de  rebus  ut  voluntas  ex  ne¬ 
cessitate  moveatur,  satis  non  est,  quod  ea  immutetur 
intrinsecus;  sed  omnino  est  necesse,  judicii  indifferen¬ 
tiam  convelli,  ea  enim  manente,  voluntas,  quae  appe¬ 
titus  est  rationalis,  non  nisi  libere  in  objectum  potest 
ferri.  Eam  ob  rem  optimo  jure  judicii  indifferentia  liber¬ 
tatem  arbitrii  Aquinas  evincit:  “  Ratio  circa  contin¬ 
gentia  habet  viam  ad  opposita,  ut  patet  in  dialecticis 
syllogismis  et  rhetoricis  persuasionibus.  Particularia 
autem  operabilia  sunt  quaedam  contingentia;  et  ideo 
circa  ea  judicium  rationis  ad  diversa  se  habet,  et  non 
est  determinatum  ad  unum.  Et  pro  tanto  necesse  est 
quod  homo  sit  liberi  arbitrii  ex  hoc  ipso  quod  ratio¬ 
nalis  est  (1).  „  Eadem  ratione  a  doctissimo  Bellarmino 
liberi  arbitrii  dogma  contra  haereticos  egregie  stabi¬ 
litur:  “  Quinta  ratio  ducitur  ab  ipsa  rei  natura;  talis 
est  enim  in  unaquaque  re  modus  appetendi,  qualis  est 
cognoscendi;  appetitio  enim  cognitionem  sequitur,  nec 
fieri  potest,  ut  quis  appetat  rem  incognitam.  In  homi¬ 
nibus  autem  est  cognitio  finis  et  mediorum  ad  finem, 


(1)  1.  p.  q.  83.  a.  1. 

tum  necessariorum,  tum  etiam  contingentium:  igitur 
hominum  appetitio  ex  necessitate  fertur  in  finem,  et 
in  ea  media  quae  sunt  cum  fine  ex  necessitate  connexa: 
in  alia  vero  nonnisi  contingenter.  Atqui  hoc  est,  homi¬ 
nem  esse  liberum  libertate  contingentiae,  posse  vide¬ 
licet  accipere  vel  rejicere  ea  media,  quae  ratio  docet 
non  necessario  cum  fine  esse  connexa  (1).  „  Quibus 
verbis,  ut  quisque  maxime  perspicit,  ex  eo  quod,  quan¬ 
tum  ad  media  quae  ultimo  fini  necessario  non  conne- 
ctuntur,  indifferens  est  judicium,  libertatem  contingen¬ 
tiae,  seu  indifferentiae,  clarissimus  auctor  deducit.  De 
iis  quae  ad  libertatem  spectant  satis  dictum  est. 


(1)  De  grat.  et  lib.  arb.  L.  4.  c.  10. 

CAPUT  IX. 

Notiones  de  divina  motione  seu  praemotione. 


53.  Quod  in  disceptationem  venit  generatim  exponitur;  et  motio 
moralis  explicatur.  —  54.  Demonstratur  quid  sit  simultaneus  Dei 
influxus,  seu  concursus.  —  55.  Praemotionis  natura  explanatur;  eam- 
que  invincibiliter  comprobatur,  phisicam  motionem  solummodo  esse 
appellandam.  —  56.  Plura  discrimina  inter  triplicem  Dei  influxum 
recensentur;  moralemque  motionem,  atque  concursum  ab  omnibus 
probari  demonstratur.  —  57.  Concursus  tamen  eodem  sensu  a  Tho- 
mistis  non  admittitur,  quo  ab  adversariis  phisicae  praemotionis.  — 
58.  Quaestionis  status  praefinitur,  quid  evincendum  sit  constituendo. 


53.  Traditur  generatim  a  Thomae  discipulis,  Deum 
rebus  creatis  non  modo  dedisse  potentias  activas,  eas- 
que  conservare,  verum  etiam,  easdem  ad  agendum  im¬ 
pellere,  id  est  operationi  jungere,  seu  applicare;  quae 
quidem  impulsio,  seu  applicatio,  quod  praevia  est  atque 
phisica,  ideo  phisica  praemotio,  aut  praedeterminatio, 
consuevit  dici.  Verum  quod  ea  doctrina  magnum  di¬ 
sputationi  argumentum  concessit,  nonnullis  contenden¬ 
tibus  eam  dem  Thomam  tradidisse,  aliis  vero  id  negan- 
tibils,  idcirco,  ut  quaestio  liaec  dirimatur  (ut  est  pro¬ 
positum)  omnino  necesse  est,  quod  in  disceptationem 
venit  imprimis  exponere.  Itaque  primum  Thomistae 
illud  asserunt,  Deum  causis  secundis  dedisse  potentias 


-  96  — 


activas,  easque  conservare;  sed  ea  res  a  catholicis  phi¬ 
losophis  in  contentionem  non  adducitur.  Deinde  tra¬ 
ditur  ah  iisdem,  aliquo  Dei  influxu,  ut  agant,  causas 
secundas  egere;  qua  quidem  in  re  omnes  consentiunt; 
at  qui  sit  iste  influxus,  Thomistas  inter  et  Molinistas 
decertatur.  Isti  enim  asseverant,  quamdam  eum  esse 
phisicam  Dei  motionem,  qua  potentiae  activae  rerum 
creatarum  operationi  junguntur,  quae  motio  (ut  di¬ 
ctum  est)  praemotio  nuncupatur;  hi  vero  contendunt, 
ea  motione  res  creatas  non  indigere,  sed  solummodo 
concursu  quodam,  qui  nihil  aliud  sit,  nisi  simultanea 
quaedam  externaque  cooperatio.  Attamen  illud  no¬ 
tandum,  eos  non  abnuere,  immo  aperte  enunciare, 
Deum  motione  quoque  praevia  causas  secundas  ad 
agendum  impellere,  dummodo  ne  phisica  ea  sit,  sed 
moralis.  Itaque  tria  sunt  explicanda,  motio  phisica, 
motio  moralis  et  concursus:  prima  quamquam  prae¬ 
motio  dicitur,  tamen  solummodo  motio  est  dicenda, 
ut  infra  evincetur;  secunda  vero  pari  jure  ac  prima 
praemotio  moralis  posset  nuncupari;  denique  tertium, 
qui  concursus  simultaneus  dici  consuevit,  solummodo 
concursum  esse  dicendum,  ex  ejusdem  explanatione  fa¬ 
cile  intelligetur.  Iste  autem  triplex  influxus,  quatenus 
voluntatem  respicit,  praecipue  est  considerandus;  illud 
enim  propositum  mihi  non  fuit,  directe  de  aliis  poten¬ 
tiis  sermonem  habere.  His  rebus  praenotatis,  a  motione 
morali  initium  petatur,  qua  quidem  tum  Deus  volun¬ 
tatem  movere  dicitur,  cum  ei  bonitatem  quae  in  obje¬ 
cto  est,  demonstrat,  eamdem  ad  agendum  alliciens,  seu 
invitans.  Ad  eam  motionem  exponendam,  illud  Augu¬ 
stini  communiter  effertur;  “  Ramum  viridem  ostendis 

ovi  et  trahis  illam.  Nuces  puero  demostratur,  et  tra¬ 
hitur  (1);  „  ac  illud  Poetae: 

“ . Trahit  sua  quemque  voluptas.  „ 

Iis  ex  rebus  jam  facile  intelligitur,  istam  Dei  motio¬ 
nem  voluntatem  immediate  non  respicere;  nihil  enim 
reale  et  phisicum  in  ea  ponit,  eamque  phisice  haud 
attingit,  sed  moraliter  solummodo,  eamdem  ad  ope¬ 
rationem  allectans.  Itaque  planum  est,  eam  ad  intel¬ 
lectum  spectare,  quatenus  eo  objecti  bonitatem  Deus 
voluntati  demonstrans,  hanc  ad  agendum  allicit;  quam 
ob  causam  motio  cum  moralis  tum  objectiva  consue¬ 
vit  dici. 

54.  Concursus  autem  est  influxus  quidam,  quo  Deus 
cum  causa  secunda  agit,  seu  aliquem  effectum  cum  ea 
gignit.  Eo  influxu  Deus  in  causa  non  agit,  sed  cum 
ipsa;  atque  divina  operatio  causae  creatae  operationem 
comitatur,  ad  eumdem  effectum  edendum.  Itaque  per¬ 
spicuum  est  concursum  operationi  voluntatem  non  ap¬ 
plicare;  quod  enim  in  ea  is  non  recipitur,  sed  potius 
in  effectu,  neque  ut  ea  agat,  efficit,  sed  cum  ipsa  agit, 
idcirco  eamdem  intrinsecus  immutare,  operationique 
jungere  nequit.  Verum  quoniam  permagni  interest, 
nullo  hac  de  re  errore  teneri,  concursus  definitionem, 
quae  a  claro  Tongiorgio  proponitur,  placet  efferre: 
“  Est  aliquid  quod  causae  secundae  actionem  comi¬ 
tatur,  et  ipsum  se  habens  per  modum  actionis,  qua 
divina  virtus  una  cum  creatura  agit,  ad  eumdemque 
terminum  immediate  tendit,  ad  quem  tendit  creaturae 
actio.  Ad  eum  fere  modum  quo  binae  causae  partiales 


(1)  Tract.  26.  in  Joan, 

cooperantes,  v.  g.  duo  homines  aliquid  fune  trahentes, 
non  ita  cooperantur  alter  alteri,  ut  alter  in  alterum 
agat,  sed  ita  ut  uter  que  in  eumdem  effectum,  im¬ 
mediate  influat.  Ita  quoque  causa  prima  et  secunda 
ita  simul  operantur,  ut  in  unum  eumdemque  effe¬ 
ctum,  immediate,  tamquam  ad  terminum  actionis,  ten¬ 
dant  (1).  „  Non  secus  ac  Tongiorgius  ipse  Molina  lo¬ 
quitur,  qui  exemplum  profert  in  medium  duorum  homi¬ 
num,  navim  trahentium,  quorum  motus  non  totus  ab 
unoquoque,  sed  partim  ab  uno  et  partim  ab  altero  pro¬ 
ficiscatur,  tamquam  a  duabus  causis  partialibus.  Quibus 
quidem  ex  rebus  haud  difficulter  intelligi  potest,  in¬ 
fluxum  istum  apte  congruenterque  concursum,  perpe¬ 
ram  vero  simultaneum  nuncupari;  quippe  quia  con¬ 
cursus  dici  nequit,  nisi  influxus  sit  simultaneus:  prae¬ 
terea  omnino  nefas  esse,  eum  motionem  appellare;  non 
enim  causam  movet,  aut  impellit,  sed  ei  solummodo 
cooperatur,  ad  eumdem  effectum  producendum. 

55.  Motio  denique  phisica,  de  qua  praecipue  dispu¬ 
tatur,  potest  generatim  definiri:  Applicatio  potentiae 
activae  ad  suam  operationem.  Attamen  ut  undequaque 
ea  perspecta  habeatur,  peculiarem  ejus  definitionem, 
quae  a  Thomistis  traditur,  in  medium  proferre  lubet : 
"Phisica  motio  et  realis,  a  Deo  procedens,  causae  creatae 
transeunter  impressa,  prioritate  naturae  praecedens 
ipsius  operationem,  eamdemque  causam  creatam  consti¬ 
tuens  in  ratione  principii  actualis,  et  efficaciter  applicans 
ad  operandum  conformiter  naturae  ipsius  (2).  „  Qua  ex 
definitione  pronum  est  colligere,  influxum  istum  causae 

(1)  Inst.  Phil.  L.  4.  c.  2.  a.  3.  —  (2)  Cf.  Instit.  Pliilosoph.  ad 
mentem  Angel.  D.  S.  Thomae  Aquinatis.  Tlieol.  natural.  q.  7.  a.  3. 

secundae  non  cooperari;  sed  potius  eam  movere,  im¬ 
pellere,  determinare,  applicare  ad  agendum,  eam  in¬ 
trinsecus  immutando.  Itaque  is  effectum  immediate 
non  respicit,  quemadmodum  concursus,  seu  influxus 
simultaneus;  sed  causam  effectum  edentem,  quam  effi¬ 
caciter  ac  infallibiliter  ad  agendum  impellit,  servato 
modo  ejus  naturae.  His  de  causis  phisica  motio,  qua¬ 
tenus  voluntatem  respicit,  nihil  est  aliud,  nisi  impulsio, 
seu  applicatio,  ad  agendum,  consensum  ejusdem  effi¬ 
ciens,  ac  praecedens  prioritate  naturae:  quam  ob  rem 
praemotio  phisica,  ut  dictum  est,  appellari  consuevit. 
Attamen,  ut  jam  innui,  solummodo  motio  est  dicenda; 
movere  enim  praemovere  est,  propterea  quod  moventis 
motio  motum  mobilis  prioritate  naturae  praecedit,  seu 
(ut  est  apud  Aristotelem)  movens  natura  prius  est  moto. 
Quam  ob  causam  ipse  Doctor  noster,  cujus  mens  hac 
de  re  investigatur,  aperte  palamque  enunciat,  moventis 
motionem  praecedere  mobilis  motum  prioritate  ratio¬ 
nis  et  prioritate  causalitatis:  *  Motio  autem  moventis, 
praecedit  motum  mobilis  ratione  et  causa  (1).  „  Quae 
profecto  veritas  diligentius  est  perpendenda;  ex  ea 
namque  aperte  colligitur,  toties  Deum  praemovere 
voluntatem  ad  agendum,  Aquinatem  asseverare,  quo¬ 
ties  eum  ipsam  movere  dicit:  non  enim  ejus  aetate  ita 
hac  de  re  disceptabatur,  ut  verborum  significationi 
tenebras  offundere  esset  necesse,  motionemque  prae- 
motionem  appellare. 

56.  Exposita  natura  influxus  simultanei,  id  est  con¬ 
cursus,  motionis  moralis  atque  phisicae,  facili  negotio 
eorum  inter  se  discrimina  recensentur.  Ex  dictis  enim 


(1)  III.  Cont.  Gent.  c.  149. 

omnibus  in  promptu  est,  motionem  moralem  ad  agen¬ 
dum  solummodo  allicere,  seu  invitare;  motionem  phi- 
sicam  intrinsecus  et  active  ad  operationem  applicare; 
atque  influxum  simultaneum,  id  est  concursum,  agenti 
solum  cooperari.  Ex  quo  fit,  moralem  motionem  causam 
movere  objective,  seu  quo  modo  finis  movet;  phisicam 
motionem,  effective,  seu  quo  modo  movet  agens;  con¬ 
cursum  vero  causam  non  movere,  sed  eidem  cooperari. 
Quaestio  autem  quae  Thomae  testimoniis  est  dirimen¬ 
da,  motionem  moralem  non  respicit;  omnibus  enim  est 
exploratum,  non  modo  Deum,  verum  etiam  Angelos, 
cum  bonos,  tum  malos,  eo  modo  hominis  voluntatem 
posse  movere.  Neque  influxus  simultaneus,  seu  con¬ 
cursus,  in  contentionem  adducitur;  omnes  enim  tum 
Molinistae  tum  Thomistae  admittendum  esse  consen¬ 
tiunt.  Et  certe  omnia  quae  in  natura  fiunt,  a  Deo, 
ut  prima  causa,  attingi  est  necesse,  quin  ratio  causae 
secundorum  agentium  excludatur;  at  vero  in  aliquem 
effectum  Deum  immediate  non  influere  si  statuatur, 
rationem  primae  causae  in  eo  integram  servari  non 
posse  est  perspicuum.  Itaque  super  phisicam  motio¬ 
nem,  seu  applicationem  omnium  potentiarum  activa¬ 
rum  ad  operationem,  etiam  concursus  est  admittendus, 
quo  Deus  immediate  influat  in  effectum,  eum  sub  al- 
tiori  quadam  formalitate  attingens,  dum  a  causa  se¬ 
cunda  attingitur  sub  formalitate  sibi  propria. 

57.  Yerum  illum  animadvertendum,  non  eodem 
sensu  concursum  a  Thomistis  admitti,  atque  ab  adver¬ 
sariis  phisicae  motionis;  hi  enim  contendunt  (ut  jam 
patet  ex  dictis)  eum  esse  influxum  quemdam  partia¬ 
lem,  insufficientem,  et  quodam  modo  dependentem  a 
causa  secunda;  isti  vero  eum  ita  expositum,  ut  non 


necessarium  ac  plane  indignum  qui  Deo  tribuatur, 
omnino  rejiciunt.  Itaque  Thomistae  tradunt,  Deum, 
ut  primam  causam,  totum  effectum  attingere,  quod 
nulla  res  ejus  causalitatem  potest  effugere;  ex  quo  fit, 
concursum,  seu  influxum  simultaneum,  quo  is  effectum 
attingit,  sufficientem  esse  atque  totalem  in  suo  ordine. 
Ea  de  re  est  illud  praeclarum  Aquinatis:  “  Patet  autem 
quod  non  sic  idem  effectus  causae  naturali,  et  divinae 
virtuti  attribuitur,  quasi  partim  a  Deo,  et  parti rn  a 
naturali  agente  fiat,  sed  totus  ab  utroque  secundum 
alium  modum :  sicut  idem  effectus  totus  attribuitur 
instrumento,  et  principali  agenti  etiam  totus,,  (1).  Ne¬ 
que  ii  probant,  Dei  concursum  a  causa  secunda,  cui 
cooperatur,  dependere;  quamquam  enim  divinus  influ¬ 
xus  absque  causa  secunda  effectum  gignere  potest,  non 
ideo  tamen  eum  cum  secunda  edit,  quod  hujus  auxilio 
indiget;  id  enim  potius  ex  quadam  abundantia  con¬ 
tingit  divinae  bonitatis,  ex  qua  virtus  activa  defluit 
in  res  creatas.  Ea  de  causa  noster  Doctor  loco  citato 
ait:  “  Neque  est  superfluum,  si  Deus  per  se  ipsum  po¬ 
test  omnes  effectus  producere,  quod  per  quasdam  alias 
causas  producantur:  non  enim  hoc  est  ex  insufficientia 
divinae  virtutis,  sed  ex  immensitate  bonitatis  ipsius, 
per  quam  suam  similitudinem  rebus  creatis  commu¬ 
nicare  voluit,  non  solum  quantum  ad  hoc  quod  essent, 
sed  etiam  quantum  ad  hoc  quod  aliorum  causae  essent: 
his  enim  duobus  modis  creaturae  communiter  omnes 
divinam  similitudinem  consequuntur,  ut  ostensum  est. 
Per  hoc  etiam  decor  in  rebus  creatis  apparet.  „  Ex  quo 
praeclaro  testimonio  profecto  intelligitur,  Dei  concur- 


(1)  III.  Cont.  Gent.  c.  70. 

sum,  seu  influxum  simultaneum,  tum  partialem  tum 
a  creatura  dependentem ,  quo  modo  ab  adversariis 
pliisicae  motionis  admittitur,  menti  Doctoris  Angelici 
omnino  repugnare. 

i 

58.  Sed  major  est  difficultas  (ut  jam  dictum  est) 
de  phisica  motione.  Nonnulli  enim  clari  philosophi, 
qui  eam  dem  acriter  oppugnant,  ne  hac  de  re  magni 
Aquinatis  doctrinam  deserere  videantur,  eum  illam 
nunquam  docuisse  buccinant;  alii  vero,  id  est  Thomi- 
stae,  contrariam  sententiam  ardenti  studio  tuentur; 
ex  quo  fit  quosdam  illorum,  alios  vero  horum  partes 
nimis  inflammato  studio  defendere,  certe  non  sine 
scientiae  detrimento.  Cui  quidem  disceptationi  Tho- 
mae  testimoniis  (ut  propositum  est)  finem  imposi¬ 
turus,  ut  quod  in  capitibus  consequentibus  est  evin¬ 
cendum,  id  clare  atque  dilucide  imprimis  constituam, 
omnino  est  necesse.  Itaque  illa  est  propositio,  cujus 
doctrinam  Aquinatem  tradidisse,  a  Thomistis  asseritur: 
Deus  non  modo  dedit  causis  creatis  virtutes,  seu  potentias, 
activas,  easque  conservat,  verum  etiam  easdem  causas  ad 
agendum  applicat,  seu  phisice  movet,  et  cum  eis  ad  ope¬ 
rationem  concurrit .  In  qua  propositione  tria  enunciantur: 
primum  Deum  virtutes  activas  omnium  creaturarum 
condidisse  et  conservare;  in  qua  re  evincenda  immo¬ 
randum  non  est,  propterea  quod  ab  omnibus  catholicis 
philosophis,  ut  dictum  est,  ea  probatur.  Deinde  Deum 
causas  secundas  ad  agendum  applicare,  id  est  eorum 
potentias  activas  operationi  jungere.  Denique  cum 
iisdem  ad  operationem  concurrere  influxu  simultaneo, 
qui  certe  in  disceptationem  cadere  nequit,  quum  (ut 
jam  dictum  est)  quo  modo  a  Thomistis  exponitur,  ab 
Aquinate  aperte  tradatur.  Itaque  tota  difficultas  est 

de  phisica  motione,  seu  de  applicatione  potentiarum 
activarum  ad  earum  operationes;  quapropter  ea  solum 
de  re  Thomae  mens  est  perquirenda.  Quamquam  vero 
praecipue  quatenus  voluntatem  respicit,  (ut  supra 
dictum  est)  phisica  motio  consideratur;  iis  tamen  ex 
rebus  quae  disputabuntur,  ac  ex  Thomae  testimoniis, 
facili  negotio  intelligetur,  Deum  omnem  creaturam 
suam  phisice  ad  operationem  movere,  secundum  illud 
praeclarum  Augustini :  “  Movet  itaque  (Deus)  occulta 
potentia  universam  creaturam  suam,  eoque  motu  illa 
versata,  dum  angeli  jussa  perficiunt,  dum  circumeunt 
sidera,  dum  alternant  venti,  dum  abyssus  aquarum 
lapsibus  et  diversis  etiam  per  aerem  conglobationibus 
agitatur,  dum  vireta  pullulant,  suaque  semina  evol¬ 
vunt,  dum  animalia  gignuntur,  varioque  appetitu  pro¬ 
prias  vitas  agunt,  dum  iniqui  justos  exercere  permit¬ 
tuntur,  explicat  saecula,  quae  illi  cum  primum  condita 
est  (scilicet  universa  creatura)  tamquam  plicita  indiderat: 
quae  tamen  in  suos  cursus  non  explicarentur,  si  ea 
ille  qui  condidit,  provido  motu  administrare  ces¬ 
saret  „  (1). 


(1)  De  Genesi  ad  litt.  lib.  5.  c.  20. 

CAPUT  X. 

Mens  D.  Thomae  aperitur. 


59.  Tkomam  tradidisse,  Deum  rebus  creatis  dedisse  et  conser¬ 
vare  potentias  activas,  imprimis  demonstatur.  —  60.  Proponitur  pri¬ 
mum  Aquinatis  testimonium  de  phisica  praemotione.  —  61.  Prima 
difficultas  adversus  allatum  testimonium  exsolvitur.  —  62.  Profligatur 
difficultas  altera.  —  63.  Testimonium  productum  phisicae  praemotionis 
doctrinam  aperte  enunciare,  ipse  Suarezius  fatetur.  —  64.  Recens 
difficultas  contra  phisieam  praemotionem  in  medium  profertur.  — 
65.  Eidem  difficultati  respondetur. 


59.  Quamquam  necesse  non  est,  de  collatione  et  con¬ 
servatione  potentiarum  activarum  sermonem  habere; 
quod  (ut  jam  dictum  est)  nulla  ea  de  re  inter  philo¬ 
sophos  catholicos  est  disceptatio;  attamen  ut  majore  cla¬ 
ritate  ea  percipiantur,  quae  ad  phisieam  motionem  evin¬ 
cendam  ex  Aquinate  in  medium  proferenda  sunt,  ejus¬ 
dem  Sancti  Doctoris  sapientiam  eadem  de  re  imprimis 
pandere  placet.  Utriusque  enim  rei  doctrinam,  in  quae¬ 
stione  tertia  de  potentia,  is  diserte  tradit;  primum 
tamen  et  collationis  et  conservationis,  postea  vero 
phisicae  motionis,  seu  praemotionis;  et  certe  eo  sensu 
quo  ab  ejus  discipulis  intelligitur,  ut  tum  ex  capite 
presente,  tum  ex  sequentibus  facile  colligetur.  In  quae- 

stione  itaque  jam  citata  (1)  imprimis  statuit  Aquinas, 
Deum  operari  in  natura  et  in  voluntate,  quin  earum- 
dem  operationes  excludat:  “  Dicendum  quod  simpliciter 
concedendum  est,  Deum  operari  in  natura  et  volun¬ 
tate  operantibus.  „  Eam  tamen  veritatem  nonnulli  im¬ 
pugnarunt  :  “  Sed  quidam  hoc  non  intelligentes,  in 
errorem  inciderunt;  attribuentes  Deo  hoc  modo  omnem 
naturae  operationem,  quod  res  penitus  naturalis  nihil 
ageret  per  virtutem  propriam  quorum  proinde  sen¬ 
tentiam  rejicit  Thomas,  tamquam  rationi  repugnan¬ 
tem,  qua  (ut  is  ait)  ostenditur,  in  rebus  naturalibus 
nihil  esse  frustra.  Postea  subdit:  “  Nisi  autem  res  na¬ 
turales  aliquid  agerent,  frustra  essent  eis  formae  et 
virtutes  naturales  collatae;  sicut  si  cultellus  non  inci¬ 
deret,  frustra  haberet  acumen.  Non  ergo  sic  est  intel- 
ligendum  quod  Deus  in  omni  re  naturali  operetur, 
quasi  res  naturalis  nihil  operetur ;  sed  quia  in  ipsa 
natura  vel  voluntate  operante  Deus  operatur :  quod 
quidem  qualiter  intelligi  possit  ostendendum  est.  „  His 
rebus  statutis  ad  demonstrandum,  quo  sensu  Deus  in 
natura  et  voluntate  operari  dicatur,  varii  modi  quibus 
ipse  cujuslibet  actionis  causa  dici  potest,  a  nostro 
Doctore  recensentur.  Atque  imprimis  illud  asserit,  ex- 
ponitque  dilucide,  Deum  causam  esse  operationum 
omnium  rerum  creatarum,  propterea  quod  rebus  omni¬ 
bus  ipse  potentias  activas  dedit ,  easque  conservat : 
“  Sciendum  est  quod  actionis  alicujus  rei  res  alia  po¬ 
test  dici  causa  multipliciter.  Uno  modo  quia  tribuit 
ei  virtutem  operandi,  .....  et  hoc  modo  Deus  agit 

(1)  Q.  3.  De  potent,  a.  7.,  ad  quem  spectant  omnia  Thomae  te¬ 
stimonia,  quae  in  hoc  capite  in  medium  proferuntur. 

omnes  actiones  naturae,  quia  dedit  rebus  naturalibus 
virtutes  per  quas  agere  possunt,  non  solum  sicut  ge¬ 
nerans  virtutem  tribuit  gravi  et  levi,  et  eam  ulterius 
non  conservat,  sed  sicut  continue  tenens  virtutem  in 
esse,  quia  est  causa  virtutis  collatae  non  solum  quan¬ 
tum  ad  fieri,  sicut  generans,  sed  etiam  quantum  ad 
esse,  ut  sic  possit  dici  Deus  causa  actionis,  in  quantum 
causat  et  conservat  virtutem  naturalem  in  esse.  „  Quod 
quidem  praeclarum  testimonium  Thomae  mentem  tum 
de  collatione  tum  de  conservatione  potentiarum  acti¬ 
varum  patefacit. 

60.  Verum  ea  de  re  nulla  est  (ut  jam  dictum 
fuit)  inter  catholicos  philosophos  disceptatio;  qui  omnes 
profecto  probant,  Deum  potentias  activas  condidisse 
et  conservare;  easdemque  solummodo  eum  operationi 
jungere  non  consentiunt.  Quam  ob  rem  prima  illa 
quaestione  missa,  ad  Thomae  mentem  de  secunda  ape¬ 
riendam,  primum  ejusdem  praeclarum  testimonium  in 
medium  profertur.  Itaque  post  verba  supra  producta, 
subdit  Aquinas :  “  Sed  quia  nulla  res  per  seipsam 
movet  vel  agit  nisi  sit  movens  non  motum;  tertio 
modo  dicitur  una  res  esse  causa  actionis  alterius  in- 
quantum  movet  eam  ad  agendum.  In  quo  non  intelli- 
gitur  collatio  aut  conservatio  virtutis  activae ,  sed  applicatio 
virtutis  ad  actionem ;  sicut  homo  est  causa  incisionis 
cultelli  ex  hoc  ipso  quod  applicat  acumen  cultelli  ad  in¬ 
cidendum  movendo  ipsum.  Et  quia  natura  inferior 
agens  non  agit  nisi  mota,  .  . .  sequitur  de  necessitate 
quod  Deus  sit  causa  actionis  cujus  libet  rei  naturalis 
ut  movens  et  applicans  virtutem  ad  agendum ....  Quarto 
modo  unum  est  causa  actionis  alterius,  sicut  princi¬ 
pale  agens  est  causa  actionis  instrumenti :  et  hoc  modo 

etiam  oportet  dicere  quod  Deus  est  causa  omnis  actio¬ 
nis  rei  naturalis  Quapropter  noster  Doctor  disputata 
concludens,  ait:  ‘‘'Sic  ergo  Deus  est  causa  actionis 
cujuslibet,  in  quantum  dat  virtutem  agendi,  et  inquan- 
tum  conservat  eam,  et  inquantum  applicat  actioni,  et  in 
quantum  ejus  virtute  omnis  alia  virtus  agit  „.  Quibus 
ex  verbis  omnibus  profecto  in  promptu  est,  S.  Tho- 
mam  Aquinatem,  Doctorem  Angelicum,  aperte  palam¬ 
que  enunciasse,  non  modo  Deum  rebus  creatis  potentias 
activas,  seu  (ut  is  ait)  virtutes  agendi,  dedisse,  eas- 
demque  conservare,  verum  etiam  eas  operationi  jun¬ 
gere,  seu  applicare ;  quae  quidem  applicatio  phisica 
motio,  seu  praemotio,  consuevit  dici :  “  Deus  est  causa 
actionis  in  quantum  dat  virtutem  agendi,  in  quantum 
conservat  eam,  et  in  quantum  applicat  actioni  Post 
testimonium  autem  productum,  articulum  Thomas 
concludens,  in  quo  inquirere  proposuerat,  num  Deus 
in  quolibet  operante  operetur,  asseverat,  propterea 
quod  Deus  est  sua  virtus,  ac  intus  in  quavis  re,  ut 
eam  tenens  in  esse,  reperitur,  consequi  ex  dictis,  eum 
in  omni  operante  immediate  operari :  “  Et  cum  con¬ 
junxerimus  his  quod  Deus  sit  sua  virtus,  et  quod 
sit  intra  rem  quamlibet,  non  sicut  pars  essentiae,  sed 
sicut  tenens  rem  in  esse,  sequetur  quod  ipse  in  quo¬ 
libet  operante  immediate,  operetur,  non  exclusa  ope¬ 
ratione  voluntatis  et  naturae 

61.  Antequam  vero  alia  Aquinatis  testimonia  in 
medium  adducantur,  quoniam  quod  produxi,  de  quae¬ 
stione  tertia  de  potentia  sumptum  est,  nonnullas 
difficultates  placet  enucleare ,  quae  doctrina,  quam 
in  quaestione  eadem  Thomas  proponit,  profligantur. 
Imprimis  autem  illa  in  medio  ponatur,  qua  nuperrime 


-  108  - 


adversarius  quidam  phisicae  motionis,  hujus  doctrinam 
numquam  Tliomam  tradidisse,  evincere  conatus  est. 
Is  enim  asseverat,  nostrum  Doctorem  actum  primum, 
seu  potentiam,  ab  actu  secundo,  seu  operatione,  haud 
distinguere,  eumdemque  nullibi  dicere,  istum  a  Deo 
huic  jungi,  seu  applicari.  Quam  ob  causam  cum  Tho- 
mas  dicit,  Deum  hominis  voluntatem  ad  operationem 
movere,  id  sic  esse  intelligendum,  ut  inclinationem 
naturalem  ad  agendum  Deus  voluntati  dederit.  Quod 
quidem  quam  absurdum  sit,  ac  a  Thomae  mente  alie¬ 
num,  ex  iis  quae  dicta  sunt  jam  potest  intelligi ; 
Aquinas  enim  in  testimonio  producto  eam  distinctio¬ 
nem  apertissime  enunciat :  “  Dicitur  una  res  esse  causa 
actionis  alterius  inquantum  movet  eam.  In  quo  non  in- 
telligitur  collatio  aut  conservatio  virtutis  activae ,  sed  appli¬ 
catio  virtutis  ad  actionem  Quibus  verbis  actum  primum 
ab  actu  secundo  eum  distinguere ;  adversariorumque 
interpretationem  rejicientem,  istum  huic  a  Deo  appli¬ 
cari,  aperte  docere,  est  perspicuum.  Praeterea  distin¬ 
ctionem  eamdem  replicat,  difficultates  exsolvens;  cum 
aliud  esse  affirmat,  inclinationem  ad  agendum,  seu  vir¬ 
tutem  naturalem,  rebus  in  naturae  institutione  colla- 
tam,  aliud  id  quod  Deus  facit,  ut  eam  virtutem  actui 
secundo  conjungat:  u  Dicendum  (inquit)  quod  virtus 
naturalis  quae  est  rebus  naturalibus  in  sua  institutione  coi - 
lata ,  inest  eis  ut  quaedam  forma  habens  esse  ratum  et 
firmum  in  natura.  Sed  id  quod  a  Deo  fit  in  re  naturali, 
quo  actualiter  agat,  est  ut  intentio  sola,  habens  esse 
quoddam  incompletum,  per  modum  quo  colores  sunt 
in  aere,  et  virtus  artis  in  instrumento  artificis,  „ 

62.  Sed  fortasse  dixerit  quispiam,  de  aliis  poten¬ 
tiis  naturalibus,  non  tamen  de  voluntate  Tliomam 

fuisse  loquutum;  ea  enim  ex  re  quam  maxima  seque¬ 
rentur  incommoda.  Et  1°  si  ab  externo  agente  ad 
actum  movetur  voluntas,  eumdem  emittere  ea  co¬ 
getur,  quod  quidem  ejus  libertatem  convellere  est 
perspicuum.  2°  In  voluntate  est  suorum  actuum  sita 
potestas,  seu  ea  est  suarum  operationum  domina  atque 
regina,  quod  tamen  non  esset,  si  ea  non  ex  se,  sed 
ab  alio  ad  agendum  determinaretur.  3°  Deus  dicitur  in 
manu  consilii  sui  hominem  reliquisse,  at  qui  esse  potest 
homo  in  manu  consilii  sui,  si  ad  actus  suos  movetur 
a  Deo?  Itaque  etsi  ponatur,  in  quaestione  citata  Tho- 
mam  de  aliis  potentiis  naturalibus  loquutum  fuisse,  id 
tamen  quod  ad  voluntatem  spectat,  nequit  admitti. 

Yerum  istas  difficultates  in  eadem  quaestione 
Thomas  exsolvit;  ex  quo  satis  leviter  intelligi  potest, 
non  modo  de  aliis  potentiis  naturalibus,  verum  etiam 
de  ipsa  voluntate  eadem,  eum  in  quaestione  producta 
fuisse  loquutum.  Itaque  primam  difficultatem  Thomas 
profligat,  asseverando,  Deum  causam  esse,  at  non 
cogentem ,  liberae  operationis  nostrae :  “  Dicendum 
(inquit)  quod  non  quaelibet  causa  excludit  libertatem, 
sed  solum  causa  cogens:  sic  autem  Deus  non  est  causa 
operationis  nostrae.,,  Deinde  secundam  exsolvens  dicit, 
voluntatis  dominium  in  suos  actus  Dei  operationem 
non  excludere,  sed  id  solummodo,  quod  ea  ex  necessi¬ 
tate  moveatur  ad  agendum,  quo  modo  natura  movetur; 
quod  tamen  in  voluntate,  posita  judicii  indifferentia, 
fieri  nequit,  ut  jam  alibi  probatum  est:  “  Dicendum 
quod  voluntas  dicitur  habere  dominium  sui  actus  non 
per  exclusionem  causae  primae,  sed  quia  prima  causa 
non  ita  agit  in  voluntate  ut  eam  de  necessitate  ad 
unum  determinet,  sicut  determinat  naturam;  et  ideo 

determinatio  actus  relinquitur  in  potestate  rationis  et 
voluntatis.  „  Tandem  tertiam  difficultatem  enucleat, 
asserendo,  Deum  hominem  in  manu  consilii  sui  reli¬ 
quisse,  propterea  quod  ejus  voluntati  sui  actus  pote¬ 
statem  dedit;  ex  quo  fit  eam,  posita  judicii  indifferen¬ 
tia,  ad  unum  non  esse  determinatam:  quod  quidem  in 
aliis  causis  naturalibus  contingere  nequit,  quod  enim 
eae  indifferente  judicio  carent,  idcirco  ad  unum  na¬ 
turali  forma  determinantur :  “  Deus  non  dicitur  ho¬ 
minem  dereliquisse  in  manu  consilii  sui ,  quin  in 
voluntate  operetur;  sed  quia  voluntati  hominis  dedit 
dominium  sui  actus,  ut  non  esset  obligata  ad  alte¬ 
ram  partem  contradictionis:  quod  quidem  dominium 
naturae  non  dedit,  cum  per  suam  formam  sit  deter¬ 
minata  ad  unum.  ,, 

63.  Quae  quidem  Thomae  testimonia,  atque  alia, 
supra  producta,  et  ex  quaestione  tertia  de  potentia  de¬ 
sumpta  ,  ita  aperta  videntur ,  ut  nemo ,  nisi  veritati 
repugnare  velit,  ejusdem  Doctoris  mentem  hac  de  re 
in  dubium  revocare  queat.  Quapropter  non  modo  Tho- 
mistae,  verum  etiam  vel  adversarii  phisicae  motionis 
interdum  fassi  sunt,  in  eadem  quaestione  praemotionis 
doctrinam  Aquinatem  tradidisse:  Bellarminus  enim  id 
aperte  palamque  enunciat,  ut  infra  demonstrabitur;  et 
ipse  Suarezius,  quamquam  Thomam  eam  opinionem 
alibi  retractasse  arbitratus  est,  in  quaestione  tamen 
quae  producta  est,  eam  diserte  tradisse  fatetur:  “  Ve¬ 
rum  est  (inquit  eximius  auctor)  D.  Thomam  quaest.  3. 
de  pot.  a.  7.  addere  tertium  {modum  quo  Deus  causis 
secundis  concurrit),  nimirum  virtutem  instru mentalem 
fluentem,  quam  recipit  causa  secunda  a  prima,  ut  agat 
tamquam  instrumentum  ejus;  diserte  enim  hanc  enu- 

merat  tamquam  distinctam  ab  applicatione  et  ab  effi¬ 
cientia,  seu  conservatione  ipsius  causae  secundae  et 
virtutis  ejus  (1).  „  Quibus  ex  verbis  omnibus  in  prom¬ 
ptu  est,  clarissimum  virum,  quamvis  in  Thomae  testi¬ 
moniis  eludendis  sagacissimum,  negare  non  potuisse, 
S.  Doctorem  in  quaestione  quam  adduxi,  phisicae  mo¬ 
tionis  doctrinam  aperte  tradidisse. 

64.  Quae  res  cum  ita  se  habeat,  sequens  difficultas 
quae  a  praemotionis  adversariis  nuperrime  Thomistis 
objecta  est,  nequit  intelligi:  Doctorem  Angelicum  phi¬ 
sicae  praemotionis  doctrinam  tradidisse  nullibi  legitur; 
immo  pluribus  in  locis  is  contrariam  apertissime  do¬ 
cuit.  Ii  vero  qui  phisicam  motionem  tuentur,  ejusdem 
tantum  illa  verba  possunt  proferre:  “  Deus  est  causa 
actionis  cujuslibet,  in  quantum  dat  virtutem  agendi, 
et  in  quantum  conservat  eam,  et  in  quantum  applicat 
actioni,  et  in  quantum  ejus  virtute  omnis  alia  virtus 
agit;  „  in  quibus  quidem,  et  maxime  in  illis  “  applicat 
actioni  „  phisicae  motionis  doctrinam  invenire  sibi  vi¬ 
deantur.  Yerum  quamquam  ista  verba  difficultatem 
aliquam  praeseferunt,  qui  tamen  ab  ideis  praeconce- 
ptis  immunis  est,  facile  perspicit,  ex  iisdem  colligi  non 
posse,  D.  Thomam  phisicam  praemotionem  tradidisse. 
Quod  quidem  ex  eo  facile  evinci  potest,  quod  praede- 
terminationis  nomen  ibidem  is  non  usurpavit,  et  quod 
alibi  contrariam  doctrinam  perpetuo  tradidit.  His  de 
causis  illud  summopere  deplorandum,  nonnullos  ca¬ 
tholicos,  praesertim  in  Gallia,  Thomae  operibus  stu¬ 
dentes,  phisicae  praemotionis  doctrinam  ediscere,  et 
Thomismum  atque  Bannesianismum  perperam  permiscere. 

(1)  Metaph.  Disp.  22.  Cf,  Billuart  tract.  de  grat,  diss.  5. a.  7. 

65.  Verum  difficultas  ista  facile  profligatur,  ad¬ 
versariorumque  objecta  diluuntur;  si  enim  Galli,  qui 
quidem  Dei  0.  M.  beneficio  ad  immortalia  praecepta 
redeunt  Angelici  Doctoris,  ejusdem  operibus  studentes, 
phisicae  motionis  doctrinam,  seu  (ut  ab  adversariis 
dicitur)  Bannesianismum ,  ediscunt,  non  est  quamo- 
brem  lacrymae  profundantur,  quum  ea  ex  re  nullum 
omnino  sequatur  incommodum.  Immo  id  apertissime 
demonstrare  videtur,  aut  Thomam  Bannesii  doctrinam 
tradidisse,  aut  Bannesium  doctrinam  Thomae;  quum 
alterutrius  operibus  quispiam  studere  nequeat,  quin 
utriusque  doctrinam  ediscat.  Iis  autem  ex  rebus  quae 
hactenus  disputatae  sunt,  jam  facile  intelligi  potest, 
eos  qui  phisicam  motionem  tuentur,  non  iis  verbis 
solummodo  inniti,  quae  in  difficultate  proposita  effe¬ 
runtur:  idque  ex  consequentibus  capitibus  magis  con¬ 
stabit.  De  quaestione  vero  illa,  an  Thomas  praede- 
terminationis  nomen  usurparit,  et  an  aliis  in  operibus 
contrariam  doctrinam  semper  tradiderit,  nihil  hic  di¬ 
cendum  est;  propterea  quod  ex  iis  quae  infra  dicentur, 
adversarios  longe  aberrare  facile  quisque  perspiciet. 
Tandem  ex  difficultate  proposita  nullo  modo  sequi 
videtur,  ex  eo  cogendum  esse,  Thomam  phisicam  mo¬ 
tionem  numquam  tradidisse,  quod  adversarius  qui  illam 
in  medium  profert,  eam  Aquinatis  operibus  studendo 
non  invenit;  etenim  quum  eamdem  rem  de  se  Fuliensis 
affinnarit,  illud  praeclarum  responsum  a  Doctissimo 
Goneto  recepit:  “  Ex  his  patet  quanta  fides  adhibenda 
sit  Fuliensi,  dum  ait,  se  summa  cum  diligentia  et 
attentione  evolvisse  omnia  D.  Thomae  opera,  et  nul¬ 
libi  phisicam  praedetenninationem  invenisse :  incipit 
enim  suum  librum  ab  opusculis  D.  Thomae,  et  tamen 

nequidem  verbum  habet  de  auctoritate  jam  adducta. 
Certe  aut  summa  fuit  ejus  negligentia  in  legendo 
D.  Thomam,  dum  omisit  illud  quod  ejus  oculis  pri¬ 
mitus  occurrebat,  aut  quod  verisimilius  est,  auctori¬ 
tatem  istam  dissimulavit,  quia  prorsus  insolubilem 
vidit  „  (1). 

(1)  Disput.  6.  De  modo  quo  volunt,  movet,  a.  2.  §  2. 


CAPUT  XI. 

Aperitur  mens  Thomae  aliis  testimoniis. 

66.  Secundum  Aquinatis  testimonium  pro  phisicae  motionis  do> 
ctrina  producitur.  —  67.  Reiata  Thomae  verba  phisicae  praemotioni 
testimonium  dicere,  vel  Molina  fassus  est.  —  68.  Tertium  Thomae 
testimonium  proponitur.  —  69.  Quae  Thomae  testimonia  hactenus 
producta  sunt,  ea  praemotionis  doctrinam  asserere,  palam  enunciat 
Bellarminus.  —  70.  Effertur  quartum*  testimonium,  quo  Thomas 
phisicam  motionem  et  moralem  statuit;  atque  concursum  rejicit,  quo 
modo  ab  adversariis  admittitur.  —  71.  Conclusio  hujus  capitis. 

66.  Quae  in  superiore  capite  sunt  disputata,  ea 
Thomae  mentem  de  phisica  praemotione,  seu  appli¬ 
catione  potentiarum  activarum  ad  suas  operationes, 
sat  aperte  declarant ;  sed  quoniam  (ut  ibidem  dictum 
est)  ab  adversariis  asseritur,  ejusdem  doctrinam  in  aliis 
operibus  phisicae  motioni  isti  perpetuo  adversari,  ipse- 
que  doctissimus  Suarezius  quae  in  quaestione  de  po¬ 
tentia  a  Thoma  dicta  sunt,  alibi  fuisse  retractata 

autumavit,  in  praesente  capite  alia  ejusdem  S.  Do- 
ctoris  praeclara  testimonia  producuntur.  Imprimis  vero 
illud  insigne  primae  partis,  quaestione  105,  a.  5,  in  quo 
is  quaerit :  “  Utrum  Deus  operetur  in  omni  operante  „. 
Ad  eam  igitur  quaestionem  dirimendam,  Thomas  pri¬ 
mum  dicit  (ut  in  quaestione  de  potentia  jam  citata 
dixerat)  quosdam  posuisse,  nullam  virtutem  creatam 
quidquam  operari,  sed  solum  Deum  omnia  immediate 
efficere :  quod  quidem  rejicit,  ac  impossibile  declarat. 
Deinde  quatuor  causarum  genera  recenset,  quarum 
prima  est  materia,  secunda  finis,  tertia  agens,  quarta 
forma.  Earum  prima  causa,  id  est  materia,  non  est 
actionis  principium,  sed  potius  subjectum  actionem, 
seu  actionis  effectum,  recipiens;  secunda  causa,  id  est 
finis,  primum  est  operationis  principium,  propterea 
quod  finis  ad  agendum  allicit,  seu  moraliter  movet; 
tertia  causa,  scilicet  agens,  est  secundum  principium; 
et  quarta  demum,  id  est  forma,  tertium  principium 
est.  Iis  rebus  statutis  secundum  ista  tria  principia, 
Deum  in  omnibus  agentibus  operari,  Aquinas  aperte 
declarat.  Et  imprimis  Deus  operatur  ut  finis;  quippe 
quia  omne  agens  propter  bonum  agit,  nullaque  res 
bona  dici  potest,  nisi  secundum  quod  participat  simi¬ 
litudinem  quamdam  summi  boni;  deinde  operatur  ut 
agens,  propterea  quod  nullum  agens  creatum  potest 
agere,  nisi  a  Deo  moveatur;  tandem  operatur  ut  forma, 
idque  duplici  ratione,  primum  quia  formas,  seu  po¬ 
tentias  activas,  rebus  creatis  dedit,  easque  conservat; 
postea  quod  formas,  seu  virtutes,  rerum  applicat  ad  ope¬ 
rationem,  sicut  artifex  securim  applicat  ad  scindendum: 
quae  quidem  applicatio  id  est  quod  a  nostris  phisica 
motio,  seu  praemotio,  nuncupatur.  Thomae  testimo- 

nium  producatur :  “  Dicendum  quod  Deum  operari  in 
quolibet  operante  aliqui  sic  intellexerunt,  quod  nulla 
virtus  creata  aliquid  operaretur  in  rebus,  sed  solus 
Deus  omnia  immediate  operaretur  .  .  .  Hoc  autem  est 
impossibile ....  Considerandum  est  quod  cum  sint 
causarum  quatuor  genera;  materia  non  est  principium 
actionis,  sed  se  habet  ut  subjectum  recipiens  actionis 
effectum;  finis  vero  et  agens  et  forma  se  habent  ut 
actionis  principium  ....  Sic  igitur  secundum  haec  tria 
Deus  in  quolibet  operante  operatur.  Primo  quidem 
secundum  rationem  finis  .  .  .  Secundo  considerandum 
est  quod  si  sint  multa  agentia  ordinata,  semper  se¬ 
cundum  agens  agit  in  virtute  primi  agentis.  Nam  'pri¬ 
mum  agens  movet  secundum  ad  agendum:  et  secundum 
hoc  omnia  agunt  in  virtute  ipsius  Dei ....  Tertio  con¬ 
siderandum  est,  quod  Deus  movet  non  solum  res  ad  ope¬ 
randum ,  quasi  applicando  formas  et  virtutes  rerum  ad  ope¬ 
rationem,  (sicut  etiam  artifex  applicat  securim  ad  scindendum 
qui  tamen  interdum  formam  securi  non  tribuit)  sed  etiam 
dat  formas  creaturis  agentibus,  et  eas  tenet  in  esse  (1)  „. 
Deinde  tertiam  difficultatem  exsolvens  ait :  “  Dicendum 
quod  Deus  non  solum  dat  formas  rebus,  sed  etiam 
conservat  eas  in  esse,  et  applicat  eas  ad  agendum,  et 
est  finis  omnium  actionum,  ut  dictum  est  in  corp. 
articuli  „. 

67.  In  quo  quidem  praeclaro  Thomae  testimonio 
expendendo,  quamvis  apertissimo,  paulum  tamen  im¬ 
morari  placet.  Ex  eo  itaque  omnibus  in  promptu  est, 
Thomam  tradidisse,  non  modo  Deum  causis  secundis 
potentias  activas  dedisse,  easdemque  conservare :  “  Sed 


(1)  1.  p.  q.  105,  a.  5. 

etiam  dat  formas  creaturis  agentibus,  et  eas  tenet 
in  esse  „ ;  verum  etiam  potentias  easdem  operationi 
jungere,  seu  applicare :  “  Applicando  formas  et  vir¬ 
tutes  rerum  ad  operationem,  sicut  etiam  artifex  ap¬ 
plicat  securim  ad  scindendum  Praeterea  eam  appli¬ 
cationem  ab  Aquinate  motionem  dici,  ex  illis  verbis 
intelligitur :  “  Deus  movet .  .  .  res  ad  agendum,  quasi 
applicando  formas  et  virtutes  rerum  „ ;  eamdemque 
vero  motionem  pbisicam  esse,  non  moralem,  illud 
artificis  exemplum  demonstrat ;  ex  quo  profecto  facile 
quisque  intelligit,  de  objectiva  motione  hic  Thomam 
non  loqui.  Itaque  planum  est,  nostrum  Doctorem  in 
testimonio  producto  phisicae  praemotionis  doctrinam, 
quo  modo  ab  ejusdem  discipulis  nunc  traditur,  do¬ 
cuisse;  quippe  quia  Deum  potentias  activas  condidisse, 
conservare  ac  operationi  applicare  apertissime  enun- 
ciavit,  earumdemque  applicationem  motionem  nuncu¬ 
pavit.  Quae  omnia  ita  sunt  aperta,  ut  ne  Molina 
quidem  ea  ambigua  habere  potuerit;  is  enim  fateri 
non  dubitavit  (1):  D.  Thomam  1.  p.  quaest.  105  a.  5. 
docere,  Deum  duplici  ratione  operari  cum  causis  se¬ 
cundis,  imprimis  quia  virtutem  illis  tribuit  ad  operandum.... 
Deinde  quia  ita  eas  ad  agendum  movet,  ut  quodammodo  formas 
et  virtutes  earum  applicet  ad  operationem.  Quamquam  vero 
eam  doctrinam  is  rejicit,  eamdem  tamen  eum  aperte 
Aquinati  tribuere,  tum  ex  verbis  productis,  tum  ex 
illis  facile  cogitur :  “  Duo  sunt  quae  mihi  difficulta¬ 
tem  pariunt  circa  doctrinam  lianc  D.  Thomae.  Primum 
est  quod  non  videam  quidnam  sit  motus  ille  et  applicatio 

(1)  Concord.  q.  14.  a.  13.  disp.  26.  Confer,  si  lubet,  Billuart 
tract.  de  grat.  Diss,  5, 

in  causis  secundis,  qua  Deus  illas  ad  agendum  moveat 
et  applicet ....  Quare  ingenue  fateor  mihi  valde  dif¬ 
ficile  esse  ad  intelligendum,  motionem  et  applicationem 
hanc  quam  D.  Thomas  in  causis  secundis  exigit  „.  Quod 
tam  clarum  Molinae  testimonium  iis  profecto  magni 
ponderis  esse  debet,  qui  in  hac  quaestione  ejusdem 
vestigia  persequi  gloriantur;  si  enim  magister  palam 
profitetur,  se  motioni  quam  D.  Thomas  in  causis  secun¬ 
dis  exigit ,  adversari,  influxum  praevium  impugnando; 
cur  ejus  discipulos  influxum  eurndem  rejiciendo,  ge¬ 
nuinam  T hornae  doctrinam  hac  de  re  tradere  dicen¬ 
dum  erit?  At  his  de  rebus  satis. 

68.  Deinceps  tertium  testimonium  proponatur  no¬ 
stri  Doctoris,  qui  quaerens  in  libro  3.  cont.  gent. 
cap.  70,  quomodo  idem  effectus  sit  a  Deo  et  a  naturali 
agente,  quam  doctrinam  in  quaestionibus  jam  citatis 
tradiderat,  apertissime  replicat.  Itaque  dicit,  in  una¬ 
quaque  causa  duo  esse  consideranda,  primum  res  quae 
agit,  deinde  virtus  qua  ea  agit:  postea  declarat,  vir¬ 
tutem  inferioris  agentis,  id  est  causae  secundae,  pen¬ 
dere  a  virtute  superioris  agentis,  id  est  Dei,  triplici 
ratione :  quia  superius  agens  inferiori  virtutem  tribuit, 
quia  eam  conservat,  et  quia  ad  agendum  eamdem  ap¬ 
plicat:  “  In  quolibet  agente  est  duo  considerare,  sci¬ 
licet  rem  ipsam  quae  agit,  et  virtutem  qua  agit,  sicut 
ignis  calefacit  per  calorem.  Virtus  autem  inferioris 
agentis  dependet  a  virtute  superioris  agentis,  inquan- 
tum  superius  agens  dat  virtutem  ipsam  inferiori  agenti, 
per  quam  agit,  vel  conservat  eam,  aut  etiam  applicat 
eam  ad  agendum;  sicut  artifex  applicat  instrumentum 
ad  proprium  effectum,  cui  tamen  interdum  formam 
non  dat,  per  quam  agit  instrumentum,  nec  conservat, 

sed  dat  ei  solum  motum  „.  Ex  quo  praeclaro  testi¬ 
monio  Angelici  Doctoris,  jam  tertio  citra  dubium  col¬ 
ligitur,  Deum  non  modo  causis  secundis  tribuisse  po¬ 
tentias  activas,  easque  conservare,  verum  etiam  easdem 
operationi  jungere,  eum  apertissime  tradidisse.  Porro 
autem  id  (ut  ex  dictis  planum  est)  nihil  est  aliud 
nisi  phisicam  motionem,  seu  praemotionem,  docere: 
quae  certe  impressio  quaedam  est,  qua  potentia  activa 
ad  actum  impellitur,  quo  modo  instrumentum,  arti¬ 
ficis  impulsu;  quod  profecto  illa  Thomae  verba  adsi- 
gnificant:  “  Applicat  eam  ad  agendum,  sicut  artifex 
applicat  instrumentum  ad  proprium  effectum  Itaque 
Thomas  praemotionem  tradidit. 

69.  Et  certe  doctissimus  Bellarminus  non  modo 
testimonium  istud,  verum  etiam  alia  supra  producta 
phisicae  praemotionis  doctrinam  asserere,  palam  enun-' 
ciat.  Diversas  enim  rationes  componendi  hominis  liber¬ 
tatem  divinamque  cooperationem  enucleans,  ait  (1) : 
“  Altera  ratio  conciliandi  libertatem  humanam  cum 
cooperatione  divina,  et  fortasse  etiam  probabilior,  est 
juxta  sententiam  D.  Thomae ,  qui  docet,  cooperationem 
divinam  ita  concurrere  cum  secundis  caussis  etiam 
liberis,  ut  non  solum  eis  dederit,  et  conservet  vir¬ 
tutes  operatrices,  sed  etiam  eas  moveat  et  applicet 
ad  opus,  ut  cognosci  potest  ex  1.  part.  quaest.  105 
artic.  5,  et  lib.  3.  contra  gentes  cap.  70,  et  in 
quaest.  3.  de  potentia  artic.  7  ;  quae  sententia  videtur 
valde  consentanea,  tum  Scripturae,  quae  dicit,  nos  in 
Deo  esse,  vivere  et  moveri,  (Act.  17)  tum  etiam  ra¬ 
tioni  et  ordini,  quem  habet  prima  caussa  cum  secundis, 

(1)  De  grat.  et  lib.  arbit.  1.  4.  e.  16. 

neque  laborandum  est  in  hac  sententia,  ut  ostendamus, 
nihil  omnino  fieri  sine  Deo.  Sed  tamen  habet  etiam 
haec  sententia  suas  difficultates,  quas  breviter  expli¬ 
cabimus,  antequam  exponamus,  quemadmodum  juxta 
hanc  sententiam  salvetur  liberum  arbitrium.  „  Infra 
vero  difficultatibus  de  quibus  loquitur,  exsolutis,  subdit: 

“  His  explicatis,  ut  ostendamus,  juxta  hanc  S.  Thomae 
* 

sententiam ,  recte  defendi  liberum  arbitrium,  sciendum 
est,  influxum,  seu  virtutem  Dei,  qua  voluntas  movetur 
et  applicatur  ad  opus,  recipi  in  causis  secundis  secun¬ 
dum  earum  dispositionem.  „  Quibus  verbis  piissimum 
Cardinalem,  omnique  eruditione  atque  doctrina  peri- 
tissimum,  phisicae  praemotionis  sententiam  Aquinati 
tribuere,  locisque  jam  citatis,  et  ut  probabiliorem, 
valdeque  consentaneam  tum  S.  Scripturae,  tum  rationi 
et  ordini  quem  habet  prima  causa  cum  secundis  eam 
habere,  liberumque  arbitrium  eadem  recte  defendi  asse¬ 
verare,  omnibus  qui  visu  non  laborant  est  perspicuum. 

70.  Yerum  praeter  testimonia  ad  quae  revocat 
Bellarminus,  quaeque  in  praesente  capite  ac  in  supe¬ 
riore  producta  sunt,  alia  extant  praeclara,  in  quibus 
Thomas  eamdem  doctrinam  apertissime  tradit.  Prae 
omnibus  tamen  illud  insigne,  in  quo  noster  Doctor 
non  modo  motionem,  seu  praemotionem  cum  phisicam 
tum  moralem  statuit,  verum  etiam  influxum  simul- 
taneum,  seu  concursum,  quo  modo  ab  adversariis  ad¬ 
mittitur,  omnino  rejicit.  Antequam  testimonium  istud 
producatur,  animadvertendum  est,  Deum  in  causas  se¬ 
cundas,  seu  in  earum  potentias  activas  (ut  alibi  di¬ 
ctum  est)  influere  triplici  ratione:  primum  moraliter, 
quatenus  potentiam  impellit  ad  agendum,  eam  alli¬ 
ciendo,  seu  invitando:  eo  modo  famulus  ad  agendum 

movetur  praecepto  domini  sui.  Deinde  phisice,  qua¬ 
tenus  potentia  phisico  impulsu  a  Deo  movetur  ad  ope¬ 
rationem,  et  eo  modo  instrumentum  ab  artifice  ad 
agendum  impellitur.  Denique  simultaneo  modo,  qua¬ 
tenus  Deus  una  cum  causa  secunda  eumdem  effectum 
producit.  Quod  tamen  (ut  alibi  dictum  est)  non  sic 
est  intelligendum,  ut  Deus  atque  res  creata  duae  causae 
partiales  sint,  quemadmodum  duo  homines  navim  eam- 
dem  trahentes,  ut  ab  adversariis  asseritur;  sed  ut  utra- 
que  causa  totalis  sit  in  diverso  ordine,  totusque  effe¬ 
ctus  Deo,  ut  causae  primae,  rei  vero  creatae,  ut  causae 
secundae,  tribuatur.  His  rebus  in  mentem  revocatis, 
videndum  Thomam  motionem  phisicam  et  moralem 
asserere,  concursum  vero  partialem  omnino  rejicere. 
Quaerens  itaque,  quomodo  inteUigatur ,  quod  dicitur,  quod 
creatura  non  potest  cooperari  Creatori ,  ait  (1):  “Sciendum 
quod  aliquid  dicitur  cooperari  alicui  dupliciter.  Uno 
modo  quia  operatur  ad  eumdem  effectum,  sed  per 
aliam  virtutem,  sicut  minister  domino,  dum  ejus  prae¬ 
ceptis  obedit,  et  instrumentum  artifici  a  quo  movetur.,, 
In  quibus  verbis  perspicuum  est,  duplicem  motionem 
Thomam  innuere,  phisicam  scilicet  et  moralem ;  do¬ 
minus  enim  mor aliter  movet  ministrum,  phisice  vero 
artifex  instrumentum.  “  Alio  modo  (subdit  noster  Do- 
ctor)  dicitur  aliquid  cooperari  alicui,  inquantum  opera¬ 
tur  eamdem  operationem  cum  ipso,  sicut  si  diceretur, 
de  duobus  portantibus  aliquod  pondus,  vel  de  pluribus 
trahentibus  navem,  quod  unum  alteri  cooperatur.  „ 
Quae  verba  partialem  concursum  profecto  adsignificant; 
quum  idem  exemplum,  duorum  navim-  trahentium,  ea 


(1)  Cont.  errores  Graec.  opusc.  1.  c.  23. 

referant,  quo  pliisicae  motionis  adversarii  passim  utun¬ 
tur.  Postea  Thomas  subjungit:  “  Secundum  igitur  pri¬ 
mum  modum  creatura  potest  dici  Creatori  cooperari 
quantum  ad  aliquos  effectus,  qui  fiunt  mediante  crea¬ 
tura,  non  tamen  quantum  ad  illos  effectus  qui  sunt 
immediate  a  Deo,  ut  creatio  et  sanctificatio.  „  Quibus 
ex  verbis  omnibus  in  promptu  est,  secundum  Thomam, 
dupliciter  causas  secundas  Deo  cooperari,  primum  ut 
cooperatur  minister,  qui  praecepto  moraliter  movetur, 
deinde  ut  cooperatur  instrumentum,  quod  ab  artifice 
phisice  impellitur.  Itaque  Thomam  Aquinatem,  Docto- 
rem  Angelicum  motionem,  seu  praemotionem,  cum  phi- 
sicam  tum  moralem  asseruisse,  nemo  negare  poterit, 
nisi  auctoritati  productae  irrito  conatu  repugnare  vo¬ 
luerit.  At  non  modo  utramque  motionem  Thomas  ibi¬ 
dem  asserit,  verum  etiam  partialem  concursum  omnino 
rejicit;  subdit  enim:  “  Secundo  autem  modo  creatura 
Creatori  non  cooperatur ,  sed  solum  tres  personae 
(divinae)  sibi  invicem  cooperantur.  „  Ex  quo  aperte 
colligitur,  partialem  concursum  quo  modo  a  Thoma 
in  eo  testimonio  explanatur,  ab  adversariisque  pliisicae 
motionis  admittitur,  ab  eodem  non  probari;  quippe 
quia  is  clare  asseverat:  secundo  modo  creatura  Creatori 
non  cooperatur. 

7 1 .  Istud  autem  Aquinatis  testimonium  ita  doctis¬ 
simo  Goneto  visum  est  apertum,  ut  dixerit,  nihil  cla¬ 
rius  contra  adversarios  posse  produci:  “  Nihil  clarius 
pro  Thomistis  contra  recentiores  afferri  potest.  Imtno 
D.  Thomas  insinuat,  istos  attribuere  creaturis  id  quod 
solis  sanctissimae  Trinitatis  personis  convenit  „  (1). 

(1)  Disp.  6.  De  modo  quo  volunt,  movet,  a.  2.  §  2. 

Ex  eo  itaque  ac  ex  aliis  quae  in  praesente  capite  sunt 
producta,  merito  optimoque  jure  jam  potest  cogi,  no¬ 
strum  Doctorem  pluribus  in  locis  phisicae  motionis  do¬ 
ctrinam  aperte  palamque  tradidisse;  totoque  coelo  eos 
aberrare,  qui  motionem  eamdem  in  quaestione  tertia 
de  potentia  eum  vix  aut  ne  vix  quidem  attigisse,  asse¬ 
verant.  Quorum  proinde  dictis  ne  quis  se  irretiri  pa¬ 
tiatur,  illud  nostri  poetae  in  memoriam  redigere  non 
omittat: 


“Non  sian  le  genti  aneor  troppo  sicure 
A  giudicar  si  come  quei  clie  stima 
Le  biade  in  campo  pria  clie  sien  mature. 
Ch’  io  ho  veduto  tutto  il  verno  prima 
II  prun  mostrarsi  rigido  e  feroce, 

Poscia  portar  la  rosa  in  su  la  cima  „  (1). 


(1)  Divin.  Comm.  Parad.  eant.  13. 

CAPUT  XII. 

Alia  Thomae  testimonia  in  medium  proferuntur. 


72.  Proponitur  quartum  Aquinatis  testimonium,  quo  phisica 
praemotio  egregie  stabilitur.  —  73.  Sextum  Thomae  testimonium, 
quo  praecipue  quantum  ad  voluntatem,  phisica  Dei  motio  statuitur.  — 
74.  Septimum  producitur  S.  Doctoris  testimonium,  quod  duplicem 
Dei  motionem,  scilicet  phisicam  et  moralem,  recenset;  ac  istam  soli 
Deo,  hanc  vero  rebus  quoque  creatis  dicit  convenire.  —  75.  Alia 
Thomae  praeclara  testimonia  in  medium  adducuntur,  et  caput  con¬ 
cluditur. 

72.  Sancti  Thomae  testimonia  in  duobus  superio¬ 
ribus  capitibus  proposita,  ejusdem  mentem  de  quae¬ 
stione  phisicae  praemotionis  manifestissimam  faciunt; 
quam  ob  rem  vix  alia  testimonia  producere  est  ne- 
cesse,  ut  unusquisque  prudenter  sapienterque  asserere 
queat,  eum  motionis  ejusdem  doctrinam  citra  ullum 
dubium  tradidisse.  Verum  quoniam  Doctor  noster 
eamdem  veritatem  hac  de  re  saepissime  replicat,  non 
desunt  alia,  et  quidem  praeclara,  et  non  minus  aperta 
testimonia,  quae  praetermittere  omnino  non  licet. 
Imprimis  vero  illud  insigne  secundae  partis  in  medium 
proferre  lubet,  in  quo  Thomas  generatim  affirmat, 
nullam  rem  creatam,  neque  corporalem,  neque  spiri¬ 
tualem,  actum  suum  ex  se  edere  posse;  eaque  de 
causa  omnino  opus  esse,  ut  unaquaeque  res  a  Deo 

ad  agendum  impellatur,  id  est  suae  operationi  jungatur; 
alioquin  enim  numquam  ageret:  ‘"Videmus  autem 
(inquit)  in  corporalibus  quod  ad  motum  non  solum 
requiritur  ipsa  forma,  quae  est  principium  motus  vel 
actionis,  sed  etiam  requiritur  mqtio  primi  moventis 
Manifestum  est  autem  quod  sicut  motus  omnes  cor¬ 
porales  reducuntur  in  motum  coelestis  corporis,  sicut 
in  primum  movens  corporale,  ita  omnes  motus  tam 
corporales  quam  spirituales  reducuntur  in  primum 
movens  simpliciter,  quod  est  Deus.  Et  ideo  quantum- 
cumque  natura  aliqua  corporalis  vel  spiritualis  ponatur  per¬ 
fecta,  non  potest  in  suum  actum  procedere ,  nisi  moveatur 
a  Deo  „.  Infra  vero  subdit:  “  Sic  igitur  actio  intel¬ 
lectus  et  cujuscumque  entis  creati  dependet  a  Deo 
quantum  ad  duo:  uno  modo  inquantum  ab  ipso  babet 
perfectionem,  sive  formam,  per  quam  agit;  alio  modo 
in  quantum  ab  ipso  movetur  ad  agendum  „  (1).  Quod 
quidem  praeclarum  Thomae  testimonium  non  modo 
Deum  potentias  activas  omnium  rerum  creatarum 
movere,  seu  eas  suis  operationibus  jungere,  apertis¬ 
sime  asserit,  verum  etiam  istius  motionis  ipsius  ne¬ 
cessitatem  egregie  stabilit.  Duobus  namque  opus  esse 
dicit,  ut  aliquis  motus,  aut  corporalis  aut  spiritualis, 
efficiatur,  forma  quae  est  principium  actionis,  et  mo¬ 
tione  primi  moventis.  Qua  ex  re  Thomas  infert,  nul¬ 
lam  causam  secundam,  neque  corporalem  neque  spi¬ 
ritualem,  quamvis  perfectissimam,  actum  suum  posse 
emittere,  nisi  a  Deo  moveatur.  Eaque  de  re  quam 
doctrinam  eum  alibi  tradidisse  vidimus,  eam  hic  re¬ 
plicans,  dicit,  cujus  vis  rei  creatae  operationem  a  Deo 


(1)  1.  2.  q.  109.  a.  1. 

duplici  ratione  dependere,  primum  quia  rebus  omnibus 
Deus  dedit  formas,  seu  potentias  activas,  quibus  eaedem 
agunt ,  deinde  quia  potentias  easdem  ad  agendum 
impellit:  “  Sic  igitur  actio  intellectus  et  cujuscumque 
entis  creati  dependet  a  Deo  quantum  ad  duo :  uno 
modo  in  quantum  ab  ipso  habet  perfectionem,  sive 
formam,  per  quam  agit,  alio  modo  in  quantum  ab 
ipso  movetur  ad  agendum.  His  de  rebus  atque  ra¬ 
tionibus  merito  optimoque  jure  clarus  P.  Nicolai,  in 
scholiis  ad  hunc  Thomae  locum,  phisicae  praemotionis 
adversarios  vel  ut  ferreo  torculo  constringit:  “  Quam 
sponte  coecos  esse  oportet,  qui  phisicam  praemotionem 
S.  Thomam  non  vident  agnovisse!  Quid  enim  est  mo¬ 
vere  ad  agendum,  nisi  omnino  praemovere?  Quomodo 
ad  agendum  quis  movet,  nisi  de  non  agente  faciat 
agens  ?  Facit  ne  porro  de  non  agente  agens,  nisi  prius 
in  illud  agat  aut  praeveniat  ejus  motum?  An  prae¬ 
venire  ejus  motum  ut  agat,  vel  facere  ut  moveatur 

ad  agendum,  non  est  phisice  praemovere? . „  Sed 

haec  quidem  hactenus. 

73.  Doctrinam  vero  eamdem,  praesertim  quatenus 
de  voluntate  sermo  est,  repetit  Aquinas  in  compendio 
Theologiae;  in  quo  demonstrat,  quocl  solus  Deus  movet 
voluntatem  hominis ,  non  res  creata.  Cujus  quidem  dispu¬ 
tationis  initium  facit,  asseverando,  quod  omne  muta¬ 
bile  et  multiforme  in  primum  aliquod  immobile,  tam¬ 
quam  in  causam  reducitur,  idcirco  ut  intellectus  atque 
voluntas  in  superiorem  aliquam  causam  immobilem 
ac  uniformem  reducantur,  esse  necesse.  Infra  vero  de 
voluntate  loquens,  ait:  “  Sed  cum  actus  voluntatis  sit 
inclinatio  quaedam  ab  interiori  ad  exterius  procedens, 
et  comparetur  inclinationibus  naturalibus,  ^sicut  incli- 

nationes  naturales  rebus  naturalibus  solum  insunt  a 
causa  suae  naturae,  ita  actus  voluntatis  a  solo  Deo 
est,  qui  solus  causa  est  naturae  rationalis  voluntatem 
habentis.  Unde  patet  quod  non  est  contra  arbitrii  li¬ 
bertatem  si  Deus  voluntatem  hominis  movet,  sicut 
non  est  contra  naturam,  quod  Deus  in  rebus  natura¬ 
libus  operatur;  sed  tam  inclinatio  naturalis  quam  volun¬ 
taria  a  Beo  est ,  utraque  'proveniens  secundum  conditionem 
rei  cujus  est:  sic  enim  Deus  res  movet  secundum  quod  competit 
earum  naturae.  Patet  igitur  ex  dictis,  quod  in  corpus 
humanum  et  virtutes  ejus  corporeas  imprimere  possunt 
corpora  coelestia,  sicut  et  in  alia  corpora,  ...  in  vo¬ 
luntatem  autem  solus  Deus  imprimere  potest  „  (1). 
Quae  quidem  Aquinatis  verba,  sensu  obvio  naturalique 
accepta,  apertissime  dicunt,  Deum  hominis  volunta¬ 
tem  ad  agendum  phisice  movere,  quin  arbitrii  liber¬ 
tatem  convellat :  quod  profecto  nihil  aliud  est,  nisi 
quod  ab  iis,  qui  phisicam  praemotionem  tuentur,  asse¬ 
ritur.  Re  vera  asserit  Thomas,  Deum  voluntatem  mo¬ 
vere:  “  Deus  voluntatem  hominis  movet;  „  atque  ea 
motio  phisica  profecto  est,  quippe  quia  est  impressio 
quaedam  in  voluntatem:  “  In  voluntatem  autem  solus 
Deus  imprimere  potest.  ,,  Motionis  autem  nomine  col¬ 
latio  naturalis  inclinationis  intelligi  nequit,  quia  non 
de  potentia,  sed  de  actu,  seu  operatione,  aperte  lo¬ 
quitur  Thomas:  “  Cum  actus  voluntatis  sit  inclinatio 
quaedam,  ....  actus  voluntatis  a  solo  Deo  est.  Unde 
non  est  contra  arbitrii  libertatem,  si  Deus  voluntatem 
hominis  movet.  „  Tandem  ea  motio  libertatem  non 
convellit,  quemadmodum  motio  in  rebus  naturalibus 

(1)  Opusc.  2.  c.  129. 

non  convellit  naturam;  propterea  quod  motus  tum 
naturalis  tum  voluntarius  a  Deo  gignitur  secundum 
conditionem  rei  cujus  est.  Itaque  planum  est ,  in  eo 
testimonio  phisicae  praemotionis  doctrinam  Thomam 
tradidisse. 

74.  At  septimum  testimonium  producatur,  in  quo 
noster  Doctor  duplicem  Dei  motionem  recenset,  scilicet 
phisicam  et  moralem ;  ac  istam  soli  Deo,  hanc  vero 
etiam  rebus  creatis  dicit  convenire.  Eam  rem  is  prae¬ 
stat  in  lib.  3.  cont.  gent.  (1),  in  quo  ostendit,  quod 
substantiae  separatae  creatae  non  possunt  esse  causa  directe 
electionum  et  voluntatum  nostrarum.  Itaque  imprimis  dicit, 
substantias  creatas  moraliter  solummodo  voluntatem 
posse  movere:  “  Proximum  motivum  voluntatis  est  bo¬ 
num  intellectum,  quod  est  suum  objectum,  et  movetur 
ab  ipso  sicut  visus  a  colore.  Nulla  igitur  substantia 
creata  potest  movere  voluntatem  nisi  mediante  bono 
intellecto.  Hoc  autem  est  in  quantum  manifestat  ei 
aliquid  esse  bonum  ad  agendum:  quod  est  persuadere. 
Nulla  igitur  substantia  creata  potest  agere  in  volun¬ 
tatem,  vel  esse  causa  electionis  nostrae,  nisi  per  modum 
suadentis.  „  Quibus  verbis  de  motione  morali,  seu  obje- 
ctiva,  qua  quidem  et  Deus  et  homines  et  angeli,  tum 
boni  tum  mali,  voluntatem  possunt  movere,  eidem 
bonitatem  quae  in  objecto  est  patefaciendo,  nostrum 
Doctorem  loqui,  omnibus  est  perspicuum.  Postea  vero 
de  motione  phisica  loquens,  saepissime  replicat,  ea  non 
nisi  Deum  hominis  voluntatem  attingere  posse.  Re  vera 
secundam  probationem  suae  thesis  cum  illis  verbis  con¬ 
cludit:  “  Solus  igitur  Deus  potest  movere  voluntatem 


(1)  Cap.  88. 


f 

i 


-  128  - 

per  modum  agentis ;  „  tertiam  vero  cum  illis:  “  Ergo  et 
voluntatem  inclinare  in  aliquid  non  est  nisi  ejus  qui 
est  naturae  intellectualis  causa.  Hoc  autem  solius  Dei 
est.  Ipse  igitur  solus  voluntatem  nostram  in  aliquid  incli¬ 
nare  potest .  ,,  In  quibus  verbis  illa  notanda,  movere  vo¬ 
luntatem  per  modum  agentis ,  atque  Deum  solum  eamdem 
in  aliquid  posse  inclinare;  primum  enim  motionem  phi- 
sicam  indicare  omnibus  est  perspicuum;  idemque  autem 
secundum  significare,  ex  eo  facile  colligitur,  quod  ab¬ 
surdum  profecto  est,  Deum  solum  voluntatem  posse 
inclinare,  si  de  morali  motione  sit  sermo.  Praeterea 
in  quarta  probatione  Thomas  apertissime  affirmat,  se 
loqui  de  motione  phisica,  seu  per  modum  agentis ,  non 
autem  de  morali,  seu  per  modum  finis ;  asseveratque 
priore  illo  modo  nullam  rem  creatam  hominis  volun¬ 
tatem  posse  movere.  Etenim  si  ab  aliquo  principio 
externo  creato  moveretur  voluntas,  ejus  motus  vio¬ 
lentus  potiusquam  voluntarius  esset  dicendus;  propte- 
rea  quod  nulla  res  creata  intrinsecus  animae  conjungi 
potest,  ut  motus  voluntarius  cujus  illa  sit  causa,  a 
principio  intrinseco  defluere,  dici  queat.  Itaque  solus 
Deus,  qui  intrinsecus  animae  conjungitur,  voluntatis 
motum  phisice,  seu  efficienter,  efficere  potest:  u  Si  vo¬ 
luntas  (inquit)  moveatur  ab  aliquo  exteriori  principio, 
erit  violentus  motus.  Dico  autem  moveri  ab  extrinseco 
principio  quod  movet  per  modum  agentis  et  non  per  modum 
finis.  Violentum  autem  voluntario  repugnat.  Impossi¬ 
bile  est  igitur  quod  voluntas  moveatur  a  principio  ex¬ 
trinseco  quasi  ab  agente ;  sed  oportet  quod  omnis  motus 
voluntatis  ab  interiori  procedat.  Nulla  autem  substan¬ 
tia  creata  conjungitur  animae  intellectuali  quantum 
ad  sua  interiora,  nisi  solus  Deus,  qui  solus  est  causa 

ipsius,  et  substinens  eam  in  esse.  A  solo  igitur  Deo 
potest  motus  voluntarius  causari.  „  Tandem  in  quinta 
probatione  Thomas  ait:  “  Illud  igitur  solum  agens  po^ 
test  causare  motum  voluntatis  absque  violentia,  quod 
causat  principium  intrinsecum  hujus  motus,  quod  est 
potentia  ipsa  voluntatis.  Hoc  autem  est  Deus,  qui 
animam  solus  creat.  Solus  igitur  Deus  potest  movere  vo¬ 
luntatem  per  modum  agentis  absque  violentia.  „  Post  quae 
verba,  quae  certe  aut  phisicae  motionis  doctrinam 
aperte  asserunt,  aut  nihil  prorsus  significant,  Aquinas 
caput  concludit  cum  illis  praeclaris  testimoniis  Sacrae 
Scripturae,  quae  quidem  phisica  motione  rejecta,  dif¬ 
ficulter  explicari  poterunt :  “  Hinc  est  quod  dicitur 
Prov.  21.  1.  Cor  Regis  in  manu  Domini:  et  quocum¬ 
que  voluerit,  inclinabit  illud:  et  ad  Philip.  2.  13.  Deus 
est  qui  operatur  in  nobis  velle,  et  perficere  pro  bona 
voluntate.  „ 

75.  Productum  Aquinatis  testimonium  omne  du¬ 
bium  de  ejusdem  mente  hac  de  re  expellere  debet ; 
integrum  enim  caput,  ex  quo  est  desumptum,  nihil 
aliud  demonstrat,  (ut  jam  ex  dictis  facile  intelligi 
potest)  nisi  solummodo  moraliter  res  creatas  hominis 
voluntatem  posse  movere,  Deum  autem  solum,  per 
modum  agentis,  id  est  phisice,  seu  efficienter.  Porro 
autem  qui  phisicam  praemotionem  tuentur,  eamdem 
omnino  doctrinam  apertissime  docent:  ex  quo  fit  eos¬ 
dem  a  Thomae  mente  non  discrepare.  Neque  illud  op¬ 
poni  potest,  motionem  istam  de  qua  loquitur  Thomas, 
concursu,  seu  influxu  simultaneo,  posse  explanari;  con¬ 
cursus  enim  voluntatis  motio  perperam  dicitur,  ut  pla¬ 
num  est  ex  alibi  disputatis.  Praeterea  motio  eadem 
ab  Aquinate  illis  verbis  Sacrae  Scripturae  explanatur: 

Inclinabit  illud,  et  Deus  operatur  velle ;  influxum  autem 
simultaneum  voluntatem  non  inclinare,  neque  operari 
velle,  sed  solummodo  operari  cum  ea  operatur,  est 
perspicuum.  Sed  hac  in  re  immorandum  non  est,  pro- 
pterea  quod  ipse  Doctor  Angelicus,  concursum  rejiciens, 
palam  enunciat,  omnem  voluntatis  actum  a  Deo  esse, 
tamquam  a  primo  agente,  qui  voluntatem  eamdem 
contactu  virtuali  tangens,  eam  impressione  quadam 
ad  actum  impellit,  quemadmodum  sagittans  impellit 
sagittam  ad  signum  praefinitum:  “  Sicut  omnis  actio 
naturalis  est  a  Deo,  ita  omnis  actio  voluntatis,  in 
quantum  est  actio,  non  solum  est  a  voluntate,  ut 
immediate  agente,  sed  a  Deo  ut  primo  agente,  qui 
vehementius  imprimit  (1).  „  Quod  quidem  alibi  clarius 
explanans,  ait:  “  Omnis  inclinatio  alicujus  rei,  vel  natu¬ 
ralis  vel  voluntaria,  nihil  aliud  est  quam  quaedam  im¬ 
pressio  a  primo  movente;  sicut  inclinatio  sagittae  ad  signum 
determinatum,  nihil  aliud  est  quam  quaedam  impressio  a 
sagittante .  Unde  omnia  quae  aguntur  vel  naturaliter 
vel  voluntarie,  quasi  propria  sponte  perveniunt  in  id, 
ad  quod  divinitus  ordinantur.  Et  ideo  dicitur  Deus 
omnia  disponere  suaviter  (2).  „  Ex  quibus  quidem  apertis 
testimoniis  facili  negotio  intelligitur,  concursu,  seu  in¬ 
fluxu  simultaneo,  divinam  motionem  Thomam  non 
explanare;  quum  ea  dicant,  Deum  hominis  voluntatem 
phisice  ad  agendum  inclinare,  seu  impressione  quadam 
impellere:  quae  inclinatio,  seu  impressio,  tum  a  nostris 
tum  ab  extraneis,  praemotio  phisica  nuncupatur.  Ne¬ 
que  illud  ab  adversariis  objici  poterit,  inclinationis 
nomine  potentiam  ipsam  appetitus  intelligere,  non 

(1)  Q.  22.  de  verit.  a.  8,  —  (2)  1.  p.  q.  103.  a.  8, 

tamen  applicationem  potentiae  ad  actum  secundum ; 
nam  praeterquam  quod  ea  difficultas  alibi  profligata 
est,  praeterea  nullius  momenti  eam  esse,  ex  eo  facile 
intelligitur,  quod  Thomas  exemplum  affert  sagittae  ad 
signum  constitum  impulsae,  quam  impulsionem,  quam¬ 
dam  sagittantis  impressionem  appellat;  atque  ex  ea  re 
cogit,  omnia  quae  aguntur,  sive  naturaliter,  sive  vo¬ 
luntarie,  pervenire  in  id  ad  quod  divinitus  ordinantur. 
Quibus  quidem  ex  rebus  omnibus  in  promptu  est,  non 
de  potentia,  sed  de  inclinatione  actuali,  id  est  de  mo¬ 
tione  phisica  potentiae  ad  actum  secundum,  eum  in 
testimoniis  productis  loquutum  fuisse.  Verum  non  est 
quamobrem  in  ista  difficultate  solvenda  immoremur, 
quum  (ut  dictum  est)  alibi  fuerit  explanata.  Immo 
Thomas  ipse  eam  ad  exitum  deducit  in  quaestione 
tertia  de  potentia  supra  producta;  in  qua  quidem  di¬ 
scrimen  statuens  inter  actum  primum  et  secundum, 
istum  huic  a  Deo  jungi,  seu  applicari,  apertissime 
docet.  Quam  ob  rem  praesens  caput  concludere  tan¬ 
dem  licet,  asserendo,  nostrum  Doctorem  phisicae  prae- 
motionis  doctrinam  non  modo  aperte  tradidisse,  verum 
etiam  saepissime  replicasse;  eosque  in  maximo  errore 
versari,  qui  eumdem  numquam  eam  agnovisse  arbi¬ 
trantur,  multoque  magis  qui  ut  eam  in  praeclaris  ejus¬ 
dem  operibus  videant,  nulla  ratione  possunt  impelli. 


CAPUT  XIII. 


Mens  D.  Thomae  magis  declaratur. 


76.  Ut  meris  Thomae  hac  de  re  undequaque  comperta  habeatur, 
ejusdem  testimoniis  primum  evincitur,  Deum  voluntatem  movere  phi- 
sice.  —  77.  Deinde  phisicam  motionem  istam,  esse  influxum  vere 
praevium,  seu  veram  praemotionem.  —  78.  Postea  ad  difficultates 
vitandas,  praemotionem  a  Thoma  determinationem  nuncupari.  — 
79.  Tandem  statuitur,  hanc  determinationem  ipsam  praedetermina- 
tionem  appellare,  contra  Thomae  mentem  non  esse,  quippe  quia 
praedeterminationis  nomen  Thomas  adhibuit. 

76.  Quoddam  discrimen  esse  inter  motionem  et 
praemotionem,  ac  inter  determinationem  et  praede- 
terminationem  nonnulli  autumarunt;  qui  eam  ob  cau¬ 
sam  quamquam  fortasse  alieni  non  sunt  a  probanda 
motione,  determinationeque,  omnino  tamen  rejicien¬ 
dam  esse  tum  praemotionem  tum  praedeterminationem 
acriter  defendunt.  Verum  iis  ex  rebus  quae  in  prae¬ 
sente  capite  dicentur,  omnibus  in  promptu  erit,  discri¬ 
men  istud  nullum  esse,  et  numquam  in  mente  nostri 
Doctoris  extitisse;  ejusdem  enim  testimoniis  cum  mo¬ 
tionis  et  determinationis,  tum  praemotionis  et  praede¬ 
terminationis  doctrinam  eum  apertissime  tradidisse, 
imrno  ipsa  eadem  verba  de  quibus  est  disceptaptio, 
adhibuisse,  invincibiliter  stabilietur.  Quamquam  vero 

cle  motione  atque  determinatione  loqui  necesse  non 
sit,  quod  his  de  rebus  mens  Thomae  ex  hactenus  di¬ 
sputatis  comperta  habetur;  de  iisdem  tamen  disserere 
hic  placet;  tum  ut  res  hujus  capitis  recte  disponantur, 
tum,  et  maxime,  ne  aliis  praeclaris  testimoniis  nostri 
Doctoris  lector  fraudetur.  Imprimis  itaque  voluntatem 
phisice  a  Deo  moveri,  Angelicum  Doctorem  tradidisse, 
evincatur;  qui  quaerens  (1),  utrum  unus  Angelus  possit 
movere  voluntatem  alterius ,  duplicem  voluntatis  ejusdem 
motionem  recenset,  moralem,  id  est  ex  parte  objecti, 
et  phisicam,  id  est  ex  parte  potentiae  motae.  Primo 
autem  modo  voluntatem  movere  asserit,  tum  obje¬ 
ctum,  tum  eum  qui  ipsum  demonstrat;  et  Angelum 
quidem  eo  modo  ad  amorem  Dei,  vel  rei  creatae,  vo¬ 
luntatem  impellere  posse,  non  tamen  phisice:  “  Volun¬ 
tas  imrputatur  dupliciter:  uno  modo  ex  parte  objecti, 
alio  modo  ex  parte  ipsius  potentiae.  Ex  parte  quidem 
objecti  movet  voluntatem  et  ipsum  bonum,  quod  est 
voluntatis  objectum,  sicut  appetibile  movet  appetitum; 
et  ille  qui  demonstrat  objectum,  puta  qui  demonstrat 
aliquid  esse  bonum  ....  Angelus  ergo  non  sufficienter 
movet  voluntatem,  neque  ut  objectum,  neque  ut  osten¬ 
dens  objectum;  sed  inclinat  eam  ut  amabile  quoddam,  et 
ut  manifestans  aliqua  bona  creata  ordinata  in  Dei  bo¬ 
nitatem;  et  per  hoc  inclinare  potest  ad  amorem  crea¬ 
turae,  vel  Dei,  per  modum  suadentis.  „  Quibus  quidem 
verbis  de  morali  motione  Thomam  loqui  perspicuum 
est.  Deinceps  de  motione  phisica  sermonem  instituens, 
apertissime  asseverat,  Deum  solummodo,  eo  modo,  vo¬ 
luntatem  posse  movere;  quippe  quia  (ut  is  ait)  volun- 


(1)  2.  p.  q.  106.  a.  2. 

tatis  actus  quaedam  inclinatio  est,  quam  is  solum 
potest  immutare,  qui  volendi  virtutem  causae  creatae 
dedit:  *  Ex  parte  vero  ipsius  potentiae,  voluntas  nullo 
modo  potest  moveri  nisi  a  Deo.  Operatio  enim  volun¬ 
tatis  est  inclinatio  quaedam  volentis  in  volitum.  Hanc 
autem  inclinationem  solus  ille  immutare  potest,  qui 
virtutem  volendi  creaturae  contulit,  sicut  et  natura¬ 
lem  inclinationem  solum  illud  agens  potest  mutare, 
quod  potest  dare  virtutem  quam  consequitur  inclinatio 
naturalis.  Solus  autem  Deus  est  qui  potentiam  volendi 
tribuit  creaturae,  quia  ipse  solus  est  auctor  intelle¬ 
ctualis  naturae.  Unde  Angelus  voluntatem  alterius 
movere  non  potest.  „  Quae  verba  Deum  solummodo 
voluntatem  pbisice  movere,  apertissime  dicere,  nemo 
est  qui  non  videat.  Doctrinam  vero  eamdem  Thomas 
statuit  in  praecedente  quaetione  (1);  ubi  quaerit,  utrum 
Deus  possit  movere  voluntatem  creatam.  Itaque  dicit,  Deum 
movere  voluntatem  tum  moraliter,  id  est  ut  objectum, 
tum  phisice,  id  est  eamdem  intrinsecus  flectens;  sed 
maxime  secundo  modo,  interius  (ut  is  ait)  eam  incli¬ 
nando:  “  Ipse  solus  (Deus)  (inquit)  implet  voluntatem, 
et  sufficienter  eam  movet  ut  objectum.  „  Quibus  verbis 
planum  est  eum  motionem  moralem,  seu  objectivam, 
indicare.  Postea  vero  subdit:  “  Similiter  autem  et  virtus 
volendi  a  solo  Deo  causatur.  Velle  enim  nihil  aliud 
est  quam  inclinatio  quaedam  in  objectum  voluntatis, 
quod  est  bonum  universale.  Inclinare  autem  in  bonum 
est  primi  moventis  ....  Unde  utroque  modo  proprium 
est  Dei  movere  voluntatem,  sed  maxime  secundo  modo 
interius  eam  inclinando.  „  His  de  rebus  atque,  rationibus 


(1)  Ibid.  q.  105.  a.  4. 

omnibus  est  perspicuum,  nostrum  Doctorem  apertis¬ 
sime  docuisse,  Deum  voluntatem  movere  phisice. 

77.  Phisicam  vero  motionem  istam  esse  influxum 
vere  praevium,  seu  veram  praemotionem,  iis  ex  rebus 
quae  hactenus  disputatae  sunt,  facili  negotio  potest 
intelligi.  Etenim  simultaneus  influxus,  de  quo  quidem 
posset  esse  disceptatio,  nullo  modo  voluntatem  tangit, 
sed  ejusdem  operationem  comitatur,  quemadmodum 
alibi  explanatum  est:  porro  autem  de  motione  Tho- 
mam  loqui ,  quae  voluntatem  intrinsecus  immutat 
quisque  perspicit;  quapropter  verae  praemotioni,  non 
autem  influxui  simultaneo,  ejus  verba  testimonium  di¬ 
cere  est  perspicuum.  Praeterea  quoniam  phisice  Deum 
movere  voluntatem  ex  Thoma  jam  habemus,  illud 
ejusdem  Doctoris  praeclarum  in  mentem  est  revo¬ 
candum:  “  Motio  moventis  praecedit  motum  mobilis 
ratione  et  causa  (1);  „  ex  quo  quidem  fit,  toties  eum- 
dem  praemotionem  docere,  quoties  phisicam  motio¬ 
nem  affirmat.  Eam  ob  rem  alibi  quoque  Thomas  ait: 
“  Causa  secunda  per  prius  recipit  influentiam  causae 
primae,  quam  actus  causae  secundariae ;  „  itemque 
“  Virtus  causae  primae  prius  agit  in  causatum  et  ve¬ 
hementius  ingreditur  in  ipsum  (2).  „  His  de  causis 
Dominicus  Soto  antiquissimus  Thomae  discipulus,  de 
liberis  voluntatis  actibus  loquens,  ait:  “  Non  prius 
tempore  a  Deo  quam  a  nobis,  sed  a  Deo  et  a  nobis 
fiunt,  ab  eo  tamen  prius  natura ;  „  et  generatim  de  Dei 
concursu  loquens :  Non  est  dubium  quin  concursus 
Dei  comitetur,  ut  ajunt,  actionem,  et  sit  nihilominus 

(1)  III.  Cont.  Gent.  c.  149.  —  (2)  Q.  24.  de  verit.  a.  6.  et 
q.  3.  de  pot.  a.  7. 

cuicumque  causae  secundae  requisitus  ad  agendum 
imo  vero  et  natura  praerequisitus  „  (1).  Caeterum  ve¬ 
ritas  quae  propugnatur,  adeo  aperta  est,  ut  perperam 
tempus  teratur  in  ea  evincenda  immorando;  vix  enim 
(ut  ex  dictis  praesertim  in  capite  nono  constat)  mente 
concipi  potest,  Deum  causas  secundas  ad  agendum 
movere,  earumdemque  efficientiam,  seu  motum,  non 
praevenire.  Qua  de  re  est  illud  praeclarum  Catechismi 
Concilii  Tridentini:  “  Non  solum  autem  Deus  universa 
quae  sunt,  providentia  sua  tuetur  atque  administrat; 
verum  etiam  quae  moventur,  et  agunt  aliquid ,  intima 
virtute,  ad  motum  atque  actionem  ita  impellit,  ut  (quam¬ 
vis  secundarum  causarum  efficientiam  non  impediat ,  prae¬ 
veniat  tamen ;  cum  ejus  occultissima  vis  ad  singula 
pertingat  „  (2).  Quibus  quidem  auctoritatibus  atque 
rationibus  omnibus  compertum  est,  Deum  phisice  vo¬ 
luntatem  movere,  idem  omnino  esse  ac  eam  prae- 
movere;  nec  aliter  Thomam  docuisse,  cum  phisicam 
motionem  asseruit. 

78.  Eam  vero  phisicam  praemotionem  causae  de¬ 
terminationem  esse,  atque  a  Tlioma  nuncupari,  vix 
est  necesse  ut  demonstretur.  Re  vera  Aquinas  ait : 
“  Causa  quae  est  ex  se  contingens,  oportet  ut  deter¬ 
minetur  ab  aliquo  exteriori  ad  effectum  (3):  „  cujus 
quidem  rei  ratio  est,  quia  quod  est  contingens,  in 
potentia  est  ad  plura;  potentia  vero  (ut  is  ait)  non 
est  principium  agendi;  quocirca  ut  in  actum  exeat 
causa  contingens,  determinari  debet  ab  aliquo  quod 
sit  in  actu.  His  de  rebus  alibi  quoque  Thomas  ait: 

(1)  De.  nat.  et  grat.  1.  1.  c.  16.  —  (2)  In  art.  1.  Symb.  n.  22. 
—  (3)  1.  p.  q.  a.  3.  ad  5. 

“  Sicut  potentia  motiva  quae  est  ad  utrumlibet,  non 
exit  in  actum,  nisi  per  potentiam  appetitivam  deter¬ 
minetur  ad  unum,  ita  nihil  quod  est  aci  utrumlibet,  exit 
in  actum ,  nisi  per  aliquid  determinetur  ad  unum;  quia 
id  quod  est  ad  utrumlibet,  est  sicut  ens  in  potentia; 
potentia  autem  non  est  principium  agendi,  sed  solum 
actus;  unde  ex  eo  quod  est  ad  utrumlibet  nihil  sequi¬ 
tur,  nisi  per  aliquid  aliud  quod  determinat  ad  unum.  „ 
Quibus  ex  verbis  satis  leviter  intelligi  potest,  secun¬ 
dum  Thomae  doctrinam,  phisicam  motionem  volun¬ 
tatis,  quae  certe  potentia  est  ad  utrumlibet,  seu  indif¬ 
ferens,  non  modo  ejusdem  determinationem  esse,  atque 
dici  posse;  verum  etiam  determinationem  ad  unum,  quam¬ 
quam  id  moleste  ferant  recentiores  adversarii  phisicae 
praemotionis.  Neque  ea  ex  re  ullo  modo  consequitur, 
libertatem  convelli;  determinatio  enim  ista  necessaria 
non  est,  sed  libera;  propterea  quod  (ut  Thomas  ait) 
non  ita  in  voluntate  Deus  agit,  ut  eam  ad  unum  de¬ 
terminet  ex  necessitate  quemadmodum  determinat  na¬ 
turam:  "Dicendum  quod  voluntas  dicitur  habere  do¬ 
minium  sui  actus  non  per  esclusionem  causae  primae, 
sed  quia  prima  causa  non  ita  agit  in  voluntate,  ut 
eam  de  necessitate  ad  unum  determinet,  sicut  deter¬ 
minat  naturam;  et  ideo  determinatio  actus  relinquitur 
in  potestate  rationis  et  voluntatis  (1).  „  Itaque  merito 
atque  jure  optimo  aperte  affirmat  Pererius  (2),  Aqui¬ 
natem  tradidisse,  omnes  causas  cum  necessarias,  tum 
liberas  a  Beo  moveri,  applicari  et  determinari  ad  agen¬ 
dum ;  cujus  quidem  clarissimi  auctoris  testimonium, 

(1)  Q.  3.  de  pot.  jam  cit.  c.  10.  —  (2)  Citat,  a  Gonet,  De  act. 
hum.  disp.  0.  a.  2.  §  5. 

quod  nostram  sententiam  confirmat,  phisicaeque  prae- 
motionis  doctrinam  explanat,  integrum  producere  pla¬ 
cet:  “  In  eo  quod  adjungit  B.  TJiomas ,  causas  secundas 
et  in  his  voluntatem  nostram  a  Beo  moveri,  applicari 
et  determinari  ad  agendum ,  licet  nonnulli  dissentiant 
Theologi;  ego  tamen  manibus  pedibusque  in  eam  sen¬ 
tentiam  per  quam  libenter  eo.  Hoc  enim  est  ingenium, 
haec  conditio,  hic  nexus  atque  contextus  moventium 
et  causarum  per  se  et  essentialiter  sobordinatarum, 
ut  posterior  non  moveatur  nisi  mota  a  priori:  In  or¬ 
dine  moventium,  inquit,  Aristoteles,  quod  prius  est, 
magis  est  causa  movendi  quam  sequens,  et  movetur 
magis.  Et  in  libello  de  causis  dicitur  causa  prima  plus, 

i 

vehementius,  intimius  et  inseparabilius  concurrere  ad 
effectus  causarum  secundarum,  quam  ipsas  causas  se¬ 
cundas,  et  juvare  causas  secundas  in  operationibus 
ipsarum,  et  magis  esse  causam  effectus  quam  causas 
secundas.  Quemadmodum  igitur  in  aliis  causarum  ge¬ 
neribus  per  se  subordinatis  invicem,  posterior  causa 
necessario  praesupponit  causalitatem  priorum,  veluti 
in  formis  esse  sensitivum  praesupponit  vegetativum, 

et  hoc  esse  corporeum, . sic  etiam  in  moventibus 

per  se  invicem  subordinatis,  posterius  necessario  prae¬ 
supponit  primum,  et  causae  primae  causalitas  prior 
natura  est  quam  causalitas  causae  secundae.  „ 

79.  Quae  postrema  verba  non  modo  determinationis 
verum  etiam  praedeterminationis  doctrinam  asserunt, 
atque  nostro  Doctori  tribuunt.  Et  certe  praedetermi¬ 
nationis  nomine  nihil  aliud  intelligitur  a  Thomistis, 
nisi  phisica  impulsio,  seu  applicatio,  potentiae  activae 
ad  suam  operationem,  ita  ut  actio  causae  primae  na¬ 
tura  prior  sit  actione  causae  secundae.  Porro  autem 

ex  hactenus  dictis  perspicuum  est,  saepissime  Thomam 
tradidisse,  causas  omnes,  cum  necessarias,  tum  liberas, 
Deum  ad  operationem  applicare,  seu  phisice  impellere. 
Quapropter  planum  est  praedeterminationis  doctrinam 
eum  tradidisse;  atque  proinde  contra  ejusdem  mentem 
non  esse,  hac  de  re  praedeterminationis  nomen  adhi¬ 
bere.  Praeterea  moventis  motio  prior  natura  est  motu 
mobilis,  ut  ex  Aristotele  ac  ex  Aquinate  alibi  dictum 
est:  erga  quemadmodum  ex  eo  principio  sequitur,  mo¬ 
vere  esse  praemovere;  ita  profecto  consequitur  deter¬ 
minare  esse  praedeterminare;  idem  enim  est  praemotio, 
secundum  Thomistas,  quod  praedeterminatio.  Atqui 
Deum  causas  secundas,  et  ipsam  voluntatem  eamdem, 
determinare  ad  operationem,  nostrum  Doctorem  affir¬ 
masse,  ex  ejusdem  testimoniis  in  numero  praecedente 
ac  alibi  productis,  manifestum  est.  Ex  quo  fit  neminem 
qui  veritati  repugnare  non  vult,  asserere  posse,  volun¬ 
tatem  a  Deo  praedeterminari,  Thomam  non  docuisse. 
His  de  rebus  atque  rationibus  merito  clarus  P.  Nicolai, 
saepe  citatus,  contra  praedeterminationis  adversarios 
ait  (1):  “  Quanta  coecitas,  ut  tot  locis  tam  evidentem 
(praedeter minationem)  non  viderint,  quoad  rem  ipsam 
saltem,  cum  sic  a  Deo  nos  moveri,  sive  determinari, 
ad  agendum  centies  dixerit,  ut  actiones  nostras  ipsa 
motio  Dei  antecedet  et  causet?  Quid  hoc  porro  nisi 
preadeterminatio,  vel  praemotio  phisica  et  realis  ?  Jam 
quod  admitti  non  debeat,  quia  destruit  libertatem, 
dormitantium  phantasma  est ... .  Destruit  certe  liber¬ 
tatem,  si  est  talis  qualis  ab  eis  per  somnium  fingitur, 
indifferentiae  activae  opposita;  si  ad  hanc  partem  sic 


(1)  In  schol.  ad  1.  2.  q.  111.  a.  3. 

affigit,  ut  potentiam  ad  alterutram  tollat;  si  sic  im¬ 
pellit,  ut  repelli  a  voluntate  abjicique  non  possit.  Sed 
cur  in  voce  ludunt  ? . . . .  Praedeterminatio  non  aliter 
dicitur  vero  sensu,  nisi  passivam  indifferentiam,  vel 
indeterminationem  tollat,  dum  ad  agendum  non  agen¬ 
tem  applicat,  qui  manente  indeterminatione  non  age¬ 
ret.  „  Ex  quo  praeclaro  testimonio  facile  intelligitur, 
quamvis  a  Thoma  praedetenninationis  nomen  usurpa¬ 
tum  non  esset,  ejusdem  rei  tamen  doctrinam  eum  aperte 
tradere.  Verum  adhibuit  Thomas  praedeterminationis 
nomen;  explanans  enim  illa  Damasceni  verba:  Omnia 
quidem  praecognoscit  Deus,  non  autem  omnia  praedetermi- 
nai.  Praecognoscit  enim  ea  quae  in  nobis  sunt ,  non  autem 
praedeter minat  ea;  asserit  Damascenum  praedetermi- 
nationem  non  rejicere,  sed  solummodo  necessitatem: 
“  Dicendum  quod  Damascenus  nominat  praedetermi- 
nationem  impositionem  necessitatis;  sicut -  est  in  rebus 
naturalibus  quae  sunt  praedeterminatae  ad  unum(l).,, 
Eamdem  rem  omnino  alibi  (2)  repetit;  ex  quo  citra 
dubium  fit,  praedeterminationem  quantum  ad  rem  et 
quantum  ad  nomen  T hornam  probare,  ita  tamen  ut 
causis  liberis  necessitatem  non  inferat,  sicut  causis  ne¬ 
cessariis.  Neque  illud  objicere  quispiam  potest,  Tho- 
mam  in  loco  citato  praedeterminationem  accipere  pro 
aeterno  decreto  praedeterminante ;  notum  est  enim 
temporalem  determinationem,  seu  motionem,  causa¬ 
rum  secundarum,  nihil  aliud  esse,  nisi  decreti  istius 
executionem;  ex  quo  intelligitur  utramque  rem  prae¬ 
determinationis  nomine  significari.  Itaque  quae  in 
praesente  capite  disputata  sunt,  concludere  licet  asse- 


(1)  1.  p.  q.  23.  a.  1.  ad  1.  —  (2)  III.  Cont.  Grent.  c.  90. 

verando,  S.  Thomam  Aquinatem,  Doctorem  Angelicum, 
phisicae  motionis,  praemotionis,  determinationis  atque 
praedeterminationis  doctrinam  tradidisse ;  quinimmo 
ipsa  eadem  nomina  quae  in  disceptationem  veniunt, 
si  illud  praemotionis  excipias,  adhibuisse.  Ei  autem 
veritati  obesse  nequit,  quod  ab  adversariis  saepissime 
opponitur,  hominis  libertatem  atque  Dei  praedetermi- 
nationem  difficulter  in  concordiam  adduci;  id  enim 
satis  non  est,  ut  praedeterminatio  rejiciatur,  vel  num- 
quam  Thomam  eam  docuisse  asseveretur;  quum  tot 
rationes,  atque  tam  aperta  ejusdem  testimonia  contra¬ 
riam  sententiam  evincant.  Ceterum  ratio  componendi 
phisicam  Dei  motionem  atque  hominis  libertatem  infra 
tradetur :  qui  vero  idcirco  adversantur  praemotioni, 
quod  eam  rationem  dilucide  non  intelligunt,  illud  prae¬ 
clarum  Poetae  reminiscantur: 

“  Or  tu  chi  se’,  clie  vuoi  sedere  a  scranna, 

Per  giudicar  di  Iungi  mille  miglia, 

Con  la  veduta  corta  d’una  spanna  ?  (1)  „ 


(1)  Divin.  Comm.  Parad.  eant.  19. 

CAPUT  XIV. 

Declaratur  mens  Thomae 
rationibus  ex  eodem  depromptis. 

80.  Prima  ratio  proponitur,  ex  eo  ducta,  quod  Deus  omnium 
entium  est  causa.  —  81.  Ex  eo  derivatur  secunda  ratio,  quod  Deus 
est  primus  motor.  —  82.  Proponitur  tertia  ratio,  quae  ex  universali 
Dei  providentia  deducitur.  —  83.  Quarta  ratio  derivatur  ex  statu  po¬ 
tentiae  cujusvis  causae  creatae.  —  84.  Quinta  ratio  est,  quod  creaturae 
Dei  instrumenta  sunt.  —  85.  Sexta  ratio,  praecipue  quatenus  de  vo¬ 
luntate  sermo  est,  in  medium  adducitur,  ex  statu  indifferentiae  cau¬ 
sarum  liberarum  deducta.  —  86.  Septima  tandem  ratio  ducitur  ex 
suprema  potestate,  quae  penes  Deum  est,  voluntatum  nostrarum. 


80.  Thomae  Aquinatis  testimonia,  quae  in  prae¬ 
cedentibus  capitibus  sunt  producta,  phisicae  praemo- 
tionis  doctrinam  non  modo  asserere,  verum  etiam 
explanare,  et  egregie  stabilire,  attente  ea  legenti  per¬ 
spicuum  erit.  Attamen  ut  hac  de  re  omne  prorsus  du¬ 
bium  quantum  ad  mentem  S.  Doctoris  amoveatur, 
praesens  caput  placet  instituere,  in  quo  doctrina  ea¬ 
dem  rationibus  ab  eo  adhibitis ,  evincatur.  Earum 
autem  prima  ex  eo  facile  ducitur,  quod  Deus  causa 
est  totius  entis,  id  est  entis  et  omnium  modorum  ejus; 
cum  enim  ipse  causa  sit  efficacissima,  causaque  quae 
summe  efficax  est,  non  modo  quantum  ad  substantiam, 
verum  etiam  quantum  ad  omnes  modos,  effectum  at¬ 
tingat,  necesse  omnino  est,  ut  cujuscumque  rei  quae 
re  vera  existat,  sive  ea  substantia  sit,  sive  accidens, 

ipse  vere  sit  causa  (1).  Jam  vero  operatio  causae  se¬ 
cundae,  seu  effluxus  actionis  ex  ea,  aliquid  re  vera 
est  in  natura  existens;  quippe  quia  exercitium  est  po¬ 
tentiae  activae,  in  quo  est  causae  efficientis  sita  cau- 
salitas,  quae  certe  aliquid  est  reale  (ut  dicitur)  in 
natura  exercitum.  Itaque  planum  est,  cujusvis  opera¬ 
tionis  causarum  secundarum,  seu  effluxus  ejusdem  ex 
eis,  Deum  esse  causam.  Porro  autem  quempiam  actio¬ 
nis  alterius,  seu  emanationis  ejusdem  ex  eo,  causam 
esse,  dici  nequit,  nisi  ipsum  ad  operationem  applicet, 
seu  praemoveat.  Quod  quidem  exemplo  duorum  navim 
trahentium,  quo  ad  simultaneum  influxum  explicandum 
adversarii  maxime  utuntur,  potest  explanari;  etsi  enim 
in  eo  casu  tractionis  causa  dici  queat  uterque,  neuter 
tamen  effluxus  actionis  ex  altero,  nisi  eum  ad  agendum 
moveat,  seu  applicet.  Ex  quo  profecto  fit,  Deum  qui 
causa  est  totius  entis,  atque  proinde  egressus  actionis 
ex  agente,  omnes  causas  secundas,  tum  necessarias, 
tum  liberas,  ad  earum  operationes  applicare,  seu  phi- 
sice  praemovere.  Ea  de  re  est  illud  praeclarum  nostri 
Doctoris:  “  Quidquid  applicat  virtutem  activam  ad  agen¬ 
dum  ,  dicitur  esse  causa  illius  actionis :  artifex  enim 
applicans  virtutem  rei  naturalis  ad  aliquam  actionem, 
dicitur  esse  causa  illius  actionis - Sed  omnis  appli¬ 

catio  virtutis  ad  operationem  est  principaliter  et  primo 
a  Deo  ....  Omnis  igitur  operatio  debet  attribui  Deo, 
sicut  primo  et  principali  agenti  (2).  „  Dicentne  ad¬ 
versarii,  de  applicatione  morali  Thomam  in  eo  testi¬ 
monio  fuisse  loquutum  ?  Sed  de  prima  ratione  satis 
dictum  est. 


(1)  Cf.  D.  Thom,  X.  p.  q.  19.  a.  8.  -  (2)  III.  Coni,  Gent.  c.  67. 

81.  Deinceps  secunda  in  medium  proferatur,  quae 
ex  eo  facillime  derivatur,  quod  Deus  (ut  loco  supra 
citato  inquit  Thomas)  est  primum  movens  omnino  im¬ 
mobile.  Etenim  ratio  primi  motoris  postulat,  ut  omnes 
causas  inferiores  ad  earum  operationes  ipse  impellat, 
seu  permoveat:  qua  quidem  in  re  causarum  subordi- 
natio  sita  est.  Et  certe  si  inferior  causa  ageret,  a 
prima  non  mota,  neque  priori  subordinata,  neque  in¬ 
ferior  posset  dici;  sed  potius  in  eo  saltem  opere,  in 
quo  primum  se  moveret,  primum  esset  movens,  ut 
patet.  Ea  de  causa  loco  citato  noster  Doctor  ait:  “  In 
omnibus  causis  agentibus  ordinatis  semper  oportet  quod 
causae  sequentes  agant  in  virtute  causae  primae;  sicut 
in  rebus  naturalibus  corpora  inferiora  agunt  in  virtute 
corporum  coelestium,  et  in  rebus  voluntariis  omnes 
artifices  operantur  secundum  imperium  supremi  archi- 
tectoris.,,  Itaque  Deus  quod  primum  est  movens,  ideo 
omnes  causas  secundas,  sibi  subordinatas,  ad  agendum 
debet  permovere.  Jam  vero  motio  ista  phisica  profecto 
est;  tum  quia  de  phisica  motione  Thomam  loqui,  ex 
ejusdem  testimoniis  hactenus  productis  est  perspicuum; 
tum  quia,  et  maxime,  motio  moralis  causis  quae  vir¬ 
tute  cognoscendi  carent,  nequit  convenire.  Super  haec 
praevia  est,  quod  moventis  motio  motum  mobilis  prae¬ 
cedit  ratione  et  causa,  ut  supra  ex  Thoma  explanatum 
est.  Itaque  secundum  Thomae  mentem  atque  veritatem, 
phisice  praemovere  Deum  omnes  causas  secundas  ad 
earum  operationes  est  perspicuum.  Ad  hanc  autem  pro¬ 
bationem  firmandam,  illud  praeclarum  Azorii  placet 
referre,  qui  de  sententia  nostri  Doctoris  loquens,  ait: 

Coeterum  mihi  videtur  verissima  D.  Tliomae  sen¬ 
tentia:  eam  enim  plane  videtur  Augustinus  tradere,  .... 

ideo  enim  dici  videtur  causa  secunda,  quia  movetur 
a  prima:  alioquin  enim  solum  esset  causa  cum  prima; 
sicut  cum  duo  simul  trabem  portant,  ubi  quia  unus 
ad  portandum  non  movetur  et  applicatur  ab  altero, 
dici  non  potest  causa  secunda,  alteri  comparata,  sed 
est  simul  cum  altero  causa  (1).  „  Quibus  ex  verbis 
facile  adversarii  intelligere  possunt,  rationem  primae 
causae,  atqui  primi  motoris  in  Deo  ab  exitio  non  vin¬ 
dicari,  nisi  omnes  causas  secundas  influxu  praevio  ad 
agendum  ab  eo  moveri  dicatur. 

82.  Tertia  ratio  ex  universali  Dei  providentia  de¬ 
rivatur,  atque  paucis  sequenti  modo  proponi  potest. 
Deus  ut  supremus  mundi  gubernator,  cujus  providentia 
omnia  reguntur  et  temperantur,  finem  ultimum  hujus 
universi  cum  velit,  omnia  ad  illum  infallibiliter  dirigit 
atque  perducit.  Qua  de  re  est  illud  praeclarum  Aqui¬ 
natis  ex  Boetio:  “  Non  est  aliquid  quod  summo  huic 
bono  vel  velit  vel  possit  obsistere.  Est  igitur  summum 
bonum  quod  regit  cuncta  fortiter,  suaviterque  dispo¬ 
nit  (2).  „  Porro  autem  neque  simultaneo  influxu,  seu 
concursu,  neque  morali  motione  potest  Deus  omnia 
ad  eum  finem  infallibiliter  perducere;  iste  enim  indif¬ 
ferens  est,  neque  eo  Deus  causas  secundas  dirigit,  sed 
cum  eis  solummodo  ad  idem  opus  peragendum  con¬ 
currit;  haec  vero  saepissime  inefficax  est,  neque  ea 
capaces  sunt,  qui  cognitione  carent:  ex  quibus  profecto 
fit,  neque  simultaneo  influxu,  neque  morali  motione, 
haberi  posse  infallibilitatem  effectus.  Itaque  planum 
est,  ut  res  omnes  ad  finem  ultimum  hujus  universi 

(1)  Inst.  moral.  lib.  1.  c.  21.  Vide  Gonet.  loco  jam  citato.  — 
(2)  1.  p.  q.  103.  a.  8, 

Deus  infallibiliter  dirigat  atque  perducat,  omnino  ne- 
cesse  esse,  ut  eas  phisica  infallibilique  motione  ad 
agendum  impellat.  Eam  ob  causam  noster  Doctor 
ostendens,  loco  citato,  nihil  posse  reniti  contra  ordi¬ 
nem  divinae  gubernationis,  illam  rationem  in  medium 
profert:  “  Alio  modo  apparet  idem  ex  hoc,  quod  sicut 
supra  dictum  est,  omnis  inclinatio  alicujus  rei  vel  na¬ 
turalis  vel  voluntaria,  nihil  aliud  est  quam  quaedam 
impressio  a  primo  movente;  sicut  inclinatio  sagittae 
ad  signum  determinatum,  nihil  aliud  est  quam  quae¬ 
dam  impressio  a  sagittante.  Unde  omnia  quae  aguntur 
vel  naturaliter  vel  voluntarie,  quasi  propria  sponte 
perveniunt  in  id  ad  quod  divinitus  ordinantur.  „  Ex 
quo  praeclaro  testimonio  quisque  facili  negotio  per¬ 
spicit,  infallibilitatem  divinae  gubernationis  phisica 
motione,  seu  impulsione  causarum  secundarum,  cum 
necessariarum,  tum  liberarum  ad  suas  operationes, 
Aquinatem  evincere.  Sed  his  de  rebus  satis  dictum  est. 

83.  Quarta  autem  ratio  ex  statu  potentiae  cujusvis 
causae  secundae  potest  duci:  nihil  enim  agit,  nisi  ut 
est  in  actu ;  quod  autem  in  potentia  est,  non  modo 
non  agit,  sed  neque  agere  potest;  esset  enim  in  poten¬ 
tia  et  in  actu  quantum  ad  idem,  quod  quidem  aper¬ 
tam  contradictionem  involvit.  Jam  vero  quaevis  causa 
secunda  in  potentia  est,  seu  est  tantum  operativa  in 
actu  primo,  non  tamen  in  actu  secundo ;  propterea 
quod  solus  Deus  est  sua  ultima  actualitas,  ut  ajunt, 
idque  est  perspicuum.  Dici  autem  nequit,  eam  simul- 
taneo  influxu  ad  actum  perduci,  ideo  quia  concursus 
potentiam  intrinsecus  non  immutat,  immo  ne  eam  qui¬ 
dem  tangit,  ut  saepe  dictum  est:  quod  quidem  de  mo¬ 
tione  quoque  morali  esse  dicendum,  nemo  non  videt. 

Igitur  ut  quaevis  causa  secunda  e  statu  potentiae  ad 
actum  pertransire  queat,  omnino  opus  est,  ut  phisicam 
Dei  motionem  intrinsecus  recipiat,  qua  principium  ope- 
rativum  in  actu  secundo  efficiatur.  Quam  quidem  ob 
rem  Aquinas  de  actu  peccati  loquens,  eumque  dupli¬ 
citer  considerari  posse,  quatenus  est  ens,  et  quatenus 
est  actio,  asserens,  utroque  modo  eum  a  Deo  esse 
palam  enunciat.  Dicit  namque  a  Deo  esse,  quatenus 
est  ens,  quod  unumquodque  ens  a  primo  ente  deri¬ 
vatur;  itemque  quatenus  actio  est,  propterea  quod 
nulla  actio  proficisci  potest  ab  eo  qui  est  in  potentia, 
sed  ab  aliquo  existente  in  actu  eam  defluere  est  ne- 
cesse:  *  Omnis  autem  actio  causatur  ab  aliquo  exi¬ 
stente  in  actu,  quia  nihil  agit  nisi  secundum  quod  est 
actu.  Omne  autem  ens  actu  reducitur  in  primum  actum, 
scilicet  Deum,  sicut  in  causam,  qui  est  per  suam  es¬ 
sentiam  actus.  Unde  relinquitur  quod  Deus  sit  causa 
omnis  actionis  in  quantum  est  actio  (1).  „ 

84.  Sed  magis  etiam  ea  veritas  ex  quinta  proba¬ 
tione  constabit,  quae  ex  eo  ducitur,  quod  omnes  res 
creatae  Dei  instrumenta  sunt;  quod  quidem  Thomas 
saepissime  cum  replicet,  ut  ex  ejus  testimoniis  jam 
productis  potest  intelligi,  illud  solummodo  ejusdem  in 
medium  profertur:  “  Sub  Deo  autem,  qui  est  primus 
intellectus  et  volens,  ordinantur  omnes  intellectus  et 

voluntates,  sicut  instrumenta  sub  principali  agente,, (2). 

« 

Qua  veritate  constituta,  sequens  syllogismus  ex  dia¬ 
lecticae  praeceptis  conficitur:  Instrumenta  non  agunt, 
nisi  a  principali  agente  ad  opus  phisice  moveantur; 
at  vero  omnes  causae  secundae  Dei  instrumenta  sunt; 

(1)  1.  2.  q.  79.  a.  2.  -  (2)  III.  Cont.  Gent.  c.  147, 


148  - 


quapropter  causae  secundae  non  agunt,  nisi  a  Deo 
phisice  moveantur,  applicenturque  ad  agendum.  Eam 
ob  causam  noster  Doctor,  ut  alibi  dictum  est(l),  aperte 

palamque  enunciat :  “  Quod  Deus  movet . res  ad 

operandum,  quasi  applicando  formas  et  virtutes  rerum 
ad  operationem,  sicut  etiam  artifex  applicat  securim 
ad  scindendum.  „  Quae  quidem  verba  praemotionem 
quantum  ad  omnes  causas  secundas  evincunt. 

85.  Est  tamen  peculiaris  ratio,  quae  quidem  quinto 
loco  proponitur,  quaeque  necessitatem  phisicae  motio¬ 
nis  praecipue  quantum  ad  causas  liberas  statuit.  Ex 
earum  autem  indifferentia  derivatur;  indifferens  enim 
atque  determinatum  inter  se  opponuntur,  quemadmo¬ 
dum  album  et  nigrum;  nam  indifferens  indeterminatum 
est.  Ex  quo  citra  dubium  fit,  a  causa  indifferente,  seu 
indeterminata,  nullam  determinatam  actionem  defluere 
posse,  nisi  ipsa  ab  aliquo  jam  determinato,  id  est  qui 
sit  in  actu,  ad  eam  emittendam  impellatur.  Qua  de 
re  Thomas  ait:  “  Quod  autem  indifferenter  se  habet 
ad  multa,  non  magis  unum  eorum  operatur  quam 
aliud:  unde  a  contingente  ad  utrumque  non  sequitur 
aliquis  effectus,  nisi  per  aliquid  quod  determinetur  ad 
unum  (2).  „  His  rebus  accedit,  id  quod  est  indifferens, 
esse  in  potentia;  cumque  nihil  agere  queat,  nisi  ut 
est  in  actu,  seu  nisi  efficiatur  principium  in  actu  se¬ 
cundo  operativum,  ut  jam  est  probatum;  planum  est, 
causam  indifferentem  agere  non  posse,  nisi  ab  aliquo, 
qui  sit  in  actu,  ad  operationem  determinetur.  Jam 
vero  voluntatem  creatam  tum  ad  agendum  et  non 
agendum,  tum  ad  agendum  hoc  aut  illud,  indifferentem 


(1)  Cap.  11.  —  (2)  III.  Cont.  Gent.  c.  2. 

esse,  ambigere  nemo  potest:  quapropter  eamdem  Dei 
impulsione,  seu  determinatione,  indigere,  ut  actum 
determinatum  edat,  est  perspicuum.  Eam  ob  rem  di¬ 
scrimen  indicans  Thomas,  quod  hac  de  re  est  volun¬ 
tatem  divinam  inter  et  humanam,  asserit,  istam  absque 
ope  alterius  causae  se  determinare,  hanc  vero,  quod 
contingens  est,  ab  alia  causa  externa  determinandam 
esse,  ut  actum  emittat:  “  Causa  quae  est  ex  se  con¬ 
tingens  (inquit)  oportet  ut  determinetur  ab  aliquo  ex¬ 
teriori  ad  effectum ;  sed  voluntas  divina  quae  ex  se 
necessitatem  habet,  determinat  seipsam  ad  volitum, 
ad  quod  habet  habitudinem  non  necessariam  (1).  „  Nec 
illud  quispiam  objicere  potest,  ut  voluntas  ad  primam 
finis  appetitionem  determinetur  satis  superque  esse ; 
ea  vero  posita  alia  motione  eamdem  non  egere,  ut 
consequentes  actus  emittat.  Etenim  praeterquam  quod 
rationibus  omnibus  hactenus  propositis,  id  falsum  evin¬ 
citur,  praeterea  apertissime  id  est  contra  Thomae  doc¬ 
trinam,  qui  omnes  voluntatis  operationes  ad  Deum 
referendas  esse  asseverat,  propterea  quod  ipse  earum- 
dem  est  causa.  Praeclarum  Aquinatis  testimonium 
producatur:  “  Oportet  omne  multiforme,  et  mutabile, 
et  deficere  potens,  reduci  sicut  in  principium  in  aliquod 
uniforme,  et  immutabile,  et  deficere  non  valens.  Omnia 
quae  in  nobis  sunt,  inveniuntur  esse  multiplicia,  va¬ 
riabilia  et  defectibilia.  Patet  enim  quod  electiones 
nostrae  multiplicitatem  habent,  cum  in  diversis  et  a 
diversis  diversa  eligantur.  Mutabiles  etiam  sunt,  tum 
propter  animi  levitatem,  qui  non  est  firmatus  in  fine 
ultimo,  tum  etiam  propter  mutationem  rerum,  quae 


(1)  1.  p.  q.  19.  a.  3.  ad  5. 

nos  extra  circumstant.  Quod  autem  defectibiles  sint, 
hominum  peccata  testantur.  Divina  autem  voluntas 
uniformis  est,  quia  unum  volendo  omnia  alia  vult;  et 
immutabilis,  et  indeficiens  est,  ut  ostensum  est.  Oportet 
ergo  omnium  voluntatum  et  electionum  motus  in  divinam 
voluntatam  reduci ,  non  autem  in  aliquam  aliam  causam, 
quia  solus  Deus  nostrarum  voluntatum  et  electionum  causa 
est  (1).  „  Quae  quidem  aperta  cum  sint,  explanatione 
non  egent. 

86.  Itaque  septima  tandem  ratio  proponitur,  ex  eo 
ducta,  quod  penes  Deum  potestas  est  atque  dominatus 
omnium  operationum  voluntatis  nostrae;  nam  ut  D.  A  u¬ 
gustinus  ait:  “  Quis  tam  impie  desipiat,  ut  dicat,  Deum 
malas  hominum  voluntates,  quas  voluerit,  quando  vo¬ 
luerit,  ubi  voluerit,  in  bonum  non  posse  convertere?  (2)„ 
Proponitur  vero  ratio  ista  sequente  ratiocinatione  : 
Deus  perfectum  habet  dominium  atque  supremum  in 
voluntatem  nostram,  quemadmodum  in  alias  res  crea¬ 
tas:  quod  quidem  planum  est,  ab  adversariisque  certe 
probatur.  Jam  vero  neque  simultaneo  influxu,  neque 
morali  motione,  dominium  istud  potest  explanari.  Ete¬ 
nim  quod  ad  primum  spectat,  eo  Deus  cum  causa  creata 
agit,  sed  de  eadem  non  disponit;  propterea  quod  eam 
ad  operationem  non  applicat,  quod  certe  perfecti  do¬ 
minii  rationem  excludit.  Re  vera  dominium  dicitur, 
facultas  utendi  re  tamquam  sua  ad  omnes  usus  a  lege 
non  prohibitos;  at  vero  re  aliqua  uti,  idem  esse  ac  eam 
ad  operationem  applicare,  Thomas  aperte  asserit:  “  Re¬ 
spondeo  dicendum  quod  usus  rei  alicujus  importat 
applicationem  rei  illius  ad  aliquam  operationem,  unde 

(1)  III.  Cont.  Gent.  c.  91.  —  (1)  Enchir.  c.  98. 

et  operatio  ad  quam  applicamus  rem  aliquam,  dicitur 
usus  ejus,  sicut  equitare  est  usus  equi,  et  percutere 
est  usus  baculi  (1).  „  Ex  quo  profecto  fit,  simultaneo 
influxu,  quod  voluntatem  non  tangit,  supremum  Dei 
dominium  in  eamdem  stare  non  posse.  Quod  quidem 
de  morali  quoque  motione  esse  dicendum,  ex  eo  facile 
potest  intelligi,  quod  ea  Deus  tantum  moraliter  volun¬ 
tatem  ad  agendum  applicat,  id  est  eam  consilio,  sua¬ 
sionibus  allicit,  non  tamen  phisice  impellit:  quam  ob 
rem  quamquam  dominium  morale,  id  est  politicum  et 
civile  efficit,  non  tamen  absolutum  et  supremum,  ut 
Deo  convenit,  non  ex  subordinatione  morali,  sed  ex 
natura  causae  creatae.  Itaque  planum  est,  ut  supre¬ 
mum  Dei  dominium  stet  in  voluntatem  nostram,  ea 
ipsum  uti,  id  est,  secundum  Thomae  doctrinam,  eam 
ad  operationem  applicare,  seu  phisice  movere,  esse 
dicendum.  Qua  ex  re  atque  ex  rationibus  supra  pro¬ 
positis,  aliisque  Thomae  testimoniis  in  praecedentibus 
capitibus  prolatis,  facili  negotio  quisque  intelligere 
potest,  non  modo  nostrum  Doctorem  phisicae  prae- 
motionis  doctrinam  clare  tradidisse,  verum  etiam  eam 
tradidisse  sapientissime:  ita  ut  qui  veritati  obsistere 
non  vult,  eamdem  probare,  tuerique  cogatur. 


(1)  1.  2.  q.  16.  a.  1. 

CAPUT  XV. 

Nonnullae  difficultates 
e  Thoma  derivatae  solvuntur. 


87.  Praecipuum  producitur  Thoniae  testimonium,  quod  phisicae 
praemotionis  adversarii  Thomistis  opponunt.  —  88.  Imprimis  quae¬ 
dam  praenotantur.  —  89.  Deinde  testimonium  productum  enucleatur, 
et  difficultas  exsolvitur.  —  90.  Aquinatis  testimonium  alterum  pro¬ 
ponitur,  atque  id  quod  ex  eo  colligendum  adversarii  arbitrantur.  -- 
91.  Testimonium  in  medium  adductum  exalanatur,  et  objecta  dilu¬ 
untur.  —  92.  Adversariorum  instantia  ex  praecedente  testimonio 
derivata.  —  93.  Respondetur  primum,  fundamentum  adversariorum 
evertendo.  —  94.  Deinde  difficultas  ipsa  directe  profligatur. 

87.  Nonnulla  extant  testimonia  nostri  Doctoris, 
qnae  prima  fronte  doctrinae  pliisicae  praemotionis  re¬ 
fragari  videntur,  re  vera  tamen  non  modo  eidem  non 
repugnant,  verum  etiam  eam  asserunt  atque  statuunt: 
quam  oh  rem  aliis  productis  de  quibus  nulla  est  disce¬ 
ptatio,  heic  ista  paucis  explanare,  est  necesse.  Quod 
quidem  nullius  esse  laboris  facile  quisque  intelligit, 
quum  eadem  a  praemotionis  adversariis  millies  objecta, 
millies  quoque  fuerint  diluta.  Et  certe  si  Aquinas  tam 
aperte  (ut  ex  hactenus  dictis  est  perspicuum)  phisicam 
praemotionem  asseruit,  eidem  repugnantia  saepe  eum 
protulisse,  ut  adversarii  asseverant,  res  ejusmodi  est 
ut  nulla  fides  ei  possit  adjungi;  nisi  forte  Doctorem 

Angelicum  saepissime  in  suis  operibus  pugnantia  loqui, 
quispiam  velit  asserere.  At  ne  tempus  perperam  tera¬ 
tur,  testimonia  ab  adversariis  opposita  expendantur. 
Imprimis  vero  illud  in  medium  adducatur,  quo  iidem 
maxime  utuntur;  et  quod  eam  ob  causam  paulo  latius 
exponere  est  necesse.  Itaque  Thomas  sibi  illam  diffi¬ 
cultatem  proponens:  “  Deus  non  est  causa  nisi  bono¬ 
rum  .  Si  ergo  a  solo  Deo  voluntas  hominis  move¬ 

retur,  numquam  moveretur  ad  malum;  „  eamdem  illis 
famosis  verbis  profligat :  “  Deus  movet  voluntatem 
hominis,  sicut  universalis  motor,  ad  universale  obje¬ 
ctum  voluntatis,  quod  est  bonum:  et  sine  hac  univer¬ 
sali  motione  homo  non  posset  aliquid  velle;  sed  homo 
per  rationem  determinat  se  ad  volendum  hoc  vel 
illud,  quod  est  vere  bonum  vel  apparens  bonum.  Sed 
tamen  interdum  specialiter  Deus  movet  aliquos  ad 
aliquid  determinate  volendum,  quod  est  bonum,  sicut 
in  his  quos  movet  per  gratiam,  ut  infra  dicetur  (1).  „ 
Quibus  ex  verbis  adversarii  colligi  posse  arbitrantur, 
Aquinatis  doctrinam  phi sicae  praemotioni  repugnare. 
Etenim  phisica  motio,  inquiunt,  in  eo  sita  est,  quod 
Deus  non  modo  ad  universale  bonum,  verum  etiam 
ad  peculiaria  bona,  quae  media  sunt  ad  illud  obti¬ 
nendum,  hominis  voluntatem  permoveat,  seu  deter¬ 
minet;  quae  quidem  motio,  seu  determinatio,  volun¬ 
tatis  ipsius  operationem  saltem  natura  praecedat.  At 
vero  secundum  productum  Thomae  testimonium,  non¬ 
nullis  casibus  exceptis,  in  quibus  Deus  impellit  specia¬ 
liter  ad  aliquid  determinate  volendum ,  sicut  in  iis  quos 
movet  per  gratiam ,  quod  ad  peculiaria  bona  attinet, 

(1)  1.  2.  q.  9.  a.  6. 

hominis  voluntas  a  nemine  movetur,  seu  determinatur; 
ait  enim  Thomas :  “  Sed  homo  per  rationem  deter¬ 
minat  se  ad  volendum  hoc  vel  illud,  quod  est  vere 
bonum,  vel  apparens  bonum.  ,,  Itaque  planum  est, 
phisicam  praemotionem,  quae  non  modo  ad  actus  bo¬ 
nos  ordinis  supernaturalis,  aut  ad  bonum  universale, 
necessaria  dicitur,  verum  etiam  ad  omnes  actus  or¬ 
dinis  naturalis,  sive  bonos  sive  malos,  et  quantum  ad 
quaevis  peculiaria  bona,  ob  rationem  causae  primae, 
quae  a  Deo  tolli  nequit,  et  ob  indifferentiam  volun¬ 
tatis  creatae,  rejici  a  sancto  Thoma.  Et  haec  quidem 
adversariorum  difficultas. 

88.  Antequam  vero  ea  dissolvatur,  illud  intento 
animo  ponderandum,  aliud  esse  voluntatem  agere,  seu 
actum  edere,  aliud  eam  se  movere;  agere  namque  ea 
toties  dicitur,  quoties  volitionis  actum  emittit,  non  dici¬ 
tur  vero  apte  se  movere,  nisi  cum  ex  actu  praecedente 
transit  ad  consequentem,  ut  puta  cum  ex  finis  voli- 
tione,  se  applicat  ad  appetenda  media,  quibus  eum  ipsa 
consequatur.  Qua  quidem  ex  re  sequitur,  1°.  in  prima 
finis  appetitione,  ut  cum  quis  primo  rationis  instanti 
se  ad  Deum  convertit,  voluntatem,  quamquam  agat, 
seu  actum  emittat,  proprie  tamen  non  se  movere ; 
etenim  quantum  ad  volitionem  istam  solummodo  in 
potentia  ea  est,  quum  nullum  actum  praecessisse  po¬ 
natur,  nihilque  moveat,  nisi  secundum  quod  est  in 
actu.  Sequitur  2°.  finis  appetitione  posita,  voluntatem 
ad  peculiaria  bona  quae  ad  eum  obtinendum  perdu¬ 
cunt,  posse  se  movere;  ea  enim  appetitione  posita, 
voluntas  in  actu  cum  sit,  ex  eo  ad  alium  actum  potest 
transire;  quod  apte  dicitur  se  movere,  ut  supra  dictum 
est.  Sequitur  3°.  cum  novus  finis  intenditur,  quando- 

que  voluntatem  se  movere,  ut  cum  ex  aliquo  praece¬ 
dente  actu,  formaliter  aut  virtualiter  permanente,  ad 
alium  se  applicat;  qnandoque  vero  non  se  movere,  sed 
potius  moveri  a  Deo,  ut  puta  cum  peccator  gratia  ope¬ 
rante  subito  movetur  ad  poenitentiam,  de  qua  numquam 
cogitavit.  Itaque  apte  congruenterque  loqui  si  volu¬ 
mus,  dicendum  est,  in  prima  volitione  finis,  seu  boni 
universalis,  voluntatem  non  se  movere,  sed  a  Deo 
moveri;  quod  spectat  ad  media,  seu  peculiaria  bona, 
eam  se  movere,  id  est  ab  actu  praecedente  se  appli¬ 
care  ad  consequentem;  quod  tamen  non  excludit,  quin 
a  Deo  ea  moveatur,  a  quo  (ut  Tliomas  inquit)  habet 
hoc  ipsum  quod  seipsam  moveat.  Tandem  cum  novus 
finis  intenditur,  quandoque  eam  se  movere,  quando¬ 
que  non  se  movere;  propterea  quod  ut  nullus  actus 
istius  novi  finis  appetitionem  praecedat,  potest  con¬ 
tingere.  Ea  autem  omnia  a  Thoma,  in  ipsa  eadem 
quaestione  nona,  quae  objicitur,  et  alibi  passim,  de¬ 
rivata  sunt:  sed  ad  propositam  difficultatem  veniamus. 

89.  Atque  ut  dilucide  ea  solvatur,  difficultas  quam 
sibi  proponit  Thomas,  atque  testimonium,  quo  eam  is 
profligat,  quodque  ab  adversariis  Tnomistis  opponitur, 
ordinatim  explanentur.  Itaque  Thomas  ait:  “  Deus  non 
est  causa  nisi  bonorum.  Si  ergo  a  solo  Deo  voluntas 
hominis  moveretur,  numquam  moveretur  ad  malum.  „ 
In  qua  difficultate  illa  praecipue  verba,  a  solo  Deo 
sunt  notanda;  ea  enim  aperte  demonstrant,  in  eo  po¬ 
tissimum,  secundum  Aquinatis  mentem,  situm  esse 
difficultatis  nodum,  quod  sola  Dei  operatio  malum 
effectum  edere  nequit.  Quam  ob  rem  difficultatem 
exsolvens,  Thomas  dicit,  quandoque  a  solo  Deo  vo¬ 
luntatem  moveri,  atque  proinde  eam  non  peccare,  ut 

accidit  in  prima  finis  volitione,  saltem  in  primo  in¬ 
stanti  initiativo,  nt  ajunt,  aut  in  volitione  boni  uni¬ 
versalis.  Quod  quidem  illa  verba  adsignificant:  “  Dens 
movet  voluntatem  hominis  ad  universale  objectum 
voluntatis,  quod  est  bonum.  „  Postea  vero  subdit, 
quandoque  a  solo  Deo  voluntatem  non  moveri,  sed 
sub  divina  motione  eam  se  movere,  et  determinare; 
idque  in  appetitione  mediorum,  seu  peculiarium  bo¬ 
norum,  quae  finem  obtinendum  respiciunt,  contingere. 
Quam  quidem  ob  rem  in  eorum  appetitione  volunta¬ 
tem  posse  peccare,  nemo  est  qui  non  videat;  nam 
quamquam  a  Deo  ea  movetur,  quia  tamen  ea  quoque 
se  movet,  idcirco  in  ejus  operatione  deformitas  quae¬ 
dam  potest  reperiri;  quemadmodum  reperiri  potest  in 
operatione  pueri  scribentis,  cujus  manus  a  scriba  mo¬ 
veatur.  Atque  id  profecto  significant  illa  verba:  “  Sed 
homo  per  rationem  determinat  se  ad  volendum  hoc 
vel  illud,  quod  est  vere  bonum,  vel  apparens  bonum.  „ 
Tandem  Aquinas  asserit,  in  novi  finis  appetitione  in¬ 
terdum  contingere,  ut  voluntas  a  solo  Deo  moveatur, 
ut  cum  gratia  operante  peccator  ad  poenitentiam  su¬ 
bito  impellitur:  atque  tunc  voluntatem  peccare  non 
posse,  saltem  in  primo  instante  initiativo,  ut  supra 
de  prima  motione  ab  bonum  universale  dictum  est, 
omnibus  est  perspicuum:  “  Sed  tamen  interdum  (inquit) 
specialiter  (id  est  motione  quae  suppleat  actum  prae¬ 
cedentem)  Deus  movet  aliquos  ad  aliquid  deteminate 
volendum,  quod  est  bonum,  sicut  in  his  quos  movet  per 
gratiam,  ut  infra  dicetur.  „  Quae  postrema  verba  at¬ 
tentius  consideranda  sunt;  ea  enim  apertissime  osten¬ 
dunt,  praesentis  testimonii  explanationem  omnino  esse 
secundum  mentem  nostri  Doctoris.  Re  vera  infra  de 

gratia  loquens,  is  discrimen  statuit,  inter  divinam 
operationem,  a  qua  voluntas  movetur  et  non  movet, 
atque  operationem  eamdem,  a  qua  movetur  voluntas, 
quae  etiam  movet;  “  Operatio  enim  alicujus  effectus 
non  attribuitur  mobili,  sed  moventi.  In  illo  ergo  ef¬ 
fectu,  in  quo  mens  nostra  est  mota  ,  et  non  movens, 
solus  autem  Deus  movens,  operatio  Deo  attribuitur: 
et  secundum  hoc  dicitur  gratia  operans.  In  illo  autem 
effectu,  in  quo  mens  nostra  et  movet  et  movetur, 
operatio  non  solum  attribuitur  Deo,  sed  etiam  animae, 
et  secundum  hoc  dicitur  gratia  cooperans  (1).  „  Quo 
ex  testimonio  satis  leviter  intelligi  potest,  Thomistas 
opinione  non  falli,  cum  Dei  motionem  ad  bonum  uni¬ 
versale,  de  qua  in  Thomae  verbis  quae  objiciuntur, 
eam  motionem  intelligunt,  a  qua  movetur  voluntas, 
quae  se  non  movet ;  motionem  autem  ad  peculiaria 
bona,  eam  esse  dicunt,  a  qua  movetur  voluntas,  quae 
se  movet.  Itaque  adversariorum  error  in  eo  positus 
est,  quod  illud  ejusdem  Aquinatis  intelligere  nolunt: 
Moveri  ex  se  non  repugnat  ei  quod  movetur  ab  alio.  Cae- 
terum  quidquid  sit  de  isto  Thomae  testimonio,  quod 
unicum  est  in  omnibus  ejus  operibus,  quod  hac  de  re 
quandam  obscuritatem  praeseferat,  illud  in  dubium 
vocari  nequit,  non  modo  ad  bonum  universale,  verum 
etiam  ad  quaelibet  peculiaria  bona  Deum  phisice  volun¬ 
tatem  movere,  Angelicum  Doctorem  apertissime  asseve¬ 
rasse  (2).  Praeterea  praeclara  testimonia,  ex  eodem  de¬ 
prompta,  atque  hactenus  producta,  phisicam  Dei  motio¬ 
nem  generatim  asserere,  atque  egregie  stabilire,  nemo 
negare  potest:  quapropter  etsi  testimonium  quod  oppo- 


(1)  1.  2.  q.  111.  a.  2.  —  (2)  Cf.  III.  Coni.  Geni.  c.  89. 

nitur,  in  duas  sententias  derivari  posse  ponatur,  in 
laevam  tamen  partem  ab  adversariis  illud  detorqueri 
est  perspicuum;  propterea  quod  ita  ab  iisdem  exponitur, 
ut  constanti  Tliomae  doctrinae  repugnet.  Sed  de  prima 
difficultate  satis  superque  dictum  est. 

90.  Deinceps  secunda  proponatur,  quae  quidem 
una  cum  praecedente  nuperrime  ab  adversariis  phi- 
sicae  praemotionis  Thomistis  objecta,  in  illo  Tliomae 
testimonio  connititur:  “  Ad  providentiam  divinam  non 
pertinet  naturas  rerum  corrumpere,  sed  servare.  Unde 
omnia  movet  secundum  eorum  conditionem;  ita  quod 
ex  causis  necessariis  per  motionem  divinam  sequun¬ 
tur  effectus  necessarii,  ex  causis  autem  contingentibus 
sequuntur  effectus  contingentes.  Quia  igitur  voluntas 
est  activum  principium  non  determinatum  ad  unum, 
sed  indifferenter  se  habens  ad  multa;  sic  Deus  ipsam 
movet,  quod  non  ex  necessitate  ad  unum  determinet, 
sed  remanet  motus  ejus  contingens  et  non  necessarius, 
nisi  in  his  ad  quae  naturaliter  movetur.  (1)  „  Ex  quo 
insigni  testimonio  adversarii  certe  nimis  curiosa  ratioci¬ 
natione  cogere  adnituntur,  Thomam  Aquinatem  volun¬ 
tatis  determinationem  ad  unum  rejecisse.  Etenim  illa 
verba,  sic  Deus  ipsam  movet ,  quod  non  ex  necessitate  ad 
unum  determinet ,  nihil  aliud  significare  asserunt,  nisi, 
Deum  voluntatem  movere,  sed  ad  unum  non  deter¬ 
minare;  propterea  quod  (inquiunt)  ea  verba  ex  neces¬ 
sitate ,  ad  unum ,  eamdem  rem  adsignificat,  atque  Tho- 
mas  ob  quamdam  copiam  loquendi,  utrumque  dicendi 
modum  adhibuit,  seu  ut  melius  quid  sit  non  movere 
ex  necessitate  is  explanaret,  addidit  etiam  ad  unum , 


(1)  1.  2.  q.  10.  a.  4. 

dicens,  non  ex  necessitate  ad  unum  determinat.  Itaque 
secundum  adversariorum  explanationem,  Thomas  in 
producto  testimonio  phisicam  praemotionem,  seu  de¬ 
terminationem,  rejecit. 

91.  Yerum  difficultati  isti  facile  satis  fit,  dicendo, 
D.  Thomam  non  negasse,  Deum  voluntatem  ad  unum 
determinare,  sed  negasse,  Deum  voluntatem  ad  unum 
ex  necessitate  determinare:  quod  quidem  qui  non  in- 
telligit  (parcant  adversarii)  vix  nomen  philosophi  me¬ 
retur.  Etenim  vel  communi  sensu  facili  negotio  quis¬ 
que  percipit,  quemadmodum  cum  dico,  Cajum  non 
velociter  currere,  me  non  dicere,  Cajum  non  currere, 
at  dicere,  eum  currere,  sed  non  velociter;  ita  cum 
Thomas  dicit,  Deum  voluntatem  ex  necessitate  ad 
unum  non  determinare,  eum  non  dicere,  nullo  modo 
ad  unum  determinare,  at  determinare  quidem,  sed 
non  ex  necessitate.  Neque  certe  Thomas  aliam  doc¬ 
trinam  tradidisse  potest  dici;  is  enim  ait,  ut  in  capite 
praecedente  dictum  est:  “  A  contingente  ad  utrumque 
non  sequitur  aliquis  effectus,  nisi  per  aliquid  per  quod 
ad  unum  determinetur.  „  Quam  ob  rem  quum  in  ipso 
testimonio  quod  opponitur,  voluntatem  esse  activum 
principium  indifferenter  se  habens  ad  multa,  apertis¬ 
sime  asseveret,  luce  clarius  est,  secundum  ejus  doc¬ 
trinam,  voluntatem  eamdem  ab  aliquo  ad  unum  esse 
determinandam,  ut  agere  queat.  Ex  quibus  quidem 
omnibus  in  promptu  est,  non  modo  productum  Tho- 
mae  testimonium  phisicae  praemotioni  non  repugnare, 
verum  etiam  eam  asserere,  egregie  stabilire,  ab  eaque 
vim  adversariorum  propulsare;  quippe  quia  modum 
eamdem  atque  libertatem  componendi  enunciat  aper¬ 
tissime:  “  Omnia  movet  secundum  eorum  conditionem; 

ita  quod  ex  causis  necessariis  per  motionem  divinam 
sequantur  effectus  necessarii,  ex  causis  autem  contin¬ 
gentibus  sequantur  effectus  contingentes  (1).  „ 

92.  Sed  instant  adversarii:  Necessitas  nihil  est 
aliud,  nisi  determinatio  ad  unum;  quocirca  praece¬ 
dente  Thomae  testimonio  sequens  argumentum  confici 
potest.  Deus  unamquamque  rem  movet  secundum  ejus 
conditionem;  sed  peculiaris  voluntatis  conditio  est,  ut 
non  sit  determinata  ad  unum;  ergo  omnino  est  necesse, 
Deum  eam  sic  movere,  ut  ad  unum  non  determinet. 
Ad  istam  argumentationem  firmandam,  illud  Aquinatis 
praeclarum  nuper  ab  adversariis  est  productum:  “  Deus 
operatur  in  omnibus,  ita  tamen  quod  in  unoquoque 
secundum  ejus  conditionem.  Unde  in  rebus  naturali¬ 
bus  operatur  sicut  ministrans  virtutem  agendi,  et  sicut 
determinans  naturam  ad  talem  actionem;  in  libero 
autem  arbitrio  hoc  modo  agit,  ut  virtutem  agendi 
ministret,  et  ipso  operante  liberum  arbitrium  agat, 
sed  tamen  determinatio  actionis  et  finis  in  potestate 
liberi  arbitrii  constituitur,  unde  remanet  sibi  domi¬ 
nium  sui  actus.  „  Ex  quo  iterum  adversarii  cogere 
posse  arbitrantur,  divinam  determinationem  ad  unum, 
quod  ad  voluntatem  attinet,  omnino  rejici  a  Thoma 
Aquinate;  quippe  quia  is  aperte  ait :  “  Determinatio 
actionis  et  finis,  in  potestate  liberi  arbitrii  constituitur, 
unde  remanet  sibi  dominium  sui  actus.  „ 

93.  Verum  tota  adversariorum  ratiocinatio  falso 
innititur  fundamento,  quod  proinde  imprimis  est  ever¬ 
tendum,  ut  ea  funditus  corruat.  Itaque  illud  omnino 

(1)  Cf.  caput  primum  et  vicesimum  hujus  opusculi,  in  quo  du¬ 
plex  modus  Dei  motionem  hominisque  libertatem  componendi  traditur, 
adversariorumque  objecta  diluuntur. 

falsum,  quod  ab  adversariis  asseritur,  necessitatem 
nihil  aliud  esse  nisi  eam  deteminationem  ad  unum, 
quae  phisica  motio,  seu  determinatio,  a  Thomistis 
nuncupatur.  Etenim  determinatio  ad  unum  duplicis  est 
generis  :  primi  generis  determinatio  est  ex  parte  poten¬ 
tiae  motae,  quae  naturali  necessitate  ita  est  devincta, 
ut  in  unum  necessario  feratur.  Ea  naturalis  dicitur, 
atque  in  brutis  animantibus  reperitur;  quae  quidem 
cum  sensibus  singulares  species  solummodo  recipiant, 
atque  vi  plurium  collativa  (ut  est  apud  Ttiomam) 
omnino  careant,  ad  unum  a  natura  determinata  sunt. 
Sed  eam  determinationem  in  voluntate  non  esse,  est 
perspicuum;  nam  voluntas  activum  principium  est  (ut 
Thomas  inquit)  indifferenter  se  habens  ad  diversa.  De¬ 
terminatio  vero  ad  unum  secundi  generis  ea  dicitur, 
quae  est  a  principio  externo,  scilicet  a  Deo,  et  motio 
est  transiens,  non  tamen  quidpiam  permanens  in  ipsa 
potentia  mota.  Itaque  ea  determinatio  ex  parte  po¬ 
tentiae  esse  non  dicitur,  quamquam  potentiam  eamdem 
tangit,  sed  ex  parte  principii  externi;  eaque  potentia 
ad  multa  indifferens,  ad  unum  applicatur,  impellitur, 
determinatur;  idque  planum  est,  propterea  quod  ex 
contingente  (ut  inquit  Thomas)  nullus  ex  se  sequitur 
effectus.  Illud  autem  peculiare  est  hujus  determina¬ 
tionis,  quod  si  in  potentia  quam  movet,  primam  re- 
perit,  potentiam  eamdem  ex  necessitate  determinat, 
sin  minus,  ex  necessitate  non  determinat,  sed  ita  im¬ 
pellit  ad  unum  nt  potentiae  motus  liber  permaneat. 
Ejus  rei  ratio  est,  quam  in  testimonio  quod  opponitur, 
Thomas  subjicit:  Ad  providentiam  divinam  non  pertinet 
naturas  rerum  corrumpere ,  sed  versare:  unde  omnia  movet 
secundum  eorum  conditionem .  Itaque  discrimen  inter 

utramque  determinationem  ad  unum  maximum  est, 
quod  qui  ignorant,  phisicam  praemotionem  cavillatio¬ 
nibus  impugnant.  Thomas  vero  illud  aperte  innuit : 
“  Animalia  bruta  (inquit)  moventur  per  instinctum 
superioris  agentis  ad  aliquid  determinatum,  secundum 
modum  formae  particularis,  cujus  conceptionem  sequi¬ 
tur  appetitus  sensitivus:  sed  Deus  movet  quidem  im¬ 
mutabiliter  voluntatem,  propter  efficaciam  virtutis  mo¬ 
ventis,  quae  deficere  non  potest;  sed  propter  naturam 
voluntatis  motae ,  quae  indifferenter  se  habet  ad  diversa , 
non  inducitur  necessitas,  sed  manet  libertas  (1).  „  Qui¬ 
bus  ex  verbis  omnibus  in  promptu  est,  transeuntem 
Dei  determinationem,  seu  motionem,  in  brutis  ani¬ 
mantibus  necessitatem  inducere,  quia  naturalem  de¬ 
terminationem  reperit,  in  voluntate  autem  non  indu¬ 
cere,  sed  in  ea  manere  libertatem,  quia  quamvis  ea 
immutabiliter  moveatur,  ad  unum  tamen  a  natura 
determinata  non  est,  sed  indifferenter  se  habet  ad  diversa. 
Itaque  Thomas  inter  utramque  determinationem  dis¬ 
crimen  statuit.  Quibus  ex  rebus  atque  auctoritatibus 
facili  negotio  intelligitur,  difficultatis  propositae  fun¬ 
damentum  omnino  falsum  esse;  non  enim  determina¬ 
tio  ad  unum  de  qua  Thomistae  loquuntur,  ea  est  qua 
potentia  naturali  necessitate  vincta,  ad  unum  semper 
determinata  permanet,  sed  ea,  qua  potentia  transe¬ 
unter  ad  agendum  impellitur,  secundum  ejus  naturam. 
Quam  porro  determinationem  nihil  aliud  esse  quam 
determinationem  ex  necessitate,  nemo  nisi  jocari  velit, 
potest  asserere. 


(1)  Q.  6.  de  malo  a.  unie,  ad  3. 

94.  Itaque  difficultas  proposita  facile  dissolvitur, 
respondendo,  unamquamque  rem  secundum  ejus  con¬ 
ditionem,  seu  naturam,  Deum  quidem  movere,  ita  ut 
(ut  Thomas  inquit)  in  causis  necessariis  necessitas,  in 
causis  vero  liberis  inducatur  libertas;  at  voluntatis  con¬ 
ditionem  esse,  ut  non  sit  ad  unum  determinata  a  na¬ 
tura,  non  tamen  ut  a  Deo  transeunter  non  determi¬ 
netur.  Ex  quo  citra  dubium  fit,  eam  naturali  deter¬ 
minatione  a  Dei  impulsu,  seu  motione,  devinci  non 
posse,  propterea  quod  ad  divinam  providentiam  non 
pertinet  rerum  naturam  corrumpere ;  sed  tamen  omnino 
ab  impulsione  eadem  esse  transeunter  ad  unum  deter¬ 
minandam,  quia  ea  indifferens  est,  a  causaque  indif- 
ferente  nullus  sequitur  effectus,  nisi  ea  determinetur. 
Quibus  ex  rebus  sat  leviter  intelligi  potest,  quid  sibi 
Thomas  velit  in  postremo  testimonio  quod  objicitur. 
Dicit  enim,  ut  saepissime  replicat,  Deum  in  rebus 
omnibus  agere,  secundum  earum  conditionem :  ex  quo 
quidem,  et  jure  optimo  infert,  res  naturales,  quod 
naturali  determinatione  vinciuntur,  ad  unum  a  Dei 
motione  ex  necessitate  applicari,  voluntatem  vero,  quod 
indifferens  est  ad  multa,  ita  ad  unum  moveri,  ut  li¬ 
bera  permaneat.  Re  vera  in  numero  praecedente  illud 
ejusdem  praeclarum  productum  est :  “  Deus  movet 
quidem  immutabiliter  voluntatem,  propter  efficaciam 
virtutis  moventis,  quae  deficere  non  potest ;  sed  propter 
naturam  voluntatis  motae,  quae  indifferenter  se  habet 
ad  diversa,  non  inducitur  necessitas,  sed  manet  li¬ 
bertas,,.  Quo  in  testimonio  facile  quisque  perspicit, 
eam  doctrinam  Thomam  tradere,  quam  in  eo  quod 
opponitur,  enunciat. 

CAPUT  XVI. 

Aliae  difficultates 
ex  eodem  S.  Doctore  profligantur. 


95.  Nonnulla  Aquinatis  testimonia,  a  praemotionis  adversariis 
nuperrime  Thoinistis  opposita,  producuntur.  —  96.  Adversariis  respon¬ 
detur,  eadem  testimonia  explanando.  —  97.  Aliud  Thomae  testimo¬ 
nium  in  medium  adducitur,  atque  exponitur  id  quod  ex  eo  ab  adver¬ 
sariis  colligitur.  —  98.  Profligatur  difficultas,  adversariorum  aequivo- 
cationem  aperiendo,  Thomaeque  testimonium  explicando.  —  99.  Alia 
adversariorum  difficultas,  e  Thoma  derivata,  proponitur.  —  100.  Eidem 
difficultati  respondetur.  —  101.  Antiqua  difficultas,  nuper  repetita, 
in  medium  adducitur,  profligaturque;  et  praesens  caput  concluditur. 

95.  Cum  iis  difficultatibus  quae  in  superiore  capite 
sunt  exsolutae,  aliae  ab  adversariis  phisicae  motionis 
nuperrime  propositae  sunt,  quae  quidem  in  falsa  inter¬ 
pretatione  quorumdam  testimoniorum  Thomae  Aqui¬ 
natis  eonnituntur,  quaeque  proinde  hic  profligandae 
sunt,  ipsa  testimonia  eadem  enucleando.  Itaque  impri¬ 
mis  replicant  adversarii,  Thomam  Aquinatem  aperte  pa¬ 
lamque  enunciasse,  actionis  determinationem  relinqui 
in  potestate  rationis  et  voluntatis ;  quod  quidem  esse 
non  posse  opinantur,  si  ad  operationem  Deus  volun¬ 
tatem  applicet,  seu  praedeterminet :  qua  ex  re  nullo 
modo  Deum  phisice  praemovere  voluntatem,  cogendum 
esse  asseverant.  Ea  adversariorum  difficultas  in  illud 
Thomae  supra  productum  innititur ;  “  Determinatio 

actionis  et*finis  in  potestate  liberi  arbitrii  constituitur, 
unde  remanet  sibi  dominium  sui  actus  „.  Quod  quidem 
alio  insigni  testimonio  placet  confirmare ;  id  enim  ad¬ 
versariis  ingratum  esse  nequit.  Thomas  itaque  alibi 
aperte  ait:  “Non  esset  homo  liberi  arbitrii,  nisi  ad 
eum  determinatio  sui  operis  permaneret,  ut  ex  proprio 
judicio  eligeret  hoc  vel  illud  (1)  Quibus  ex  verbis 
colligi  posse  videtur,  Dei  determinationem  quod  ad 
actus  voluntatis  attinet,  hominis  libertatem  penitus 
convellere;  dicit  namque  Thomas,  hominem  liberum 
non  esse,  nisi  ad  opus  suum  ipse  se  determinet. 

96.  Verum  doctrinam  istam  quam  longissime  a 
Thomae  mente  distare,  ex  rebus  jam  disputatis  facile 
potest  intelligi;  Aquinas  enim,  ut  ex  ejusdem  verbis 
in  praecedentibus  capitibus  productis  est  perspicuum, 
voluntatem,  quod  contigens  est,  Dei  determinatione 
indigere,  ut  actum  emittat,  apertissime  tradit.  Qua¬ 
propter,  ut  jam  alibi  dictum  est,  illud  discrimen  ipse 
constituit  inter  divinam  humanamque  voluntatem , 
quod  haec  contingens  cum  sit,  ab  alio  est  determinanda, 
ista  vero,  cum  ex  se  necessitatem  habeat,  ex  se  de¬ 
terminatur  :  “  Dicendum  (inquit)  quod  causa  quae  est 
ex  se  contingens,  oportet  ut  determinetur  ab  aliquo 
exteriori  ad  effectum;  sed  voluntas  divina,  quae  ex 
se  necessitatem  habet,  determinat  seipsam  ad  volitum, 
ad  quod  habet  habitudinem  non  necessariam  (2) 
Itaque  iisdem  difficultatibus  eamdem  responsionem,  iis- 
demque  testimoniis  eamdem  explanationem  opponens, 
replico  in  eo  esse  positum  adversariorum  errorem,  quod 

intelligere  nolunt,  moveri  ex  se,  non  repugnare  ei  quod 

% 

(1)  2.  Sent.  dist.  28.  q.  1.  a.  1.  —  (2)  1.  p.  q.  9.  a.  3.  ad  5. 

mo veter  ab  alio.  Aquinas  autem  aliter  opinatus  est, 
ut  illud  ejusdem  praeclarum  testificatur :  “  Dicendum 
quod  moveri  voluntarie  est  moveri  ex  se,  idest  a  prin¬ 
cipio  intrinseco ;  sed  illud  principium  intrinsecum  po¬ 
test  esse  ab  alio  principio  extrinseco,  et  sic  moveri  ex 
se  non  repugnat  ei  quod  movetur  ab  alio  { 1)  Et  certe 
voluntas  se  movet,  se  determinat,  habetque  suae  ope¬ 
rationis  dominium ;  at  nequit  ea  esse  primum  movens, 
primum  determinans,  neque  ejusdem  dominium  potest 
esse  supremum;  cum  ea  omnia  Deo,  qui  est  primum 
liberum,  solummodo  conveniant :  quam  ob  rem  non 
ita  in  voluntatis  potestate,  sui  actus  determinatio  esse 
potest,  ut  determinatio  Dei  primi  moventis,  primi  de¬ 
terminantis,  supremique  Domini  omnium  rerum  exclu¬ 
datur.  Eam  ob  causam  noster  Doctor  postquam  dixit, 
actionis  determinationem  in  potestate  liberi  arbitrii 
constitui,  ut  ei  sui  actus  dominium  remaneat,  subdit 
statim :  Licet  non  ita  sicut  primo  agenti;  quae  verba 
ejusdem  mentem  hac  de  re  satis  superque  declarant. 

9  7 .  Sed  aliud  testimonium  ab  adversariis  opponitur, 
quod  quidem  Dei  determinationi  repugnare,  vehemen¬ 
tius  inclamant.  Itaque  illud  in  medio  ponatur,  atque 
id,  quod  ex  eo  derivare,  sibi  iidem  despondent :  “  Po¬ 
tentia  rationalis  (inquit  Thomas)  se  habet  ad  opposita 
in  his  quae  ei  subsunt,  et  haec  sunt  illa  quae  per  ipsam 
determinantur :  non  autem  potest  in  opposita  illorum, 
quae  ei  sunt  ab  alio  determinata.  Et  ideo  voluntas 
non  potest  in  oppositum  ejus,  ad  quod  ex  divina 
impressione  determinatur,  scilicet  in  oppositum  finis 
ultimi.  Potest  autem  in  oppositum  eorum  quae  ipsa 


(1)  Loc.  cit.  q.  105.  a.  4.  ad  2. 

sibi  determinat,  sicut  sunt  ea  quae  ordinantur  in  finem 
ultimum  quorum  electio  ad  ipsam  pertinet  (1)  „.  Ex 
eo  testimonio  ab  adversariis  colligitur,  phisicam  prae- 
determinationem,  secundum  Thomae  doctrinam,  ho¬ 
minis  libertatem  funditus  evertere;  idque  ratiocina¬ 
tione  sequente  adnituntur  evincere.  Aquinas,  inquiunt, 
apertissime  asserit,  in  iis  rebus  voluntatem  liberam 
non  esse,  ad  quae  Dei  impressione  ea  determinatur ; 
ait  enim  “  Et  ideo  voluntas  non  potest  in  oppositum 
ejus,  ad  quod  divina  impressione  determinatur,,.  Jam 
vero  phisica  praedeterminatio  nihil  est  aliud  nisi  quae¬ 
dam  impressio,  qua  voluntas,  quae  indifferens  est,  a 
Deo  determinatur  ad  peculiarem  actum  emittendum. 
Itaque  planum  est,  secundum  Thomae  doctrinam,  phi¬ 
sicam  praedeterminationem  hominis  libertatem  convel¬ 
lere.  Et  haec  quidem  adversariorum  ratiocinatio. 

98.  At  vero  eam  maxima  aequivocatione  laborare 
ex  facili  demonstrari  potest ;  cum  enim  quis  animo 
contemplatur,  sine  labore  reperit,  duplicem  Dei  impres¬ 
sionem  esse  admittendam :  unam  quidem,  quae  primam 
respicit  naturae  institutionem,  alteram  vero,  qua  na¬ 
tura  in  actu  primo  constituta,  ad  actum  secundum 
impellitur,  seu  determinatur.  Porro  autem  prima  im¬ 
pressio  habet  esse  permanens  in  natura,  cujus  est 
quaedam  proprietas  ;  atque  id  ea  efficit,  ut  quae  eadem 
sunt  obsignata,  seu  ad  aliquid  determinata,  ad  illud 
ea  libera  non  sint :  ista  autem  divina  impressio,  phi¬ 
sica  praemotio,  seu  praedeterminatio,  non  est,  quae 
quidem  actio  est  transiens,  ut  saepe  replicatum  fuit. 
De  eadem  tamen  in  testimonio  producto  nostrum  Do- 


(1)  4.  dist.  49.  q.  1.  a.  3.  ad  1, 

ctorem  loqui,  nullo  negotio  intelligitur ;  nam  postquam 
is  ait:  “Voluntas  non  potest  in  oppositum  ejus,  ad 
quod  ex  divina  impressione  determinatur,,;  mox  rem 
explanans  subdit,  “  Scilicet  in  oppositum  finis  ultimi  „ : 
quae  quidem  verba  de  impressione  eum  loqui,  quae 
naturae  respicit  institutionem,  apertissime  ostendunt ; 
quum  ad  finem  ultimum  a  natura  voluntas  sit  deter¬ 
minata.  Altera  autem  divina  impressio,  qua  natura 
jam  constituta  in  actu  primo  ad  actum  secundum  de¬ 
terminatur,  est  phisica  motio,  non  quidem  permanens, 
sed  transiens,  qua  Deus  intrinsecus  potentiam  perficit, 
ut  ea  actum  suum  edere,  queat.  At  vero  eam  impres¬ 
sionem  hominis  libertatem  non  convellere,  immo  potius 
eamdem  efficere,  omnibus  Aquinatis  testimoniis  atque 
rationibus,  hactenus  citatis,  egregie  stabilitur.  Itaque 
adversariorum  aequivocatio  ex  eo  defluere  perspicitur, 
quod  ii  nullum  discrimen  esse  arbitrentur,  inter  id 
quod  a  Deo  fit  in  naturae  institutione,  atque  id  quod 
ab  eo  fit,  ut  natura  instituta  exeat  in  actum.  At 
Thomas  discrimen  istud  statuit,  probavitque,  ut  ex 
illis  verbis  alibi  productis,  est  perspicuum :  “  Virtus 
naturalis  (inquit)  quae  est  rebus  naturalibus  in  sua 
institutione  collata,  inest  eis  ut  quaedam  forma,  habens 
esse  ratum  et  fixum  in  natura  „ :  quae  verba  ad  primam 
impressionem,  quae  naturae  institutionem  respicit,  pro¬ 
fecto  referuntur.  Postea  vero  secundam  explanans , 
subdit :  “  Sed  id  quod  a  Deo  fit  in  re  naturali,  quo 
actualiter  agat ,  est  ut  intentio  sola ,  habens  esse 
quoddam  incompletum,  per  modum  quo  colores  sunt 

in  aere,  et  virtus  artis  in  instrumento  artificis  (1)  „. 

% 

(1)  Q.  3.  de  pot.  a.  7.  ad  7. 

Quod  quidem  praeclarum  testimonium,  ex  quaestione 
tertia  de  potentia  depromptum,  ita  a  prima  secundam 
impressionem  secernit,  proindeque  ita  dilucide  phisicam 
praedeterminationem  asserit,  ut  ipse  Suarezius,  quo¬ 
modo  alibi  dictum  est,  negare  non  potuerit,  Thornam 
Aquinatem  in  quaestione  eadem  phisicae  praemotionis 
doctrinam  diserte  tradidisse. 

99.  Sed  opponent  fortasse  adversarii,  alia  non 
deesse  Thomae  testimonia,  quae  quidem  phisicae  prae- 
motioni  omnino  repugnant,  atque  praecipuum  illud 
esse :  “  Dicendum  quod  movens  tunc  ex  necessitate 
causat  motum  in  mobili,  quando  potestas  moventis 
excedit  mobile,  ita  quod  tota  ejus  possibilitas  moventi 
subdatur  (1)  „.  Quibus  ex  verbis  illud  argumentum  in 
forma  dispositum  licet  derivare :  Tum  movens  ex  ne¬ 
cessitate  motum  generat,  cum  mobile  omnino  sibi  sub¬ 
jicit;  sed  divina  praemotio  sibi  omnino  subdit  volun¬ 
tatem  ;  ergo  in  ea  ex  necessitate  motum  generat.  Itaque 
secundum  Thomae  doctrinam,  hominis  voluntas,  divina 
motione  posita,  libera  non  erit :  quod  quidem  absurdum 
esse,  nemo  non  videt. 

100.  Verum  difficultas  ista  facile  dissolvitur;  mo¬ 
vens  enim  motum  ex  necessitate  generat,  si  potentiam 
ad  oppositum  in  mobili  convellat ;  at  si  eam  potentiam 
non  evertat,  motum  gignit  liberum,  ut  est  perspicuum. 
Itaque  satis  non  est,  mobile  moventi  subjici,  ut  dici 
queat  hoc  in  isto  motum  necessarium  procreare ;  sed 
praeterea  necesse  est,  sic  mobile  subdi  moventi,  ut 
in  illo  potentia  ad  oppositum  penitus  evertatur :  quod 

(1)  1.  p.  q.  82.  a.  2.  ad  2. 

11 

hic  certe  non  contingit.  Ee  vera  phisica  Dei  motio 
quamquam  voluntatis  capacitatem  excedit,  atque  pro¬ 
inde  voluntatem  eamdem  sibi  omnino  subjicit;  ab  ea 
tamen  potentiam  ad  oppositum  non  modo  non  tollit, 
verum  etiam  efficit  atque  servat ;  propterea  quod  Deus 
causa  est  libertatis,  cum  actualis,  tum  potentialis,  ut 
in  peculiari  capite  statutum  fuit  (1).  Quam  ob  rem 
noster  Doctor  ait:  “  Deus  igitur  est  prima  causa 
movens  et  naturales  causas  et  voluntarias.  Et  sicut 
naturalibus  causis,  movendo  eas,  non  aufert  quin  actus 
earum  sint  naturales,  ita  movendo  causas  voluntarias, 
non  aufert  quin  actiones  earum  sint  voluntariae,  sed 
potius  hoc  in  eis  facit ;  operatur  enim  in  unoquoque  secundum 
ejus  proprietatem  (2)  Sed  de  difficultate  ista  satis 
dictum  est. 

101.  Deinde  veniamus  ad  antiquam  difficultatem, 
nuperrime  repetitam;  quae  quidem  quamquam  iis  ex 
rebus  quae  in  capite  decimotertio  hujus  opusculi  sunt 
disputatae,  facile  profligatur,  quoniam  tamen  ab  ad¬ 
versariis  ea  saepius  replicatur,  denuo  est  exsolvenda. 
Itaque  dicunt  adversarii,  Thomam  Aquinatem  num- 
quam  praemotionis,  seu  praedeterminationis,  nomen 
usurpasse,  ad  Dei  influxum  in  hominis  voluntatem 
significandum :  qua  ex  re  cogendum  esse  asseverant, 
eum  phisicae  praemotionis  doctrinam  numquam  tra¬ 
didisse. 


(1)  Cf.  caput  octavum,  in  quo  etiam  Thomae  rationibus  sta¬ 
tuitur,  illud  contradictionem  involvere,  voluntatem  a  Deo  ex  neces¬ 
sitate  moveri,  judicii  indifferentia  permanente.  —  (2)  1.  p.  q.  83. 
a.  1.  ad  3. 

Verum  l.°  ex  eo  non  licet  inferre,  doctrinam  ali¬ 
quam  novam  esse,  et  alienam  a  mente  scriptorum  qui 
eam  tradiderunt,  quod  nomen  quo  postea  designata 
fuit,  iidem  non  usurparunt.  Ejus  rei  exemplum  per¬ 
spicitur  in  voce  consubstantialis ,  quam  ad  significandam 
unitatem  naturae  Verbi  divini  cum  Patre,  adhibendam 
non  esse,  Ariani  acerrime  contendebant  ideo,  quia 
a  Sacris  Scriptoribus  numquam  ea  usurpata  fuerat. 
At  vero  Ecclesia,  quae  secundum  divina  eloquia  co¬ 
lumna  est  veritatis,  vocem  eamdem  adhibendam  esse 
solemniter  decrevit ;  nam  etsi  novum  nomen  videri 
potuerit,  doctrina  tamen  ab  eo  designata  pervetusta 
erat,  atque  a  cultoribus  sapientiae  catholicae  semper 
probata.  2.°  Illud  in  disceptationem  non  vocatur,  num 
Thomas  praemotionis,  praedeterminationisve,  nomen 
usurparit ;  sed  potius,  an  ejusdem  rei  doctrinam  tra¬ 
diderit.  3.°  Praemotionis  nomen  non  adhibuit  Thomas, 
propterea  quod  motio  praemotio  est,  ut  alibi  fusius 
dictum,  atque  explanatum  fuit.  Hinc  4.°  quoties  Tho¬ 
mas,  de  phisisa  motione  loquens,  Deum  hominis  vo¬ 
luntatem,  aut  causas  secundas  generatim,  movere  as¬ 
serit,  toties  phisicae  praemotionis  doctrinam  tradit. 
5.°  Thomistae  ab  adversariis  non  petunt,  ut  praemo¬ 
tionis,  praedeterminationisve,  nomen  ab  iisdem  adhi¬ 
beatur;  sed  ut  doctrinam  ii  probent,  tueanturque,  eo 
nomine  designatam.  Immo  6.°  a  Thomistis  asseritur, 
aptius  congruentiusque  usurpari  voces  motionis  phisicae 
et  determinationis  ad  unum ,  aut  applicationis  potentiae  ad 
actum ,  quemadmodum  fit  a  Thoma  Aquinate.  Tandem 
7.°  illud  saltem  Thomistae  volunt,  doctrinam  de  phi- 
sica  motione,  seu  de  divino  influxu,  tradi  ab  adver- 

sariis  ipsis  Tkomae  verbis;  ita  enim  continget,  ut 
nomine  praemotionis  amoto,  quod  dissidium  quoddam 
in  mentem  revocat,  Angelici  Doctoris  doctrina  ab  om¬ 
nibus  ediscatur.  Quibus  quidem  ex  rebus  atque  ratio¬ 
nibus  satis  leviter  intelligi  potest,  illud  non  esse  pro¬ 
bandum,  quod  quidam  philosophus  germanus  caete- 
roquin  clarissimus,  nuperrime  scripsit :  “  Quod  ad 
Doctorem  Angelicum  attinet,  certum  est  eum  hanc 
quaestionem,  quam  sequiores  auctores  tanta  animo¬ 
rum  contentione  agitabant,  ex  professo  non  tractasse ; 
sed  principia  dumtaxat  generalia  et  inconcussa,  qui¬ 
bus  immediatus  concursus  divinus  cum  actionibus 
liberis  creaturarum  defenditur,  stabilisse,,.  Etenim 
non  modo  principia  generalia,  quibus  divinus  con¬ 
cursus  generatim  defenditur,  Aquinas  statuit;  verum 
etiam  principia  peculiaria,  quibus  concursus  praevius 
egregie  stabilitur,  tum  quod  ad  causas  necessarias 
spectat,  tum  quod  attinet  ad  causas  liberas,  ut  ex 
apertissimis  testimoniis  hactenus  productis  est  per¬ 
spicuum.  Neque  illud  probandum,  Thomam  hanc  quae¬ 
stionem  ex  professo  non  tractasse ;  si  enim  de  phi- 
sica  motione  sermo  sit  sub  nomine  praemotionis, 
certe  eam  Aquinas  non  pertractavit ;  at  de  nomine 
disceptandum  non  est,  sed  potius  de  re :  de  qua  qui¬ 
dem  sub  nomine  motionis,  aut  operationis  Dei  in 
omni  operante,  eum  ex  professo  disseruisse,  praeci¬ 
puae  ejusdem  quaestiones,  in  presente  opusculo  ci¬ 
tatae,  testantur.  Itaque  quae  in  hoc  capite  sunt  dispu¬ 
tata,  merito  optimoque,  jure  concluduntur,  asserendo, 
non  modo  nullum  esse  Thomae  testimonium  quod  phi- 
sicae  Dei  motioni  repugnet,  verum  etiam  integras  esse 

ejusdem  demonstrationes,  quae  motionem  eamdem,  as¬ 
serunt,  statuunt,  atque  tuentur  (1). 

(1)  Cf.  Tliomae  quaestiones,  citatas  in  capite  decimo,  undecimo, 
et  sequentium,  in  quibus  mens  ejusdem  hac  de  re  aperitur. 


CAPUT  XVII. 

Solvuntur  aliae  difficultates. 


102.  Difficultatibus  ex  libertatis  laesione  derivatis  generatim 
respondetur.  —  103.  Proponitur  solviturque  prima  peculiaris  diffi¬ 
cultas,  ex  eo  deducta,  quod  phisica  praemotio  e  voluntate  indiffe¬ 
rentiam  tollit.  —  104.  Evolvitur  instantia,  quae  dicit,  praemotione 
posita  voluntatem  non  posse  non  agere.  —  105.  Secundae  instantiae 
respondetur,  quae  distinctionem  sensus  compositi  et  divisi  rejicien¬ 
dam  dicit.  —  106.  Difficultas  ex  eo  ducta,  quod  ad  peccati  actum 
praemovere  Deus  nequeat,  proponitur,  enodaturque  Tliomae  doctrina. 


102.  Duae  sunt  praecipuae  difficultates,  ob  quas 
adversarii  nulla  ratione  possunt  impelli,  ut  phisicae 
praemotionis  doctrinam  probent  ac  tueantur:  prima  est, 
quod  impossibile  existimant,  voluntatem  a  Deo  moveri, 
et  liberam  permanere;  secunda  vero,  quod  phisica  mo¬ 
tio  ad  omnes  actus,  Deum  peccati  auctorem  efficere 
videtur.  Itaque  quamquam  eae  difficultates  praeoccu¬ 
patae  sunt,  in  peculiari  tamen  capite  easdem  discu¬ 
tere,  atque  dissolvere  placet.  Et  imprimis  quod  ad 
primam  difficultatem  spectat,  ea  facile  profligatur, 

quae  sunt  in  capite  octavo  disputata,  in  memoriam 
revocando;  ibi  enim  probatum  est,  illud  contradictio¬ 
nem  involvere,  voluntatem  a  Deo  necessario  moveri, 
judicii  indifferentia  permanente.  Ee  vera  quoniam  mo¬ 
dus  appetendi,  secundum  thomisticam  doctrinam,  mo¬ 
dum  cognoscendi  consequitur,  ajente  Aquinate:  u  Tota 
ratio  libertatis  ex  modo  cognitionis  dependet;  „  per¬ 
spicuum  est,  voluntatem  ex  necessitate  ferri  in  obje¬ 
ctum  non  posse,  quod  sub  judicii  indifferentia  ei  ab 
intellectu  demonstratur.  Qua  ex  re  pronum  est  colli¬ 
gere,  quacumque  Dei  motione  voluntas  ad  agendum 
impellatur,  eam  liberam  manere,  quoad  judicii  indif¬ 
ferentia  permanet.  Jam  vero  pbisica  applicatio,  seu 
impulsio,  voluntatis  ad  suam  operationem,  judicii  in¬ 
differentiam  non  convellit,  ut  patet;  itaque  planum 
est,  eam  hominis  libertatem  non  evertere.  Praeterea 
Deus,  ut  etiam  dictum  est,  libertatis  cum  potentialis 
tum  actualis  est  causa:  cun  enim  ipse  efficiat  totum 
ens,  id  est  sit  causa  entis,  omniumque  modorum  ejus; 
propterea  quod  ejus  efficientia  maxima  cum  sit,  non 
modo  ipsam  entis  substantiam,  verum  etiam  omnes 
ejus  modos  et  differentias  attingit;  planum  est,  eum 
tum  voluntatis,  tum  liberae  ejusdem  determinationis, 
esse  causam.  Qua  de  re  est  illud  Thomae  praeclarum, 
supra  productum:  “  Deus  est  prima  causa  movens  et 
naturales  causas  et  voluntarias:  et  sicut  naturalibus 
causis  movendo  eas,  non  aufert  quin  actus  earum  sint 
naturales,  ita  movendo  causas  voluntarias,  non  aufert 
quin  actiones  earum  sint  voluntariae;  sed  potius  hoc 
in  eis  facit  (1).  „  Ex  quibus  verbis  atque  rationibus 


(1)  1.  p.  q.  83.  a.  1.  ad  3. 

omnibus  profecto  in  promptu  est,  non  modo  divinam 
motionem  libertatem  non  laedere,  verum  etiam  eam- 
dem  efficere.  His  rebus  velut  cumulus,  accedat,  Tho- 
mam  saepissime  replicare,  Deum  rem  quamlibet  mo¬ 
vere,  secundum  ejus  naturam,  seu  conditionem.  Etenim 
secundum  perpetuam  Aquinatis  doctrinam,  non  solum 
Deus  movet  ad  actum,  sed  etiam  eo  modo  movet,  qui 
congruit  naturae  potentiae  motae:  ita  ut  si  potentia 
mota  necessaria  sit,  ex  necessitate  moveatur;  si  autem 
libera,  moveatur  libere.  Quod  quidem  sic  divinae  mo¬ 
tionis  proprium  Thomas  existimat,  ut  aperte  palamque 
enunciet,  majorem  contradictionem  involvere,  volun¬ 
tatem  a  Deo  moveri  ex  necessitate,  quod  ejus  naturae 
repugnat,  quam  libere  moveri,  quod  convenit  ejus  na¬ 
turae:  “  Dicendum  quod  voluntas  divina  non  solum 
se  extendit  ut  aliquid  fiat  per  rem  quam  movet,  sed 
ut  etiam  eo  modo  fiat  quo  congruit  naturae  ipsius. 
Et  ideo  magis  repugnaret  divinae  motioni,  si  voluntas 
ex  necessitate  moveretur,  quod  suae  naturae  non  com¬ 
petit,  quam  si  moveretur  libere,  prout  competit  suae 
naturae  (1).  „  Ex  quo  praeclaro  testimonio  satis  leviter 
intelligi  potest,  Aquinatis  doctrinam  esse,  non  modo 
Deum  voluntatem  movere,  verum  etiam  sic  eam  mo¬ 
vere  ut  libera  permaneat.  Quod  quidem  ut  clarius  per¬ 
cipiatur,  illud  non  praetermittendum,  nostrum  Do- 
ctorem  in  hoc  eodem  articulo  qui  citatur,  quaerere: 

“  Utrum  voluntas  moveatur  de  necessitate  ab  exte¬ 
riori  motivo,  quod  est  Deus;  „  atque  asserere,  ratio¬ 
nibusque  evincere,  eam  non  moveri  ex  necessitate:  qua 
ex  re  nullo  negotio  intelligitur,  Thomam  probare, 


(1)  1.  2.  q.  10.  a.  4.  ad  1* 


-  176  - 


voluntatem  a  Deo  moveri,  at  non  ex  necessitate;  qua¬ 
propter  articulo  finem  imponit  cum  illis  verbis,  quae 
sint  conclusio  hujns  generalis  disputationis:  “  Unde 
non  sequitur,  quod  voluntas  a  Deo  ex  necessitate 
moveatur.  „ 

103.  Sed  opponuntur  ab  adversariis  quaedam  pe¬ 
culiares  difficultates,  quae  proinde  paucis  exsolvendae 
sunt.  Imprimis  itaque  dicunt,  a  motione  divina  volun¬ 
tatem  ad  unum  determinari;  qua  ex  re  eam  libere 
non  manere,  esse  cogendum,  sequente  ratiocinatione 
statuere  adnituntur.  Qui  ad  unum  determinatus  est, 
ad  eligendum  hoc  vel  illud  indifferens  esse  nequit; 
determinatum  enim  et  indifferens  opponuntur,  cum 
idem  sit  indifferens  quod  indeterminatum.  Porro  autem 
ad  libertatis  rationem  pertinet,  ut  voluntas  indifferens 
sit  ad  hoc  vel  illud  agendum;  alioquin  enim  suorum 
actuum  dominium  ea  non  haberet.  Quapropter  cum 
divina  motio  a  voluntate  indifferentiam  tollat,  eam 
ad  unum  determinando,  perspicuum  est  ipsam  volun¬ 
tatis  ejusdem  libertatem  radicitus  convellere;  nam  vo¬ 
luntas,  ut  patet,  numquam  agit  ut  indifferens. 

Verum  ratiocinatio  ista  aequivocatione  laborat; 
duplex  enim  genus  indifferentiae  voluntatis  est  admit¬ 
tendum;  cum  quisque  facile  intel ligat,  indifferentiam 
privativam,  seu  potentialem,  ab  indifferentia  positiva, 
seu  actuali,  maxime  differre.  Itaque  indifferentia  pri¬ 
vativa  est  actus  carentia,  seu  privatio;  quae  quidem 
phisica  Dei  motione  a  voluntate  tollitur ;  nam  cum 
motio  ista  quaedam  sit  participatio  divinae  actuali- 
tatis ,  voluntatem  perficit,  imperfectionem  simplicis 
potentialitatis  ab  ea  tollendo,  id  est  eam  ab  actu  pri¬ 
mo  ad  actum  secundum  perducendo :  quod  quidem 

libertatem  minime  labefectare,  nemo  est  qui  non  vi¬ 
deat.  Indifferentia  autem  positiva,  seu  actualis,  non 
dicit  actus  carentiam,  sed  potius  ipsum  actum  eum- 
dem  cum  potentia  ad  oppositum;  ea  enim  ita  voluntas 
agit,  ut  possit  oppositum.  Porro  autem  indifferentia 
ista  a  Dei  motione  non  evertitur;  voluntas  enim,  ea 
motione  posita,  sic  eligit,  ut  possit  non  eligere.  Itaque 
quamquam  voluntas,  stante  phisica  Dei  motione,  non 
habet  in  actum  suum  dominium  potentiale,  quod  a 
prima  illa  indifferentia  tribuitur;  habet  tamen  domi¬ 
nium  actuale,  quod  quidem  cum  perfectius  sit,  eam 
perfectiori  modo  liberam  facit. 

104.  Sed  instant  adversarii:  Motio  Dei  est  summe 
efficax,  et  infallibilis ;  ergo  voluntas  non  potest  in 
oppositum  ejus,  ad  quod  Dei  motione  determinatur. 

Difficultati  isti  primum  cum  Aquinate  responderi 
potest,  divinam  voluntatem  non  modo  se  extendere 
ut  aliquid  fiat  per  rem  quam  movet,  verum  etiam 
ut  eo  modo  fiat,  quo  congruit  naturae  ipsius,  ut  in 
principio  hujus  capitis  dictum  est.  Deinde  potest  re¬ 
sponderi,  ut  ebiam  ibidem  dictum  fuit,  quaecumque 
Dei  motio  ponatur,  impossibile  omnino  esse,  volun¬ 
tatem  ex  necessitate  moveri,  judicii  indifferentia  per¬ 
manente.  At  claritatis  causa  respondetur,  distinguendo: 
Posita  Dei  motione  efficaci  et  infallibili,  voluntas  non 
potest  in  oppositum  ejus,  ad  quod  ea  determinatur  in 
sensu  composito,  id  est  non  potest  componere  actum 
cum  non  actu,  conceditur;  non  potest  in  sensu  diviso, 
id  est  Dei  quoque  motione  posita,  non  retinet  poten¬ 
tiam  non  agendi,  negatur.  Distinctionis  autem  ratio 
est,  quod  quia  operatio  Dei  voluntatem  moventis,  non 
praecedit  nisi  natura  et  causalitate  voluntatis  ejusdem 

operationem;  ideo  si  divina  motione  posita,  in  sensu 
composito  voluntas  posset  non  agere,  posset  agere  et 
non  agere  eodem  tempore,  seu  simul  actum  emittere 
et  non  emitere,  quod  apertam  contradictionem  involvit. 
At  vero  si  dicatur  voluntas,  Dei  quoque  motione  po¬ 
sita,  posse  non  agere  in  sensu  diviso,  nullum  ea  ex 
re  sequi  incommodum,  est  perspicuum;  voluntatis  enim 
actus,  ejusque  potentia  ad  oppositum  simul  esse  pos¬ 
sunt,  ut  patet.  Ea  de  re  est  illud  praeclarum  nostri 
Doctoris:  “  Dicendum  quod  si  Deus  movet  voluntatem 
ad  aliquid,  incompossibile  est  huic  positioni  quod  vo¬ 
luntas  ad  illud  non  moveatur;  non  tamen  est  impos¬ 
sibile  simpliciter.  Unde  non  sequitur  quod  voluntas 
a  Deo  ex  necessitate  moveatur  (1)  „.  Et  alibi  aperte 
ait :  Quamvis  non  esse  effectum  divinae  voluntatis, 
non  possit  simul  stare  cum  divina  voluntate,  tamen 
potentia  deficiendi  effectum  divinae  voluntatis,  simul 
stat  cum  divina  voluntate. 

105.  At  urgent:  Distinctio  sensus  divisi  et  com¬ 
positi  plane  ridicula  videtur ;  Dei  enim  motionem  ita 
semper  et  infallibiliter  consequitur  voluntatis  operatio, 
ut  haec  isti  numquam  resistat:  ergo  quid  sibi  vo¬ 
lunt  illa  verba,  in  sensu  diviso  voluntas  potest  non 
agere  1  qua  ratione  ab  actu  emittendo  ea  libera  dici 
potest?  Itaque  ut  libertas  ab  exitio  vindicetur,  vel 
dicendum  est,  voluntatem  posse  Dei  impulsioni  resi¬ 
stere,  aut  ipsa  motio  eadem  est  rejicienda. 

Respondeo,  hominis  voluntatem,  divina  quoque 
motione  posita,  liberam  esse,  et  permanere,  ob  ra¬ 
tiones  in  hoc  eodem  capite  propositas ;  et  praecipue 


(1)  Loc.  sup.  citat,  ad  3. 

ideo  quia,  ut  in  numero  praecedente  dictum  est,  etiam 
sub  Dei  motione  ea  retinet  potentiam  ad  oppositum: 
quod  quidem  sibi  volunt  illa  verba  eam  posse  non 
agere  in  sensu  diviso.  Neque  enim  ut  voluntas  libera 
dici  queat,  eam  posse  eodem  tempore  agere  et  non 
agere,  est  necesse ;  sed  satis  superque  est,  ut  cum 
agit,  potentiam  non  agendi  retineat;  quae  quidem 
potentia,  ut  supra  dictum  est,  a  Dei  motione  non 
tollitur.  Itaque  distinctio  sensus  compositi  et  sensus 
divisi  non  modo  non  est  rejicienda ,  verum  etiam 
probanda  ut  verissima,  nisi  huic  quaestioni,  caete- 
roquin  subtilissimae,  tenebras  offundere  placeat.  His 
de  rebus  atque  rationibus  merito  atque  jure  optimo 
acutissimus  Gronetus  ait :  “  Ut  perbelle  ait  Silvius 
in  opusculo  de  primo  motore,  qui  hanc  distinctionem 
derident,  deberent  potius  ignorantiam  suam  deflere: 
nam,  ut  testatur  D.  Thomas  qu.  6.  de  verit.  art.  4. 
ad  8,  haec  distinctio  ita  celebris  est  et  antiqua,  ut 
ea  utantur  omnes  antiqui  theologi  ad  conciliandam 
libertatem  cum  divina  providentia,  et  praedestinatione: 
Dicitur  communiter ,  inquit,  quod  liaec:  Deus  potest  non 
praedestinatum  praedestinare ;  in  sensu  composito  est  falsa , 
in  diverso  vera;  et  ideo  omnes  locutiones  illae ,  quae  sen¬ 
sum  compositum  implicant ,  sunt  falsae  simpliciter.  Item 
Venerabilis  Beda  in  axiomatibus  philosophicis  ex  Ari¬ 
stotele  collectis,  littera  0,  sic  habet:  Omnia  futura  de 
necessitate  evenient  1.  Periherm.  Verum  est  in  sensu  com¬ 
posito ,  non  autem  in  sensu  diviso:  vel  verum  est  ex  liy- 
potesi,  non  autem  simpliciter  ( 1 )  „ .  Post  praeclara  ista 
verba,  quae  certe  demonstrant,  distinctionem  sensus 


(1)  Disput.  6.  saepe  cit.  a.  2.  §.  15. 

divisi  et  compositi  neque  Thomae  neque  antiquis  theo¬ 
logis  visam  fuisse  ridiculam,  clarissimus  auctor  subdit, 
ad  libertatis  rationem  non  pertinere,  quod  voluntas 
possit  componere  non  actum  cum  praerequisitis  na¬ 
tura  ad  operationem,  cum  id  sit  actum  cum  ejus  ca¬ 
rentia  componere ;  sed  ei  satis  esse,  quod  cum  prae¬ 
requisitis  iisdem  potentiam  ad  oppositum  voluntas 
retineat :  quod  quidem  nostram  doctrinam  egregie 
confirmat.  At  de  difficultatibus  quae  ex  libertatis  lae¬ 
sione  derivantur,  satis  dictum  est. 

106.  Deinde  proponatur  alia  difficultas  ex  eo  du¬ 
cta,  quod  ad  peccati  actum  praemovere  Deus  ne¬ 
queat;  etenim  illud  adversarii  saepe  objiciunt,  prae- 
motione  statuta,  Deum  peccati  auctorem  constitui.  Re 
vera,  inquiunt,  peccati  auctor  citra  dubium  est  di¬ 
cendus,  qui  ad  malam  operationem  phisice  impellit; 
sed  secundum  eorum  doctrinam,  qui  praemotionem 
tuentur,  non  modo  ad  bonas,  verum  etiam  ad  malas 
operationes  Deus  phisice  permovet :  itaque  pliisica 
praemotione  posita,  Deus  peccati  auctor  constituitur. 

Verum  difficultas  ista  nullo  negotio  dissolvitur; 
mala  enim  operatio  dupliciter  considerari  potest,  qua¬ 
tenus  actio  est,  et  quatenus  est  mala.  Primo  modo 
considerata  certe  a  Deo  est;  propterea  quod,  ut  Tho- 
mas  ait :  iC  Omnis  actio  causatur  ab  aliquo  existente 
in  actu,  quia  nihil  agit  nisi  secundum  quod  est  actu. 
Omne  autem  ens  reducitur  in  primum  actum,  scilicet 
Deum,  sicut  in  causam,  qui  est  per  suam  essentiam 
actus.  Unde  relinquitur  quod  Deus  sit  causa  actio¬ 
nis,  in  quantum  est  actio  (1)  „.  Considerata  autem 


(1)  1.  2.  q.  79.  a.  2. 


181  - 


secundo  modo,  seu  quatenus  est  mala,  a  Deo  citra 
dubium  non  est,  sed  a  libero  arbitrio,  in  quantum 
deficit  (ut  Thomas  inquit)  ab  ordine  primi  agentis : 
“  Defectus  ille  (subdit  ibidem  s.  Doctor)  est  a  causa 
creata,  scilicet  libero  arbitrio,  in  quantum  deficit  ab 
ordine  primi  agentis,  scilicet  Dei.  Unde  defectus  ille 
non  reducitur  in  Deum,  sicut  in  causam,  sed  in  li¬ 
berum  arbitrium;  sicut  defectus  claudicationis  redu¬ 
citur  in  tibiam  curvam  sicut  in  causam,  non  autem 
in  virtutem  motivam,  a  qua  tamen  causatur  quid¬ 
quid  est  motionis  in  claudicatione.  Et  secundum  hoc 
Deus  est  causa  actus  peccati,  non  tamen  est  causa 
peccati,  quia  non  est  causa  hujus  quod  actus  sit  cum 
defectu  „ .  Ex  quibus  verbis  omnibus  in  promptu  est, 
secundum  Thomae  doctrinam,  quamquam  Deus  ad 
malam  operationem  phisice  permovet,  peccati  tamen 
causam  non  esse  dicendum,  propterea  quod  ad  eam 
impellit  quatenus  actio  est,  non  autem  quatenus  est 
mala.  Quod  ut  clarius  percipiatur,  simulque  phisicae 
praemotionis  doctrina  magis  firmetur,  illud  insigne 
nostri  Doctoris,  quod  diversum  modum  explanat,  quo 
divina  motio  in  causis  secundis  recipitur,  producere 

lubet :  “  Motus  primi  moventis  non  recipitur  unifor- 

\ 

miter  in  omnibus  mobilibus,  sed  in  unoquoque  se¬ 
cundum  proprium  modum....  Cum  itaque  aliquid  est 
in  debita  dispositione  ad  recipiendum  motionem  primi 
moventis,  consequitur  actio  perfecta  secundum  inten¬ 
tionem  primi  moventis.  Sed  si  non  sit  in  debita  di¬ 
spositione  et  aptitudine  ad  recipiendum  motionem 
primi  moventis,  sequitur  actio  imperfecta...  Sic  ergo 
dicendum,  quod  cum  Deus  sit  primum  principium  mo¬ 
tionis  omnium,  quaedam  sic  moventur  ab  ipso,  quod 

etiam  ipsa  seipsa  moveant,  sicut  quae  habent  liberum 
arbitrium ;  quae  si  fuerint  in  debita  dispositione  et 
ordine  debito  ad  recipiendum  motionem,  qua  mo¬ 
ventur  a  Deo,  sequentur  bonae  actiones,  quae  tota¬ 
liter  reducantur  in  Deum,  sicut  in  causam.  Si  autem 
deficiant  a  debito  ordine,  sequetur  actio  inordinata, 
quae,  est  actio  peccati.  Et  sic  id  quod  est  ibi  de 
actione,  reducetur  in  Deum,  sicut  in  causam;  quod 
autem  est  ibi  de  inordinatione,  vel  deformitate,  non 
habet  Deum  causam  sed  liberum  arbitrium  (1)  Ex 
quo  praeclaro  Thomae  testimonio  satis  leviter  intel- 
ligi  potest,  quo  modo  phisica  Dei  motio  ad  omnes 
actus,  malorum  actuum  deformitatem  non  efficiat, 
quamquam  eorumdem  vere  sit  causa.  Ex  eodem  quo¬ 
que  nullo  negotio  intelligitur,  cur  unus  potiusquam 
alius  ad  actionem  malitiae  conjunctam  a  Deo  mo¬ 
veatur;  id  namque  non  ex  divina  motione,  sed  ex 
indebita  voluntatis  dispositione  defluere,  Thomas  enun- 
ciat :  “  Cum  Deus  sit  principium  motionis  omnium, 
quaedam  sic  moventur  ab  ipso,  quod  etiam  seipsa 
moveant....  quae  si  fuerint  in  debita  dispositione.... 
sequentur  bonae  actiones.  Si  autem  deficiant  a  debito 
ordine,  sequetur  actio  inordinata,  quae  est  actio  pec¬ 
cati  „.  Quod  si  tandem  quaeratur,  cur  Deus,  summe 
bonus  sciens  malam  voluntatis  dispositionem,  ad  ac¬ 
tionem  praemoveat,  quam  futuram  malam  agnoscit? 
Despondet  Aquinas:  ,,  Dicendum  quod  aliter  de  eo 
est  qui  habet  curam  alicujus  particularis,  et  de  pro¬ 
visore  universali;  quia  provisor  particularis  excludit 
defectum  ab  eo  quod  ejus  curae  subditur,  quantum 


(1)  Q.  3.  de  mal.  a.  2. 

potest,  sed  provisor  universalis  permittit  aliquem  de¬ 
fectum  in  aliquo  particulari  accidere,  ne  impediatur 
bonum  totius.  Unde  corruptiones  et  defectus  in  rebus 
naturalibus  dicuntur  esse  contra  naturam  particula¬ 
rem  ;  sed  tamen  sunt  de  intentione  naturae  univer¬ 
salis,  inquantum  defectus  unius  cedit  in  bonum  al¬ 
terius,  vel  etiam  totius  universi;  nam  corruptio  unius 
est  generatio  alterius,  per  quam  species  conservatur. 
Cum  igitur  Deus  sit  universalis  provisor  totius  entis, 
ad  ipsius  providentiam  pertinet  ut  permittat  quos¬ 
dam  defectus  esse  in  aliquibus  particularibus  rebus, 
ne  impediatur  bonum  universi  perfectum.  Si  enim 
omnia  mala  impedirentur,  multa  bona  deessent  uni¬ 
verso  ;  non  enim  esset  vita  leonis,  si  non  esset  oc¬ 
cisio  animalium;  nec  esset  patientia  martyrum,  si 
non  esset  persecutio  tyrannorum.  Unde  dicit  Augu¬ 
stinus:  Deus  omnipotens  nullo  modo  sineret  malum  ali¬ 
quod  esse  in  operibus  suis ,  nisi  usque  adeo  esset  omnipo¬ 
tens  et  bonus ,  ut  bene  faceret  etiam  de  malo  (1)  v. 


(1)  1.  p.  q.  22.  a.  2.  ad  2. 

CAPUT  XVIII. 

De  praemotione  quantum  ad  exercitium 
et  quantum  ad  specificationem. 

107.  Quaestionis  status  exponitur,  ostenditurque  generatim,  tum 
quantum  ad  exercitium  tum  qnantum  ad  specificationem,  praemo- 
tionem  pbisicam  esse  admittendam.  —  108.  Prima  difficultas  exsol¬ 
vitur.  —  109.  Fit  satis  difficultati  alteri.  —  110.  Secundo  eadem 
veritas  comprobatur  ratione  ex  statu  potentiae  voluntatis  creatae 
deducta.  —  111.  Evincitur  tertio  eadem  veritas  voluntatis  indiffe¬ 
rentia,  seu  indeterminatione.  —  112.  Proponitur,  solviturque  prima 
difficultas.  —  113.  Difficultas  altera  profligatur.  —  114.  Respondetur 
instantiae.  —  115.  Quarto  eo  veritas  eadem  stabilitur,  quod  totius 
entis  Deus  est  causa.  —  116.  Postrema  ratio  proponitur,  ex  eo  de¬ 
rivata,  quod  Deus  est  supremus  omnium  rerum  Dominus,  et  univer¬ 
salis  provisor. 


107.  Quae  hactenus  de  phisica  motione  sunt  gene¬ 
ratim  disputata,  eamdem  pariter  quantum  ad  actus 
exercitium  et  quantum  ad  ejusdem  specificationem 
evincunt;  Dei  enim  impulsione  ad  utrumque  volun¬ 
tatem  egere,  rationes  quae  propositae  sunt,  clare  de¬ 
monstrant.  Attamen  nonnulli  philosophi  motionem  ad 
specificationem  inter  et  motionem  ad  exercitium  quod¬ 
dam  esse  discrimen  opinati  sunt;  atque  istam  ab  Aqui¬ 
nate  rejici,  hanc  vero  probari,  compluribus  rationibus 
statuere  sunt  conati.  Verum  eos  in  maximo  errore  ver¬ 
sari,  ejusdem  Aquinatis  testimoniis,  quae  supra  jam 


producta  sunt,  intelligere  quisque  potest;  nullibi  enim 
Thomas  legitur  eam  distinctionem  enunciasse ;  eam- 
demque  rationes  ab  eo  propositae,  quae  quidem  phi- 
sicam  praemotionem  statuunt  egregie,  omnino  con¬ 
vellunt  :  quod  quidem  tum  ex  dicendis  in  praesente 
capite,  tum  ex  iis  quae  disputabuntur  in  capite  se¬ 
quente,  planum  erit.  Interim  capitis  hujus  initium  ex 
generali  ratione  petatur,  quae  alias  peculiares  com¬ 
plectens,  utramque  praemotionem  firmius  statuat.  Cum 
itaque  quis  animo  contemplatur,  facile  profecto  reperit, 
in  qualibet  volitione  duo  posse  considerari,  actus  exer¬ 
citium,  seu  ejus  rationem  individuam,  et  ejusdem  spe¬ 
cificationem,  seu  rationem  ejus  specificam;  ac  utrumque 
a  voluntate  proficisci,  tamquam  a  causa  efficiente.  Re 
vera  de  prima  ratione  nullum  dubium  esse  potest ; 
alia  enim  causa  efficiens  ei  assignari  nequit,  nisi  vo¬ 
luntas  :  quod  autem  ad  secundam  attinet,  idem  esse 
dicendum,  eo  facile  evincitur,  quod  cum  aliqua  causa 
efficiens  ei  tribuenda  sit,  alioquin  aliquid  creatum 
absque  causa  efficiente  creata  poneretur,  nihil  nisi  vo¬ 
luntas  eo  munure  fungi  potest.  Et  certe  intellectus, 
seu  objectum  eo  apprehensum,  de  quo  quidem,  quod 
voluntatis  actum  specificare  dicitur,  posset  dubitari, 
rationem  causae  efficientis  habere  nequit,  sed  solum¬ 
modo  finalis  et  formalis  extrinsecae,  quemadmodum 
alibi  explanatum  est  (1).  Itaque  voluntas  efficiens 
causa  est  dicenda  tum  actus,  tum  ejusdem  specifica¬ 
tionis:  ex  quo  fit,  eam  utrumque  edere,  cum  volitionis 

(1)  Cf.  caput  quartum,  in  quo  explosa  est  sententia  Cajetani,  alio- 
rumque,  asserentium,  voluntatem  ab  inteliectu  moveri  in  genere  causae 
efficientis. 


12 

actum  emittit.  Jam  vero  ad  volitionis  actum  emit¬ 
tendum,  voluntatem  a  Deo  phisice  praemoveri,  tum 
ex  rationibus  in  praecedentibus  capitibus  propositis, 
tum  ex  apertissimis  Aquinatis  testimoniis,  est  perspi¬ 
cuum.  Quapropter  tum  ad  actum  tum  ad  ejus  speciem, 
id  est  tum  ad  exercitium,  tum  ad  specificationem,  se¬ 
cundum  Thomae  doctrinam,  Deum  phisice  voluntatem 
movere,  nemo  negare  potest  (1). 

108.  Sed  dixeris  fortasse,  facile  quidem  percipi, 
in  qualibet  volitione  duo  reperiri,  actus  exercitium 
et  ejus  specificationem,  difficulter  tamen,  voluntatem 
esse  efficientem  utriusque  causam.  Revera  ea  ex  re 

(1)  Cf.  Suarezium  Disput.  Metaph.  5.  sect.  9.  Ubi  eximius  Doctor 
quaerit:  “An  repugnet  individuationi  accidentium,  ut  plura  solo  nu- 
„  mero  differentia  successive  sint  in  eodem  subjecto.  „  In  ea  quaestione 
ipse  ait:  “Dicunt  ergo  alii  hujus  rei  causam  et  rationem  pendere 
„  ex  alia  quaestione,  scilicet  unde  causa  secunda  determinetur  ad  hunc 

„  numero  effectum  hic  et  nunc  efficiendum  potiusquam  ad  alium . 

„  Dicunt  ergo  aliqui  in  praedicta  quaestione,  totam  hujus  determina- 
„  tionis  causam  et  radicem  reducendam  esse  in  divinam  voluntatem 
„  et  praedefinitionem.  Videns  enim  Deus  hoc  agens  liic  et  nunc  esse 
„  dispositum  ad  immutandum  omnino  subjectum  ad  talem  formam  in 
„  specie,  et  de  se  esse  indifferens  ad  talem  formam  in  individuo ,  et 
„  ex  se  non  posse  elegere,  seu  determinare  actionem  suam  ad  hoc  po* 
„  tiusquam  ad  illud,  ipse  sua  voluntate  decrevit  dare  concursum  ad 
„  producendum  tale  individuum  in  particulari  in  hoc  instante  et  in 
„  hoc  subjecto,  et  quia  causa  secunda  non  potest  agere  sine  concursu 
„  Dei,  consequenter  illa  determinatur  ad  agendum  hic  et  nunc  tale 
„  individuum  et  non  aliud  „.  Quam  sententiam  ipse  valde  probabilem 
censet,  citatque  Toletum  8.  Phisic.  quaest.  3,  Fonseca  1.  Metaph.  c.  2, 
quaest.  3,  Copulata  Conimbricensia  lib.  2.  Phisic.  c.  7.  quaest.  15, 
a.  1.  Itaque  discrimen  istud  inter  concursum  Dei  ad  talem  formam 
in  individuo ,  et  eumdem  concursum  ad  talem  formam  in  specie  iis 
ex  rebus  quae  in  hoc  et  sequenti  capite  disputantur,  satis  superque 
refutatum  manet.  Confer,  si  lubet,  Gronetum  in  quaestione  ad  quam 
hac  in  re  saepe  revoco. 

sequi  videtur,  omnes  voluntatis  actus  ejusdem  speciei 
esse ;  propterea  quod  ea  doctrina  posita,  omnes  actus 
quantum  ad  rationem  specificam,  ab  eadem  causa  ef¬ 
ficiente  procederent.  Verum  difficultas  ista  nullius  mo¬ 
menti  est,  et  jam  a  doctissimo  Billuart  profligata: 
“Nec  inde  sequitur  (inquit)  omnes  actus  voluntatis 
esse  ejusdem  speciei ;  ad  id  enim  non  sufficit  quod  ab 
eadem  causa  efficiente  producantur,  sed  etiam  requi¬ 
ritur  quod  sit  eadem  forma  specificans :  sic  motus 
sursum  et  deorsum  ab  eodem  motore  possunt  produci, 
et  tamen  sunt  diversae  speciei,  quia  tendunt  in  diversos 
terminos,  a  quibus  specificantur.  Dicitur  autem  vo¬ 
luntas  efficienter  specificare  suos  actus,  quia  eos  formis 
suis,  id  est  appetibilibus  diversis,  aptat  et  commen- 
surat  „  (1).  Quibus  verbis  adversariorum  difficultas  ex¬ 
soluta  est. 

109.  Sed  insuper  ab  iisdem  opponitur:  Actus  exer¬ 
citium  et'  ejus  specificationem  inter  se  revera  differre 
non  negatur ;  ex  quo  profecto  fit,  Deum  ad  unam  rem 
posse  voluntatem  movere,  quin  moveat  ad  alteram. 
Ergo  nullum  saltem  ex  eo  sequitur  incommodum,  quod 
quis  asserat,  Deum  phisice  praemovere  ad  exercitium, 
et  non  ad  specificationem. 

Respondeo:  Multa  ea  ex  re  sequerentur  incommoda, 
quae  quidem  in  capite  sequente  recensentur ;  et  ma¬ 
xime  secundum  adversariorum  principia,  qui  ideo  prae- 
motionem  quantum  ad  specificationem  rejiciunt,  quod 
ea  libertatem  convelli  arbitrantur.  Etenim  libertas 
duplex  est  exercitii  et  specificationis  (2) ;  itaque  si  prae- 

(1)  Summ.  Theolog,  juxta  mentem  s.  Thomae,  Diss.  3.  a.  2.  De 
motiv.  volunt,  quoad  specific.  —  (2)  Cf.  si  lubet,  caput  primum  hujus 
opusculi. 

motio  ad  hanc  libertatem  convellit,  quoniam  ad  istud 
adversarii  praemotionein  admittunt,  exercitii  liber¬ 
tatem  profecto  labefactant,  nt  latius  infra  dicetur. 
Praeterea  si  voluntas  efficiens  causa  est  specificationis 
actus,  ut  in  probatione  praecedente  dictum  est,  con¬ 
tingens  ea  est,  ac  in  potentia,  ad  eum  effectum  eden¬ 
dum  ;  ex  quo  profecto  fit,  eam  ut  ipsum  emittat,  phi- 
sica  Dei  impulsione,  atque  determinatione  egere,  que¬ 
madmodum  indiget  ad  exercitium.  Qua  ex  re  satis 
leviter  intelligi  potest,  omnes  rationes  (ut  jam  monui) 
omniaque  Thomae  testimonia,  quae  Deum  potentias 
activas  earum  actibus  jungere  statuunt,  eum  ad  spe¬ 
ciem  quoque  actuum  eorumdem  ipsas  impellere,  simul 
evincere  :<  quapropter  perperam  illud  ab  adversariis  as¬ 
seritur,  Deum  ad  unam  rem  movere  posse,  quin  mo¬ 
veat  ad  alteram.  Sed  de  iis  quae  ad  generalem  pro¬ 
bationem  spectant,  satis  dictum  est. 

110.  Itaque  peculiares  rationes  in  medium  profe¬ 
rantur,  atque  imprimis  ea,  quae  ex  statu  potentiae  - 
voluntatis  creatae  deducitur;  quae  quidem  ratiocina¬ 
tione  sequente  potest  proponi.  Quod  est  intrinsecus 
impotens  ad  actum  determinatum  emittendum,  omnino 
est  necesse,  aliqua  re  intrinsecus  recepta  perfici,  ut  il¬ 
lum  edere  queat ;  quod  enim  ex  se  impotens  est,  fieri 
nequit  potens,  nisi  intrinsecus  immutetur;  quippe  quia 
denominatio  potentis  (ut  ajunt)  intrinseca  est.  Porro 
autem  voluntas  intrinsecus  itapotens  est  ad  acturo,  de¬ 
terminatum,  id  est  hujus  vel  alterius  speciei,  emit¬ 
tendum  ;  nam,  quemadmodum  de  phisica  motione  ge- 
neratim  dictum  est,  virtus  causarum  secundarum  so¬ 
lummodo  activa  est  in  actu  primo,  id  est  primus  est 
actus  in  potentia  ad  secundum,  seu  ad  ultimam  actua- 

litatem,  non  tamen  eadem  ipsa  ultima  actuaiitas.  Ea 
de  re  est  illud  Thomae  praeclarum :  “  Impossibile  est 
quod  aliquid,  quod  non  est  purus  actus,  sed  aliquid 
habet  de  potentia  admixtum,  sit  sua  ultima  actuaiitas 
Quibus  ex  rebus  profecto  fit,  voluntatem  aliqua  re  in¬ 
trinsecus  recepta  perficiendam  esse,  ut  actum  deter¬ 
minatum,  ut  puta  amoris  vel  odii,  emittere  queat.  At 
vero  ea  res  nequit  esse  influxus  simultaneus,  qui  certe 
voluntatem  non  tangit,  ut  dictum  est;  neque  objectum 
animo  apprehensum,  quod  quidem  in  mente,  non  ta¬ 
men  in  voluntate  recipitur:  itaque  nihil  aliud  esse 
potest,  nisi  phisica  Dei  motio,  quae  contactu  virtuali 
voluntatem  tangens,  eamdem  ad  actum  determinatum, 
id  est  tum  ad  individuam,  tum  ad  specificam  ejus  ra¬ 
tionem,  impellat.  Igitur  ex  natura  ipsa  voluntatis  est 
perspicuum,  tum  ad  actus  exercitium  tum  ad  ejus 
specificationem,  phisicam  praemotionesn  esse  admit¬ 
tendam. 

111.  Sed  ex  ipsa  eadem  voluntatis  natura  alia  et 
maxime  urgens  ratio  potest  duci.  Etenim  voluntas  in¬ 
differens  est,  non  modo  quod  ad  exercitium  attinet, 
verum  etiam  quod  ad  specificationem  spectat;  ea  enim 
libera  est  quantum  ad  utrumque;  ex  quo  profecto  fit, 
neque  ad  actum,  neque  ad  ejus  speciem,  eam  esse  a 
natura  derminatam.  Jam  vero  a  causa  indifierente  ac 
indeterminata  nullus  consequi  potest  effectus,  nisi  ab 
aliquo  qui  sit  in  actu,  ea  determinetur,  ut  supra  ex 
Thoma  dictum  est;  qua  de  re  est  illud  ejusdem,  alibi 
productum :  “  Dicendum  quod  causa  quae  est  ex  se 
contingens,  oportet  quod  determinetur  ab  aliquo  exte¬ 
riori  ad  effectum.  Sed  voluntas  divina  quae  ex  se  ne¬ 
cessitatem  habet,  determinat  seipsam  ad  volitum,  ad 


—  190  — 


quod  habet  habitudinem  non  necessariam  „.  Itaque 
planum  est,  voluntatem,  quod  indifferens  atque  inde¬ 
terminata  ea  est  tum  quantum  ad  exercitium  tum 
quantum  ad  specificationem,  pliisica  Dei  impulsione, 
seu  determinatione,  quantum  ad  utrumque  indigere. 

112.  Sed  opponunt  adversarii,  voluntatem  ab  ob¬ 
jectis  quantum  ad  specificationem  determinari;  qua¬ 
propter  etiam  illo  Thomae  ut  vero  posito :  “  quod 
causa  quae  est  ex  se  contingens,  oportet  quod  deter¬ 
minetur  ab  aliquo  exteriori  ad  effectum  „  ;  necesse 
non  esse,  praemotionem  quantum  ad  actus  specifica¬ 
tionem  admittere ;  illud  namque  exterius  posse  esse 
objectum,  mente  apprehensum. 

Kespondeo,  objectum  (ut  saepe  dictum  est)  volun¬ 
tatem  solummodo,  ut  causam  finalem  et  formalem  ex- 
trinsecam  movere,  seu  determinare;  non  tamen  eam 
intrinsecus  immutare.  At  vero  voluntas  intrinsecus 
indeterminata  est;  quapropter  ut  actum  determinatum 
edat,  aliqua  re  intrinsecus  recepta  determinari  debet, 
quemadmodum  dictum  est  in  praecedente  probatione. 
Ea  de  re  est  illud  praeclarum  doctissimi  Goneti :  “  Li¬ 
cet  intellectus,  mediante  objecto  proposito,  extrinsece 
et  objecti  ve  possit  determinare  voluntatem  ad  speciem 
actus,  haec  tamen  determinatio  non  sufficit,  ut  possit 
in  actum  determinatum  exire....  Quia  cum  voluntas 
sit  intrinsece  indeterminata  et  in  potentia,  ut  talis 
indeterminatio  et  potentialitas  tollatur,  debet  active 
determinari,  actuari  per  aliquid  intrinsecum,  scilicet 
per  divinam  motionem  in  ea  receptam,  prius  saltem 
natura  quam  operetur  (1)  „. 


(1)  Disp.  6.  De  modo  quo  volunt,  movet,  a.  2.  §.  8. 

113.  At  urgebunt:  Objecto  voluntati  demonstrato, 
ita  haec  isti  adhaeret,  ut  ei  immobiliter  sit  devincta: 
quam  ob  causam  Dei  motio,  saltem  quantum  ad  spe¬ 
ciem,  est  superflua. 

Respondetur  absonum  esse  adversariorum  commen¬ 
tum,  objecto  demonstrato  ita  voluntatem  adhaerere, 
ut  ei  necessitate  quadam  vinciatur;  nam  objecto  quo¬ 
que  proposito  indifferens  ea  permanet,  tum  quantum 
ad  exercitium,  tum  quantum  ad  specificationem;  si 
enim  esset  ad  alterutrum  immobiliter  determinata,  ut 
effutiunt  adversarii,  aut  actum  omittere,  aut  actum 
alterius  speciei  edere  non  posset :  quocirca  vel  quan¬ 
tum  ad  exercitium  vel  quantum  ad  specificationem, 
libera  non  esset.  Sed  praeterea  ista  quoque  determi¬ 
natione  posita,  nullo  modo  consequitur  Dei  motionem 
esse  superfluam;  nam,  quemadmodum  supra  dictum 
est,  determinatio  intellectus  objectum  proponentis  ex¬ 
terna  est;  voluntas  autem  est  intrinsecus  indetermi¬ 
nata  ;  quapropter  ut  determinatam  operationem  edat, 
perficienda  est,  seu  determinanda,  aliqua  re  intrinsecus 
recepta:  qua‘e  certe  nihil  aliud  esse  potest,  nisi  phisica 
Dei  motio,  ut  jam  dictum  est. 

114.  Instabunt  fortasse,  voluntatem  ex  necessitate 
ultimum  rationis  judicium  sequi ;  eaque  de  re  ante¬ 
quam  electionis  actum  ea  emittat,  ita  ad  speciem  esse 
determinatam,  ut  ipsam  nequeat  immutare.  Verum 
etiam  ea  re  statuta  nullo  modo  consequitur,  divinam 
motionem  esse  superfluam ;  semper  enim  illud  omnino 
certum,  determinationem  ex  parte  intellectus  solum¬ 
modo  objecti vam  esse  atque  externam;  voluntatem 
vero  intrinsecus  indeterminatam  esse ;  atque  proinde 
intrinsecus  esse  perficiendam,  ut  actum  determinatum 


edere  queat.  At  nullo  modo  probandum  est,  immo 
omnino  rejiciendum,  ita  voluntatem  ultimum  rationis 
judicium  sequi,  ut  ipsum  nequeat  immutare;  id  enini 
esse  contra  Thomae  doctrinam,  atque  electionis  liber¬ 
tatem  omnino  convellere,  alibi  invincibiliter  est  sta¬ 
tutum  (1).  Itaque  necessitas  quae  in  voluntate  est, 
ultimum  rationis  judicium  sequendi,  non  est  absoluta, 
sed  hypothetica;  id  est  posito  quod  judicium  nolit  im¬ 
mutare,  ea  quae  quidem  appetitus  est  rationalis,  ipsum 
sequi  debet:  ex  quo  fit  (ut  alibi  dictum  est)  judicium 
apte  ultimum  non  dici,  nisi  post  electionem.  Quibus 
quidem  ex  rebus  facile  potest  ab  adversariis  intelligi, 
voluntatem  ante  electionis  actum  sernper  liberam  ma¬ 
nere,  tum  quod  ad  exercitium  spectat,  tum  quod  at¬ 
tinet  ad  specificationem;  atque  proinde  perperam  eos 
asserere,  practico  judicio  posito  ita  eam  esse  ad  actus 
speciem  determinatam,  ut  ipsam  nequeat  immutare. 
Ea  de  re  est  illud  Thomae,  qui  de  voluntate  loquens, 
ait:  u  Quae  nata  est  moveri  libere  ex  seipsa ,  secundum 
judicium  rationis  (1)  „  :  quae  verba  profecto  demon¬ 
strant,  rationis  judicium  nullam  voluntati  -necessitatem 
inferre.  Sed  satis  nunc  dictum  est  de  adversariorum 
difficultatibus ;  aliae  enim  quae  ab  iis  proponuntur, 
infra  sunt  exsolvendae. 

115.  Deinde  quarta  ratio,  quae  peculiarium  tertia 
est,  proponatur,  ex  eo  ducta,  quod  Deus  omnium  en¬ 
tium  est  causa.  Deus  enim  quod  causa  est  summe 
efficax  (ut  de  praemotione  generatim  dictum  est)  gignit 


(1)  Cf.  Caput  sextum  et  septimum  hujus  opusculi,  in  quibus  ea 
de  re  Thomae  doctrina  proponitur,  et  adversariorum  objecta  diiu* 
untur.  —  (2)  1.  2.  q.  7o.  a.  6. 

totum  ens,  id  est  omne  ens  omnesque  ejus  differentias 
attingit ;  idque  adeo  certum  est  (inquit  Goudin)  ut 

i 

D.  Thomas  oppositum  haereticum  censuerit.  Qua  ex 
re  profecto  consequitur,  Deum  voluntatis  operationem 
efficere,  non  modo  quantum  ad  rationem  individuam, 
sed  etiam,  et  maxime,  quantum  ad  specificam  ratio¬ 
nem;  haec  enim  aliquid  ista  nobilius  et  perfectius  est, 
cum  id  sit,  quod  actui  dat  speciem,  ut  in  capite  se¬ 
quente  dicetur.  Jam  vero  voluntatis  actum  efficere, 
idem  esse  ac  eam  praemovere  est  perspicuum;  quod 
enim  causa  prior  est  effectu,  idcirco  influxus  actum 
aliquem  efficiens,  eo  prior  esse  debet.  Itaque  quoniam 
Deus  causa  est,  et  efficacissima  operationis  voluntatis, 
non  modo  quantum  ad  individuam,  verum  etiam  quan¬ 
tum  ad  specificam  actus  rationem,  id  est  non  solum 
quod  ad  exercitium  spectat,  sed  etiam  quod  attinet 
ad  specificationem,  voluntatem  eaindem  phisice  eum 
praemovere  dicendum  est. 

116.  Tandem  eadem  veritas  ipsa  ratione  evincatur, 
ex  eo  derivata,  quod  Deus  supremus  est  omnium  rerum 
Dominus  atque  universalis  provisor.  Et  primum  qui¬ 
dem  ratione  perfecti  dominii,  Deus  (inquit  Augustinus) 
magis  halet  in  sua  potestate  voluntates  hominum ,  quam  ipsi 
suas  (1):  ex  quo  quidem  sequens  argumentum  duci  po¬ 
test.  Voluntas  creata  ob  dominium  quod  habet  in  suos 
actus,  quantum  ad  exercitium  et  quantum  ad  speci¬ 
ficationem  se  libere  determinat;  at  vero  Dens  majus 
habet  dominium  in  eosdem  actus  quam  ipsa  voluntas; 
ergo  eam  libere  quantum  ad  utrumque  determinare 
potest.  Re  vera  si  homo  libere  se  determinare  posset, 


(1)  i)e  corrept.  et  grat.  c.  14. 

Deus  aut  non  posset  eum  determinare,  quin  ejus  liber¬ 
tatem  convelleret,  ut  ab  adversariis  asseritur,  potius 
contra  Augustinum  dicendum  esset,  homines  in  eorum 
potestate  magis  habere  quam  Deus,  voluntates  suas. 
Sed  aliud  argumentum  ex  eodem  ipso  supremo  Dei 
dominio  potest  derivari:  Deus  enim  ob  dominium  istud 
in  quamlibet  rem  creatam  summum  habet  jus,  ita  ut 
quidquid  sibi  libuerit,  in  ea  agere  queat;  porro  autem 
liberi  voluntatis  actus  non  solum  quantum  ad  exerci¬ 
tium,  sed  quantum  ad  specificationem  aliquid  creatum 
sunt;  nam  specifica  ratio  aliquid  est  re  vera  existens, 
ut  supra  dictum  est :  itaque  omnino  est  absurdum, 
minus  jus  ponere  in  Deo  quam  in  voluntate  creata 
quantum  ad  actus  liberos.  Igitur  quemadmodum  vo¬ 
luntas,  ut  jam  dictum  est  ob  potestatem  quae  penes 
eam  est,  actuum  suorum,  quantum  ad  exercitium  et 
quantum  ad  specificationem,  se  libere  movet,  seu  de¬ 
terminat;  ita  profecto  Deus,  penes  quem  major  est 
actuum  eorumdem  potestas  atque  dominatus,  eam  ad 
utrumque,  quin  ejus  labefactet  libertatem,  phisice  per¬ 
movet.  Sed  videamus  quo  modo  veritas  eadem  eo  fir¬ 
metur,  quod  Deus  est  universalis  provisor.  Itaque  Deus, 
ut  supremus  gubernator  et  rector,  cujus  providentia 
omnia  reguntur  atque  temperantur,  ultimum  universi 
finem  cum  respiciat,  ad  eumdem  omnia  debet  infal- 
libiliter  dirigere.  At  vero  ad  exercitium  solummodo 
voluntatem  si  ipse  permoveat,  quod  autem  ad  speci¬ 
ficationem  attinet,  ab  eadem  determinationem  expe- 
ctet,  a  causa  secunda  eum  dirigi,  potiusquam  omnia 
eum  dirigere,  est  dicendum.  Quod  quidem  exemplo 
ducis  exercitus  potest  explanari;  qui  victoriam  ut  fi¬ 
nem  respiciens,  si  ad  agendum  milites  posset  quidem 

determinare,  non  tamen  ad  hanc  vel  illam  operatio¬ 
nem,  nisi  postquam  ad  eam  iidem  se  determinassent, 
ab  iisdem  dirigi  potiusquam  eos  dirigere,  diceretur. 
Itaque  planum  est,  rationem  universalis  provisoris  in 
Deo  omnino  postulare,  ut  tum  ad  actum  tum  ad  ejus 
speciem,  hominis  voluntatem  ipse  determinare,  seu 
impellere,  queat.  Quibus  quidem  ex  rebus  atque  ratio¬ 
cinationibus  id  tandem  ut  certissimum  licet  interre, 
quod  in  principio  hujus  capitis  dictum  est,  rationes 
omnes,  quae  Deum  hominis  voluntatem  quantum  ad 
actus  exercitium,  phisice  praemovere  statuunt;  easdem 
etiam  evincere  ipsum  eam  praemovere,  quod  attinet 
ad  specificationem;  quod  quidem  iis  ex  rebus  quae  in 
capite  sequente  dicentur,  magis  patebit. 

CAPUT  XIX. 

Praemotio  quantum  ad  exercitium  et  quantum 
ad  specificationem  evincitur  incommodis  adversae 
sententiae. 


117.  Ex  adversariorum  doctrina,  quae  praemotionem  solummodo 
quantum  ad  exercitium  statuit,  sequitur,  voluntatem  creatam  primum 
esse  eligens,  atque  proinde  primum  liberum.  —  118.  Sequitur  prae¬ 
terea,  id  voluntati  creatae  tribui,  quod  perfectius  est,  Deo  vero  quod 
est  minus  perfectum.  —  119.  Tertium  incommodum  est,  eorumdem 
principia  arbitrii  libertatem  convellere.  —  120.  Quartum  incommo¬ 
dum,  Deum  dici  posse  peccati  auctorem.  —  121.  Capitis  conclusio, 
qua  praemotio  quantum  ad  specificationem  magis  suadetur. 

117.  Rationibus  in  capite  praecedente  propositis, 
phisica  praemotio  non  modo  quantum  ad  exercitium, 
verum  etiam  quantum  ad  specificationem,  invincibi¬ 
liter  est  statuta;  quamobrem  eadem  de  re  alia  dis¬ 
putare,  vix  aliquid  in  lectorum  utilitatem  conferre 
posse  videtur.  Attamen  ut  omnibus  in  promptu  sit, 
adversarios  hac  de  re  maximo  errore  duci,  incom¬ 
moda  quae  ex  eorumdem  sententia  consequuntur,  in 
peculiari  capite,  duxi  esse  exponenda.  Qua  quidem 
ex  re  facili  negotio  intelligere  quisque  poterit,  eos 
plane  libertatem  convellere,  cum  eidem  consulere  arbi¬ 
trantur  ;  et  maxima  incommoda  eos  haud  vitare,  quae 
ex  eorum  sententia  qui  praemotionem  etiam  quan¬ 
tum  ad  exercitium  rejiciunt,  consequuntur.  Itaque 

imprimis  qui  solummodo  quod  ad  exercitium  attinet, 
phisicam  Dei  motionem  tuentur,  illud  profecto  asse¬ 
runt,  voluntatem  creatam  primum  esse  eligens,  atque 
proinde  primum  liberum :  quod  quidem  maximum  est 
incommodum.  Re  vera  ie  Deus  (inquit  Billuart)  dici¬ 
tur  non  solum  primum  ens,  sed  prima  causa,  primum 
principium,  primum  movens,  primum  determinans, 
primum  liberum:  quia  sicut  nullum  est  ens  nisi  ab  eo 
participatum,  ita  nulla  causa,  nullum  movens,  nul¬ 
lum  determinans,  nisi  ab  eo  moveatur  et  determi¬ 
netur,  nullum  liberum,  nisi  ipsi  subordinatum.  Et 
sicut  si  esset  aliquod  ens  ab  ipso  non  participatum, 
desineret  esse  primum  ens;  sic  si  voluntas  esset  pri¬ 
mum  sui  movens  et  determinans,  desineret  esse  prima 
causa,  primum  principium,  primum  movens,  primum 
liberum,  et  creatura  bis  praerogativis  decoraretur, 
fieretque  quasi  alter  Deus ;  primum  enim  dicitur  quod 
alterum  prius  non  supponit  (1)  Jam  vero  si  vo¬ 
luntas  solummodo  quantum  ad  exercitium  a  Deo  mo¬ 
veatur  ad  agendum,  quod  autem  pertinet  ad  specifi¬ 
cationem,  se  absque  Dei  operatione  permoveat  atque 
determinet,  perspicuum  est,  eamdem  absque  Dei  in¬ 
fluxu  rationem  specificam  efficere,  seu  ejusdem  esse 
causam,  ad  eam  se  movere,  et  determinare:  ex  quo 
profecto  fit,  eam  quod  ad  rationem  istam  attinet, 
primum  esse  eligens,  primum  movens,  primum  de¬ 
terminans,  atque  proinde  primum  liberum.  Praete¬ 
rea  specifica  ratio  in  voluntatis  actibus  est  prior  et 
perfectior  individua  ratione;  quippe  quia  ista  eorum 
essentiam  contituit,  ad  quam  certe  haec  non  pertinet. 

(1)  Tract.  De  act.  hum.  diss.  2.  a.  1.  §.  5, 

At  vero  ea  causa  prius  eligere  dicenda  est,  quae  per 
se  primo  attingit  in  actu  rationem  priorem  illa  quae 
ab  altera  attingitur:  itaque  si  ad  specificam  rationem 
suorum  actuum  voluntas  se  determinet,  a  Deo  au¬ 
tem  ad  individuam  rationem  solummodo  determinetur, 
ea  erit  primum  eligens,  atque  proinde  primum  libe¬ 
rum.  Ea  de  re  est  illud  praeclarum  doctissimi  Go- 
neti,  qui  rationem  eamdem  evolvens  ait :  “  Illa  causa 
prius  eligit  et  prius  determinat,  quae  per  se  primo 
attingit  in  actu,  vel  in  effectu,  aliquam  rationem 
priorem  illa,  quae  ab  altera  attingitur;  sed  ratio  spe¬ 
cifica  in  actibus  voluntatis  creatae,  est  prior  indi  vi¬ 
duali,  eaque  nobilior  et  perfectior,  cum  illa  eorum 
essentiam  et  quidditatem  constituat  ista  vero  sit  extra 
eorum  essentiam  et  quidditatem:  Ergo  si  voluntas 
creata  in  suis  actibus  liberis  rationem  specificam  per 
se  primo  attingat,  et  concursum  Dei  ad  illam  deter¬ 
minet,  ab  eo  que  solum  determinetur  ad  rationem  in- 
dividualem  et  numericam  suae  operationis,  voluntas 
creata  erit  primum  liberum  primumque  determinans, 
divina  vero,  solum  secundum  liberum  et  secundum 
determinans.  Imo  (subdit)  voluntas  divina  erit  po¬ 
sterior  voluntate  humana,  ej  usque  veluti  ancilla  et 
pedissequa;  ejus  enim  determinationem  expectare  de¬ 
bebit,  ut  determinate  in  actus  nostros  liberos  in¬ 
fluat:  sicut  si  ancilla  ut  operetur,  expectat  nutum, 
vel  imperium  dominae  suae;  vel  sicut  habitus,  ut  in 
actum  secundum  exeant,  voluntatis  determinationem 

et  flexum  expectant  (1)  „.  De  primo  incommodo  satis 
dictum  est. 


(1)  Disp.  5.  De  effic.  volunt.  Dei  a.  3.  §.  3. 

118.  Deinceps  secandum  proponatur,  quod  quidem 
ex  rebus  jam  disputatis  potest  intelligi;  atque  in  eo 
situs  dicitur,  quod  ab  adversariis  id  Deo  tribuitur, 
quod  in  voluntatis  actibus  minus  perfectum  est,  vo¬ 
luntati  autem  creatae,  quod  melius  est  atque  perfe¬ 
ctius.  Re  vera  jam  dictum  est,  specificam  rationem 
nobiliorem  perfectioremque  esse  individua  ratione, 
ideo  quia  ista  essentiam  constituit,  haec  vero  ad  eam- 
dem  non  spectat :  qua  ex  re  pronum  est  colligere, 
efficientiam  specificae  rationis,  seu  determinationem 
ad  eamdem,  nobiliorem  esse  atque  perfectiorem  effi¬ 
cientia  rationis  individuae,  seu  determinatione  ad 
ipsam.  Porro  autem  adversarii  specificae  rationis  effi¬ 
cientiam,  seu  determinationem  ad  eam ,  voluntati 
creatae  tribuunt,  atque  Deo  solummodo  efficientiam 
rationis  individuae,  seu  determinationem  ad  eamdem: 
itaque  quod  in  voluntatis  actibus  minus  perfectum 
est  tribuunt  Deo,  quod  autem  est  melius  et  perfectius 
voluntati  creatae.  Qua  de  re  est  illud  insigne  Goneti 
jam  citati:  “  Cum  ratio  specifica,  utpote  constituens 
essentiam  et  quidditatem  rei,  sit  nobilior  individuali, 
quae  est  extra  essentiam  et  quidditatem  illius,  deter¬ 
minatio  ad  speciem  actus  est  perfectior  determina¬ 
tione  ad  individuum.  Ergo  si  ad  voluntatem  huma¬ 
nam  per  se  primo  referatur  determinatio  ad  speciem 
actus,  et  divinae  attribuatur  solum  determinatio  ad 
individuum,  manifestum  est,  id  quod  est  melius  et 
perfectius  attribui  voluntati  creatae,  divinae  vero  id 
quod  est  minus  bonum  et  minus  perfectum  (1)  „. 
Quod  quidem  incommodum,  ut  idem  clarissimus  auctor 


(1)  Loc,  cit. 

notat,  saepissime  in  Pelagianis  reprehendit,  detesta- 
turque  Augustinus. 

119.  Secl  proponatur  tertium  incommodum,  ex  quo 
planum  fiet,  non  solum  adversarios  libertati  non  con¬ 
sulere,  sed  eam  penitus  convellere.  Pe  vera  ut  quisque 
maxime  perspicit,  duplicis  generis  est  libertas,  exercitii 
et  specificationis :  ista  respicit  actum  et  non  actum, 
haec  vero  actum  hujus  alterius  ve  speciei.  Qua  ex  re 
satis  leviter  intelligi  potest,  voluntatem  indifferentem 
esse,  cum  ad  actum  emittendum  et  non  emittendum, 
tum  ad  edendum  actum  hujus  alteriusque  speciei. 
Porro  autem  secundum  adversariorum  principia  idcirco 
praemotio  quantum  ad  specificationem  est  rejicienda, 
quod  libertas  divinaque  motio  nequeunt  componi,  seu 
conciliari;  ex  quo  quidem  sequens  argumentum  contra 
eosdem  potest  duci:  Pnisica  Dei  motio,  seu  determi¬ 
natio,  libertatem  convellit,  sed  adversarii  phisicam  Dei 
motionem  ad  exercitium  admittunt,  ergo  exercitii  li¬ 
bertas  ab  iisdem  convellitur.  Itaque  aut  dicendum  est, 
phisicam  praemotionem  libertatem  non  labefactare,  aut 
tum  quod  ad  exercitium  spectat,  tum  quod  attinet 
ad  specificationem,  ea  est  rejicienda.  Quam  ob  causam 

• 

idem  Gonetus  ait :  “  Sicut  adversarii  contendunt,  quod 
si  Deus  determinaret  voluntatem  creatam  ad  speciem 
actus,  ab  ea  tolleret  libertatem  specificationis,  quia 
(inquiunt)  ita  de  ratione  causae  liberae  est  seipsam 
determinare,  ut  repugnet  eam  a  Deo  determinari ;  ita 
etiam  propter  eamdem  rationem,  si  voluntas  creata 
non  se  determinet  ad  actum  in  individuo,  sed  a  Deo 
determinetur,  sequitur  per  talem  determinationem  ab 
ea  tolli  libertatem  exercitii,  quae  non  respicit  solum 
actum  in  specie,  sicut  libertas  specificationis ;  sed  etiam 

in  singulari  et  in  individuo,  et  prout  hic  et  nunc  exer¬ 
cetur.  Yel  si  per  istam  determinationem  non  tollatur 
libertas  exercitii,  per  alteram  non  tolletur  libertas  spe¬ 
cificationis  ;  et  sic  praecipua  adversariorum  argumenta, 
quibus  probare  contendunt,  ex  positione  decreti  effi¬ 
cacis  et  praedeterminantis,  sequi  destructionem,  aut 
laesionem,  libertatis  creatae,  penitus  infringuntur  et 
enervantur (1) 

120.  At  de  quarto  et  maximo  incommodo  lo¬ 
quamur,  scilicet  Deum  secundum  adversariorum  do¬ 
ctrinam,  peccati  esse  auctorem.  Et  certe  secundum 
adversarios  ideo  Deus  auctor  peccati  non  est,  quia  vo¬ 
luntatem  quod  ad  actus  specificationem  attinet,  non 
determinat;  sed  ea  ex  se  absque  ejusdem  impulsione 
determinatur.  At  vero  voluntatis  actibus  inest  in¬ 
terdum  peculiaris  quaedam  malitia,  quae  certe  eis  se¬ 
cundum  specificam  rationem  non  convenit,  sed  se¬ 
cundum  individuam  :  cujus  quidem  rei  exemplum  in 
circumstantiis  aggravantibus  in  eadem  specie,  ac  in 
majore  intensitatis  gradu  actus  mali  perspicitur.  Itaque 
si  voluntas,  quae  secundum  adversarios  ad  specificam 
rationem  se  determinat,  a  Deo  quantum  ad  individuam 
rationem  determinetur,  ad  eam  peculiarem  malitiam, 
quae  actui  secundum  specificam  rationem  non  convenit, 
sed  secundum  individuam,  et  ad  quam  ea  indetermi¬ 
nata  erat,  ab  eodem  impelletur,  seu  determinabitur : 
ex  quo  profecto  fit,  istius  malitiae,  seu  peccati,  causam, 
auctoremque  Deum  esse.  Quod  quidem  incommodum, 
quoniam  maximum  est,  angustas  incisasque  argumen- 

(1)  Ibid. 

tationes,  quibus  a  doctissimo  Goneto,  praescripta  ar¬ 
guendi  formula  disputante,  comprobatur,  lubet  produ¬ 
cere  :  “  Deus  erit  (inquit)  causa  peccati,  si  determinet 
voluntatem  hominis  ad  aliquam  specialem  malitiam, 
ad  quam  non  est  ex  sua  malitia  aut  defectibilitate 
determinata :  atqui  si  illam  determinet  ad  eliciendum 
hunc  actum  in  individuo  potiusquam  alium,  illam  de¬ 
terminabit  ad  aliquam  specialem  malitiam,  ad  quam 
non  est  es  sua  malitia  aut  defectibilitate  determinata: 
ergo  erit  causa  peccati.  Major  constat,  minor  probatur. 
In  hoc  actu  singulari  reperitur  aliqua  deformitas  et 
malitia  specialis,  quae  non  convenit  illi  secundum  suam 
rationem  specificam ;  malitia  enim  quae  sumitur  ex 
circumstantiis  aggravantibus  intra  eamdem  speciem, 
non  pertinet  ad  rationem  specificam  actus,  sed  ad  in- 
dividualem :  alioquin  illae  circumstantiae  mutarent 
speciem  moralem  actuum  humanorum,  et  non  intra 
eamdem  speciem  aggravarent.  Item  actus  odii  Dei, 
verbi  gratia,  secundum  rationem  specificam  abstrahit 
a  latitudine  graduali,  et  ab  eo  quod  sit  intensus  ut 
quatuor,  vel  ut  sex:  species  enim,  ut  docet  Aristoteles, 
se  habent  sicut  numeri,  et  consistunt  in  indivisibili. 
Si  vero  considerentur  in  individuo  habent  gradus  de¬ 
terminatos  malitiae  et  deformitatis :  Ergo  si  Deus  de¬ 
terminat  voluntatem  creatam  ad  eliciendum  talem 
actum  odii  in  individuo,  illam  determinabit  ad  aliquem 
specialem  gradum  malitiae  et  deformitatis,  qui  non 
includitur  in  ratione  specifica,  et  ad  quem  illa  non 
erat  ex  propria  malitia  et  defectibilitate  determi¬ 
nata  (1)„.  Quibus  ex  rebus  omnibus  in  promptu  est, 


(1)  Vide  loc.  cit. 

aut  ab  adversariis  non  modo  quantum  ad  specifica¬ 
tionem,  verum  etiam  quantum  ad  exercitium,  divinam 
praedeter minationem  esse  rejiciendam,  aut  quantum 
ad  utrumque  probandam  et  defendendam. 

121.  Itaque  ex  rebus  hactenus  disputatis  est  per¬ 
spicuum,  maxima  defluere  incommoda  ex  adversario¬ 
rum  doctrina;  atque  proinde  eos  philosophos  summo¬ 
pere  falli,  qui  eam  ad  Dei  motionem  cum  hominis 
libertatem  conciliandam,  tueri  posse  arbitrantur.  Et 
certe,  ut  in  superiore  capite  dictum  est,  rationes  omnes, 
quae  phisicam  Dei  motionem  quantum  ad  exercitium 
statuunt,  eamdem  etiam  quantum  ad  specificationem 
evincunt;  voluntas  enim  efficiens  causa  est  specifica¬ 
tionis,  sicut  exercitii;  quapropter,  quemadmodum  prae- 
motione  indiget  ad  exercitium,  ita  profecto  ea  indi¬ 
get  ad  specificationem.  Qua  ex  re  quisque  facili  negotio 
intelligere  potest,  omnia  Aquinatis  testimonia,  quae 
Deum  voluntatem,  aut  causas  secundas,  movere,  de¬ 
terminare,  seu  praemovere,  asserunt,  non  modo  quod 
ad  exercitium  spectat,  verum  etiam  quod  attinet  ad 
specificationem,  phisicam  praeinotionem  stabilire.  Ad¬ 
versarii  autem  in  eo  praecipue  falluntur,  quod  volun¬ 
tatem  posse  ab  objectis  quantum  ad  specificationem 
determinari,  arbitrantur;  quod  quidem  absurdum  est, 
atque  rationi  repugnans.  Etenim,  ut  jam  dictum  est, 
objectiva  determinatio  externa  est,  at  voluntas  intrin¬ 
secus  est  impotens,  ad  specificam  rationem  attingen¬ 
dam  ;  quapropter  intrinsecus  perfici,  determinarique 
debet,  ut  actum  determinatum  edere  queat.  Illud  quo¬ 
que  attentius  adversarii  perpendant,  rationem  causae 
universalis,  atque  summum  dominium  in  Deo,  secun¬ 
dum  eorum  doctrinam  ab  exitio  vindicari  non  posse. 

Quomodo  in  eorum  sententia,  Deus  totius  entis  causa 
dici  potest,  cum  ejus  efficientiae  id  subtrahant,  quod 
nobilius  et  perfectius  est  in  voluntatis  actibus,  id  est 
rationem  specificam?  Quomodo  dici  potest  cum  Augu¬ 
stino,  Deum  magis  habere  in  sua  potestate  voluntates 
hominum,  quam  ipsi  suas ;  quum  quod  ad  specifica¬ 
tionem  attinet,  homo  se  libere  determinare  possit, 
Deus  autem  eum  libere  determinare  nequeat?  Quo¬ 
modo  dici  potest  Deus  summum  jus  atque  dominium 
in  quamvis  rem  creatam  habere;  cum  specifica  ratio, 
quamvis  ens  creatum  et  nobilissimum,  ejus  dominatum 
penitus  effugiat  ?  Super  haec  Deus  ut  universalis  pro¬ 
visor,  ultimum  universi  finem  respiciens,  omnia  ad 
eum  infallibiliter  debet  dirigere  ;  at  vero  si  voluntatis 
determinationem  is  expectare  debet,  ut  in  liberos  ho¬ 
minum  actus  influat,  quomodo  is  dicetur,  omnia  ad 
eum  finem  infallibiliter  dirigere?  Nonne  potius  dicen¬ 
dum  erit,  eum  ab  hominum  voluntate  dirigi?  motio¬ 
nemque  divinam  ancillam  ac  pedissequam  esse  volun¬ 
tatis  humanae,  quemadmodum  supra  declaratum  fuit? 
Atqui  ea  omnia  absurda  esse,  rectaeque  rationi  re¬ 
pugnantia,  nemo  est  qui  non  videat.  Itaque  illud  ma¬ 
gis  a  culpa  vacuum,  phisicam  praemotionem,  et  quan¬ 
tum  ad  specificationem,  et  quantum  ad  exercitium, 
non  tamen  auctoritate  D.  Thomae,  sed  propria  aucto¬ 
ritate,  rejicere;  duo  enim  postrema  incommoda,  id  est 
libertatis  exitium,  atque  Deum  peccati  esse  causam,  ea 
ratione  vitarentur.  Quamquam,  ut  verum  fatear,  eorum 
primum  ab  adversariis  phisicae  praemotionis  difficulter 
vitari  potest;  liberum  enim  arbitrium,  quod  primum  sit 
sui  determinans,  rationem  libertatis  creatae  nequit  ha¬ 
bere,  ut  alibi  explanatum  est.  Praemotio  igitur  et  quod 

ad  exercitium  spectat,  et  quod  attinet  ad  specificatio¬ 
nem,  ab  omnibus  probanda,  defendendaque  est;  neque 
ea  ex  re  metuere  quispiam  potest,  ne  libertatis  exitium 
consequatur;  quippe  quia  Deus  causa  est  creatae  li¬ 
bertatis.  Re  vera  secundum  Aquinatis  doctrinam,  Deus, 
ut  saepe  dictum  est,  causas  secundas  eorum  actibus 
adjungens,  eas  permovet  secundum  earum  conditio¬ 
nem  ;  ita  ut  ea  motione  in  agentibus  liberis  libertas, 
in  agentibus  autem  necessariis  inducatur  necessitas. 
Qua  quidem  de  re  est  illud  praeclarum  S.  Doctoris : 
“  Voluntas,  divinam  non  solum  se  extendit  ut  aliquid 
fiat  per  rem  quam  movet,  sed  ut  etiam  eo  modo  fiat 
quo  congruit  naturae  ipsius.  Et  ideo  magis  repugnaret 
divinae  motioni,  si  voluntas  ex  necessitate  moveretur, 
quod  suae  naturae  non  convenit,  quam  si  moveretur 
libere  prout  competit  suae  naturae  (1)  „.  Verum  ea 
de  re  peculiaris  disputatio  in  postremo  opusculi  ca¬ 
pite  instituetur,  in  quo  quidem  ratio  conciliandi,  seu 
componendi,  Dei  motionem  cum  hominis  libertate  se¬ 
cundum  Thomae  doctrinam  tradetur. 


(1)  1.  2.  q.  10.  a.  4.  ad  1. 

CAPUT  XX. 

Difficultates  de  praecedenti  doctrina  solvuntur. 


122.  Proponitur,  exsolviturque  prima  difficultas,  de  tertio  incom¬ 
modo  in  superiore  capite  proposito,  scilicet  adversariorum  principia 
arbitrii  libertatem  labefactare.  —  123.  Secunda  difficultas  de  eadem 
re  profligatur.  —  124.  Evolvitur  tertia  difficultas  de  eodem  incom¬ 
modo.  —  125.  In  medium  adducitur  difficultas  alia  de  quarto  incom¬ 
modo,  scilicet  ex  adversariorum  sententia  sequi,  Deum  essse  peccati 
auctorem.  —  126.  Imprimis  propositae  difficultatis  fundamentum 
evertitur,  catholicam  doctrinam  de  libertate  tradendo.  —  127.  Eadem 
doctrina  magis  firmatur.  —  128.  Denique  difficultas  ipsa  profligatur, 
et  caput  concluditur. 

122.  Ex  maximis  incommodis,  quae  quidem  ex 
eorum  doctrina  qui  phisicam  praemotionem  rejiciunt 
quantum  ad  actus  specificationem,  consequuntur,  atque 
ex  rationibus  jam  propositis,  haud  difficulter  intelli- 
gere  quisque  potest,  nullum  philosophum  doctrinam 
eamdem  probare  tuerive  posse,  nisi  apertae  veritati 
is  velit  obsistere.  Itaque  disceptationem  hac  de  re  in 
longius  producere  perinutile  videtur:  quam  ob  rem  aliis 
probationibus  missis,  nonnullae  proponentur  difficul¬ 
tates,  quas  quidem  adversarii  magni  faciunt,  sed  tamen 
eas  profligare  nullius  est  laboris.  Imprimis  igitur  contra 
tertium  incommodum  in  superiore  capite  propositum, 
id  est  adversarariorum  sententiam  arbitrii  libertatem 

evertere,  illud  objicitur:  Libertatis  exercitium  valde 
differt  ab  exercitii  libertate ;  est  enim  exercitium  li¬ 
bertatis  exercitii,  atque  exercitium  libertatis  specifi¬ 
cationis  ;  itaque  phisica  praemotio  quantum  ad  exer¬ 
citium  potest  admitti,  quin  libertas  exercitii  convel¬ 
latur. 

Verum  difficultas  ista  facile  dissolvitur,  nam  dis¬ 
crimen  ab  adversariis  notatum  absonum  est  commen¬ 
tum.  Etenim  quid  sibi  vult,  quaeso,  distinctio  istaec 
inter  exercitium  libertatis,  et  libertatem  exercitii?  Quid 
est  exercere  libertatem,  nisi  actum  liberum  edere?  Et 
quid  est  actualis  libertas  exercitii,  nisi  emissio  actus 
cum  potentia  illum  non  emittendi?  At  dicis,  est  etiam 
exercitium  libertatis  specificationis.  Maxime;  sed  quid 
est  exercere  libertatem  specificationis,  nisi  edere  actum 
unius  speciei  cum  potentia  emittendi  actum  alterius 
speciei  ?  Et  actualis  libertas  specificationis  in  qua  alia 
re  ab  adversariis  constituitur?  Itaque  quoniam  exer¬ 
citium  libertatis  exercitii  nihil  est  aliud  nisi  emissio 
actus,  cum  potentia  ipsum  non  emittendi;  atque  exer¬ 
citium  libertatis  specificationis,  emissio  actus  hujus 
speciei,  cum  potentia  ad  actum  alterius  speciei ;  per¬ 
spicuum  est,  exercitii  libertatem  everti,  si  praemotio, 
quae  secundum  adversariorum  doctrinam,  cum  liber¬ 
tate  componi  nequit,  quantum  ad  actus  exercitium 
statuatur;  atque  libertatem , specificationis,  si  quan¬ 
tum  ad  actus  speciem  probetur.  Ut  autem  hac  de 
re  omnis  aequivocatio  tollatur,  illud  notare  placet, 
cum  de  libertate  quatenus  ad  Dei  actionem  ea  re¬ 
fertur,  sermo  instituitur,  tria  esse  consideranda,  po¬ 
tentiam  activam,  quae  est  liberum  arbitrium,  actum 
potentiae,  ejusdemque  actus  specificationem.  Porro 

autem  Dei  operatio  quatenus  ad  potentiam  refertur, 
collatio  virtutis  activae,  aut  conservatio,  a  Thomi- 
stis  nuncupatur ;  quatenus  vero  actum,  aut  ejus  spe¬ 
cificationem  respicit,  phisica  motio,  aut  praemotio, 
appellatur.  Quae  proinde  cum  voluntatem  ex  neces¬ 
sitate  determinet,  quomodo  adversariis  placet,  exer¬ 
citii  libertatem,  si  quantum  ad  actum,  et  libertatem 
specificationis,  si  quantum  ad  ejus  speciem  statuatur, 
plane  convellit. 

123.  At  dices:  Libertas  est  ad  terminos  positivos, 
non  tamen  ad  terminum  positivum  et  negativum; 
idest  idcirco  homo  est  liber,  quod  ad  volendum  hoc 
vel  illud,  seu  ad  actus  diversae  speciei,  se  determinat. 
Itaque  etsi  ponatur,  voluntatem  a  Deo  ad  agendum 
applicari,  seu  phisice  ad  exercitium  praemoveri,  ea 
tamen  libera  permanet;  propterea  quod  penes  eam- 
dem  manet  potestas  hoc  aut  illud  eligendi,  seu  di¬ 
versos  actus  emittendi. 

Respondeo  maximo  et  summe  pernicioso  errore 
hac  de  re  adversarios  teneri;  quemadmodum  enim 
in  primo  capite  hujus  opusculi  dictum  est,  duplex 
est  libertas,  exercitii  et  specificationis :  ista  respicit 
actum  et  non  actum,  id  est  actum  ejusque  privatio¬ 
nem,  aut  negationem ;  haec  autem  actus  positivos 
diversae  speciei.  Porro  autem  prima  libertas  exer¬ 
citii  nuncupatur  ideo,  quia  actum  exercendum  aut 
non  exercendum  respicit;  altera  vero  ideo  libertas 
contrarietatis,  vel  disparitatis,  appellari  consuevit, 
quia  ad  positivos  actus,  contrarios,  aut  disparatos, 
dicit  facultatem.  Itaque  difficultas  proposita  exercitii 
libertatem  convellit,  quae  quidem  ad  actus  positivos 
non  est,  ut  ex  dictis  est  perspicuum.  Ea  de  re  est 

illud  praeclarum  nostri  Doctoris,  quod  paucis  totam 
libertatis  doctrinam  apertissime  enunciat :  “  Cum  vo¬ 
luntas  dicatur  libera,  inquantum  necessitatem  non 
habet,  libertas  voluntatis  in  tribus  consideratur;  sci¬ 
licet  quantum  ad  actum,  inquantum  potest  velle  et 
non  velle ;  et  quantum  ad  objectum,  inquantum  po¬ 
test  velle  hoc  vel  illud,  et  ejus  oppositum ;  et  quan¬ 
tum  ad  ordinem  finis,  inquantum  potest  velle  bonum 
vel  malum.  Sed  quantum  ad  primum  horum,  inest 
libertas  voluntati  in  quolibet  statu  naturae,  respectu 
cujuslibet  objecti.  Secundum  vero  horum  est  respectu 
quorumdam  objectorum,  scilicet  respectu  eorum  quae 
sunt  ad  finem,  et  non  ipsius  finis,  et  etiam  secun¬ 
dum  quemlibet  statum  naturae.  Tertium  vero  non 
est  respectu  omnium  objectorum,  sed  quorumdam, 
eorum  scilicet  quae  sunt  ad  finem ;  nec  respectu  cu¬ 
juslibet  status  naturae,  sed  illius  tantum  in  quo  na¬ 
tura  deficere  potest  (1)  „.  Quibus  ex  verbis  nullo 
negotio  intelligi  potest,  praeter  libertatem  ad  termi¬ 
nos  positivos,  seu  ad  objecta  diversae  speciei,  liber¬ 
tatem  quoque  ad  terminum  positivum  et  negativum, 
id  est  ad  actum  et  non  actum,  qua  voluntas  (ut 
Thomas  ait)  potest  velle  et  non  velle,  esse  admit¬ 
tendam:  quae  profecto,  ut  ex  dictis  planum  est,  pe¬ 
nitus  evertitur,  si  Dei  motio  voluntatem  ad  actum 
exercendum  ex  necessitate  impellere,  dicatur. 

124.  Sed  instabis:  Secundum  Aquinatis  doctrinam 
animi  virtus  dupliciter  reperitur  in  potentia  ad  plura, 
primum  quidem  quantum  ad  agere  vel  non  agere, 
postea  vero  quantum  ad  agere  hoc  vel  illud.  Atqui 


(1)  Q.  22.  de  verit.  a.  6. 

horum  secundum  solummodo  in  voluntatis  potestate 
a  S.  Doctore  relinquitur :  id  enim  ex  illo  praeclaro 
ejusdem  testimonio  aperte  colligitur :  “  Deus  movet 
voluntatem  hominis  sicut  universalis  motor,  ad  uni¬ 
versale  objectum  voluntatis,  quod  est  bonum ;  et  sine 
hac  universali  motione  homo  non  potest  aliquid  velle 
Quae  quidem  verba  Dei  motionem  ad  exercitium  procul 
dubio  asserunt.  Postea  autem  subdit :  “  Sed  homo 
per  rationem  determinat  se  ad  volendum  hoc  vel  illud , 
quod  est  vere  bonum,  vel  apparens  bonum  (2)  Qui¬ 
bus  verbis  apertissime  enunciatur,  solummodo  deter¬ 
minationem  quantum  ad  actus  speciem,  esse  in  vo¬ 
luntatis  manu.  Itaque  secundum  Thomae  doctrinam, 
quamquam  phisica  praemotio  libertatem  evertere  di¬ 
catur,  eam  tamen  quod  ad  exercitium  attinet,  pro¬ 
bare  tu  erique  licet. 

Verum  jocantur  adversarii  talia  facinora  de  Tho- 
ma,  Doctore  Angelico,  asseverando;  nam  l.°  si  in  vo¬ 
luntatis  manu  tantum  agere  hoc  vel  illud,  id  est  actus 
edere  diversae  speciei,  non  tamen  agere  vel  non  agere, 
Thomas  relinqueret ;  exercitii  libertatem,  quae  certe 
actum  et  non  actum  respicit,  citra  dubium  radicitus 
convelleret,  quod  quidem  de  tanto  Doctore  dicere,  ne¬ 
fas  est.  2.°  Ex  praeclaro  ejusdem  testimonio,  supra 
relato,  satis  leviter  intelligere  quisque  potest,  con¬ 
trariam  doctrinam  eum  aperte  palamque  enunciasse : 

Libertas  voluntatis  in  tribus  consideratur,  scilicet 
quantum  ad  actum,  in  quantum  potest  velle  vel  non 
velle  3.°  Sed  saepissime  doctrinam  eamdem  replicat 
Doctor  noster:  “  Potest  homo  (inquit)  velle  et  non 


(2)  1.  2.  q.  9.  a,  6.  ad  3. 

velle,  potest  etiam  velle  hoc  aut  illud  (1)  „.  At  id 
prae  caeteris  intento  animo  ab  adversariis  ponderan¬ 
dum,  quod  Thomas  asserit,  illa  Aristotelis  verba  ex¬ 
planans  :  “  Quibus  in  rebus  nostra  in  potestate  situm 
est  agere,  in  iis  et  non  agere ;  et  in  quibus  non  agere, 
in  iis  et  agere.  (2)  „.  Ait  enim:  “  Si  operari  est  in 
nostra  potestate,  oportet  etiam  quod  non  operari  sit 
in  nostra  potestate:  si  enim  non  operari  non  esset  in 
nostra  potestate,  sic  impossibile  esset  non  operari : 
ergo  necesse  esset  nos  operari,  et  operari  non  esset 
ex  nobis,  sed  ex  necessitate  (3)  „.  Quibus  ex  verbis 
omnibus  in  promptu  est,  secundum  auream  Aquinatis 
doctrinam,  non  modo  agere  hoc  vel  illud,  seu  actus 
edere  diversae  speciei,  verum  etiam  agere  et  non 
agere,  esse  in  voluntatis  potestate ;  si  enim  (inquit) 
operari  est  in  nostra  potestate,  oportet  etiam  quod 
non  operari  sit  in  nostra  potestate.  Itaque  illi  solum¬ 
modo  actus  liberi  sunt,  quos  ita  voluntas  edit,  ut  eos 
non  edere  queat  (4).  Quod  autem  attinet  ad  testi¬ 
monium,  quod  ab  adversariis  opponitur,  notandum 
est,  ea  verba  hoc  vel  illud  non  usurpari  ad  libertatem 
specificationis,  quatenus  a  libertate  exercitii  distin¬ 
guitur,  significandam ;  sed  potius  ad  peculiaria  bona 
designanda,  abstrahendo  ab  utroque  libertatis  genere. 
Ad  ista  vero  bona  homo  se  determinare  dicitur,  pro- 
pterea  quod  prima  finis  volitione  posita,  proprie  se 
movet,  id  est  ab  actu  praecedente  ad  consequentem 
se  applicat;  at  id  non  impedit  quominus  ab  alia  causa 
externa,  scilicet  a  Deo,  tum  quantum  ad  actus  exer- 

(1)  Loc.  citat,  q.  13.  a.  6.  - —  (2)  3.  Ethic.  c.  5.  —  (3)  Ibid. 
Lect.  11.  —  (4)  Cf.  quae  in  capite  secundo  sunt  disputata. 

citium,  tum  quantum  ad  ejus  specificationem,  mo¬ 
veatur  ;  quum  moveri  ex  se  non  repugnet  ei  quod 
movetur  ab  alio,  quemadmodum  alibi  ex  Thoma  di¬ 
ctum  est,  idem  testimonium  contra  adversarios  phi- 
sicae  praemotionis  etiam  quantum  ad  exercitium,  ex¬ 
planando. 

125.  Oppones  contra  quartum  incommodum,  quod 
ex  adversariorum  sententia  consequi  dictum  est,  nempe 
Deum  peccati  esse  causam  :  Quamquam  phisica  prae- 
motio,  quae  quidem  cum  hominis  libertate  nequit 
componi,  quantum  ad  actus  exercitium  statuatur,  nullo 
modo  tamen  eam  ob  rem  Deum  peccati  esse  aucto¬ 
rem  licet  asserere.  Etenim  homo  etiam  phisica  Dei 
motione  posita,  deliberate  erumpit  in  actum  malum; 
quapropter  merito  ei  actionis  malitia  imputatur;  quam 
proinde  ad  Deum  tamquam  ad  causam,  referre,  non 
est  necesse. 

126.  Respondeo,  summopere  hac  de  re  falli  ad¬ 
versarios,  qui  libertatem  et  deliberationem  perperam 
permiscent.  Itaque  quoniam  proposita  difficultas  quam¬ 
quam  facile  profligari  potest,  catholicae  tamen  doctri¬ 
nae  de  hominis  libertate  repugnare  videtur,  paulo  la¬ 
tius  est  evolvenda.  Atque  imprimis  difficultatis  fun¬ 
damentum  evertitur,  asserendo,  voluntarium  rationale, 
id  est  solam  immunitatem  a  coactione  cum  plena  ad¬ 
vertentia,  satis  non  esse,  ut  homo  sit  liber.  Re  vera 
operationes  solummodo  spontaneae,  etsi  cum  perfecta 
mentis  advertentia  fiant,  in  voluntatis  potestate  esse 
nequeunt;  quapropter  eas  perperam  dici  liberas,  nemo 
est  qui  non  videat.  Ea  doctrina  in  secundo  capite  hu¬ 
jus  opusculi  est  statuta;  atque  in  plurimis  locis  a 
nostro  Doctore  apertissime  traditur;  id  enim  ex  ejus- 

dem  testimoniis  supra  productis  facile  cogi  potest,  at¬ 
que  maxime  quidem  ex  illo  “  Si  operari  est  in  nostra 
potestate,  oportet  etiam  quod  non  operari  sit  in  no¬ 
stra  potestate :  si  enim  non  operari  non  esset  in  nostra 
potestate,  sic  impossibile  esset  non  operari :  ergo  ne- 
cesse  esset  nos  operari,  et  operari  non  esset  ex  nobis, 
sed  ex  necessitate  Quibus  verbis,  ut  dictum  est, 
aperte  enunciatur,  eos  solummodo  actus  esse  in  nostra 
potestate,  quos  ita  edimus  ut  eos  non  edere  possimus ; 
non  tamen  eos  quos  ita  voluntas  emittit,  ut  non  emit¬ 
tere  nequeat,  etsi  cum  perfecta  mentis  advertentia 
iidem  emittantur.  Eam  ob  causam  alibi  Aquinas  ait: 
“  Dominium  quod  habet  voluntas  supra  suos  actus, 
per  quod  est  in  ejus  potestate  velle  et  non  velle,  ex¬ 
cludit  determinationem  virtutis  ad  unum  et  violen¬ 
tiam  causae  exterius  agentis  (1)  Itemque  alibi: 
“  Ejus  quod  ex  necessitate  est,  non  sumus  domini 
Quam  quidem  ob  rem  cum  de  libertate  Dei,  aut  An¬ 
gelorum,  aut  hominis  is  loquitur,  numquam  ex  im¬ 
munitate  a  coactione,  sed  ex  immunitate  ab  interna 
necessitate  eam  semper  et  ubique  repetit :  “  Oportet 
dicere  (inquit)  in  Deo  liberum  arbitrium  inveniri,  si¬ 
militer  et  in  Angelis ;  non  enim  ipsi  ex  necessitate  vo¬ 
lunt  (2)  Itemque  ibidem  ait:  ^Dicendum  quod  vo¬ 
luntas  divina  se  habet  ad  opposita,  non  quidem  ut 
aliquid  velit  et  postea  nolit,  quod  ejus  immutabili¬ 
tati  repugnat,  nec  ut  possit  velle  bonum  et  malum, 
quia  defectibilitatem  in  Deo  poneret,  sed  quia  potest 
hoc  velle  et  non  velle  Ex  quibus  est  perspicuum, 
libertatis  essentiam  in  eo  sitam  esse,  secundum  Tho- 


(1)  I.  Cont.  Gent.  c.  68.  —  (2)  Q.  24.  de  verit.  a.  3. 

mae  doctrinam,  quod  quis  ita  agat,  ut  tamen  non 
agere  queat. 

127.  Eadem  veritas  ipsa  invincibiliter  statuitur, 
ut  quisque  perspicit,  ex  condemnatione  illarum  Baji 
propositionum,  quarum  prima  est :  Sola  violentia  re¬ 
pugnat  libertati  hominis  naturali;  altera  vero:  Quod  vo¬ 
luntarie  fit ,  etiamsi  necessario  fiat ,  libere  tamen  fit.  Prae¬ 
terea  ex  Concilii  Tridentini  definitione  apertissime 
deduci  potest;  Concilium  enim  contra  Lutherum  atque 
Calvinum  liberi  arbitrii  existentiam,  ut  dogma  catho¬ 
licum,  definivit.  Porro  autem  neque  Lutherus,  neque 
Calvinus  negavit,  hominem  a  coactione  esse  immunem, 
sed  solummodo  ab  interna  necessitate;  iste  enim  aperte 
ait:  “  Voluntas  mera  lubentia  et  pronitate  ac  sponte 
sua  vult  et  facit,  non  coacte  pro  natura  voluntatis; 
quae  si  cogeretur  voluntas  non  esset;  nam  coactio 
potius  est,  ut  si  dicam  noluntas  (1)  „;  hic  vero:  tt  Si 
coactioni  opponitur  libertas,  liberum  esse  arbitrium 
et  fateor  et  constanter  assevero  (2)  Quibus  quidem 
ex  rebus  facili  negotio  intelligitnr,  Tridentinum  Con¬ 
cilium  cum  liberi  arbitrii  existentiam  contra  eosdem 
asseruit,  aliterque  sentientes  anathemate  mulctavit, 
non  in  voluntario  rationali,  seu  in  immunitate  a  coa¬ 
ctione,  etsi  cum  plena  advertentia,  libertatis  natu¬ 
ram  positam  esse,  constituisse,  sed  potius  in  immu¬ 
nitate  ab  interna  necessitate  ad  unum  naturali  modo 
determinante. 

128.  Sed  necesse  non  est,  in  ea  veritate  statuenda 
diutius  immorari;  quum  in  capite  secundo  hujus  opus¬ 
culi  evicta  sit  atque  explanata.  Itaque  difficultati  pro- 


(1)  De  serv.  arbit.  —  (2)  Lib.  2.  De  lib.  arbit. 

positae  satisfaciens,  dico,  ex  eo  non  seqni  hominem 
peccare,  quod  deliberate,  seu  cum  plena  advertentia, 
emittit  actum  malum,  si  actum  eumdem  vitare  nequit. 
Etenim  illud  est  communiter  receptum:  Nemo  'peccat 
in  eo ,  quod  vitare  non  potest ;  qua  quidem  de  re  est  illud 
praeclarum  nostri  Doctoris:  “  Non  videtur  esse  meri¬ 
torium  vel  demeritorium,  quod  aliquis  sic  ex  neces¬ 
sitate  agit,  quod  vitari  non  possit  (1)  „  .  Quibus  ex 
rebus  profecto  fit,  secundum  adversariorum  doctrinam, 
qui  quamquam  phisicam  praemotionem  liberum  arbi¬ 
trium  convellere  statuunt,  eamdem  tamen  quod  ad 
actus  exercitium  pertinet,  tuentur,  actionis  malitiam, 
seu  deformitatem,  quae  actui  secundum  rationem  spe¬ 
cificam  non  convenit,  sed  secundum  individuam,  ho¬ 
mini  etsi  deliberate  is  agat,  imputandam  non  esse, 
sed  potius  Deo,  qui  ad  actum  exercendum  eum  phi- 
sice  impellit.  Deus  itaque  secundum  doctrinam  istam 
peccati  esset  auctor;  quod  quidem  maximum  esse  in¬ 
commodum,  ne  adversarii  quidem  negare  poterunt. 

(1)  Q.  G.  de  malo  a.  unie. 

CAPUT  XXL 

Ratio  componendi  divinam  motionem 
et  humanam  libertatem. 


129.  Adversarii  Dei  motionem  hominisque  libertatem  ad  con¬ 
cordiam  nequeunt  adducere,  quod  falso  principio  innituntur.  — 
130.  Imprimis  discrimen  notatur,  quod  est  primum  inter  et  secun¬ 
dum  liberum.  —  131.  Ex  eo  deducitur  primus  modus  divinam  mo¬ 
tionem  humanamque  libertatem  conciliandi,  quod  unamquamque  rem 
Deus  movet  secundum  naturam  illius.  —  132.  Proponitur  secundus 
modus,  qui  ex  eo  derivatur,  quod  Deus  est  causa  totius  entis.  — 
133.  Adversariorum  difficultas  in  medium  profertur,  et  multifarie 
dissolvitur.  —  134.  Hujus  capitis  conclusio. 


129.  Iis  ex  rebus,  quae  in  capitibus  praecedentibus 
de  Dei  motione  quod  ad  exercitium  spectat  et  quod 
attinet  ad  specificationem,  sunt  disputatae,  omnibus 
profecto  in  promptu  est,  eos  philosophos  maxime 
decipi,  qui  ut  Dei  actionem  hominisque  libertatem 
componant,  phisicae  praemotionis  doctrinam  ad  so¬ 
lum  actus  exercitium,  non  tamen  ad  ejus  speciem 
referandam  esse,  arbitrantur.  Etenim  eorum  sententia, 
ut  jam  evictum  est,  non  modo  hominis  libertatem  non 
tuetur,  verum  etiam  eam  penitus  convellit.  Cujus  qui¬ 
dem  erroris  causa  in  eo  citra  dubium  sita  est,  quod 
ab  iisdem  illud  ut  certum  ponitur:  Efficacem  Dei  mo¬ 
tionem  libertatem  labefactare .  Eam  doctrinam  Calvinus 

quoque  tradidit,  et  Pelagius;  quamquam  diversa  ra¬ 
tione  in  absonis  eorum  commentis  ex  ea  derivandis, 
vano  quidem  labore  contenderent.  Primus  enim  Dei 
motionem  cum  statuisset,  eique  quod  concupiscentiae 
convenire  jam  affirmaverat,  id  tribuisset,  id  est  eam 
ob  suam  efficaciam  necessitatem  inferre;  ea  ex  re  col¬ 
ligere  conatus  est,  hominis  voluntatem  semper  aut 
concupiscentiae  servam  esse,  aut  captivam  motionis 
Dei;  atque  proinde  numquam  esse  liberam.  Alter  vero 
contraria  utens  ratiocinatione,  nullo  efficaci  auxilio 
voluntatem  egere,  ut  bonum  agere  queat,  asseveravit. 
Cum  enim  planum  sit,  hominem  libertate  esse  dona¬ 
tum  ;  atque  libertas  cum  ea  efficaci  motione  divina, 
quam  D.  Augustinus  tuebatur,  componi  secundum  ejus 
doctrinam  non  posset,  voluntatem  ex  se,  absque  effi¬ 
caci  auxilio,  ad  bonum  moveri  affirmavit.  At  vero 
principium  istud,  in  quod  Pelagii  Calvinique  haeresis 
connititur,  ut  absonum  commentum  a  Thomistis  reji¬ 
citur;  ex  quo  fit,  eos  utriusque  haeresim  radicitus  con¬ 
vellere.  Et  certe  ex  rebus  jam  disputatis  est  perspi¬ 
cuum,  eos  recte  sapienterque  docere,  efficacem  Dei 
motionem  hominis  libertatem  non  labefactare;  atque 
dilucide  difficultates  eosdem  evolvere,  quae  hac  de  re 
ab  adversariis  proponuntur.  Sed  his  de  rebus  satis  su- 
perque  in  superioribus  capitibus  dictum  est;  quapro¬ 
pter  iis  omissis,  de  duplici  modo  quo  secundum  auream 
Aquinatis  doctrinam,  efficax  infallibilisque  Dei  motio 
cum  hominis  libertate  conciliatur,  disserere  placet. 

130.  Imprimis  tamen  discrimen  notandum,  quod 
est  primum  inter  et  secundum  liberum.  Etenim  ad  ra¬ 
tionem  primi  liberi  pertinet,  ut  ipsum  prima  sit  causae 
suae  determinationis  et  electionis;  ex  quo  quidem  fit, 

dominium  a  quavis  alia  causa  independens,  id  est  do¬ 
minium  supremum,  et  absolutum,  in  easdem,  ipsum 
habere;  aliter  enim  primum  liberum  non  esset,  sed 
potius  secundum,  alteri  subordinatum,  ut  est  perspi¬ 
cuum.  Eam  ob  rem  discrimen  assignans  Thomas,  quod 
est  inter  humanam  voluntatem  atque  divinam,  aper¬ 
tissime  enunciat  (ut  alibi  dictum  est)  primam  quod 
est  contingens,  ab  alia  causa  ad  effectum  esse  deter¬ 
minandam,  non  tamen  secundam:  “  Causa  quae  est 
ex  se  contingens  oportet  ut  determinetur  ab  aliquo  exteriori 
ad  effectum;  sed  voluntas  divina,  quae  ex  se  necessi¬ 
tatem  habet,  determinat  seipsam  ad  volitum  (1)  Ad 
rationem  autem  secundi  liberi  pertinet,  ut  causa  sit 
non  prima,  sed  secunda,  suarum  determinationum 
atque  electionum;  et  proinde  ut  ab  altera  priori  de¬ 
pendeat,  eique  essentialiter  subordinetur.  Itaque  secun¬ 
dum  liberum  dominium  non  habet  absolutum,  atque 
supremum,  in  suas  determinationes;  sed  secundarium, 
ab  alio  dependens,  eique  sobordinatum.  Quam  porro 
veritatem  nostrum  Doctorem  tradidisse,  ex  pluribus 
ejusdem  testimoniis  potest  intelligi:  “  Dicendum  (inquit) 
quod  de  ratione  voluntarii  est,  quod  principium  ejus 
sit  intra ;  sed  non  oportet  quod  hoc  principium  intrinse¬ 
cum  sit  primum  principium  non  motum  ab  alio.  Unde 
motus  voluntarius,  etsi  habeat  principium  proximum 
intrinsecum,  tamen  principium  primum  est  ab  extra, 
sicut  et  primum  principium  motus  naturalis  est  ab 
extra,  quod  scilicet  movet  naturam  (2)  .  Itemque 

alibi  ait:  “  Moveri  voluntarie  est  moveri  ex  se  idest 
a  principio  intrinseco ;  sed  illud  principium  intrinsecum 


(1)  1.  p.  q.  19.  a.  3.  ad  5.  —  (2)  1.  2.  q.  9.  a.  4.  ad.  1. 

potest  esse  ab  alio  principio  extrinseco ,  et  sic  moveri  ex  se 
non  repugnat  ei  quocl  movetur  ab  alio  (2)  „.Eamdem  omni¬ 
no  doctrinam  saepissime  Thomas  replicat,  ut  ex  dictis 
in  praesente  opusculo  perspicere  quisque  potest;  atque 
eam  non  intelligentes,  aut  rejicientes,  certe  non  nisi 
cavillationibus  Dei  motionem  hominisque  libertatem 
ad  concordiam  adducere  queunt.  Itaque  inepte  eos  phi¬ 
losophos  Thomistarum  nomine  gloriari,  qui  libero  ho¬ 
minis  arbitrio  dominium  supremum,  atque  a  Deo  inde- 
pendens,  in  suas  actiones  attribuunt,  nemo  est  qui 
non  videat.  Quod  quidem,  quamvis  jam  apertum,  illo 
tamen  praeclaro  testimonio  nostri  Doctoris  placet  con¬ 
firmare:  “  Homo  est  dominus  suorum  actuum  et  vo¬ 
lendi  et  non  volendi  propter  deliberationem  rationis, 

quae  potest  flecti  ad  unam  partem  vel  ad  aliam.  Sed 

• 

quod  homo  deliberet  vel  non  deliberet,  et  si  hujus¬ 
modi  etiam  sit  dominus,  oportet  quod  hoc  sit  per  deli¬ 
berationem  praecedentem;  et  cum  hoc  non  procedat 
in  infinitum,  oportet  quod  finaliter  deveniatur  ad  hoc 
quod  liberum  arbitrium  hominis  moveatur  ab  aliquo 
exteriori  principio,  quod  est  supra  mentem  humanam, 
scilicet  a  Deo,  ut  etiam  Philosophus  probat  in  cap. 
De  bona  fortuna;  unde  mens  hominis  etiam  sani  non 
ita  habet  dominium  sui  actus  quin  indigeat  moveri  a  Deo; 
et  multo  magis  liberum  arbitrium  hominis  infirmi  post 
peccatum,  per  quod  impeditur  a  bono  per  corruptio¬ 
nem  naturae  (1) 

131.  His  rebus  praenotatis  primus  modus  -  Dei 
motionem  hominisque  libertatem  componendi  propo¬ 
natur,  qui  ex  eo  facile  ducitur,  quod  Deus  unam- 

(1)  1.  p.  q.  105.  a.  4.  ad  2.  —  (2)  1.  2.  q.  109.  a.  2.  ad  1. 

quamque  rem  movet  secundum  ejus  naturam,  seu 
conditionem.  Qui  modus  profecto  a  nostro  Doctore 
apertissime  traditur  in  illo  praeclaro  testimonio  :  “  Ad 
Providentiam  divinam  non  pertinet  naturam  rerum 
corrumpere,  sed  servare.  Unde  omnia  movet  secun¬ 
dum  earum  conditionem ;  ita  quod  ex  causis  neces¬ 
sariis  per  motionem  divinam  sequuntur  effectus  ex 
necessitate ;  ex  causis  autem  contingentibus  •  sequun¬ 
tur  effectus  contingentes.  Quia  igitur  voluntas  est 
activum  principium  non  determinatum  ad  unum,  sed 
indifferenter  se  habens  ad  multa;  sic  Deus  ipsam 
movet  quOd  non  ex  necessitate  ad  unum  determinat, 
sed  remanet  motus  contingens  et  non  necessarius  (1) 
Quod  tam  apertum  testimonium  illud  procul  dubio 
dicit,  humanam  voluntatem,  quod  a  natura  ad  unum 
determinata  non  est,  sed  ea  se  ratione  determinat, 
idcirco  a  Deo,  qui  rem  unamquamque  secundum  ejus 
naturam  permovet,  ita  ad  agendum  impelli,  seu  ap¬ 
plicari,  ut  operatio  ex  ea  defluens,  libera  permaneat: 
“  Sed  remanet  motus  contingens  et  non  necessarius  „. 
Itaque  secundum  Thomae  doctrinam,  phisica  Dei  motio 
nihil  est  aliud,  nisi  divinus  quidam  influxus,  quo,  eo 
modo  quo  voluntas  exigit,  cum  exigit,  et  quamdiu 
exigit,  ad  agendum  ea  applicatu]’,  seu  phisice  prae- 
movetur.  Et  quemadmodum  idem  influxus  in  causis 
naturalibus  earumdem  naturam  non  corrumpit,  ita 
profecto  in.  voluntate  ejus  libertatem  non  labefactat; 
immo  idem  ipse  est,  qui  in  causis  necessariis  neces¬ 
sitatem,  in  causis  vero  liberis  libertatem  efficit.  Ejus 
rei  exemplum  in  eo  influxu  perspici  potest,  quo  Deus 


(1)  1.  2.  q.  10.  a.  4. 

res  omnes  servat  in  esse  ;  lapides  enim  et  plantae  et 
bruta  animantia  et  homines  a  Deo  servantur  in¬ 
fluxo  eodem,  quin  tamen  diversa  natura  earum  re¬ 
rum  ullo  modo  corrumpatur.  Quibus  ex  rebus  facile 
cogi  potest,  quam  alieni  a  veritate  sint  phisicae  prae- 
motionis  adversarii,  qui  nihil  aliud  eam  esse  arbi¬ 
trantur,  nisi  ferream  catenam,  qua  voluntas  constri¬ 
cta,  fatali  quadam  necessitate  devinciatur.  Sed  haec 
de  primo  modo  satis  sunt. 

132.  Secundus  autem  ex  eo  derivatur,  quod  Deus, 
ut  alibi  dictum  est,  totius  entis  est  causa.  Etenim 
voluntas  divina  summe  efficax  cum  sit,  non  modo 
ens  quantum  ad  ejus  substantiam,  verum  etiam  omnes 
ej  usdem  modos  et  differentias  attingit ;  qua  ex  re 
pronum  est  deducere,  eamdem  cum  humanae  volun¬ 
tatis  operationem  efficit,  non  solum  actus  substan¬ 
tiam,  sed  modum  etiam  ejusdem,  id  est  libertatem, 
efficere.  Quem  porro  modum  Dei  motionem  hominisque 
libertatem  componendi,  quamquam  apertissime  a  Tho- 
ma  tradi,  ex  alibi  dictis  sit  perspicuum  (1) ;  attamen 
ipsis  adversariorum  principiis  hic  evincere  placet.  Li¬ 
bertas  enim,  praecipue  secundum  adversarios,  magnum 
est  donum,  quo  Deus  hominem  auxit;  nam  ea  ho¬ 
mines  differunt  a  brutis  animantibus,  aequantur  An¬ 
gelis,  assimilantur  Deo,  atque  in  ceteras  creaturas 
dominantur :  immo  cum  D.  Bernardo  dicendum,  eam¬ 
dem  esse  quid  plane  divinum,  praefulgens  in  anima, 
tamquam  gemma  in  auro.  Porro  autem  omne  bonum 
a  Deo,  ut  a  causa,  defluere,  negare  memo  potest; 


(1)  Cf.  Caput  octavum  hujus  opusculi,  et  D.  Thomam  1.  p.  q. 
10.  a.  8. 


—  222  — 


propterea  quod  “  Omne  datum  optimum  (ut  inquit 
D.  Jacobus  Apostolus)  et  omne  donum  perfectum,  de¬ 
sursum  est,  descendens  a  Patre  luminum  Quapro¬ 
pter  a  Deo,  tamquam  a  prima  causa,  primoque  au¬ 
ctore  boni  honesti,  immediate  hominis  libertatem  pro¬ 
ficisci,  est  perspicuum. 

133.  Sed  dixerint  fortasse  adversarii,  eam  doctri¬ 
nam  liberum  arbitrium,  seu  potentiam  quae  libere 
operatur,  non  tamen  libertatem  actualem,  idest  li¬ 
beram  voluntatis  determinationem,  respicere. 

Verum  praeterquam  quod  difficultas  ista  est  toto 
capite  octavo  profligata,  praeterea  ratiocinationibus 
sequentibus  ea  facile  dissolvitur.  Et  re  vera,  1°  actua¬ 
lis  libertas  perfectio  est,  ut  ajunt,  simpliciter  sim¬ 
plex,  quippe  quia  eam  habere  melius  est  quam  ea 
carere ;  at  vero  quaevis  perfectio  simpliciter  simplex 
a  Deo,  ut  a  prima  causa  proficisci  debet,  ut  ex  ci¬ 
tatis  verbis  Apostoli  Jacobi  est  perspicuum :  itaque 
non  modo  libertas  virtualis,  verum  etiam  actualis  a 
Deo,  ut  a  primo  principio  primaque  causa,  debet 
manare.  2.°  Actualis  libertas,  seu  libera  voluntatis 
determinatio,  citra  dubium  entis  saltem  est  modus;  sed 
divina  voluntas  causa  est  totius  entis,  id  est  causa  est 
omne  ens  omnesque  ejusdem  modos  et  differentias 
effundens,  ut  secundum  Thomae  doctrinam  saepe  di¬ 
ctum  est :  quapropter  actualem  libertatem  a  Deo  oriri, 
ut  a  causa,  est  necesse.  3.°  Quod  tale  est  participa¬ 
tione,  ex  eo  oriri  debet,  quod  est  tale  per  essentiam, 
ex  igne  namque  manat  calefactio ;  porro  autem  libera 
voluntatis  determinatio  libertas  est  a  Deo  partici¬ 
pata  ;  quam  ob  rem  ejusdem  efficientiam  ea  effugere 
*  .  p  '  * 
nequit.  4.°  Ad  quae  se  extendit  Dei  providentia,  ad 

ea  se  porrigit  ejus  efficientia,  seu  causalitas ;  divina 
enim  providentia  rerum  quas  providet,  est  causa : 
atqui  non  modo  ad  libertatem  virtualem,  seu  ad  li¬ 
berum  arbitrium,  verum  etiam  ad  libertatem  actua¬ 
lem,  seu  ad  liberam  voluntatis  determinationem,  Dei 
providentia  se  extendit :  ad  eam  igitur  ejus  quoque 
efficientia  se  porrigit.  Eam  ob  causam  noster  Doctor 
in  libro  tertio  contra  gentiles,  cap.  89,  ait:  “  Quidam 
vero  non  intelligentes  qualiter  motum  voluntatis  Deus 
in  nobis  causare  possit  absque  praejudicio  libertatis 
voluntatis,  conati  sunt  has  auctoritates  male  expo¬ 
nere,  ut  scilicet  dicerent,  quod  Deus  causat  in  nobis 
velle,  et  perficere,  in  quantum  dat  nobis  virtutem 
volendi;  non  autem  sic  quod  faciat  nos  velle  hoc 
velle  illud...  Et  ex  hoc  processisse  videtur  opinio 
quorumdam,  qui  dicebant,  quod  providentia  non  est 
de  his  quae  subsunt  libero  arbitrio,  scilicet  de  ele¬ 
ctionibus.  . . .  Quibus  quidem  (subdit)  auctoritatibus 
sacrae  scripturae  resistitur  evidenter :  dicitur  enim 
Isai.  26.  12.  Omnia  opera  nostra  operatus  es  in  nobis 
Domine:  unde  non  solum  virtutem  volendi  a  Deo  ha¬ 
bemus,  sed  etiam,  operationem.  Praeterea.  Hoc  ipsum 
quod  Salomon  Prov.  21.  1.  dicit,  Quocumque  voluerit , 
inclinabit  illud ,  ostendit  non  solum  divinam  causalita- 
tem  ad  potentiam  voluntatis  extendi,  sed  etiam  ad 
actum  ipsius  „.  Quod  quidem  praeclarum  Thomae  te¬ 
stimonium  non  modo  phisicam  praemotionem  aper¬ 
tissime  asserit;  ideo  quia  Deum  dicit  causam  non 
moralem,  sed  phisicam  tum  voluntatis,  tum  opera¬ 
tionis  ejusdem,  idque  sacrae  Scripturae  verbis  evincit; 
verum  etiam  eorum  sententiam,  qui  ad  liberos  vo¬ 
luntatis  actus  Dei  providentiam  non  se  extendere 

asseverabant,  rejicit,  rationibus  iisdem.  Quam  ob  rem 
capitis  sequentis  Thomas  initium  facit  cum  illis  ver¬ 
bis:  u  Ex  quo  patet,  quod  oportet  etiam  voluntates 
humanas,  et  electiones,  divinae  providentiae  subditas 
esse.  Omnia  enim  quae  Deus  agit,  ex  ordine  provi¬ 
dentiae  suae  agit.  Cum  igitur  ipse  sit  causa  electionis, 
et  voluntatis  nostrae,  et  electiones,  et  voluntates 
nostrae  divinae  providentiae  subduntur  „.  Ex  quibus 
quidem  omnibus  in  promptu  est,  secundum  Aquinatis 
doctrinam,  idcirco  ad  liberam  voluntatis  determina¬ 
tionem  Dei  Providentiam  se  extendere,  quod  ad  eam 
se  porrigit  ejusdem  efficientia;  quum  istam  hac  is 
evincat,  ut  est  perspicuum.  5.°  Tandem  quaeritur  ab 
adversariis,  num  actualis  libertas,  seu  libera  volun¬ 
tatis  determinatio,  aliquid  sit,  aut  nihil?  Si  ea  nihil 
est,  profecto  non  est  necesse,  Dei  efficientiam  quan¬ 
tum  ad  eamdem,  eos  negare,  ut  hominis  libertatem 
tueantur;  non  enim  tolli,  aut  corrumpi  potest,  quod 
nihil  esse  dicitur.  Si  autem  aliquid  est,  citra  dubium 
a  Deo  immediate  est  efficienda;  propterea  quod  is 
est  creator  omnium  visibilium  et  invisibilium,  ut  in 
primo  symboli  articulo  profitemur.  At  his  de  rebus 
satis. 

134.  Omnia  autem  quae  in  hoc  capite  sunt  dispu¬ 
tata,  ea  recte  concluduntur,  asseverando,  Deum  ho¬ 
minis  voluntatem  ad  agendum  pliisice  permovere,  quin 
ejus  libertatem  convellat,  tum  quia  in  unaque  re  se¬ 
cundum  ejus  naturam  is  operatur,  tum  quia  causa  est 
libertatis  non  modo  virtualis,  seu  liberi  arbitrii,  sed 
etiam  actualis,  seu  liberae  voluntatis  determinationis. 
Quam  ob  causam  tantum  abest  ut  divina  impulsio 


s 

libertatem  laedat,  ut  e  contra  sit  dicendum,  ideo  vo¬ 
luntatis  actus  esse  liberos,  quod  in  eis  Deus  libertatem 
efficit.  Eam  veritatem  dilucide  exponit  acutissimus  Bos- 
suetus,  qui  quaestionem  illam,  utrum  Deus  sit  causa 
libertatis  actualis,  subtiliore  disputatione  persequens, 
ad  eamdem  conclusionem  atque  nostram  devenit.  Placet 
autem  viri  ingenio  acutissimi  producere  testimonium, 
quamvis  gallice  exaratum ;  quum  permagni  intersit  hac 
de  re  nullimode  fluctuare.  Ea  enim  veritate  perspecta, 
uterque  modus,  in  presente  capite  propositus,  divinam 
motionem  humanamque  libertatem  componendi,  facili 
negotio  percipitur;  si  enim  Deus  auctualem  libertatem 
efficit,  planum  est,  voluntatem  secundum  ejus  naturam 
eum  posse  permovere.  Itaque  solers  .et  acutus  auctor 
ait :  u  La  liberte  convient  a  Pame,  non  seulement  dans 
le  pouvoir  qu’elle  a  de  choisir,  mais  encore  lorsqu’elle 
choisit  actuellement;  et  Dieu  qui  est  la  cause  imme¬ 
diate  de  notre  liberte,  la  doit  produire  dans  son  dernier 
acte :  si  bien  que,  le  dernier  acte  de  la  liberte  con¬ 
sistant  dans  son  exercice,  il  faut  que  cet  exercice  soit 
encore  de  Dieu,  et  que  comme  tel  il  soit  compris  dans 
la  volonte  divine.  Car  il  n’y  a  rien  dans  la  creature 
qui  tienne  tant  soit  peu  de  Petre,  qui  ne  doive  a  ce 
meme  titre  tenir  de  Dieu  tout  ce  qu’il  a.  Comme  donc 
plus  une  chose  est  actuelle,  plus  elle  tient  de  Petre, 
il  s’ensuit  que  plus  elle  est  actuelle,  plus  elle  doit 
tenir  de  Dieu.  Ains  inotre  ame  consue  comme  exerrant 
sa  liberte,  etant  plus  en  acte,  que  consue  comme 
pouvant  1’exercer,  elle  est  par  consequent  davantage 
sous  Paction  divine,  dans  son  exercice  actuel,  qiPelle 
ne  Petait  auparavant :  ce  qui  ne  peut  s’entendre,  si 

on  ne  dit  que  cet  exercice  vient  immediatement  de 
Dieu.  En  effet  comme  Dieu  fait  en  toutes  choses  ce 
qui  est  etre  et  perfection;  si  etre  libre  est  quelque 
chose,  et  quelque  perfection  dans  chaque  acte,  Dieu 
y  fait  cela  ineme  qu’on  appelle  libre ;  e  Tefficace  in- 
finie  de  son  action,  cfest-k-dire,  de  sa  volonte,  sAtend, 
s’il  est  permis  de  parier  ainsi,  jusque  a  cette  forma- 

lite .  Ainsi,  loin  qu’on  puisse  dire  que  1’ action  de 

Dieu  sur  la  notre  lui  ote  sa  liberte,  au  contraire  il 
faut  conclure  que  notre  action  est  libre  a  priori,  a 
cause  que  Dieu  la  fait  etre  libre  (1)  Quo  quidem 
insigni  testimonio  nostram  sententiam  dilucide  exponi, 
atque  invincibiliter  comprobari,  est  perspicuum.  Deinde 
praeclarus  auctor  subdit :  “  Tei  est  le  sentiment  de 
ceux  qu’on  appelle  Thomistes :  voila  ce  que  venient 
dire  le  plus  habiles  d’entre  eux,  par  ces  termes  de 
premotion  et  predetermination  phisique,  qui  semblent  si 
rudes  a  quelques-uns ;  mais  qui,  etant  entendus,  ont 
un  si  bon  sens.  Car  enfin  ces  theologiens  conservent 
dans  les  actions  humaines  V idee  toute  entiere  de  la 
liberte,  que  nous  avons  donnee  au  commencement ; 
mais  il  veulent  que  Texercice  de  la  liberte,  ainsi  de¬ 
fini,  ait  Dieu  pour  cause  premiere  Quibus  verbis, 
planum  est,  eumdem  iri  Thomistas  in  eorumque  hac 
de  re  sententiam  laudes  conferre ;  qui  certe  magni  Do- 
ctoris,  Thomae  Aquinatis,  doctrinam  tuentur,  ut  fa¬ 
cili  negotio  intelligi  potest  ex  praeclaris  ejusdem  te¬ 
stimoniis  jam  productis,  et  maxime  ex  eo:  “  Voluntas 
divina  non  solum  se  extendit  ut  aliquid  fiat  per  rem 


(1)  Traite  du  libre  arbit.  c.  8. 

quam  movet,  sed  ut  etiam  eo  modo  fiat  quo  congruit 
naturae  ipsius.  Et  ideo  magis  repugnaret  divinae  mo¬ 
tioni,  si  voluntas  ex  necessitate  moveretur,  quod  suae 
naturae  non  competit,  quam  si  moveretur  libere,  prout 
competit  suae  naturae  (1) 


(1)  1.  2.  q.  10.  a.  4.  ad  1. 

OPUSCULI  CONCLUSIO 


Praeclaris  Sancti  Thomae,  Doctoris  Angelici,  testi¬ 
moniis,  quae  a  nobis  relata  sunt,  apertissime  evincitur, 
eumdem  phisicam  praemotionem,  quae  asseritur  a  Tho- 
mistis,  et  quo  modo,  tradidisse;  ex  quo  fit  neminem, 
qui  manifestam  veritatem  oppugnare  nolit,  contrariam 
queat  affirmare  sententiam,  perinde  ac  si  esset  vera. 
Et  certe  juxta  Thomistas,  praecipue  quatenus  de  vo¬ 
luntate  loquuntur,  praemotio  est  phisica  motio  et  realis, 
qua  Deus  eamdem  pellit  ad  actum  secundum,  non  quidem  mo- 

RALITER,  SEU  QUO  MODO  PERMOVET  FINIS,  SED  PHISICE,  SEU  QUO 
MODO  CAUSA  EFFICIENS  MOVET  ;  QUAE  MOTIO  ACTUI  PRAEVIA  SIT, 
AD  QUEM  POTENTIAM  APPLICAT,  SEU  ADJUNGIT,  QUAEQUE  NON  ESSE 
DICITUR  VIRTUTIS  COLLATIO,  VEL  CONSERVATIO,  SED  EJUSDEM  AP¬ 
PLICATIO  AD  ACTIONEM,  ET  QUAM  CERTISSIME  SEQUITUR  EFFECTUS, 

integra  libertate  manente.  Atqui  patet  ex  iis  quae  ha¬ 
ctenus  dicta  sunt,  non  modo  D.  Thomam  doctrinam 
eamdem  tradidisse,  verum  etiam  et  eam  rationibus 
stabilisse,  et  in  ea  defendenda  operam  locasse.  Etenim 
1°  edocuit,  Deum  non  solum  voluntatem  movere  moraliter, 
seu  eo  modo  quo  permovet  finis  vel  objectum;  dicit  enim: 
“  Ex  parte  quidem  objecti  movet  voluntatem  et  ipsum 
bonum,  quod  est  voluntatis  objectum,  sicut  appetibile 
movet  appetitum,  et  ille  qui  demonstrat  objectum, 
puta  qui  demonstrat  aliquid  esse  bonum.  Sed  sicut 

supra  dictum  est,  alia  quidem  bona  aliqualiter  incli¬ 
nant  voluntatem;  sed  nihil  sufficienter  movet  volun¬ 
tatem,  nisi  bonum  universale,  quod  est  Deus;  et  hoc 
bonum  solus  ipse  ostendit,  ut  per  essentiam  videtur 
a  beatis,  qui  dicenti  Moysi:  Ostende  mihi  gloriam  tuam , 
respondit:  Ego  ostendam  tibi  omne  bonum  (1)  „. 

2°.  Sed  etiam  phisice,  idest  eo  modo  quo  permovet  causa 
efficiens,  seu  agens  phisicum ;  subjicit  namque  ibidem: 

A 

“  Ex  parte  vero  ipsius  potentiae,  voluntas  nullo  modo 
potest  moveri  nisi  a  Deo.  Operatio  enim  voluntatis 
est  inclinatio  quaedam  volentis  in  volitum’  Hanc  autem 
inclinationem  solus  ille  immutare  potest,  qui  virtutem 
volendi  creaturae  contulit,  sicut  et  naturalem  incli¬ 
nationem  solum  illud  agens  potest  mutare,  quod  potest 
dare  virtutem,  quam  consequitur  inclinatio  naturalis. 
Solus  autem  Deus  est  qui  potentiam  volendi  tribuit, 
quia  ipse  solus  est  auctor  intellectualis  naturae.  „  Ex 
quo  pronum  est  conficere,  solum  Deum  voluntatem 
immutare  atque  phisice  permovere.  Quam  quidem  ob 
causam  in  superiori  quaestione,  ad  quam  hic  revocat 
Aquinas,  primum  dictum  fuerat:  “  Ipse  solus  (Deus) 
implet  voluntatem,  et  sufficienter  eam  movet  ut  obje¬ 
ctum . „,  postea  vero:  u  Velle  nihil  aliud  est  quam 

inclinatio  quaedam  in  objectum  voluntatis,  quod  est 
bonum  universale.  Inclinare  autem  in  bonum  univer¬ 
sale  est  primi  moventis ....  Unde  utroque  modo  pro¬ 
prium  est  Dei  movere  voluntatem,  sed  maxime  secundo 
modo  interius  eam  inclinando  (2)  „. 

3°.  Quae  motio  utique  praevia  sit,  non  vero  simultanea; 
etenim  simultaneus  influxus,  perinde  ut  est  reapse, 


(1)  1.  p.  q.  106.  a.  2.  —  (2)  Ibid.  q.  105.  a.  4. 

dici  nequit  motio,  eoque  ad  operationem  potius  con¬ 
currere  Deus  dicitur  quam  impellere  voluntatem,  quem¬ 
admodum  abunde  jam  declaratum  fuit.  Et  re  vera  (ut 
inquit  Aristoteles)  movens  natura  prius  est  moto,  seu 
(ut  vel  Doctor  noster  ait)  moventis  motio  mobilis  mo¬ 
tum  praecedit  prioritate  rationis  atque  causalitatis: 
u  Motio  moventis  praecedit  motum  mobilis  ratione  et 
causa  (1) 

4. °  Quaeque  non  esse  dicitur  virtutis  collatio  vel  con¬ 

servatio,  sed  ejusdem  applicatio  ad  actionem;  ea  enim  res 
eadem  non  modo  ab  Aquinate  declaratur  aperte,  verum 
etiam  stabilitur  egregie.  “  Sed  quia  nulla  res  per  se- 
ipsam  movet,  vel  agit,  nisi  sit  movens  non  motum; 
tertio  modo  dicitur  una  res  esse  causa  actionis  alterius 
in  quantum  movet  eam  ad  agendum.  In  quo  non  in- 
telligitur  collatio  aut  conservatio  virtutis  activae,  sed 
applicatio  virtutis  ad  actionem;  sicut  homo  est  causa 
incisionis  cultelli  ex  hoc  ipso  quod  applicat  acumen 
cultelli  ad  incidendum  movendo  ipsum.  Et  quia  natura 
inferior  agens  non  agit  nisi  mota _ sequitur  de  ne¬ 

cessitate  quod  Deus  sit  causa  actionis  cujuslibet  rei 
naturalis  ut  movens  et  applicans  virtutem  ad  agen¬ 
dum  (2). ;; 

5. °  Et  quam  certissime  sequitur  effectus;  quippe  quia 
rem  eamdem  Thomas  saepissime  replicat:  Dicendum 
quod  si  Deus  movet  voluntatem  ad  aliquid,  incompos- 
sibile  est  huic  positioni,  quod  voluntas  ad  illud  non 
moveatur  (3).  Atque  etiam:  “  Si  ex  intentione  Dei 
moventis  est  quod  homo,  cujus  cor  movet,  gratiam 
consequatur ,  infallibiliter  ipsam  consequitur  (4).  „ 

(1)  3.  Cont.  Gent.  c.  149. —  (2)  Q.  3.  de  pol.  a.  7.  —  (3)  1.  2. 
q.  10.  a.  4.  ad  3.  —  (4)  Loc.  cit.  q.  112,  a.  3. 

Atque  similiter  ait:  u  Praedestinatio  liabet  certitudinem 
ex  parte  scientiae  Dei,  quae  non  potest  falli,  et  ex 
parte  voluntatis  divinae,  cui  non  potest  aliquid  resi¬ 
stere  (1).  „ 

6.°  Integra  tamen  libertate  manente;  atque  id  multis 
a  Thoma  et  asseritur  et  explanatur  et  comprobatur, 
quemadmodum  ex  jam  dictis  perspicuum  est.  “  Dicen¬ 
dum  quod,  sicut  Dionysius  dicit,  ad  Providentiam  di¬ 
vinam  non  pertinet  naturam  rerum  corrumpere,  sed 
servare.  Unde  omnia  movet  secundum  eorum  conditio¬ 
nem;  ita  quod  ex  causis  necessariis  per  motionem  divi¬ 
nam  sequuntur  effectus  ex  necessitate;  ex  causis  autem 
contingentibus  sequuntur  effectus  contingentes  (2).  „ 
Atque  etiam  praeclarum  illud:  u  Ad  primum  ergo  di¬ 
cendum  quod  voluntas  divina  non  solum  se  extendit 
ut  aliquid  fiat  per  rem  quam  movet,  sed  ut  etiam  eo 
modo  fiat  quo  congruit  naturae  ipsius.  Et  ideo  magis 
repugnaret  divinae  motioni,  si  voluntas  ex  necessitate 
moveretur,  quod  suae  naturae  non  competit,  quam  si 
moveretur  libere,  prout  competit  suae  naturae  (3).  „ 

Itaque  luce  clarius  est,  Thomam  Aquinatem  do¬ 
ctrinam  phisicae  motionis,  seu  promotionis,  edocuisse; 
quamquam  rem  sic  se  habere,  non  modo  paucis  ex  te- 
stimonis  quae  hic  referuntur  existimandum  est,  at 
etiam,  et  maxime,  ex  iis  omnibus  quae  supra  a  nobis 
producta  sunt.  Quae  quidem  attentius  si  leges  ani¬ 
moque  scrutaberis,  agnosces  profecto,  perperam  a  quo¬ 
piam  phisice  praemotionis  adversario  nuperrime  scri¬ 
ptum  esse :  “  Nullum  in  Thomae  Aquinatis  scriptis  re- 
peritur  testimonium,  ex  quo  effici  possit  aperte,  actum 


(1)  Quodlibet.  12,  a.  o.  —  (2)  1.  2.  q.  10,  a.  4.  —  (3)  Ibid.  ad  1. 

primum,  idest  potentiam,  ad  actum  secundum,  idest  ad 
operationem ,  a  Deo  applicari atque  etiam  “Nullum 
super  hac  quaestione  testimonium  est,  quod  D.  Tho- 
mam  ostendat  repugnare  sententiae  nostrae.  „  Postea 
vero  quam  ista  asseverare  is  non  est  veritus,  certe 
merito  atque  optimo  jure  se  nullo  modo  concedere, 
ut  quispiam  Aquinatis  auctoritate  abutatur  ad  phisi- 
cam  praemotionem  stabiliendam,  inclamat.  Sed,  quam¬ 
quam  nulli  acerbius  aculeata  verba  intendere  volo, 
paci  concordiaeque  cum  studeam ;  ut  dignoscatur  tamen 
quam  legitime  utatur  scriptor  iste  Aquinatis  auctori¬ 
tate,  satis  superque  esse  debet,  quod  enucleans  Aqui¬ 
nas  quid  nomine  motionis  Dei  sibi  vellet  in  quaestione 
tertia  de  potentia,  quae  supra  adducta  est,  dicit  aperte: 
“  Non  intelligitur  collatio  aut  conservatio  virtutis  acti¬ 
vae,  sed  applicatio  virtutis  ad  actionem  illfe  vero 
asseverare  audet,  “  Motionem  istam,  sic  ab  Angelico 
nuncupatam,  totam  in  eo  esse  quod  cum  inclinatione 
ad  bonum  condidit  Deus  voluntatem  „ :  quae  quidem 
verba  profecto  adsignificant,  divinam  motionem  in  col¬ 
latione  virtutis  activae  positam  esse,  quae  res  tam 
clare  a  Thoma  repellitur. 

At  de  difficultatibus  generis  ejusmodi  satis;  etenim 
perperam  et  sine  causa  affirmare,  atque  Thomae  te¬ 
stimoniis  contradicere,  neque  est  ejusdem  mentem 
ediscere,  neque  eum  rejecisse  phisicam  praemotio¬ 
nem  argumentis  stabilire.  Ex  iis  vero  quae  hactenus 
dicta  sunt,  omnibus  in  promptu  est,  non  modo  phi¬ 
sicam  praemotionem  istam  eumdem  edocuisse,  at  etiam 
eam  jure  tradidisse,  atque  rationibus  confirmasse.  Ne¬ 
que  id  fas  est  involvere  silentio,  quod  ab  aliis  Tho- 

mae  discipulis  hac  de  re  attentius  consideratum  fuit : 
rationes  omnes  quibus  phisica  motio,  seu  praemotio,  a 
Thomistis  evincitur,  a  Thoma  desumi ;  difficultates 
quas  contra  praemotionis  doctrinam  congerunt  adver¬ 
sarii,  easdem  Thomam  proponere  passim ;  eoque  modo 
discipulos  easdem  profligare  quo  Thomas  magister  ex¬ 
planavit.  Ex  quo  satis  leviter  confici  potest,  doctrinam 
quam  super  hac  quaestione  Thomistae  sectantur,  eam- 
dem  omnino  Thomam  tradidisse.  Quamquam  (ut  ve¬ 
rum  hac  de  re  fatear )  de  nomine  potiusquam  de 
rei  natura  quaestio  haec  mihi  videtur;  nam  cum 
Deum  voluntatem  movere  Thomas  dixit,  praemo- 
vere  si  dixisset,  nemo  fortasse  ejusdem  mentem 
hac  de  re  in  contentionem  adduceret.  Igitur  optandum 
est  quam  maxime,  ne  in  re  nihili  cavillando  haerere, 
aut  captionibus  argutiisque  litem  implicare  videamur, 
ut  praemotionis  nomine  omisso,  nomine  phisicae  mo¬ 
tionis  omnes  utamur,  eamdemque  admittendam  esse, 
invincibiliter  evincamus  innumeris  testimoniis  atque 
rationibus  Thomae  Aquinatis.  Neque  timendum  est, 
ne  hac  ratione  cum  simultaneo  influxu  phisica  motio 
permisceatur,  quippe  quia  quum  influxus  iste  volun¬ 
tatem  non  tangat,  concursus  potiusquam  motio  di¬ 
cendus  est,  quemadmodum  jam  adversarii  concedunt, 
nosque  saepius  replicavimus. 

Hanc  vero  phisicam  motionem  eamdem  non  modo 
quantum  ad  actus  exercitium  verum  etiam  quantum 
ad  ejusdem  specificationem  esse  admittendam,  iis  ra¬ 
tionibus  invincibiliter  comprobatur,  quae  supra  relatae 
sunt.  Nam  dictum  est,  rationes  omnes  quae  planum 
faciunt,  Deum  quod  ad  actus  exercitium  spectat,  vo¬ 
luntatem  phisice  impellere,  easdem  etiam  evincere,  eum 

quod  ad  actus  specificationem  attinet,  eamdem  permo¬ 
vere  ;  quippe  voluntas  ipsa  efficiens  causa  est  tum  exer¬ 
citii  tum  specificationis.  Quin  etiam,  quoniam  in  vo¬ 
luntatis  actibus  specifica  ratio  quid  nobilius  est  et  per¬ 
fectius  individuali  ratione,  quippe  quia  illa  ad  eorumdem 
essentiam  spectat,  haec  vero  eorum  quiddatem  minime 
respicere  perspicuum  est,  potiori  jure  Deus  dicitur  ad 
specificationem  quam  ad  exercitium  voluntatem  mo¬ 
vere.  Ut  autem  nulla  apud  adversarios  hac  de  re  du¬ 
bitatio  relinquatur,  peto  ab  iisdem,  utrum  in  volun¬ 
tatis  actibus  specificatio,  seu  specifica  ratio,  aliquid 
sit,  quod  re  vera  existit,  an  vero  nihil.  Etenim  aliquid 
si  est,  a  Deo  immediate  eamdem  effici  absque  dubio 
est  dicendum,  quum  (ut  alibi  dictum  fuit)  Deus  est 
creator  visibilium  omnium  et  invisibilium,  quemad¬ 
modum  in  primo  symboli  articulo  profitemur.  Itaque 
si  Deus  immediate  eamdem  efficit,  in  eamdem  influit 
praevie,  idest  non  modo  ad  eam  concurrit,  at  etiam 
voluntatem  phisice  impellit,  motione  utique  praevia, 
quippe  quia  causa  omnis  prior  est  natura  et  causali- 
tate  suo  effectu.  Si  autem  specifica  ratio  illa  nihil  esse 
dicitur,  non  est  quamobrem  adversarii  omnibus  viribus 
adnitantur,  ut  eamdem  a  Dei  causalitate  subtrahant, 
constituantque  in  solius  hominis  potestate ;  nihil  enim 
in  libertatem  conferre  potest,  quod  nihil  esse  dicitur; 
quam  ob  rem  Dei  actio,  seu  motio,  quatenus  de  eadem 
sermo  est,  libertati  exitium  parere  nequit.  Igitur  phi- 
sica  motio,  seu  praemotio,  quantum  ad  specificationem, 
immunis  erit  a  crimine  laesae  libertatis,  quod  illi  per¬ 
peram  ab  adversariis  tribuitur:  horumque  argumenta 
omnia  in  nihilum  solventur. 

Qua  tandem  ratione  in  concordiam  adducantur  phi- 
sica  motio  pariter  quantum  ad  actus  exercitium  ac 
quantum  ad  ejusdem  specificationem,  hominisque  liber¬ 
tas,  in  postremo  opusculi  capite  satis  superque  decla¬ 
ratum  est.  Argumenta  enim  magnopere  prementia  at¬ 
que  rem  prorsus  convincientia  edita  sunt,  quibus  pla¬ 
num  factum  est  omnino,  Deum  non  modo  causam 
esse  libertatis  potentialis,  idest  liberi  arbitrii,  at  etiam 
actualis,  idest  liberae  determinationis  voluntatis:  qua 
ex  re  pronum  est  intelligere,  quo  modo  res  omnes 
Deus  movere  potest  pro  cu jusque  conditione,  ita  ut  in 
causis  liberis,  ea  qua  easdem  ad  agendum  applicat 
motione,  libertatem  non  evertat,  sed  potius  efficiat. 
Antequam  tamen  dicendi  finem  faciam,  admonitum 
Lectorem  volo,  aliud  esse  phisicae  motioni  refragari, 
ac  eidem  Thomae  auctoritate  se  opponere:  istud  enim 

a  quopiam  fieri  potest,  quippe  praemotio  fidei  dogma 

< 

non  est,  sed  quaestio  philosophorum  disputationi  re¬ 
licta  ;  hoc  autem  viris  doctis  atque  sapientibus  non 
licere,  ex  iis  quae  hactenus  dicta  sunt,  perspicuum  vi¬ 
detur  ;  quum  id  nihil  aliud  est  nisi  apertis  Thomae 
testimoniis  obsistere,  conjunctionemque  discipulorum 
ejusdem,  non  sine  scientiarum  detrimento,  labefactare. 
Neque  ut  rem  hanc  moliantur,  adversarios  phisicae 
motionis  ulla  aequa  causa  inducere  posse  videtur;  et¬ 
enim  hostes  catholicae  fidei,  quorum  impetus  iidem 
sua  sententia  retundere  expedite  arbitrantur,  facilius 
complurium  eadem  de  re  sententiarum  philosophorum 
catholicorum  quam  unius  expositione,  ad  veritatem 
pertrahuntur;  quemadmodum  jam  id  praestit  egregie 
doctissimus  Bellarminus.  Quibus  quidem  ex  rebus  atque 
rationibus  citra  negotium  effici  tandem  posse  videtur, 

eos  catholicos  philosophos  operari  contra  atque  opor¬ 
teret,  qui  auctoritate  Thomae  Aquinatis  phisicam  prae- 
motionem  oppugnare  adnituntur,  eosque  optimo  uti 
consilio,  qui  vel  ejus  testimoniis  eamdem  tuentur,  vel 
ne  nomen  quidem  Angelici  Doctoris  sibi  hac  de  re 
proferre  tribuunt. 

vel  aequale  eligere  nequit  voluntas,  eodem  ultimo  judicio  perma¬ 
nente.  —  34.  Quam  quidem  doctrinam  ab  Aquinate  traditam  fuisse 
demonstratur . 55 

difficultas  evolvitur.  —  52.  Proponitur  et  enodatur  difficultas 

Notiones  de  divina  motione  seu  praemotione. 

53.  Quod  in  disceptationem  venit  generatim  exponitur;  et 
motio  moralis  explicatur.  —  54.  Demonstratur  quid  sit  simultaneus 
Dei  influxus,  seu  concursus.  —  55.  Praemotionis  natura  explanatur; 

modo  esse  appellandam.  —  56.  Plura  discrimina  inter  triplicem 

sicae  praemotionis.  —  58.  Quaestionis  status  praefinitur,  quid  evin¬ 
cendum  sit  constituendo . 95 

CAPUT  X. 

Mens  D.  Thomae  aperitur. 

in  medium  profertur.  —  65.  Eidem  difficultati  respondetur  .  ,  104 

CAPUT  XI. 

Alia  Thomae’  testimonia  in  medium  proferuntur. 

72.  Proponitur  quartum  Aquinatis  testimonium,  quo  phisica 
praemotio  egregie  stabilitur.  —  73.  Sextum  Thomae  testimonium, 

modo  quantum  ad  exercitium  statuit,  sequitur,  voluntatem  creatam 

